
„Nu mai vreau să-mi retrăiesc niciodată trecutul.” 
CAPITOLUL 1 


Am primit invitaţia la întâlnirea cu Madeline dimineaţa târziu. 
E-mailul nu avea niciun subiect, dar am știut imediat despre ce 
e vorba. Madeline e extrem de perseverentă. 

Am stat și-am pierdut timpul toată după-amiaza. Am renunţat 
destul de repede la ideea că voi face vreo treabă pe ziua de azi, 
pentru că nu m-am putut hotărî la nimic. Și nu m-a ajutat nici 
faptul c-am băut trei căni de cafea în ultimele patruzeci și cinci 
de minute. În mare, doar am citit fluxul nesfârșit de cancanuri 
de pe site-ul de știri. 

— Familia și-a luat un nou labrador roșcat, îi spun lui Min, care 
stă vizavi de mine în redacţia noastră deschisă. Pun pariu cu 
tine c-o să-i pună numele Harry. Min ridică din sprânceană. Am 
încercat în repetate rânduri s-o prind într-o discuţie în ultima 
oră, în ciuda faptului că știu că are un termen limită de 
respectat. Scuze, șoptesc și mă întorc la ecranul meu. Incă un 
cuplu de la Hollywood își anunţă logodna și un jucător din Prima 
Ligă i-a spart capul unui coleg în vestiar. Drăguţ. 

În faţa ochilor îmi apare o notificare de la jurnal de care chiar 
n-am nevoie. Mă uit spre biroul ca un acvariu al lui Madeline și-o 
văd gesticulând furios spre doi manageri de la marketing. 
Amândoi se fac mici în prezenţa ei. Mi-am dat seama acum mult 
timp că singura modalitate să lucrezi cu cineva ca Madeline e 
să-i ţii piept. E o lecţie pe care mulți colegi încă n-au învăţat-o. 

— O să fii sincer cu ea? mă întreabă Min, ca și când ar putea 
să-mi citească gândurile. 

— Întotdeauna încerc, îi răspund. 

Dar Madeline a inoculat în mine propria ei determinare de a 
ajunge la inima poveștii. E ceva ce avem în comun acum. Și este 
motivul pentru care mi-e teamă să am această conversaţie cu 
ea. 

— Eşti singura persoană pe care o ascultă vreodată. 

— Problema e că de data asta nu cred că avem cum să 
ajungem la vreun compromis. 

Min îmi aruncă o privire plină de simpatie, apoi își pune 
căștile. Mă uit din nou și îi văd pe cei doi bărbaţi cum dispar. 
Hotărât, închid laptopul și mă ridic. 

Prin ușa deschisă o văd pe Madeline pe scaunul de piele albă 
de la birou, cu privirea fixată pe ecranul din faţa ei. Fără să se 
uite la mine, mă strigă pe nume. 

— Hai, Ben, nu trage de timp. 

— N-avem niciun motiv să ne certăm din cauza asta, îi spun în 
timp ce intru în biroul ei cu ferestre din podea până în tavan, 
care dau direct spre Tower Bridge. 

In spatele biroului curbat din sticlă stau trei fotografii 
luminate de soare, făcute de Madeline, așa cum mi-a spus chiar 
ea de nenumărate ori. Prima este Casa Parlamentului, a doua 
este Casa Albă, iar a treia este propria ei casă de dincolo de 
parcul Richmond. Ea le numește „cele trei case ale puterii 
globale”, iar eu consider că glumește doar pe jumătate. 

— Douăzeci și nouă punct patru milioane, spune ea, cu 
privirea încă în ecran. A scăzut cu aproape trei la sută și 
măscăricii ăia doi îmi spun să nu mă îngrijorez. Avem mai puţin 
de două milioane de utilizatori înaintea lui Mail Online. N-o să 
cădem pe locul doi pe tura mea! _ 

Nu se așteaptă la un răspuns și nici nu-i ofer unul. In schimb, 
evit masa uriașă de ședință și mă așez pe scaunul din faţa ei. 

— Și nici nu mă cert cu nimeni, continuă ea. Știu că eo 
perioadă dificilă pentru tine, Ben. Cu comemorarea mamei tale 
din ce în ce mai aproape, cu toţii ne regăsim reflectând... Are o 
blândeţe în voce. A repetat asta și eu refuz să mă las prins în 
plasa ei. Mama ta ar fi atât de mândră de ceea ce-ai obţinut. 
Acum zece ani, ni s-au frânt inimile tuturor. Doar dac-ar putea 
să te vadă acum! Unul dintre cei mai buni scriitori de „crime 
reale” din ţară. A fost o călătorie aparte, Ben, un adevărat 
triumf în fața tragediei. E povestea ta de spus. 

— De câte ori o să discutăm despre asta, răspunsul meu tot 
„Nu” o să fie. 

— Ben! Nici nu m-ai ascultat până la capăt. 

— Știu ce urmărești. Și nu sunt omul tău. Scriu povești de 
investigație, nu lacrimogene. 

— Dar nu caut o poveste amărâtă lacrimogenă. Asta ar fi 
adevărul tău - emoţional, brut, eliberator și care afectează vieţi. 
Povestea adevărată, spusă de bărbatul pe care toţi cei din ţara 
asta îl îndrăgesc foarte mult. 

— Ei bine, nu mă interesează așa ceva. 

— Dar pe milioane de oameni îi interesează, Ben. Madeline 
are tonul pe care-l are de obicei când e determinată să obţină 
ceea ce-și dorește: pronunţă clar fiecare cuvânt. Ce s-a 
întâmplat cu Nick și-apoi cu moartea mamei tale... toată lumea- 
și amintește. Oamenii știu cine ești și cred că au o conexiune 
reală cu tine. Se ridică și face înconjurul biroului, apoi se așază 
pe colțul de lângă mine. Nu zic că unii dintre ei nu sunt puţin 
duși cu pluta, dar, fie că-ţi place sau nu, își imaginează că ţi-au 
împărtășit suferinţa. Vor să te sprijine și, în același timp, sunt 
veșnic recunoscători că nu li s-a întâmplat lor. Și acum vor să 
citească povestea spusă cu cuvintele tale, în exclusivitate. 

Madeline nu s-a temut niciodată de sinceritate. Capacitatea ei 
brutală de a trece direct la subiect o face să fie un jurnalist 
excelent. Pur și simplu dau din cap. 

— Ți-am zis că nu-l scriu. 

— Ben, știm amândoi c-ai s-o faci. Oricât de dureros ar fi, e o 
poveste prea bună ca să n-o faci. 

— Dacă scriu articolul ăsta pe care-l vrei tu, eu am să-mi 
petrec următorul an cu oameni care bântuie pe strada mea să 
mă întrebe cum mă simt și să-mi spună că mă au mereu în 
rugăciunile lor. 

— Nu sună chiar atât de rău. Au intenţii bune, chiar și ăia mai 
ciudaţi. 

— Rămâne tot nu, Madeline. 

— Ben. Se ridică brusc, se duce la ușă și o închide, apoi se 
întoarce și se uită la mine. O să fiu sinceră cu tine. Ni se 
împuţinează cititorii. Suntem puși sub presiune. Avem nevoie de 
o poveste grozavă. 

— Tot nu o să zic. Madeline m-a prins și pe mine în 
vânătoarea ei nestăvilită după cititori. Insă mi-am dat repede 
seama că atunci când vânătoarea ajunge la ușa ta, perspectiva 
ţi se schimbă. Nimeni nu e mai determinat să facă site-ul ăsta să 
reușească decât mine, îi răspund. Poveștile mele aduc mai mulţi 
cititori decât oricare alt articol. Apoi, pentru cine știe ce motiv, 
cititorii ăia rămân să citească bârfele oribile pe care le numiţi 

voi știri. Îi strălucesc ochii un moment, iar eu cred că am 
terminat. Apoi își relaxează umerii. Ai spus-o cu gura ta, sunt cel 
mai bun jurnalist pe care-l ai, spun. 

— Un premiu nu te face cel mai bun jurnalist al meu. 

— Am două și sunt singurele pe care le-a primit vreodată site- 
ul ăsta. 

— Nu suntem aici pentru premii, suntem aici pentru cititori, 
spune ea. Și avem nevoie de mai mult. Repede. 

O simt cum își pierde răbdarea. Respir adânc. Dacă n-aş fi 
cunoscut-o așa de bine, mi-ar fi fost greu să cred că încearcă să 
mă agreseze să scriu articolul ăsta. Pentru că a crescut aproape 
de casa mea, știe foarte bine cât de traumatizantă a fost 
moartea fratelui meu, Nick, nu doar pentru familia mea, ci 
pentru întreaga comunitate. M-am întors și-am citit articolele pe 
care le-a scris ea despre eveniment. Atunci a înțeles impactul 
devastator pe care l-a avut asupra întregului oraș. 

Imi întorc scaunul să stau cu fața la ea în timp ce ea se mută 
de la ușă lângă fereastră. 

— N-am s-o fac, Madeline. Trebuie să accepţi asta. N-o să ai 
niciodată nicio idee despre cum a fost. Faţa lui Nick pe toate 
ziarele - a mea, a mamei. N-am nicio dorinţă să public ultima 
părticică din viaţă pe care am reușit s-o mențin privată. 

Nu e răspunsul pe care-l vrea și o văd cum îi crește iritarea. 
Bate cu degetele pe masă. Strânge din buze, se întoarce înapoi 
pe scaunul ei și începe să scrie la tastatură. Când nu mai spune 
altceva, presupun că pot să plec și, ușurat, mă ridic. Dar chiar în 
momentul în care ajung la ușă, vorbește. 

— Ben, te-ai gândit vreodată că dacă n-o să-l scrii tu, s-ar 
putea să-l scrie altcineva? Mă opresc, dar nu mă întorc spre ea. 
Și dacă se întâmplă, nu pot să controlez ceea ce ar putea spune. 


CAPITOLUL 2 


Părăsim biroul la patru după-amiaza, după ce-i spun lui Min că 
am nevoie de un singur pahar de băutură. Unul se transformă în 
două și aproape imediat încep să mă simt ameţit. M-am oprit din 
băut acum zece ani, dar aveam nevoie de ceva să-mi liniștesc 
puţin furia împotriva lui Madeline. Cu toate că-i admir 

capacitatea unică de a ieși prima cu orice poveste, apetitul său 
feroce pentru cititori e, uneori, greu de înghiţit. Vestea despre 
discuţia cu Madeline s-a răspândit repede în echipă. Numărul 
oamenilor din grup crește și când suntem prea mulţi pentru 
barul din oraș, ne îndreptăm spre vestul Londrei, spre 
restaurantul nostru preferat, Mailer's. Restaurantul, condus de 
un bucătar-șef foarte cunoscut din Londra, pe nume East Mailer, 
se află într-un depozit renovat. Eu am fost cel care le-a făcut 
cunoștință celor din redacţie cu el. Majoritatea dintre ei nu se 
aventuraseră până atunci atât de departe în vestul Londrei, dar 
restaurantul cu mâncare excelentă, combinată cu o priveliște 
incredibilă asupra lacului, a câștigat o armată de admiratori. 

Chiar și-atunci când nu e prezentă, Madeline tinde să domine 
discuţiile echipei noastre. Pe parcursul serii, sprijinul faţă de 
mine a devenit unanim, iar majoritatea colegilor sunt 
scandalizaţi de tupeul cu care mă forţează să scriu articolul. 
Numai Min tace și îmi dau seama că deliberează, în timp ce noi, 
restul, ne aliem împotriva determinării ei de a obţine cititori cu 
orice preț. In sfârșit, în timp ce golește centrul mesei de sticlele 
goale, mă întreabă dacă nu cumva Madeline ar putea avea 
dreptate. Sau măcar parţial. Ar putea cel de-al zecelea an după 
moartea mamei mele să fie un moment să iau o pauză și sa-mi 
iau oportunitatea de a înţelege cu adevărat ce s-a întâmplat? 

În cele mai negre momente ale mele, i-am împărtășit lui Min 
sentimentele mele de vinovăţie; incapacitatea mea de a 
înțelege, chiar și atâţia ani mai târziu, de ce mama a făcut ceea 
ce a făcut. Nimeni nu mai zice nimic. Îi promit că mă voi mai 
gândi. În realitate, deja știu că nu voi scrie niciodată articolul, 
pentru toate motivele pe care i le-am spus lui Madeline. Poate 
că slujba mea îmi permite să le explorez vieţile altora, dar nu 
vreau să-mi mai experimentez niciodată propriul trecut. 

Pe măsură ce seara se apropie de încheiere, iar oamenii din 
echipă pleacă acasă, Min și cu mine ne îndreptăm spre barul din 
cărămidă, să ne mai luăm un ultim pahar de băutură. Cu toate 
că știu deja că mâine dimineaţă am să regret c-am băut atât de 
mult, nu opun prea multă rezistență când Min încearcă să mă 
convingă că încă un pahar nu face mare diferenţă. 

Așezat lângă focul aprins, co-proprietarul restaurantului, Will 
Andrews, zâmbește când ne vede și ne invită lângă el, făcându-i 
semn, în același timp, barmanului să aducă trei pahare de 

whisky. Acum mai mult de douăzeci de ani, Will era unul dintre 
cei mai apropiaţi prieteni de la școală ai fratelui meu. Pentru că 
a avut incredibil de mult succes, acum câţiva ani, Will și 
partenerul lui, East, au investit într-un restaurant. Eu nu-l 
cunoșteam prea bine, dar Will a fost incredibil de generos față 
de mama, nu i-a uitat niciodată ziua de naștere și întotdeauna îi 
trimitea trandafiri când se mai împlinea câte un an de la 
moartea lui Nick. 

Schimbăm câteva vorbe, iar Will și eu ne împărtășim ultimele 
vești. El mă întreabă de site, iar eu îi povestesc despre un articol 
pe care l-am publicat recent și despre cum mă chinui să-l 
transform într-un podcast despre „crime reale”. Apoi, îi spun 
despre conversaţia pe care-am avut-o mai devreme. 

— În timp ce noi, restul, trebuie să stăm „drepţi”, Ben s-a 
obișnuit să facă numai ce vrea, spune Min, râzând. E de departe 
preferatul ei. 

— Nu, nu sunt, protestez. Ei bine, poate doar puţin. 

— Când te-am întrebat chestia aia mai devreme, nu mă 
refeream că ar trebui categoric să scrii articolul, continuă ea, și 
desigur că asta trebuie să fie în totalitate decizia ta, dar nu-ți 
place când tu și cu Madeline nu vă înțelegetți. 

— Sigur Madeline trebuie să înțeleagă și perspectiva lui Ben, 
spune Will. Este o poveste extrem de personală. 

— Nu te contrazic, răspunde Min, dar cred că Ben ar trebui să 
profite de ocazie, nu să scrie articolul împopoţonat, ci să ducă o 
muncă reală de investigaţie. Oricât de greu mi-ar fi să spun 
asta, este, totuși, cel mai bun din domeniu. 

— Numai Ben poate ști care e lucrul corect de făcut, spune 
Will. Moartea lui Claire a avut un impact uriaș asupra tuturor. Și 
a lui Nick, mai înainte. Dar, pentru Ben, lui i-au distrus viaţa. 
Madeline trebuie să respecte asta și să aprecieze că el și-a 
petrecut restul vieţii încercând să revină la normal. La un 
moment dat, trebuie să fie în stare să pună punct. 

— Dar eu am ceva de spus în asta, zic eu zâmbind, înainte să 
fim întrerupţi de East Mailer, care ne aduce paharele. 

Mă ridic să-l salut, iar el promite să ni se alăture după ce vor fi 
plecat toţi clienţii. 

— Pot să te întreb ceva, spune Min, când ne reluăm 
conversaţia. Îi fac semn că da. Cum ar fi să abordezi povestea 
asta ca și când ar fi orice altă poveste? 

— Dar nu e oricare altă poveste, tocmai asta e și ideea, 
intervine Will. Este povestea lui Ben. Și, oricum, după atât timp, 
chiar mai e realist să te aștepți să găsești ceva nou? 

— Absolut - eu asta fac tot timpul, răspunde Min. Ben, știu că 
e dureros - mai dureros decât poate oricare dintre noi să-și 
imagineze - dar mai știu și că, undeva, adânc, e o parte din tine 
care are un milion și una de întrebări pe care e disperată să le 
adreseze. 

— Dar nu e vorba doar despre mine, spun și mă joc cu 
paharul de whiskey pe care-l am în mână. Nu cred nici că e ceva 
ce mama ar fi vrut să fac. 

De-a lungul vieţii mele, mama m-a învăţat că cele mai mici 
detalii pot face cea mai mare diferenţă. Pentru ea, asta însemna 
să mă lase să mă comport ca oricare alt adolescent; să joc 
fotbal, să vorbesc despre fete, să mă ascund de ea ca să dau o 
dușcă sau să fumez ocazionala ţigară. Ea le trata pe toate în 
același mod în care toate mamele o fac. Nu s-a enervat 
niciodată și n-a încercat să mă oprească să fac ceva, oricât de 
copleșitoare ar fi fost dorinţa aia pentru ea. Nu l-a folosit 
niciodată pe Nick ca pe o scuză. Dacă întârziam jumătate de oră 
sau o oră, deși sunt sigur că trebuie s-o fi înspăimântat, n-a 
arătat-o niciodată - fără drame, fără reacţii exagerate. După 
moartea ei, am avut nevoie de toată puterea și de tot sprijinul 
celor din jurul meu să mă pun înapoi pe picioare. Sunt sigur că 
n-ar vrea să arunc toate astea la coș și să încep să sap în trecut. 

— Înţeleg asta, Ben, chiar înțeleg, spune Min cu blândețe, în 
timp ce-și toarnă niște apă în băutură, apoi se întoarce spre 
mine. Dar cred că încă ai întrebări despre moartea mamei tale și 
cred că asta te va opri întotdeauna să i-o accepţi. Nici eu nu 
cred că mama ta ar fi vrut asta pentru tine. Așa că, eu zic să 
profiți de ocazie acum, să descoperi adevărul. 

— Dar s-ar putea ca Madeline nu asta să caute, răspund eu. 

— Când te-a oprit pe tine asta până acum? 

Zâmbesc fără să vreau. 

— Ce urăsc cu adevărat este modul în care oamenii și-au 
făcut propriile imagini, continui. Ei cred că mama era atât de 
dureros de nefericită, încât pur și simplu n-a mai putut să 
reziste, că n-avea nimic pentru care să trăiască. Dar eu știu că 
nu așa a fost. Chiar și cu toate prin câte-am trecut, ea tot timpul 

își găsea pozitivitatea. Tot nu pot să înţeleg ce-a făcut. Cumva, 
a fost mai mult de-atât. 

— Cum ar fi, ce, Ben, întreabă Will cu blândeţe, în timp ce 
East ne umple din nou paharele. 

Mă opresc. 

— Ar fi imposibil de zis. 

Când pleacă și ultimii clienţi, East se așază cu noi la masă, iar 
conversaţia se mută la viaţa de la sat. Planurile pentru roata- 
carusel, ca parte din festivitățile satului, cauzează controverse. 

— Directorul comitetului de organizare a ameninţat că-și dă 
demisia, spune East. lar oferta mea să plătesc pentru toată 
nenorocirea n-a fost primită exact așa cum m-aș fi așteptat. Unii 
membri m-au ameninţat că încerc să deturnez evenimentul. Am 
fost ofensat până la moarte! 

— Nu-l ascultați, spune Will, râzând. Îi place de moare! Când 
s-a oferit să găzduiască el însuși grătarul mongolez ai fi crezut 
că s-a oferit să meargă pe apă. 

— Direct peste lacul din sat! 

La oferta unui ultim pahar îmi ridic mâinile, semn că am 
trecut de mult de limită, iar Min spune că trebuie să fie devreme 
la birou mâine dimineaţă. East îi cheamă un taxi, iar eu decid să 
mă plimb pe malul râului până acasă, în Haddley. 

— Aerul rece o să mă ajute să gândesc, spun în timp ce mă 
uit la East cum își aprinde un joint în curtea restaurantului. 

— Will mă lasă să fumez doar afară în ultimul timp, răspunde 
el și trage din ţigară în timp ce ne uităm împreună cum se 
îndepărtează luminile taxiului în care e Min. East își scoate 
bandana în carouri și, scuturându-și părul lung până la șolduri și 
încărunţit, îmi oferă și mie un fum. 

— Nu cred că m-ar ajuta, spun, știind deja că mâine dimineaţă 
o să regret acele două pahare mari de Glenmorangie. 

— Probabil c-ai dreptate. 

Plecăm din curte și ne plimbăm pe lângă râu. 

— Ben, continuă East, pe măsură ce lăsăm în urmă luminile 
restaurantului, n-am putut să nu aud mai devreme ce discutaţi 
și nu știam sigur dacă ar trebui să spun ceva sau nu... 

— Spune, zic și ne oprim lângă un stâlp care luminează 
trotuarul. 

— O cunosc de mult pe Madeline. Acum o mie de ani, era o 
clientă fidelă la primul meu restaurant din Richmond. Și poate fi 

extrem de convingătoare. Sfatul meu este să faci în continuare 
ce-ai făcut și până acum și să-ți vezi de viaţa ta. Nimeni nu 
câștigă nimic uitându-se în trecut. 


CAPITOLUL 3 


Pe măsură ce lumina dimineţii pătrunde printre draperii, mă 
ridic în pat, fără nicio idee reală despre cât e ceasul. Mă întind 
spre noptiera de lângă pat, cotrobăi după telefon și vărs pe 
podea un pahar plin de apă. Mă tem că dacă-mi ridic capul, 
camera o să se învârtă, așa că, ușor, mă întorc și deschid ochii. 
Incă simt gustul de alcool stătut. 

Cu zece ani în urmă, stăteam în același pat în timp ce mama 
tipa la mine pentru a treia și ultima dată să mă trezesc. Eram în 
al doilea an la universitatea din Manchester și mă întorsesem în 
vacanţa de Paște acasă, în Londra, unde lucram la un site de 
știri din sport și îmi petreceam zilele redactând articole. Îmi 
luase mai puţin de o săptămână să-mi dau seama că jurnaliștii 
de sport nu încep munca până la prânz, termină târziu și-și 
petrec majoritatea timpului liber în baruri, uitându-se la fotbal. 
Era o rutină pe care fusesem fericit s-o adopt, așa că, dimineaţa, 
mahmur, în pat, nu mă grăbeam deloc s-o însoțesc pe mama în 
naveta ei matinală. 

Acum, cu ochii încă închiși, vocea mamei se repetă din nou și 
din nou în mintea mea - frustrarea ei faţă de mine, supărarea 
din ce în ce mai mare în faţa aparentei mele apatii. În drumul ei 
spre ușă, m-a mai strigat o dată. „Ben, nu-ți mai irosi viața în 
pat. Trezește-te acum!”, a strigat ea, iar eu am auzit-o luându-și 
geanta înainte să trântească ușa de la intrare în urma ei. 

Acelea au fost ultimele cuvinte pe care mi le-a spus. 

In acea dimineaţă, mama a plecat de-acasă chiar înainte de 
ora opt. A mers pe drumul paralel cu Haddley Common și a 
continuat pe lângă marginea pădurii care trece pe lângă șina de 
tren. Probabil că i-a luat mai puţin de zece minute să ajungă la 
staţia St. Marnham, pe aceeași rută pe care mergea în fiecare 
dimineaţă. De obicei, mergea până la capătul cel mai îndepărtat 
al staţiei, unde întotdeauna stătea și aștepta să se urce în 
ultimul vagon - singurul compartiment în care putea fi sigură c-o 

să găsească un loc pe scaun pentru călătoria ei de douăzeci de 
minute până în centrul Londrei. Dar ce-a făcut în dimineaţa 
aia... nu știu decât ce mi-a spus poliţia. 

Imi făcusem micul dejun și un sandviș să îl iau la muncă și 
stăteam lângă o fereastră de la parter, cu cafeaua în mână, 
pregătindu-mă să-mi văd de zi. În timp ce mă uitam la domnul 
Cranfield cum lucra în grădină, o mașină de poliție a parcat în 
faţă. 

Doi ofițeri au coborât din mașină și au început să meargă pe 
alee. Am simţit imediat un gol în stomac. Copil fiind, văzusem o 
grămadă de polițiști perindându-se pe la noi pe-acasă, așa că 
sentimentul de groază care le însoțea sosirea era extrem de 
familiar. După moartea lui Nick, de multe ori când vedeam 
polițiști mă ascundeam la etaj și mă ghemuiam în capul scării, 
să ascult ce îi spuneau mamei. Brusc, m-am simţit din nou ca un 
copil. Doar că de data asta, oricât de mult mi-aș fi dorit, n- 
aveam unde să mă ascund. 

Când au apăsat pe sonerie am stat nemișcat, înghețat lângă 

fereastră, privindu-l pe domnul Cranfield cum dă cu grebla pe 
lângă casă. Apoi, cum merge în dreptul treptelor de la intrare și 
se așază pe una, să-și dea jos cizmele de grădină. Cum le pune 
cu grijă lângă trepte, apoi se ridică și intră în casă. 
_ Doar după ce-am auzit soneria a doua oară m-am mișcat. 
Incet, mi-am făcut drum pe hol, ezitând înainte să pun mâna pe 
clanţă; disperat să mă apuc de viaţă așa cum este ea. O viaţă 
care, deja o știam cumva, începea să dispară. 

Am auzit soneria a treia oară și am deschis ușa. 

Se simțea o pală de vânt, iar cei doi ofițeri din faţa ușii 
stăteau zgribuliţi, fără să-și dea seama. Nici n-am așteptat să 
spună ceva și m-am și întors înapoi în hol, spre bucătărie. În 
spatele meu, polițiștii au intrat și i-am auzit închizând ușa. Tipul 
m-a întrebat dacă sunt domnul Benjamin Harper. Cu o notă de 
resemnare, i-am răspuns „da”. Știau exact cine eram. 

In bucătărie, m-am așezat la vechea masă de lemn. Era o 
chestie uriașă care umplea aproape toată camera. După Nick, 
părea puţin cam mare doar pentru mine și mama, dar de-a 
lungul anilor, ne învăţaserăm s-o folosim. Așa, când stăteam 
acolo, singur, mărimea ei era sufocantă. 

Femeia m-a rugat să confirm că eram fiul lui Clare Harper. Mai 
era cineva acasă, a întrebat ea. Am dat din cap. Îl vedeam pe 

poliţist cum se mișcă ezitant prin bucătărie, apoi cum se sprijină 
de tejgheaua pe care stăteau vasele mele murdare. Uitasem să 
bag untul înapoi în frigider. Vedeai cum începe să lucească 
acolo unde se topea și mai era și un cuţit lăsat pe un borcan de 
marmeladă. Mamei nu i-ar fi plăcut deloc imaginea. 

Poliţista a luat un scaun și s-a întors cu faţa la mine. Mi-am 
ridicat privirea și m-am uitat la ea pentru prima dată. Simpatia 
din ochii ei era o imagine pe care ajunsesem s-o detest. 

M-a întrebat din nou dacă Claire Harper era mama, iar eu i-am 
spus că da. Apoi, dacă lucra într-un birou de pe strada Welbeck. 
Îmi amintesc c-am râs, un chicotit involuntar, înainte s-o simt 
cum mă atinge. M-am întors și l-am văzut pe ofițer cum își 
întoarce repede privirea de la mine la grădina din spatele casei, 
unde soarele primăverii ajutase iarba să crească mare. Mama își 
petrecuse toată săptămâna de dinainte rugându-mă s-o tund. 
Eu îi spusesem să nu mă mai bată la cap. 

Poliţista m-a întrebat dacă mama lua metroul din staţia St. 
Marnham. Am început să-i spun că mama lua metroul în fiecare 
dimineaţă din același loc, cum era o victimă a rutinei, cum făcea 
mereu aceleași lucruri, pleca mereu la aceeași oră, mergea pe 
jos, indiferent de vreme. Tipul a încercat să mă întrerupă, dar eu 
nu m-am oprit. Lucra ca manager de proiect la o companie de 
proiectare, întotdeauna își lua prânzul la pachet, să-l mănânce 
în pauza de o oră de la 12:30, și, când ajungea la birou, își făcea 
o cafea: acolo ar trebui să fie și acolo o vor găsi. Ofiţerul m-a 
strâns de mână și mi-a spus pe nume. 

O femeie sărise în faţa trenului care se îndrepta spre stația 
Waterloo. 

Am dat din cap, fără să spun nimic. 

— Ben, credem că femeia aceea era mama ta. 

M-am uitat la ofiţer care se uita și el la mine și dădea ușor din 
cap, iar eu m-am trezit că-l imit. Auzeam ceasul care ticăia pe 
peretele din spatele nostru. Dintr-odată, părea oribil de 
zgomotos. 

— Îmi pare rău, Ben, a decedat pe loc, a spus poliţista. Am 
stat un moment în liniște, apoi ea a continuat. Știu că e mult de 
procesat, așa că poate ar fi bine să suni o rudă să vină să stea 
cu tine. 

N-am spus nimic. 

— Sau poate un prieten apropiat, a adăugat ea repede, 
uitându-se la colegul ei. 

Aștepta să-i răspund, dar eu n-aveam nimic să-i spun. Voiam 
să plece. Mi-au descris formalităţile care urmau, dar eu nu-i 
ascultam. Urma să trebuiască o identificare a cadavrului, dar eu 
nu m-am prins că eu ar trebui s-o fac. Aveam douăzeci de ani. 

— E cineva pe care-aș putea să sun pentru tine? Chiar cred că 
ar trebui să stai cu cineva acum. 

Pentru cine știe ce motiv, nu mă puteam gândi decât la 
domnul Cranfield, în grădina lui, cu grebla în mână. 

— Ben? 

M-am forțat să fiu din nou atent la polițistă și am minţit. l-am 
spus c-o să-l sun pe tata. Nici măcar nu-i știam numărul de 
telefon. 

Tipul a traversat camera, mi-a pus mâna pe umăr și m-a 
întrebat dacă am să fiu bine. l-am spus că am să fiu. Voiam doar 
să plece. Și eram sigur că și el simţea la fel. M-am ridicat și am 
început să pășesc ușor pe hol. M-au urmărit, iar poliţista tot 
încerca să se asigure că am să-l sun pe tata. 

Din nou, i-am promis c-am s-o fac. Doar voiam să plece odată. 

Mi-au spus că o să ţină legătura. 

Am dat din cap și le-am mulțumit. Nu știam de ce o fac. 

Vântul a bătut în hol când au deschis ușa să plece, începuse 
să plouă cu găleata, iar polițiștii au alergat până la mașină. Am 
închis ușa și-am rămas singur în holul gol. 


CAPITOLUL 4 


Dani Cash iese din dormitor, aprinde luminile pe hol și 
pășește pe treptele care duc la dormitorul din spate din locuința 
ei din Haddley. Ce-i mai plăcuse casa asta prima dată când a 
intrat înăuntru - cu pereţii ei proaspăt decoraţi, cu mirosul ei 
primitor de covoare noi și cu mobila nouă, făcută pe comandă, 
care completa perfect spaţiul. Casa fusese perfectă: căminul la 
care visase dintotdeauna. Pentru Dani, nu conta că era la doi 
kilometri distanţă de Tamisa și de presupusul șarm victorian al 
proprietăţilor din Haddley. Aceasta urma să fie căminul ei. Se 
convinsese că va deveni un loc incredibil de fericit. 

Peste patru luni, se simţea ca într-o închisoare. 

În pragul dormitorului, își imagina camera pe care-și dorise s- 
o amenajeze pentru copil - imagini cu animale pe pereţi, 
pinguinii ei preferaţi pe draperii. Oare se păcălea singură 
sperând că ziua aceea va veni, până la urmă? 

Dar acum nu era momentul să se gândească la asta. Acum 
trebuia să se concentreze din nou pe muncă. 

Și-a privit uniforma pe care și-o așezase, cu grijă, cu o noapte 
înainte, pe patul liber, iar timp de o secundă, a ezitat. Era 
pregătită? 

Trebuia să fie. 

Era singura ei scăpare. 

Și-a luat cămașa albă, apretată, cu epoleții deja prinși și a 
încercat, cu două mâini stângi, să-și închidă nasturii și să-și 
prindă eșarfa. În timp ce se apleca să-și lege șireturile, și-a 
văzut, cu coada ochiului, imaginea în oglindă. Seara trecută se 
simţise mândră în timp ce își călca pantalonii negri. Se gândise 
la tatăl ei și la anii pe care-i petrecuse în poliţie și știa că și el ar 
fi fost mândru de ea. 

Haina îi era agăţată în cuier. A rupt plasticul de la spălătorie, 
a deschis nasturele și s-a îmbrăcat cu ea. O simţea largă pe 
umeri și la șolduri. Însă asta n-a surprins-o: apetitul îi dispăruse 
în ultimele câteva săptămâni. Și-a ridicat chipiul de pe pat și a 
încercat să ascundă sub el cât de multe bucle blonde a putut. In 
faţa oglinzii, pentru o secundă aproape că nu s-a recunoscut. 

Era din nou ofiţer de poliţie. 

S-a oprit în capul scărilor și a ascultat după sunete. S-a furișat 
la parter cu grijă, să evite cea de-a doua treaptă care, în ciuda 
promisiunilor constructorului, încă mai scârţăia la cea mai mică 
atingere. Când a ajuns în faţa ușii de la sufragerie și a văzut-o 
închisă, a expirat zgomotos. 

În faţa ușii de la intrare, Dani a închis puţin ochii și s-a întors 
cu faţa spre cer, să lase razele de soare s-o încălzească. A stat 
acolo un moment, apoi a pășit determinată să lase în urmă 
ultimele cinci luni din viaţa ei. 

Ultimii cinci ani petrecuţi în poliţie îi demonstraseră că poate 
fi un ofițer foarte bun. Recrutată la vârsta de douăzeci și unu de 
ani, a impresionat imediat. lar faptul că era fiica lui Jack Cash nu 
a însemnat decât că va fi testată și mai abitir. Însă a dat tot ce-a 
putut încă din prima zi. Calmă și rapidă în gândire, a fost unul 

dintre ofițerii preferaţi ai supervizorilor. Doar în urmă cu șase 
luni se discuta despre promovarea ei ca sergent. 

Dani a lăsat acest gând deoparte. A fost un ofițer bun înainte 
și o să fie un ofiţer bun și acum. 

La jumătatea drumului, s-a oprit la semafor. Traficul începea 
să se intensifice, iar copiii se îndreptau spre școală. Zâmbind la 
două adolescente care s-au oprit lângă ea, Dani și-a mutat 
privirea spre Tamisa. Stătea și se uita la autobuzul fluvial care 
trecea pe sub pod, plin de navetiștii pe care-i ducea în oraș. 

Explozia s-a auzit din senin. Fetele au ţipat și Dani a sărit 
înapoi cu atâta forță încât mișcarea bruscă i-a aruncat chipiul de 
pe cap. A început să se învârtă de colo-colo, dar era aproape 
oarbă de panică. Unde erau fetele? Nu putea lăsa să li se 
întâmple vreun rău. S-a ridicat repede în picioare, dar vederea îi 
era înceţoșată. Apoi a simţit o mână că o atinge pe braţ. 

— Sunteţi bine, domnişoară? a întrebat-o una dintre fete, 
întinzându-i chipiul. 

— Băieți tâmpiţi, a strigat cealaltă, apoi a început să râdă. Zici 
că sunteţi copii! 

Dani s-a uitat în jur și a observat cum viaţa decurge normal. 
Pe partea cealaltă a străzii, a observat trei băieţi chiar înainte să 
dispară în parcul Haddley Hill. 

— Se prostesc mereu cu petarde, a completat fata care-i 
dăduse chipiul înapoi lui Dani. Ei au impresia că sunt bărbaţi 
puternici, dar de fapt sunt doar niște copii mici și fraieri! 

Acest ultim comentariu l-a ţipat, să se audă dincolo de stradă. 

— Sunt în regulă, mulțumesc, a spus Dani în timp ce-și aranja 
chipiul, privind culoarea semaforului cum se schimbă din nou. 

Fetele au traversat strada, apoi au dispărut în parc. Până să-și 
dea seama, traficul își revenise, iar ea a trebuit să apese din nou 
butonul și să aștepte să traverseze. Pe măsură ce se deplasa 
spre strada principală, traficul era din ce în ce mai congestionat. 
Un autobuz care se îndrepta spre Wandsworth blocase 
intersecția. Se auzeau claxoane de peste tot, iar Dani s-a întors 
spre un șofer frustrat, oprindu-i furia cu o singură privire. Un 
livrator se blocase pe rută, așa că Dani i-a spus să meargă mai 
departe și a lăsat în spate traficul care începuse să se miște. 

Însă pe măsură ce se apropia de secţia de poliţie din Haddley, 
Dani începuse să încetinească. De pe trotuarul de vizavi, a privit 
doi ofițeri cum intră pe ușa din față a clădirii, apoi o bătrânică 

sprijinită de baston. Un ofițer principal care părăsea clădirea i-a 
deschis ușa, iar în spatele ei a intrat alt ofițer. Dani nu i-a 
recunoscut pe niciunul dintre cei doi polițiști care ieșiseră din 
clădire, iar ceilalţi ofițeri păreau doar vag familiari, ca și când ar 
fi fost niște oameni dintr-o altă viaţă pe care abia și-o amintea. 
Chiar atât de mult timp trecuse? În ultimele cinci luni luase 
decizia conștientă să stea departe de secția de poliţie. Se mai 
întâlnea cu câte unul dintre polițiștii mai tineri la un pahar, dar 
alesese să nu-și contacteze restul echipei. Acum regreta 
această decizie. Dacă ar fi sunat măcar de câteva ori, poate că 
acum i-ar fi fost mai ușor, poate că ar fi spart gheaţa. 

După un moment de reculegere, s-a întors cu spatele la secţie 
și a continuat să meargă. 

După ce a ajuns la pod, s-a uitat la ceas. Mai avea încă 
treizeci de minute până îi începea tura. Așa că s-a hotărât să 
traverseze râul, să se bucure de priveliștile de pe pod, apoi să 
se întoarcă la secţie. Până atunci, sigur va fi pregătită. 

De pe pod, putea admira debarcaderul, deja plin de activitate. 
Dincolo de el era parcul și pădurea. In cealaltă direcţie, o clădire 
înaltă cu fațada din sticlă se întrezărea în partea de nord. Acelea 
erau apartamente de lux, iar la parter se afla un supermarket, 
plin cu legume organice și vinuri scumpe. Locul perfect în care 
să vezi navetiști avuţi, în goana după o cină ușoară, înainte să 
ajungă acasă. 

Și, de Halloween-ul trecut, locul perfect pentru un jaf armat. 

Nu păreau să fie mai mari de vârsta liceului când au trecut pe 
lângă ea, cu măștile de monștri. Nu le-a dat prea mare atenţie, 
căci se gândea deja la sticla de vin de care urma să se bucure 
după o tură lungă. 

Nici ei n-au observat-o când i-a urmat în magazin. 

Era încă în uniformă. 

Însă când au văzut-o, s-au panicat. 

Luciul unei lame de cuțit. Apoi încă una. 

Oamenii din magazin au început să tipe. 

Brusc, existau ostatici și ea era împunsă cu cuțitul în spate. 

Dani încă mai auzea sirene în capul ei - exact așa cum i se 
întâmplase din nou și din nou în ultimele cinci luni. Oare ar fi 
trebuit să acţioneze diferit? 

Și-a imaginat faţa tatălui ei, cu ridurile care i se formau în 
jurul ochilor când zâmbea. „Să nu te îndoiești niciodată de tine, 

Dani”, ar fi zis el. „Poţi fi orice îţi dorești”. S-a întors pe călcâie și 
a mers pe pod spre secţia de poliţie. 


CAPITOLUL 5 


Lumina din camera mea este insuportabil de puternică. Mă 
chinui să mă întind după telefonul cu ecranul aprins. Ceasul îmi 
arată că am întârziat deja la muncă. O să-i spun lui Madeline că- 
mi petrec dimineața făcând cercetări despre următorul meu 
articol. În plus, e joi și jumătate dintre redactorii noștri se 
gândesc deja la weekend. 

Mă uit prin cameră. Hainele îmi sunt împrăștiate, portofelul 
gol stă aruncat lângă ceasul pe care mi l-a dat mama când am 
împlinit optsprezece ani. Încă se învârte camera cu mine când 
mă așez înapoi pe pernă și mă holbez la tavan, încep să-mi 
curgă lacrimile, așa că îmi pun degetele la ochi, încercând să le 
fac să se oprească. Respir adânc și îmi dau plapuma la o parte, 
însă când fac asta, aud apă curgând în baie. 

Câteva secunde mai târziu, ușa de la baie se deschide, iar 
doamna Cranfield dă buzna în camera mea. N-aș îndrăzni 
niciodată să spun despre doamna Cranfield că este menajera 
mea cu jumătate de normă, mai ales din moment ce n-am plătit- 
o niciodată, dar face o treabă excelentă să mă ajute să menţin 
ordine. Ea și soțul ei sunt doi oameni remarcabili, care m-au 
ajutat să mă pun pe picioare după ce a murit mama. Pentru 
mine, ei sunt mai mult ca un fel de părinţi surogat, decât orice 
altceva. N-aș suporta să fiu fără ei, deși, asemenea tuturor 
părinţilor, câteodată sunt puţin cam enervanți. 

— Te-ai trezit, deci, zice doamna Cranfield. Baia aia e de toată 
jena! 

— Este? Răspund și mă chinui să-mi trag plapuma peste mine. 

— Nu-i nimic din ce n-am mai văzut, stai liniștit. Traversează 
camera, îmi ridică boxeri și mi-i aruncă pe pat. Cred că iar ţi-a 
fost rău aseară. O să trebuiască să vin mai încolo și să o curăț 
ca lumea. 

— Din nou...? întreb ezitând. 

— După ce-ai vomitat în grădinița din faţă înainte să intri în 
casă. George spală florile cu furtunul chiar acum. 

— Doamne, îmi pare atât de rău, răspund încremenit în 
mișcarea de a mă întinde după boxeri. 

— Pe bune, Ben, baia aia e împuţită. Nici nu vreau să mă 
gândesc când ai curățat-o ultima oară. 

Reușesc, cumva, să-mi pun boxerii pe sub plapumă, apoi mă 
ridic în pat. 

— Doamnă C, m-am trezit acum, deci cred că... 

Dă draperiile la o parte și nici nu mă ascultă. 

— O să ordonez puţin pe-aici cât timp faci tu un duș. Ti-am 
făcut un mic dejun să-l iei la tine. 

Când vine vorba de doamna Cranfield, e inutil să opui 
rezistență. 

— Ești ca o viziune, spune ea când mă ridic și-mi dau seama 
că mi-am pus boxerii cu spatele în față. Pentru că nu bei, te 
doboară și mai tare atunci când o faci. N-ai dezvoltat toleranță, 
ca George al meu. 

Mă grăbesc spre baie și închid ușa. 

— Și ce ar spune mama ta? strigă ea după mine. 

Aburul fierbinte al dușului nu reușește să mă dezmeticească, 
iar când mă întorc în dormitor, pulsaţiile continuă. Doamna 
Cranfield mi-a golit deja patul și mi-a ridicat hainele de pe 
podea. Ferestrele au fost deschise, readucând camera la viață. 
lau un tricou din dulap, și îl trag peste cap în timp ce mă duc la 
fereastră. 

Soarele de început de primăvară aduce o nouă viaţă în 
Haddley, cu narcise împrăștiate prin iarbă și flori de cireș care 
acoperă copacii. O boltă s-a format deasupra aleii care merge 
de la marginea drumului, unde opresc autobuzele la fiecare 
zece minute, până la intrarea întunecată și umbrită în pădure. 

La colțul străzii îl văd pe domnul Cranfield cum își îngrijește 
florile din grădină, așa cum făcuse și în urmă cu zece ani. 
Pensionat de când îmi amintesc, în ultimele douăsprezece luni s- 
a îndepărtat în cele din urmă de opticienii pe care i-a condus 
timp de aproape douăzeci de ani. La fiecare două săptămâni 
încercăm să participăm la câte un meci la Richmond Rugby 
Club. Nu am avut niciodată impresia că ar fi vreun mare fan al 
acestui sport, dar am început să mergem la meciuri acum mulţi 
ani, când cel mai bun prieten al meu, Michael Knowles, ajunsese 
în echipa principală din Richmond. A jucat un singur sezon 
înainte să se mute în Bath, să joace rugby în prima ligă, însă 

domnul C. și cu mine am rămas loiali echipei noastre locale. 
Cred că adevărata plăcere pe care domnul C. o primește acum 
de la meciuri este să mă interogheze pe mine despre adevărul 
din spatele poveștilor pe care le publicăm pe site-ul de știri, 
dorindu-și întotdeauna să afle informaţii din culisele celui mai 
recent scandal politic. Chiar dacă rareori încetează să vorbească 
pe tot parcursul jocului, mie îmi place timpul petrecut cu el. 

Îl urmăresc cum se îndreaptă spre zona cu legume pe care o 
are lângă casă. Clădirea se termină într-o terasă, ceea ce le 
oferă o bucată suplimentară de teren, pe care domnul Cranfield 
o îngrijește cu spor încă din ziua în care s-a mutat aici. Cu furca 
ridicată și legată cu sfoară de mâner, arată exact ca în 
dimineaţa aceea de acum zece ani. Poate că acum are câteva 
kilograme în plus și poate că părul cărunt îi este puţin mai 
subţire, dar în oricare alt mod, aș putea să jur că privesc aceeași 
scenă de acum mulţi ani. g 

O aud pe doamna Cranfield trebăluind în bucătărie. In acea 
dimineață, după ce plecase poliția și stăteam singur pe hol, 
doamna Cranfield a deschis uşa din spate. A trecut prin 
bucătărie și a venit să stea lângă mine, la capul scărilor. M-a 
ținut în braţe în timp ce plângeam. Mă îndoiesc că aș fi trecut 
peste ziua aia fără ea. 

Cobor scările să intru în bucătărie și sunt întâmpinat de 
mirosul de cafea proaspăt făcută și de costiţă prăjită. 

— Arăţi mai respectabil așa, spune doamna Cranfield 
aprobator. Ce te-a făcut să ai o noapte atât de grea? 

— Munca, răspund eu, în timp ce ridic ibricul cu cafea. Am 
avut o mică ceartă. Apoi, ca un prost, am zis că am nevoie de 
ceva de băut, să mă calmez. 

— Cred că nu a făcut decât să înrăutățească lucrurile. Cam 
asta face alcoolul, de obicei, spune doamna Cranfield, 
întinzându-mi un sandviș cu costiţă și străduindu-se să-și ţină 
echilibrul pe scaunele de bar care au înlocuit scaunele de 
bucătărie în stil Shaker ale mamei. N-am să înțeleg niciodată de 
ce ai cumpărat astea, spune ea, apucându-se de masă pentru a 
se echilibra. Văzând că îmi reprim un zâmbet, începe să râdă. 
Silueta mea nu este făcută pentru bucătării de ultimă generaţie. 

— Mie mi se pare că arăţi minunat. 

— Un vrăjitor, râde ea. 

Doamna Cranfield a fost cea care m-a încurajat să-mi aranjez 
casa în ultimii ani. După moartea mamei mele, m-am întors la 
Manchester, am renunţat la băutură și am reușit să absolv cu o 
diplomă decentă. Anul următor am călătorit prin lume. Vechiul 
meu prieten de școală, Michael, a zburat și el și mi s-a alăturat 
câteva săptămâni când am fost în Statele Unite și am petrecut 
Mardi Gras în New Orleans. Încă nu băusem nimic de la moartea 
mamei, iar imaginea lui trecând prin fereastra de sticlă de lângă 
piscină și petrecându-și două săptămâni la Spitalul Universitar 
din Louisiana mi-a confirmat pericolele consumului excesiv de 
alcool. 

Când m-am întors în Anglia, mi-am luat primul loc de muncă 
adevărat - care era o navetă ușoară din Haddley. Știam că e 
timpul să vin acasă. La început a fost dificil, deoarece mă 
convinsesem că nu pot merge pe Haddley High Street fără să fiu 
recunoscut, dar în timp mi-am dat seama că majoritatea 
oamenilor erau mai degrabă bine intenţionaţi decât răuvoitori. 

— Deci de unde cearta? 

— Ghici. 

Doamna C. zâmbește. A auzit multe povești despre relaţia 
tumultuoasă pe care o am cu șefa mea. 

— Madeline vrea să scriu un articol despre mama pentru a 
zecea comemorare, spun eu. l-am spus că nu, adaug în grabă, în 
timp ce doamna Cranfield deschide gura să vorbească. 

— Femeia aceea nu are pic de bun simţ, spune ea, pufnind 
dezaprobator. Îţi cere să treci din nou prin asta. Ca și când ar 
face bine cuiva. Chiar este dincolo de orice scrupule! 

lau o înghiţitură de cafea și zâmbesc. 

— Deci crezi că ar trebui să-mi susţin punctul de vedere? 

Doamna C. ridică din sprâncene. 

— Nu-mi spune că te gândeai să faci altfel. 

— Min se gândea că m-ar putea ajuta să-mi răspund la 
ultimele întrebări persistente pe care le am. 

— Min este o fată drăguță, dar chiar și-așa... 

— Încă mă întreb ce s-ar fi întâmplat dacă nu aș fi fost atât de 
mahmur, doamnă C, dacă aș fi vorbit cu ea înainte să plece sau 
dacă aș fi plecat după ea. Poate că totul ar fi fost foarte diferit. 

— Ben, am mai trecut prin asta. Nu a fost vina ta. Nu trebuie 
să te învinovățești niciodată, șoptește doamna Cranfield, 
coborând de pe scaun să mă strângă de brat. 

Își lasă capul în jos și se îndreaptă spre chiuvetă unde începe 
să frece energic tigaia. 

— O să te opărești, spun eu în timp ce aburul se ridică gros 
din apă, dar doamna C. continuă să frece. Mă îndrept spre ea și 
închid robinetul. 

— N-o să fie mai curat de-atât; semnele alea sunt coapte pe 
ea de-o viaţă. 

Își șterge mâinile pe prosop și mă priveşte o clipă. 

— Păi spune-mi despre noaptea ta, spune ea. Ziceai că Mina 
fost cu tine? 

— Min și alţi colegi. 

— Min este doar o colegă? 

— Colegă-liniuţă-prietenă, nu mai mult de atât. 

— Și ceilalţi sunt tot colegi-liniuță-prieteni? Sau asta i se 
aplică numai lui Min? 

— Destul! spun râzând, întorcându-mă spre masă și storcând 
mai mult ketchup pe sandvișul meu cu costiţă. 

— Foarte bine, n-am să mai întreb. Doamna C. își ridică 
mâinile într-o predare simulată. Ai destul ketchup pe ăla? Strâng 
din nou sticla. Prima dată când ai venit la prânz la mine și 
George, ai refuzat să mănânci orice până când nu era complet 
acoperit cu ketchup. 

— Aveam zece ani! 

— Unele lucruri nu se schimbă niciodată. 

În ziua aceea, mama plecase la primul ei interviu de angajare 
de când decisese să se întoarcă la muncă. Aveam jumătate de zi 
liberă de la școală din cauza unei instruiri la care participau 
profesorii, și domnul și doamna Cranfield s-au oferit să aibă grijă 
de mine. În criză fiind, mama a acceptat încântată oferta noilor 
ei vecini, care se mutaseră pe stradă cu doar câteva săptămâni 
înainte. În timp ce doamna Cranfield se străduia să-și 
despacheteze bagajele, domnul Cranfield m-a dus la râu să mă 
înveţe noțiunile de bază ale pescuitului în apă dulce. Odată cea 
deschis vasul cu larve vii pentru momeală, aceea a devenit 
rapid atât prima, cât și ultima mea experienţă de pescuit. 

— Era atât de bucuroasă să lucreze din nou, spune doamna 
C., și îmi amintesc de bucuria mamei tale când a sosit o 
scrisoare două zile mai târziu, în care îi era oferit postul. 

— Tot ce voia să facă era să aibă grijă de tine. Doamna C. 
face o pauză. Şi a fost o prietenă foarte bună pentru mine... îi 

tremură vocea... dar tu ești pe primul loc acum - de dragul tău 
și al mamei tale. Doamna C. clătește o ceașcă în chiuvetă, apoi 
adaugă: Vino la prânz duminică. Adu pe cineva dacă vrei. 

Râd și, în timp ce ea iese pe ușa din spate, o prind într-o 
îmbrăţișare. 

— Mulţumesc, spun eu. 

— Pentru ce? răspunde doamna C. De-asta sunt aici. 

Și cu o fluturare rapidă de mână, se îndreaptă pe alee spre 
intrarea din spate a propriei ei case. Imi umplu cana, apoi 
deschid ușile care dau în grădinița mea din spate. Stând pe 
treaptă în soarele de primăvară timpurie, deschid telefonul și 
dau click pe aplicaţia noastră de știri. Site-ul nostru de 
celebrităţi vorbește despre un membru minor al familiei regale 
care a ieșit dintr-un club de noapte cu un bărbat, iar site-ul 
principal de știri are în prim-plan povestea a trei persoane ucise 
de o macara căzută în centrul orașului Nottingham. Urmează 
povestea unei femei găsite moartă în apartamentul ei cu un 
dormitor de la periferia orașului Leeds. Dau click pe detalii. 

Poliţia refuză să comenteze mai multe în acest stadiu al 
investigaţiei, dar nu poate exclude decesul în circumstanțe 
suspecte. Orice jurnalist pe jumătate decent știe că asta 
înseamnă, după toate probabilitățile, că femeia a fost ucisă, dar 
poliţia nu este pregătită să confirme. 

Dau click înapoi și răsfoiesc mai jos prin titlurile știrilor, 
oprindu-mă brusc când ochii mamei se uită la mine. 


ÎN MEMORIA LUI CLARE HARPER: DUPĂ ZECE ANI 


Cu două săptămâni înainte de comemorarea mamei mele, 
Madeline promovează un articol care încă nu a fost scris. 
Indrăzneala ei nu încetează să mă uimească. 

Mă uit la ecranul telefonului. Poza aceea cu mama este una 
pe care o cunosc prea bine. Făcută într-o seară răcoroasă de 
vară cu un an înainte să moară, cu lumina mică în spatele ei, 
înfășurată în puloverul ei preferat, stătea pe malul Tamisei. 

In noaptea aceea, fusesem în Haddley și mă îndreptam spre 
casă pe malul râului, când o văzusem stând singură, în timp ce 
soarele cobora în spatele pădurii. Fără ca ea să-și dea seama, i- 
am făcut poza cu telefonul - imaginea unei femei în pace cu 
lumea. Ne-am așezat împreună și am vorbit despre excursia la 

Bordeaux din care tocmai venise cu două dintre cele mai 
apropiate prietene ale ei - despre cum vizitaseră diferite crame 
în fiecare zi și cum stătuseră afară până seara, bând vin pe 
terasa camerei lor. Poza a surprins noua libertate pe care i-o 
oferise călătoria. Când a murit, acea fotografie a fost cea pe 
care am ales s-o dau presei. 

Sub imagine sunt o serie de link-uri către povești conexe. 
Unul duce la un articol de acum câţiva ani, scris ca parte a unei 
serii intitulate Femei Curajoase. Am recitit povestea; sărbătorea 
o femeie de mare demnitate și forţă interioară. 

Parcurgând articolul, mă opresc la o imagine a fratelui meu, 
Nick, cu cel mai bun prieten al său, Simon Woakes. Este o 
imagine care a devenit sinonimă cu povestea lui Nick și Simon, 
o imagine care a devenit infamă în întreaga lume. Pe linia de 
margine de la Richmond Rugby Club, îmbrăcaţi în echipamentul 
de rugby al școlii și purtând zâmbetul câștigătorilor, erau Nick și 
Simon. Stând alături de ei, cu braţele în jurul băieților, erau 
două dintre colegele lor de clasă. 

Cele două fete de paisprezece ani care, săptămâni mai târziu, 
aveau să fie ucise cu sălbăticie. 


CAPITOLUL 6 


Zăbovind lângă poarta noastră din față și așteptând ca Nick 
să se întoarcă acasă, m-am ridicat să le privesc pe cele două 
fete care se întindeau pe iarba pârjolită din satul Haddley. 
Sosirea autobuzului le-a animat și s-au grăbit să se ridice în 
picioare când numărul 29 s-a oprit lângă bordură. Nick și Simon, 
cu rucsacurile în spate, au coborât din autobuz. M-am uitat 
dincolo de zidul grădinii noastre și i-am văzut că au o scurtă 
conversație. 

Apoi, una dintre fete s-a îndepărtat agale, cu părul învârtindu- 
se în soarele după-amiezii. Și-a întins mâinile, a apucat-o pe 
prietena ei și a tras-o spre ea; cele două s-au învârtit împreună 
prin spaţiul deschis care dă în pădurea densă care desparte 
Haddley de satul învecinat, St. Marnham. Dincolo de stradă le 
auzeam ţipând în timp ce se tot învârteau. 

Pentru o clipă, Nick și Simon au părut să ezite, dar apoi i-am 
văzut că se iau și ei după cele două fete. Privind în continuare, 
am traversat drumul din faţa casei și am călcat pe pământul 
însetat. larba era uscată și trosnea sub pașii mei. Simţeam 
căldura toropitoare a soarelui dintr-o zi nesfârșită a unei veri 
care refuza să se încheie. În fața mea, lumina soarelui estompa 
siluetele băieţilor. Am avut grijă să păstrez distanţa, dar curând 
m-am trezit alergând să ţin pasul cu ei. Ca orice copil curios de 
opt ani, eram hotărât să descopăr încotro se îndreptau. 

Lipsit de suflare, am ajuns la intrarea în pădure, am tras o 
gură de aer uscat, apoi m-am aplecat și m-am strecurat 
înăuntru. Am simţit instantaneu căldura cum se risipește, din 
cauză că bolta copacilor împiedica razele soarelui să pătrundă. 

M-am furișat înainte, fără să bag de seamă sudoarea care-mi 
curgea încet pe șira spinării. 

Pădurea era tăcută, crengile copacilor erau nemișcate și nu 
era nici urmă de adiere. Singurul sunet care se auzea erau 
frunzele uscate strivite sub picioarele mele. M-am străduit să 
caut un sunet care să mă ghideze în urmărirea mea, dar, în timp 
ce mă concentram, un tren a trecut pe linia de cale ferată care 
traversa partea de sus a pădurii. 

Am așteptat. 

Apoi, am ascultat din nou. Propria mea respiraţie a fost 
singurul sunet - până când un strigăt îndepărtat a răsunat 
printre copaci. Nick ar fi livid dacă m-ar prinde, dar eu am 
înaintat pe vârfuri, rămânând pe vine și ascuns printre tufișurile 
groase. M-am îndreptat către micul luminiș unde fratele meu și 
prietenii lui se ascundeau adesea. 

Cărarea îngustă s-a răsucit în fața mea și am trecut prin 
tufăriș până când am ajuns în sfârșit în poiană. Momentan orbit 
de lumina bruscă a soarelui care pătrundea prin golurile dintre 
crengi, mi-am pierdut echilibrul. Ceafa goală îmi ardea sub 
soare. 

Luminișul era pustiu. 

Am început să sar de pe un picior pe altul și să dau cu șutul în 
mucuri de ţigară, în timp ce praful se ridica. Fără niciun semn de 
la fratele meu și cu o sete tot mai mare, am decis să mă îndrept 
spre casă. 

Un râs îndepărtat a reverberat printre copaci. 

Apoi altul. 

Și apoi un țipăt de încântare. 

Instantaneu, am știut unde se aflau - o mică zonă ridicată în 
partea îndepărtată a pădurii, aproape de St. Marnham - locul 
secret al lui Nick. Ca să mă apropii nevăzut, a trebuit să urc de-a 
lungul malului acoperit de vegetație de pe marginea liniei de 
cale ferată. Când îmi făceam drum printre ciulini, mi s-a înfipt un 
ghimpe în mână. L-am scos și am văzut o dâră de sânge cum 
îmi curge pe braț și mi se prelinge pe palmă. Mi-am mușcat 
buza să înăbuș durerea. 

Cât am stat eu acolo, la poalele movilei uriașe, liniștea a 
revenit în pădurea sufocantă. Am început să urc dealul, cu 
picioarele alunecând pe pământul prăfuit. Luptându-mă să 
găsesc ceva de care să mă apuc, am simţit că alunec pe spate, 
dar m-am apucat de o rădăcină moartă și m-am ridicat. Pe 
măsură ce mă apropiam de vârf și mă scuturam de praf, m-am 
uitat în jos la tricoul meu preferat de fotbal; era acoperit de 
pământ uscat și de sânge. 

Încet, m-am furișat înainte. 

Unu. 

Doi. 

Trei pași șovăitori. 

Apoi m-am oprit. 

Mi-am ţinut respiraţia. 

În partea îndepărtată a movilei, Nick și Simon zăceau goi; cu 
braţele întinse, cu picioarele spre mine. 

Confuz, m-am furișat înainte. 

Țipetele mele au rupt tăcerea. 


CAPITOLUL 7 


Sergentul i-a zâmbit și Dani Cash a trebuit să-și amintească 
să respire în timp ce trecea pe lângă ea și intra în vestiarul 
femeilor. Era greu de crezut că, în urmă cu cinci luni, acest loc 
era precum casa ei departe de casă. A deschis ușa și s-a oprit să 
se uite la avizier - locuri libere la semimaratonul de la 
Richmond, cursuri de Pilates, tai-chi, petrecerea de douăzeci și 
unu de ani a unui ofiţer stagiar. Dani pusese o invitaţie similară 
la avizier pentru propria ei aniversare de douăzeci și unu de ani. 

Se alăturase forței cu doar câteva săptămâni înainte și 
sărbătorise cu mulţi prieteni noi într-o ieșire seara pe malul 
râului. 

Pe măsură ce se apropia de dulapul ei, Dani se întreba câţi 
colegi ar putea să convingă acum să iasă cu ea. In faţa lacătului, 
mintea i s-a golit. A încercat o combinaţie, apoi o a doua și apoi 
o a treia - ziua lui Mat. Faptul că a uitat combinaţia a făcut-o să 
se simtă încă și mai rău. 

Când îl întâlnise pentru prima oară pe Mat, fusese 
impresionată de el. Sergentul desăvârșit, despre care toată 
lumea spunea că va fi căpitan într-o zi. Cu silueta lui de 1,80 
metri, cu părul lui blond tuns scurt, cu umbra cât casa și ochii 
albaștri blânzi, era greu de ratat. Era cu opt ani mai mare decât 
ea, dar asta nu conta. Mare parte din secţie era îngrozită de el. 
Ea însă fusese uluită de el. 

Într-o seară de luni, ultimul lucru pe care ar fi vrut să-l facă 
era un curs de gimnastică, dar, ţinându-se încă de rezoluţiile de 
Anul Nou, s-a târât până la Centrul de Relaxare din Haddley. 
Membrilor Poliţiei Metropolitane li se oferise reducere la 
abonamentul de membru, ceea ce însemna că la majoritatea 
cursurilor te trezeai transpirat alături de ofițerii superiori. S-a 
întors și i-a zâmbit pe jumătate când el s-a așezat chiar în 
spatele ei la un curs de body pump. La sfârșitul orei, ea i-a 
zâmbit din nou pe jumătate. Când a ieșit din vestiar, l-a găsit pe 
o bancă pe hol, așteptând. 

Poate că al treilea gin tonic de la barul cu vedere la Haddley 
Hill Park fusese o greșeală. Mat spusese că bea doar duble și 
asta îi luase și ei. Înainte de ora nouă în noaptea aceea, se 
întorceau în apartamentul pe care el îl închinase în vârful 
dealului și, chiar și beată, îi plăcuse la nebunie să-l aibă în ea. A 
doua zi dimineaţă, el era tot tandru, iar ea a plecat dorind să-l 
vadă din nou. La secţie nu au vorbit, dar târziu, undeva în timpul 
zilei, el i-a făcut cu ochiul și în noaptea aceea erau din nou 
împreună. La sfârșitul verii, deja petrecuseră o săptămână 
împreună pe o plajă din Croaţia și, la pahare răcoritoare de vin 
alb local, ea începuse să-și imagineze un viitor împreună cu el. 

Duhoarea a lovit-o pe Dani imediat ce a deschis ușa dulapului. 
Timp de cinci luni, pantofii ei de gimnastică și trusa nespălată 
au avut timp să se împută. Icnind, le-a scos afară și le-a aruncat 
la coșul de gunoi de lângă chiuvete. 

— N-aș fi crezut c-o să te mai vedem pe-aici. 

Dani se îndreptă și se întoarse s-o vadă pe ofiţerul Karen 
Cooke stând chiar lângă ea. Cumva, uniforma lui Cooke părea 
întotdeauna cu jumătate de centimetru mai strânsă decât a 
oricărei alte femei ofiţer. 

— Cică nu te mai poţi descurca, continuă Cooke, oferindu-i lui 
Dani un zâmbet neplăcut. 

Nu încercase niciodată să-și ascundă antipatia față de Dani. 
Dani a presupus întotdeauna că i se trage din zilele în care tatăl 
ei era căpitanul, dar încă mai era surprinsă de veninul din tonul 
lui Cooke. 

Dani nu spuse nimic și se întoarse spre dulapul ei, însă Cooke 
i-a blocat calea. 

— Umblă vorba prin secţie că ai luat-o pe același drum ca 
taică-tu - te-au lăsat nervii. Fața lui Dani se îmbujoră și simţi că i 
se strânge maxilarul, dar îi susținu privirea lui Cooke. Sticlari, 
spuse Cooke, cu o privire plină de ură. 

Dani trecu pe lângă ea și întinse mâna după o cârpă de lângă 
chiuvetă, dar o simţea în continuare pe Cooke stând în spatele 
ei în timp ce o ţinea sub robinetul fierbinte. 

— Cel puţin taică-tu a făcut lucrul decent și și-a dat demisia. 
Nimeni nu te vrea aici. Dani simţi greutatea lui Cooke apăsând 
asupra ei în timp ce îi forța o șoaptă în ureche. Nu putem avea 
încredere în tine. 

Fără niciun avertisment, a izbit-o pe Dani de chiuvetă - cu un 
braţ aruncat în jurul gâtului ei, iar cu celălalt apăsând-o puternic 
pe sân. Dani simţea marginea chiuvetei cum o taie, din cauză că 
greutatea lui Cooke o apăsa de ea. Luptându-se să respire, Dani 
încercă cu disperare să se elibereze, dar Cooke o apucă de 
centură și o izbi de oglindă. 

— Trebuie să găsești o altă secţie. Și repede. 

Cu o singură mișcare rapidă, Dani se smuci înapoi în spate. Cu 
trei pași repezi, a izbit-o pe Cooke în dulapuri și i-a lipit cârpa 
umedă pe față. In timp ce făcea asta, auzi ușa vestiarului 
deschizându-se și se întoarse s-o vadă pe detectiv-sergent 
Lesley Barnsdale stând în spatele lor. A scăpat cârpa din mână 
și a traversat încăperea în liniște. 

— Bună dimineaţa, doamnelor, spuse Barnsdale calmă. Dani 
era conștientă că superiorul ei cântărea scena. Bine ai revenit, 

ofițer Cash. Eşti cu mine azi. Avem un apel din partea forţelor 
din West Yorkshire. Fii gata să plecăm în cinci minute. 

— Da, doamnă, răspunse Dani, închizându-și geanta în dulap 

— Cooke, arăţi puţin cam umedă, continuă Barnsdale. ţi 
sugerez să te usuci, iar după aceea, să știi că încă mai aștept 
două rapoarte de la tine de săptămâna trecută. 

Barnsdale traversă camera și îi dădu lui Cooke cârpa umedă, 
apoi păși într-o cabină și închise ușa. 

— Da, doamnă, răspunse Cooke, apucând o grămadă de 
prosoape de hârtie. Apoi, îi șopti lui Dani: o să fiu cu ochii tine. 
Și trimite-i salutările mele lui Mat; toată lumea abia așteaptă să 
se întoarcă. 

Dani făcu un pas în lateral și o apucă pe Cooke de cămașă. 

— Du-te dracului, spuse ea, apoi o împinse deoparte și părăsi 
camera. 


CAPITOLUL 8 


La treisprezece luni după asasinarea lui Nick și Simon, Abigail 
Langdon și Josie Fairchild au fost condamnate. In timpul 
procesului, niciuna dintre fete nu a manifestat vreo remușcare. 
l-au ucis pe băieţi, amândoi pe cale să treacă în clasa a zecea, 
în cel mai inuman mod posibil. 

S-a declarat în instanță că fetele i-au atras pe Nick și Simon în 
pădure. Nu cred că am înţeles foarte multe din ceea ce s-a spus, 
dar mi s-a cerut să depun mărturie printr-un video. Imi amintesc 
că am fost întrebat dacă le-am văzut pe fete sărutându-i pe cei 
doi băieți când mergeau prin sat. Simţisem nevoia să râd de 
întrebare pentru că eram sigur că Nick nu și-ar fi dorit să fie 
văzut sărutând o fată pe stradă, dar, dându-mi seama de 
seriozitatea momentului, am clătinat pur și simplu din cap. 

Nu mi s-a cerut niciodată să povestesc ce am văzut când am 
descoperit trupurile băieţilor. În dosarul cu dovezi au fost și niște 
fotografii de la fața locului, dar presa a fost obligată să ascundă 
cele mai multe detalii grafice. 

În acea zi îngrozitoare de vară, am alunecat din alergare pe 
movilă și, în panica mea, m-am dezorientat. In loc să alerg spre 
casă, m-am împiedicat prin pădure și am ajuns în satul St. 

Marnham. Am alergat până am ajuns la iazul cu rațe din mijlocul 
satului.  Gâfâind și confuz, am căzut la pământ. Am 
îngenuncheat pe iarbă și am plâns până când am simţit o mână 
care se sprijinea pe umărul meu. Am sărit în picioare. Un bărbat 
stătea lângă mine și îmi întindea mâna. M-am uitat la el și am 
tipat - am ţipat că fratele meu era mort, mort în pădure. Mi-a 
spus să aștept în timp ce ela alergat la casele care dădeau spre 
iaz. Disperat să scap, am început și eu să alerg, de data aceasta 
pe drumul care leagă St. Marnham de Haddley. 

Acum știu că este o distanţă de aproape doi kilometri și, în 
căldura intensă de vară din acea zi nefericită, deja începusem să 
mă ofilesc. Neputând să alerg mai departe, m-am prăbușit pe 
marginea drumului și m-am așezat în poziţie fetală. Mai târziu s- 
a apropiat o mașină de poliţie. Pe bancheta din spate, pe drumul 
înapoi spre Haddley, am început să tremur. Va trebui să-i spun 
mamei ce am văzut. 

Trei zile mai târziu, fetele au fost arestate și puse sub 
acuzare. Hainele lor stropite de sânge au fost descoperite 
ascunse sub patul lui Abigail Langdon. Odată cu mărturiile 
fetelor, identitățile lor au fost în sfârșit dezvăluite lumii. 
Fotografiile lor de la poliţie le arătau zâmbind nebunește la 
cameră, ca și cum n-ar fi avut nicio grijă pe lume. Ucigașe 
sadice și ritualice, au fost transformate în figuri ale urii, 
reprezentând depravarea unei generaţii mai tinere. 

Imediat după ce au fost condamnate, au fost transportate în 
centre separate de detenţie de înaltă securitate pentru tineri. In 
timpul călătoriei, vehiculul care o transporta pe una dintre fete a 
fost atacat; un bloc de beton a căzut peste el de pe un pod de 
autostradă. Doar odată ce drumurile au fost închise a putut fi 
asigurat transportul lor. Chemat să comenteze evenimentele, 
premierul a cerut ca populaţia să rămână calmă, însă mesajul 
său care promova valorile familiale puternice a fost înecat de 
dorinţa naţională de răzbunare. 

La două zile după uciderea lui Nick, tata a apărut la ușa 
noastră. Mama i-a acceptat dreptul de a ne împărtăși durerea și 
l-a invitat înapoi în casa pe care o părăsise când eu aveam doar 
trei ani. In anii care trecuseră, mai apăruse întâmplător, sosind 
brusc cu daruri prost alese, oferite cu un entuziasm exagerat. La 
trei săptămâni după cea de-a șaptea mea aniversare, am sosit 
acasă de la școală și l-am găsit stând pe o bancă lângă stradă. 

M-a chemat la el și mi-a dat o făcătură de tricou cu echipa 
Chelsea. lar când s-a enervat din cauza lipsei mele de 
recunoștință, Nick l-a luat deoparte și i-a explicat că noi suntem 
fani Brentford, nu Chelsea. 

— El de ce nu știa asta? l-am întrebat pe Nick mai târziu în 
acea seară, când ne așezam împreună la masa din bucătărie să 
ne facem temele. 

— Pentru că a fost plecat mult timp. 

— Dar noi am fost mereu fani Bees. 

— Știu, spusese Nick, iar în weekend-ul următor, el și mama 
m-au dus la primul meu meci al echipei Brentford. 

Nu am purtat niciodată tricoul lui Chelsea. Când s-a întors 
acasă, cred că tata i-a oferit mamei un confort de moment; în 
fața unei dureri atât de crude, tot ce se întâmplase între ei a 
fost, pentru scurt timp, uitat. Dar eu nu l-am cunoscut niciodată. 
Ori de câte ori eram cu el, eram încă băieţelul acela de trei ani 
care aștepta la fereastră ca tatăl său să se întoarcă din ultima 
sa călătorie de muncă. Dintr-o astfel de călătorie de muncă nu 
s-a mai întors niciodată și pentru asta nu am putut niciodată să-l 
iert. La patru zile după înmormântarea lui Nick, plecase deja. 

Primul an după moartea lui Nick a fost intolerabil pentru 
mama. Cu un fiu iubit de plâns, un proces de crimă de suportat 
și o explozie mediatică de îndurat, mă întreb adesea cum a 
supravieţuit acelui an. Durerea ei trebuie să fi fost mistuitoare și 
îmi aduc aminte de dezolarea pe care o împărtășeam în timp ce 
stăteam împreună la masa din bucătărie, cu scaunul lui Nick gol 
lângă noi. În fiecare seară, mama se juca cu mâncarea ei, 
părând să mănânce cu greu. Când o îmbrăţișam în fiecare 
noapte și o simțeam că e doar piele și os, îmi era frică să o ţin 
prea strâns de teamă ca nu cumva să se rupă. 

În timp ce mama era în doliu și, după cum mi-a spus mai 
târziu, încerca să supravieţuiască, încerca simultan să mă 
convingă pe mine să intru înapoi în lume. Aveam nevoie 
constantă de asigurarea propriei mele siguranțe și că ea va fi 
acolo să mă vegheze. În săptămânile care au urmat morţii lui 
Nick, am fost îngrozit să părăsesc casa. Nu suportam să nu o 
văd pe mama nici măcar un minut. In fiecare noapte, stătea cu 
mine până când adormeam și cred că, în multe feluri, și pe eao 
liniștea asta la fel de mult ca pe mine. Am ratat următorul 
semestru de școală, dar în săptămânile dinainte de Crăciun am 

început să recuperez acasă lecţiile de la școală. Apoi, într-o 
dimineaţă de ianuarie acoperită de îngheţ, Holly și Michael, cei 
mai buni prieteni ai mei, au apărut la ușa mea din faţă, însoțiți 
de mamele lor. Ținând-o strâns pe mama de mână, am coborât 
pe marginea străzii și apoi de-a lungul malului râului, spre 
școala primară din partea îndepărtată a Podului Haddley. La 
jumătatea drumului pe lângă râu, Michael a început să alerge 
înainte, iar eu m-am întors să mă uit la mama. Ea mi-a dat 
drumul la mână, iar eu și Holly l-am urmărit. Câteva secunde 
mai târziu, m-am întors și i-am făcut cu mâna mamei, în timp ce 
ea mergea braţ la braţ cu cele două prietene ale ei. 

La sfârșitul fiecărei zile de școală, ea mă aștepta la porțile 
școlii și mergeam împreună acasă. Am rămas reticent să merg 
oriunde în afară de școală și acasă. Dragostea mea pentru sat 
dispăruse și nici măcar ispita de a bate mingea cu prietenii nu 
mă putea îndepărta de masa noastră din bucătărie. 

În lunile de după încheierea procesului, atenţia din presă a 
început să scadă, iar mama încerca să mă convingă să încep să 
trăiesc viaţa unui băiețel de zece ani. De ce nu ne-am duce din 
nou la meciurile Brentford, întreba ea. Clubul era mult mai puţin 
fermecător decât marile echipe londoneze, dar Nick și cu mine îi 
susțineam încă de când eram mici. Deși Nick era mai degrabă 
fan rugby, ne plăcea să mergem la meciuri împreună. Am rămas 
un mare fan al fotbalului, dar fără Nick am refuzat ferm să mă 
întorc la orice meci. Abia când Bees erau în fruntea ligii lor și se 
îndreptau spre promovare am început să fiu cuprins de 
entuziasm. Într-o seară de vineri, mama m-a surprins când a 
venit acasă cu două bilete pentru meciul de a doua zi. 

A doua zi mi-am îmbrățișat mama în timp ce Brentford marca 
gol după gol și, pentru prima dată, am simţit puţin din ceea ce 
avusesem înainte să moară Nick. Pe drum spre casă, m-am ţinut 
de mâna mamei și am vorbit la nesfârșit despre meci și despre 
golurile pe care le marcase echipa noastră. Îmi doream cu 
disperare să știu când putem merge din nou și mereu am crezut 
că în acea zi, ea a știut că voi fi bine. 

A mai durat un an, dar cumva am început să găsim împreună 
un ritm în viaţa noastră. Mamei îi plăcea noul ei loc de muncă, 
iar eu îmi făceam drum prin școală și am început chiar să joc 
pentru echipa de fotbal de juniori a lui Brentford, iar apoi pentru 
cea secundară. În anii de după moartea lui Nick, mama a căutat 

modalităţi prin care să-și refacă ușor viața. Susţinută de câţiva 
prieteni apropiaţi și de vecini, ea s-a forţat să socializeze și să 
exploreze noi preocupări. Am râs cu lacrimi când mi-a arătat 
încercările ei de olărit. Și acum mai am cana deformată pe care 
mi-a pictat-o în onoarea echipei Brentford. Adora cursurile de 
gătit pe care le urma în Hampstead și după fiecare lecţie se 
plimba pe lângă pădure cu noi prieteni. O seară strălucitoare de 
primăvară a inclus chiar și o baie în faimosul iaz de lângă 
pădure, dar, din cauza frigului de la început de sezon, ea a jurat 
că nu va mai repeta experiența. 

Oricât de multe lucruri a făcut și oricât de mult sprijin ar fi 
avut, eu știam uneori că asta nu o împiedica să se simtă 
incredibil de singură. Au fost zile în care a fost nevoie de un 
efort enorm numai să ieșim pe ușă. Plimbarea prin sat putea fi o 
sarcină de netrecut; confruntarea cu lumea, o sarcină epuizantă. 
Dar în tot ce făcea puteam să văd provocările cu care era 
hotărâtă să se confrunte, neclintită în angajamentul său de a le 
depăși. 

Pentru mama, moartea lui Nick a însemnat pierderea 
insuportabilă a unui fiu iubit. Pentru mine, a însemnat trecerea 
în neființă a unui super-erou răbdător. Fie că stătea cu mine la 
masa din bucătărie și mă învăţa să citesc, fie că mă antrena în 
arta penalty-urilor sau că eram plin de uimire în timp ce îl 
priveam plonjând de pe trambulina cea mai de sus, eu văzusem 
în Nick tot ceea ce îmi doream să fiu. După moartea lui, mama a 
căutat modalităţi de a umple acel gol. O mare parte din timpul 
ei și l-a dedicat să mă protejeze și să mă ajute, în același timp, 
să descopăr cele mai bune oportunităţi din viaţă. M-a împins de 
la spate să-mi iau examenele și a venit să mă încurajeze, fie că 
pierdeam ori câștigam, la fiecare meci de fotbal pe care l-am 
jucat. Înfrigurată, îmi asculta cu atenţie analiza de după meci, 
cât timp retrăiam fiecare secundă în timp ce mă îndopam cu Big 
Mac și cu câte o porţie uriașă de cartofi prăjiţi. 

Am avut note decente și, după zece ani de la moartea lui 
Nick, am început cursurile la Universitatea din Manchester. La 
începutul celui de-al doilea an, m-am mutat într-o casă în afara 
campusului, pe care o împărţeam cu patru prieteni. Intr-o seară 
eram pe cale să mă îndrept în oraș, când mama m-a sunat de 
pe mobil. Îi auzeam disperarea din voce. Fusese vizitată de un 

ofițer de poliţie care o informase că Abigail Langdon și Josie 
Fairchild urmau să fie eliberate sub noi identități. 

Pentru uciderea lui Nick și Simon, ele au ispășit unsprezece 
ani. 

Au fost eliberate cu șase luni înainte de moartea mamei mele. 


CAPITOLUL 9 


Atârnată pe hol este poza preferată a mamei cu Nick. A fost 
făcută la sfârșitul ultimului său semestru de școală, înainte de 
vacanţa de vară; Nick își pierduse cravata de la școală după un 
meci de cricket de la prânz. Împrumutase una de la un prieten 
care se pregătea pentru fotografie și care-i făcuse un nod 
supradimensionat. În fotografie, părul negru este tuns scurt și 
zâmbetul strălucitor îi luminează toată fața. Mama pur și simplu 
adora acea fotografie. Surprinde bucuria absolută a lui Nick la 
sfârșitul școlii și la începutul lungii vacanțe de vară. Stau și mă 
uit la poză. Cu ochii la privirea lui strălucitoare și veselă, trebuie 
să plec. 

les din casă în soarele strălucitor al primăverii. Plănuiesc să 
mă plimb prin sat, în speranţa că niște aer proaspăt mă va ajuta 
să-mi limpezesc mintea. Înainte să fac asta, văd o mașină de 
poliţie venind de pe Lower Haddley Road. 

Mi se strânge stomacul. 

Aștept lângă peretele care trece prin faţa grădinii mele și 
privesc cum mașina se oprește chiar lângă el. Două femei ofițer 
ies, una îmbrăcată în civil. 

— Domnule Harper? Domnul Benjamin Harper? întreabă ea, 
ieșind pe ușa pasagerului. Sunt detectiv Lesley Barnsdale, 
spune ea, întinzând mâna spre mine. Mă întreb dacă am putea 
sta puţin de vorbă în liniște. Colega în uniformă care o însoțește 
vine de pe partea șoferului. Ah, aceasta este ofițer Daniella 
Cash. 

Îi zâmbesc ofițerului Cash și ea îmi oferă la schimb o privire 
empatică. Ele știu deja cine sunt eu. 

— Cu ce vă pot ajuta? o întreb pe detectiva Barnsdale. 

— Ar fi mai bine dacă am vorbi înăuntru, răspunde ea. 

Oftez. 

— Desigur. 

Inăuntru, le poftesc în sufragerie. Este o cameră pe care o 
folosesc rar deoarece, deși am redecorat-o, este o parte a casei 
care încă se simte ca și cum i-ar aparţine mamei. 

— Luaţi loc, le spun eu, făcându-le semn către fotoliile care 
stau de fiecare parte a șemineului. Sunt aceleași pe care mama 
le-a ales acum mai bine de douăzeci de ani. Cu ce vă pot ajuta, 
repet, după un inconfortabil moment de reculegere. Sunt puţin 
presat de timp. 

— Vom încerca să nu vă reținem prea mult, spune ofițerul 
Cash. 

— Am vrut să vorbim cu dumneavoastră, continuă detectiv 
Barnsdale, încercând să adopte un ton delicat, în legătură cu 
chestiunile legate de istoria familiei. 

— Înţeleg, răspund eu categoric. 

— Trebuie să vă punem o serie de întrebări, continuă 
Barnsdale, în legătură cu un incident care a avut loc în ultimele 
patruzeci și opt de ore. Poliţia din West Yorkshire investighează 
o moarte fără explicaţie de la periferia orașului Leeds. Chiar în 
acest moment, ei încearcă să stabilească circumstanțele în care 
a murit o femeie. 

— Credeţi că femeia a fost ucisă, întreb, amintindu-mi 
povestea pe care o văzusem online. 

— Nu putem confirma nimic în acest moment, dar este o 
posibilitate, spune ofițerul Cash, nereușind să deslușească 
privirea  superiorului ei. Poliţia din West Yorkshire încă 
investighează, continuă  detectiva, însă nu pot exclude 
circumstanţe suspecte în acest moment. 

— Și ce legătură are asta cu mine, întreb. 

— De când a fost descoperit cadavrul, a fost întreprinsă o 
percheziţie amănunţită la domiciliul victimei. În cursul acelei 
căutări, câteva scrisori scrise victimei au fost găsite ascunse sub 
podeaua din sufrageria femeii decedate. Credem că aceste 
scrisori, domnule Harper, au fost trimise victimei de mama 
dumneavoastră. 

— De mama mea? spun eu, cu surpriza evidentă în vocea 
mea. Știţi că a murit acum aproape zece ani, nu? 

— Suntem conștienți de asta, spune Barnsdale, și vă 
transmitem în continuare condoleanţele noastre. Cu toate 
acestea, credem că aceste scrisori au fost scrise în săptămânile 

imediat premergătoare morţii mamei dumneavoastră. Mă întreb 
dacă aţi putea să știți vreun motiv pentru care mama 
dumneavoastră i-ar fi scris unei femei din orașul Farsley, de la 
periferia Leeds, acum zece ani și jumătate? 

Dau din cap. 

— Îmi pare rău, nu. Chiar niciun motiv. 

— Nu a vorbit niciodată despre... 

Detectivul Barnsdale face o pauză înainte să-și continue 
întrebarea. 

— Domnule Harper, cunoașteţi o femeie pe nume Demi 
Porter? 

Ambele femei îmi aruncă câte-o privire nerăbdătoare, la care 
eu le răspund cu una lipsită de expresie. 

— Nu, îmi pare rău, răspund. Nu am auzit niciodată de ea. 
Dacă ei îi scria mama, habar n-am cine era. Îmi pare rău, nu 
cred că vă mai pot fi de ajutor. 

— Sunteţi absolut sigur că nu știți numele? întreabă și ofițerul 
Cash. 

— Absolut. După cum v-am spus, până acum, n-am mai auzit 
de ea niciodată în viaţa mea. Pe lângă asta, o mulţime de 
oameni i-au scris mamei, iar ea le-a răspuns multora dintre ei. 
Mai ales în perioada aceea. Poate că nu știți, dar asta se 
întâmpla în perioada în care ucigașele fratelui meu au fost 
eliberate din închisoare. 

Cele două femei schimbă o privire pe care nu o pot desluși. 

— Suntem conștienți de faptul că un număr mare de persoane 
au contactat-o pe mama dumneavoastră, spune detectivul. Dar 
aceste scrisori nu sunt de aceeași natură. 

— Cum adică?, întreb. 

Cash dă să spună ceva, dar detectivul trece mai departe. 

— Domnule Harper, spune ea, ignorându-mi complet 
întrebarea, sunteți sigur că mama dumneavoastră nu a vorbit 
niciodată despre vreo cunoștință sau de faptul că ar ști pe 
cineva în Farsley sau chiar în Leeds sau în vecinătate? 

— Nu mie, spun eu scurt. Nu cred că mai am ce să vă spun. 
Traversez sufrageria și le deschid ușa să plece. Sunteţi siguri că 
scrisorile erau de la mama mea? 

— Suntem cât de siguri putem fi în acest moment, spune 
detectivul Barnsdale, fără să se ridice. Din ce scrie în ele, se 
pare că mama ta i se adresa direct victimei. Domnule Harper, 

trebuie să vă spun că femeia căreia i-a scris mama 
dumneavoastră - numele ei de naștere nu era Demi Porter. Era 
Abigail Langdon. 

DOI 


„Aceasta ar putea fi șansa mea de a descoperi 
adevărul 


pe care mama și l-a dorit cu atâta disperare.” 
CAPITOLUL 10 


Holly Richardson stătea în pragul sufrageriei ei și își privea 
fiica de patru ani, Alice, cum chicotește la vederea lui Peppa Pig 
sărind dintr-o băltoacă noroioasă în alta. Privind în jos la fiica ei, 
cu buclele ei moi atingându-i umerii, Holly a luptat împotriva 
dorinței de a se repezi în cameră, de a o lua în braţe și de a fugi, 
fără să se mai uite vreodată înapoi. În schimb, a închis în tăcere 
ușa sufrageriei și a urcat cele trei etaje până în camera de la 
mansardă a casei ei din Haddley. 

Când a ajuns în partea de sus a casei pe care o împărțea cu 
soţul ei, Jake și cu fiica lor cea mică, Holly a simţit cum i se 
strânge stomacul. A deschis ușa mansardei, spunându-și că nu 
are de ce să se teamă. Ușa din faţă a casei era încuiată - o 
verificase de două ori -, dar totuși se trezi că umblă după cheia 
din buzunar în momentul în care păși în cameră. 

Gustând aerul învechit și mucegăit al camerei, Holly și-a dus 
mâna la gură. S-a ridicat și a privit haosul format din mobilier 
aruncat, echipamente nefolosite - moștenirea unor bune intenţii 
- alături de cutii pline cu decorațiuni de Crăciun și chiar și un 
grătar ruginit. In partea cealaltă a camerei, în colţul îndepărtat, 
se afla biroul cu rulou de unde Jake condusese pentru scurt timp 
o afacere de succes. Insă afacerea dispăruse demult, sufocată 
de ambiţie, iar biroul stătea acum acoperit de un strat gros de 
praf. Acolo avea să-și înceapă căutarea. 

Calea îi era blocată de o canapea roșie, decolorată, pe care 
Holly o adusese acasă cu șapte ani în urmă, când ea și Jake se 
căsătoriseră. În timp ce trecea pe lângă ea, i-a pipăit ruptura de 
pe spate, reparată cu grijă. Mama ei o cususe după ce târâseră 

canapeaua două etaje înguste de scări, iar materialul se 
rupsese. Lui Holly nu-i păsa că patul ei mic era ascuns la ultimul 
etaj al unui bar; pentru prima dată în viaţă, avea propria ei casă. 
Mama ei nu putea înțelege de ce fusese atât de hotărâtă să 
închirieze ceea ce descria întotdeauna drept „un apartament 
mizerabil fără dormitor”, dar pentru Holly  însemnase 
independență. Atât de mulţi dintre prietenii ei se mutaseră, și 
aceasta fusese șansa ei de a fi pe picioarele ei. 

Pentru a-și elibera drumul, a îndreptat canapeaua spre 
fereastră, lovind-o, din greșeală, de pătuţul lui Alice. Pătuţul a 
dat să cadă, dar Holly a sărit peste canapea să-l oprească din a 
se prăbuși pe podea. L-a sprijinit cu grijă de perete, trecându-și 
ușor mâna peste el. Se gândi la prima noapte în care o dusese 
pe Alice în dormitorul ei și la cum își petrecuse apoi cea mai 
mare parte din noapte dormind pe podea lângă ea. 

Lângă pătuţ stătea scaunul de bebeluș al lui Alice, cu 
zgârieturi pe tăviță și cu baloanele în culori strălucitoare ușor 
decolorate. Atât scaunul, cât și pătuţul fuseseră pregătite pentru 
cel de-al doilea copil, dar, în timp ce așeza curelele scaunului, 
Holly știa că acel copil nu va veni niciodată. 

Trecând mai departe prin cameră, se căţără peste un teanc 
de cutii cu haine vechi și lenjerie de pat nefolosită, pe care 
mama lui Jake i le dăruise la scurt timp după nuntă. Jake 
acceptase cu bunăvoință cadoul mamei sale, dar apoi refuzase 
să-i permită lui Holly să deschidă vreodată cutiile. Nu aveau 
nevoie de mâna părinţilor lui. La fel făcuse și cu dulapul antic 
din lemn, care acum stătea trist pe peretele din partea opusă, 
chiar în faţa biroului. Se chinuiseră cu toate forțele să-l 
manevreze în sus pe scările spre mansardă și prin încăpere. 
Când terminaseră, erau plini de sudoare și, văzându-se unul pe 
altul, fuseseră mistuiţi de un acces de râs. Erau căsătoriți de mai 
puţin de o lună și, smulgându-și hainele îmbibate de sudoare, au 
făcut dragoste pe podeaua podului. Holly și-a amintit că s-a uitat 
la corpul musculos al lui Jake în ușa cu oglindă a dulapului, dar 
acum, în timp ce se privea în oglinda ștearsă, cu părul castaniu 
spălăcit legat lejer la spate, cu bretonul care avea o nevoie 
disperată să fie tuns înainte să se întoarcă în anii șaptezeci, se 
străduia să-și amintească pasiunea care îi aprinsese pentru 
scurt timp căsnicia. 

A împins rapid deoparte o bicicletă medicinală fără scaun, 
apoi trase scaunul de căpitan care făcea biroul lui Jake să pară 
mai degrabă dickensian decât din secolul al XXI-lea. Capacul 
biroului era blocat. Cocoţată pe marginea scaunului, scoase un 
cuțit mic din buzunar și încercă să deschidă încuietoarea. Se 
mișcă puţin, dar rămase încuiată. Pe măsură ce Holly creștea 
presiunea, cuțitul i-a alunecat și a zgâriat-o. A început să-și lingă 
degetul mare, însă după ce a gustat din praful camerei, a 
început să frece energic tăietura. 

Oare a auzit o treaptă scârțâind? Tresărind, se întoarse să se 
uite peste umăr. 

— Alice, a întrebat ea blând, dar nu a primit niciun răspuns. 
Cât de mult ura să-i fie atât de frică în propria ei casă. 

Și-a concentrat atenţia înapoi spre cameră. Trebuia să 
deschidă biroul acela. A strecurat cuțitul înapoi în lacăt. Clic. 
Lacătul se deschise în cele din urmă. lnăuntru erau hârtii: 
chitanțe pentru afacerea lui Jake, facturi neplătite și cereri 
fiscale. Holly scoase primul teanc și începu să răsfoiască 
paginile. Au urmat un al doilea și un al treilea teanc înainte să-l 
scoată pe ultimul. In spatele lui, alte două rafturi erau pline de 
documente. Holly simţi cum panica i se ridică în piept. Alice 
avea să o cheme în curând. A scotocit furioasă prin documentele 
rămase; în mod evident, soțul ei nu scosese niciodată nici măcar 
un album, cel puţin nu din ziua înființării companiei. Măcar dacă 
ar fi putut să renunţe la ea. 

Întinse mâna până în spatele ultimului raft și simţi o pungă de 
plastic mototolită. A scos-o și a descoperit o sacoșă portocalie 
de supermarket. împachetată înăuntru era o pijama albă de 
bebeluș. A pus geanta într-o parte și a așezat ţinuta simplă, cu 
un iepure brodat, în poală. A îndreptat ușor braţele și picioarele, 
netezind costumul până când acesta a rămas perfect plat. 

Costumul nu i-a aparținut niciodată lui Alice. Aproape cinci 
kilograme la naștere, fiica ei nu ar fi încăput niciodată în acel 
costum. Era pentru un nou-născut mic. 

Holly o ridică și o răsuci în mâini. Nu fusese purtat. Copleșită 
de o dorinţă implacabilă de a inspira mirosul de bebeluș, l-a 
adus la faţă. Dar parfumul oricărui copil căruia i-ar fi aparținut 
cândva dispăruse de mult. În schimb, Holly a pufnit în timp ce a 
inspirat mucegaiul umed care se adunase în costumul care 
zăcea ascuns în spatele biroului lui Jake. 


VP - 40 


Împăturind cu grijă pijamaua pe genunchi, Holly se întrebă cât 
timp fusese ţinută ascunsă. Cu grija unei mame, ea a prins cele 
trei capse mici de guler și a mângâiat țesătura de bumbac. 

Apoi inima i-a tresărit. 

Bum-bum-bum la ușa din faţă a casei. 

A îngheţat. 

Și apoi din nou. 

Bum-bum-bum. 

Bum-bum-bum. 


CAPITOLUL 11 


Cu sufletul la gură, Holly a așezat în grabă pijamaua înapoi în 
geantă și a împins-o în spatele raftului. Apoi, a îndesat teancul 
de hârtii în interiorul biroului și a rostogolit capacul, fiind atentă 
ca lacătul să se încuie. 

Bătăile în ușă s-au auzit din nou. A scanat cu privirea 
mansarda pentru orice semne evidente ale prezenţei ei acolo. În 
timp ce se repezea prin cameră, mâneca i s-a prins de mânerul 
dulapului și a trebuit să se oprească să se elibereze. Și-a spus să 
se calmeze. Ușa de la intrare nu putea fi deschisă din exterior. 
Ştia că lui îi plăcea ca ușile să fie încuiate, pentru ca ea și Alice 
să fie în siguranţă. Îi va spune că a fost la baie. 

Apoi a sunat soneria și inima a început să-i bată din nou cu 
putere. 

Se întinse pe spătarul vechii ei canapele și se uită pe 
fereastra mică de la mansardă. Se întinse mai mult și se trase 
de pervazul ferestrei, să poată vedea direct aleea din fața casei. 
Un livrator în uniformă stătea la ușa ei cu o cutie în mână. Lângă 
bordură, ea observă o dubă albă cu literele „PDQ” pe lateral. 

Respirând liniștită, privi cum livratorul se îndepărta de ușă, cu 
pachetul încă în mână. S-a hotărât să deschidă fereastra. 

— Îmi pare rău, strigă ea. Sunt aici, sus. În pod. Cobor într-o 
secundă. 

În timp ce cobora scările, bătăile inimii îi încetiniră. Holly 
simţea ușurarea de a deschide ușa de la intrare și de a fi 
întâmpinată de fața înroșită de soare a lui Phil Doorley. 

— Bună, doamnă Richardson, spuse Phil, în timp ce îi întindea 
pachetul. 

— Îmi pare rău că te-am făcut să aștepți. După cum îţi 
spuneam, eram sus. Parcă nu reușesc să fac niciodată curat. 
Alice mă ţine în priză, răspunse ea în grabă. Dacă aș fi știut că 
ești tu, aș fi coborât direct. 

— Nu e nicio problemă, spuse el, întinzându-i un bon de 
livrare, să-l semneze. 

— Stai întâi să pun asta pe hol, spuse ea, întorcându-se și 
punând cutia la picioarele scărilor, înainte de a semna talonul. 
Dar n-am comandat nimic. Nu-mi imaginez ce ar putea fi. 

— Sper să fie o surpriză plăcută, răspunse Phil, luând talonul 
și îndreptându-se spre mașină. 

— Multumesc încă o dată pentru așteptare! 

— Nicio problemă, spuse Phil și îi făcu semn cu mâna. 

Holly credea despre Phil Doorley că este cineva cu foarte 
puţine griji în viaţă. Fusese în clasa lui Jake la școală, apoi 
urmase colegiul de formare a profesorilor și apoi se întorsese la 
Școala Primară din Haddley. După trei ani la școală, hotărâse că 
meseria de profesor nu era tocmai pentru el și următorul lucru 
pe care l-a auzit despre el a fost că și-a înființat propria afacere 
locală de livrare. Adesea îl vedea în Haddley, St. Marnham și în 
împrejurimi, mereu pregătit să-i salute pe toţi fără efort și 
părând cât se poate de confortabil cu lumea. 

Rămase în prag, cu ochii la bărbatul care urca înapoi în duba 
lui și, în timp ce se îndepărta de casă, îi făcu și ea cu mâna. Apoi 
închise ușa și întoarse cheia, iar când auzi încuietoarea dublă 
cum se închide, răsuflă ușurată. Işi umflă obrajii, își frecă fața și 
intră înapoi în sufragerie. Nu putea continua să trăiască așa. 

Se lăsă pe canapea și, în timp ce o făcea, simţi zumzetul 
telefonului. 

A citit mesajul. 


Știi ce se întâmplă când te apuci să cotrobăi. 

CAPITOLUL 12 


— Mă bucur că e moartă, îi spun detectivei Barnsdale, în timp 
ce fac câţiva pași în spate și mă sprijin de peretele sufrageriei. 

Îmi ridic mâna la faţă și, pentru o clipă, întunericul îmi 
cuprinde privirea. Încep să tremur din tot corpul și îi simt 
privirea lui Barnsdale asupra mea. Mă forțez să respir. Ofiţerul 
Cash se ridică rapid în picioare și îi simt mâna sprijinită ușor de 
brațul meu în timp ce mă ghidează înapoi prin cameră. 

— Vino să stai jos, spune ea, în timp ce mergem încet spre 
fotoliul preferat al mamei mele. Desigur, acesta este un șoc, 
continuă ea îmi plec capul înainte și pentru o clipă stăm în 
tăcere în timp ce eu încerc cu disperare să înţeleg ce îmi spun 
ofițerii. La zece ani de la moartea mamei mele, Abigail Langdon 
este ucisă. În săptămânile de dinainte de moartea mamei mele, 
fusese în corespondenţă directă cu ea. Niciunul dintre aceste 
lucruri nu are sens pentru mine. 

— Sper că a fost brutal, spun, ridicând ochii spre Barnsdale. 

Furia, ura care mă străbate, chiar și după toți acești ani, nu 
pot fi oprite. Încerc să nu mă gândesc niciodată la acele două 
fete. Genul ăsta de dezgust este prea obositor. 

Barnsdale nu pare surprinsă. 

— Domnule Harper, luaţi-vă niște timp, spune ea, blând. Un 
șoc ca acesta poate fi dificil de procesat. 

— De ce ar fi cineva șocat de moartea ei, spun, sărind din nou 
în picioare, doar că picioarele îmi sunt slăbite. Ofițerul Cash face 
un pas înainte, dar mă stabilizez singur. Abigail Langdon a fost 
una dintre cele mai urâte figuri din Marea Britanie, continui. Și-a 
petrecut mare parte din viaţă încarcerată. Nu este greu să-ți 
imaginezi ce companie o fi avut după ce-a fost eliberată. 
Singurul șoc este că nu s-a întâmplat mai devreme. 

— Domnule Harper, răspunde detectiva, nemișcată, te rog să 
fii sigur că vom explora în ancheta noastră toate direcţiile 
posibile din jurul morții lui Abigail Langdon. Trebuie, totuși, să 
înțelegem de ce mama ta i-a scris femeii decedate și, lucru și 
mai presant, cum a intrat în posesia datelor ei de contact. Acele 
scrisori ne spun că timp de peste zece ani, identitatea sa ca 
Demi Porter a fost compromisă. 

— Compromisă de cineva care a locuit în această casă, spun 
eu. 

— Aşa s-ar părea, da. 

— Pot să văd scrisorile? 

— Mă tem că nu. Sunt dovezi într-un caz de crimă. 

— În cazul ăsta, nu cred că mai am ce alte informaţii să vă 
dau, spun eu, oarecum repezit. 

Văd că ofițerul Cash se uită în direcţia superiorului ei. 

— Ne dăm seama că este o situaţie foarte dificilă pentru tine, 
începe ea. Tot ce îţi cerem astăzi este ajutorul. Vrem să încerci 
să-ți faci o idee despre cum mama ta ar fi putut fi în contact cu 
Abigail Langdon și de ce. 

— Fără să cunosc conținutul scrisorilor, îmi este aproape 
imposibil să ghicesc, nu-i așa? 

— Nu este că nu vrem noi să-ţi arătăm ce scrie în ele, 
răspunde Cash cu atenţie, doar că nu ne-ar plăcea ca vreo 
informaţie să ajungă în presă în acest moment. Și nu ne-ar 
plăcea ca asta, în schimb, să ne împiedice investigația. 

— Și lucrezi pentru cel mai mare site de știri online din Marea 
Britanie, spune și detectiva. 

— Am avut povești pe prima pagină să-mi ajungă toată viaţa. 
Fii sigură, nu am nicio dorinţă să caut titluri acum. 

— Poate dacă ai putea să te așezi din nou... spune ofiţerul 
Cash, punându-și mâna pe scaunul mamei mele. 

Fac cum îmi cere. 

— Dacă nu-mi poţi arăta scrisorile, poţi măcar să-mi dai o idee 
despre ce și-ar fi dorit mama de la Langdon? 

Ofițerul Cash aruncă o privire către superiorul ei, în timp ce 
detectivul își trece incomod mâinile pe lungimea fustei sale 
creion, îndreptându-și niște cute imaginare. 

— Din câte înţelegem noi, începe Cash, au fost descoperite 
două scrisori în casa femeii cunoscute acum drept Demi Porter. 
Prima este într-un plic adresat doamnei Porter, dar conţine o 
scrisoare care i se adresează direct lui Abigail Langdon. 
Autoarea afirmă că este Clare Harper. Desigur, vom compara 
mostre de scris de mână, dar nu avem niciun motiv să credem 
că scrisoarea este falsificată. Ea spune clar că știe unde este 
Langdon, dar că nu vrea să se amestece în noua ei viață. 

Dau din cap în tăcere. 

— Mama ta, continuă ofițerul Cash, scrie despre durerea 
uriașă pe care a suferit-o când și-a pierdut un copil într-o 
situaţie atât de inumană. Și întreabă direct de ce Nick și Simon 
Woakes au fost vizaţi. Ea îi spune lui Langdon că numai atunci 
când va avea un copil al ei, va putea începe să înțeleagă 
durerea pe care a provocat-o. 

Ofițerul Cash se oprește și se întoarce spre superiorul ei. 
Barnsdale preia naraţiunea. 

— Evaluarea noastră a acestei prime scrisori este că ea a 
căutat să construiască un nivel de încredere. Subliniază în mod 
repetat că nu va împărtăși niciodată locul unde se află sau 
identitatea lui Langdon. Și încheie explicând impactul emoţional 
pe care l-au avut acţiunile lor asupra ei și a ta. O invită pe 
Langdon să-i împărtășească impactul pe care l-au avut acţiunile 
asupra propriei sale vieţi. 

Barnsdale se uită din nou direct spre mine, dar nu spun nimic. 

— A doua scrisoare, începe Cash, privindu-mă cu atenție, se 
pare că a fost trimisă la scurt timp după ce mama ta a primit 
răspuns la prima. Mama ta scrie mai detaliat despre fratele tău - 
ce a pierdut el, cum își imaginează ea că ar fi putut fi viaţa lui. 
Ea continuă să speculeze că Langdon trebuie să-și trăiască viața 
într-o frică constantă, dar o asigură că nu are de ce să se teamă 
de ea, explică ofițerul. Dar se referă și la o cerere din partea lui 
Langdon, despre care credem că trebuie să fi fost în răspunsul 
lui Langdon la prima scrisoare a mamei tale. 

Ezită. 

— Desigur, noi interpretăm doar o parte a schimbului, dar se 
pare că Langdon îi ceruse o sumă de douăzeci și cinci de mii de 
lire sterline pentru secretele pe care ar fi trebuit să le 
împărtășească. 

— Douăzeci și cinci de mii! spun eu, dând la o parte taburetul 
pentru picioare din faţa mea. De necrezut! Cum îndrăznește să 
ceară bani după tot ce a făcut? 

— Mama ta îi explică foarte clar că nu are niciun interes să 
cumpere informaţii, spune Barnsdale. Domnule Harper, sunteți 
în posesia unor scrisori pe care mama dumneavoastră ar fi putut 
să le primească de la Langdon? 

— Nu. Sau, cel puţin, eu n-am dat de ele, răspund eu, 
ridicându-mă din nou în picioare. Ce tupeu pe femeia aia, să 
ceară bani! Tot ce știm despre ea trebuie că este adevărat. 

— În ce sens? întreabă Barnsdale, calmă. 

— In sensul că ea era conducătoarea, că tot ceea ce s-a 
întâmplat a fost la instigarea ei, că a atras-o pe Josie Fairchild în 
planurile ei. Că era pur și simplu rea, spun eu furios. 

— Toate acestea sunt speculaţii promovate de presă și nu ne 
ajută astăzi aici. Langdon și Fairchild au primit sentinţe egale. 

— Incerca să stoarcă bani de la mama! Poate ar trebui să 
întreb de ce naiba a fost eliberată de la bun început? 

— Domnule Harper, pentru evenimentele îngrozitoare care au 
avut loc aici în Haddley în urmă cu douăzeci de ani, veţi avea 
întotdeauna cea mai profundă simpatie a mea și a întregii poliţii 
metropolitane... Stau nemișcat și mă uit la detectiv în timp ce își 
caută cuvintele... dar Abigail Langdon și-a ispășit pedeapsa și nu 
avem niciun motiv să credem că a încălcat condiţiile eliberării ei 
în ultimul deceniu. În ultimii ani, trăind ca Demi Porter în orașul 
Farsley, la periferia orașului Leeds, Langdon s-a impus cu succes 
ca membru al comunităţii locale. Era considerată o colegă de 
încredere la supermarketul local și avea închiriat un mic 
apartament cu un dormitor în oraș. Azi trebuie să ne 
concentrăm asupra faptului că o femeie a fost ucisă și, din ceea 
ce a descoperit poliţia din West Yorkshire, nu putem exclude o 
legătură între moartea ei și cea a fratelui tău. 

Simt o ușoară schimbare în tonul lui Barnsdale. 

— Domnule Harper, puteţi să-mi spuneţi dacă ați vizitat 
vreodată orașul Farsley? 


CAPITOLUL 13 


— Niciodată. Următoarea întrebare. 

— Ca parte din investigaţie, domnule Harper, continuă 
detectivul Barnsdale, trebuie să vă întreb unde vă aflați în 
ultimele patruzeci și opt de ore. 

— Acum sunt suspect? 

Nu spune nimic, doar așteaptă cu răbdare să-i răspund. 

— Am fost în sau în apropierea Londrei tot timpul. Ori aici, în 
Haddley, ori la serviciu. Aseară am fost cu niște prieteni toată 
seara. Există o mulţime de oameni care vă pot confirma, dacă 
este cu adevărat necesar. 

— Mulţumesc, răspunde scurt detectivul. S-ar putea să vă 
cerem acele nume la momentul potrivit. 

Ofiţerul Cash își pune mâna pe brațul scaunului meu și se 
apleacă. Trec înapoi și îmi reiau locul. 

— Ai idee cum ar fi putut mama ta să-i descopere noua 
identitate a lui Langdon? întreabă ea. 

— Niciuna, răspund eu. Dacă aș fi știut că era în contact cu 
Langdon, aș fi făcut tot ce mi-ar fi stat în putere s-o opresc. 

— De două ori în ultimii zece ani, intervine Barnsdale, am 
promulgat ordonanţe împotriva unei mass-media din ce în ce 
mai lipsite de suflet, pentru a preveni dezvăluirea identităţii 
reale a lui Demi Porter. 

— Nu și împotriva site-ului meu, îi răspund. Pentru o clipă tac. 
Încerc să-mi opresc mintea să rătăcească spre Madeline și tot ce 
știe ea despre istoria familiei mele. Oricum, acele ordonanțe au 
venit mult după moartea mamei mele. 

— Asta nu înseamnă că adevărata identitate a lui Langdon nu 
era cunoscută în cercurile media înainte de moartea mamei tale. 

— N-am de unde să știu asta. Îi întâlnesc privirea lui 
Barnsdale. În urmă cu zece ani, colegii voștri au ajuns la 
concluzia că mama mea a pășit în faţa metroului de 8:06 care 
mergea spre Waterloo. Vocea îmi scade și eu mă aplec înainte. 
În acel moment, dacă aș fi știut unde se află Langdon, aș fi ucis- 
o eu cu mâna mea. 

Cu coada ochiului, o văd pe Cash cum își studiază reflexia în 
pantofii ei exagerat de lustruiţi. 

— Prin urmare, continui, până când nu mi-aţi spus voi azi, eu 
n-aveam nicio idee despre unde se află Abigail Langdon sau 
despre faptul că mama a fost în contact cu ea. Mă ridic din nou 
și mă îndrept spre ușă. Și cred că am terminat aici. Abigail 
Langdon a fost o ucigașă de copii. Milioane de oameni au vrut-o 
moartă. Oricine ar fi putut afla cine era și, în afară de două 
scrisori scrise acum zece ani, nu există nimic care să-i lege 
moartea de familia mea sau de Haddley, din câte mi se pare 
mie. 

Deschid ușa sufrageriei. Ofițerul Cash începe să se ridice, dar 
Barnsdale rămâne nemișcată. 

— Dacă aţi putea aștepta doar o clipă, domnule Harper, spune 
ea, calmă. Pentru că, deși dumneata spui că nu există nimic 

care să lege această crimă direct cu tine sau cu Haddley, eu mă 
tem că există. 


CAPITOLUL 14 


Stau lângă stradă, încercând să înțeleg ce mi-au spus 
poliţistele. După ce le privesc mașina cum se îndepărtează 
încet, nu pot să-mi opresc privirea să se îndrepte spre intrarea 
în pădure. Se simte ca și cum tot ce s-a întâmplat cu Nick și 
Simon încă mai există aici, în Haddley. 

Mă întorc și mă îndrept spre Grădina familiei Cranfield. 

— Te doare capul? strigă domnul Cranfield, în timp ce merg 
spre el. 

Mă simt ca un școlar care a făcut ceva greșit și care se 
întoarce la locul crimei sale. Îi răspund că am avut și dimineţi 
mai bune. 

— Nu-mi spune că încă mai cureţi, întreb eu, în timp ce 
domnul C. mă întâmpină cu o strângere fermă de umăr. Sper că 
nu e nimic groaznic, continui, uitându-mă la patul de flori din 
grădina lui și simţindu-mă extrem de rușinat. Una dintre 
chestiile alea care scapă de sub control. 

— Nu te mai gândi la asta. Oricum plănuisem să jumulesc 
marginile astăzi. 

Zâmbesc. 

— Sună dureros. 

— Poate fi, răspunde el, mai ales pentru spatele meu. Tu ești 
bine? întreabă el, cu un semn blând din cap către Lower 
Haddley Road, unde Barnsdale și Cash stau în trafic. 

— Apel de curtoazie, presupun că l-ai putea numi, spun eu, 
încercând încă să înţeleg ce mi-au spus ofițerii. 

Mă așez pe zidul de piatră care trece prin fața grădinii 
Cranfield. 

— Ai avut parte o viață întreagă de din astea, răspunde el și 
se așază lângă mine. Doamna C. mi-a spus că șefa ta vrea să 
scrii un articol pentru comemorarea mamei tale. 

— l-am spus nu, dar mi se pare din ce în ce mai tare că au 
rămas atâtea întrebări neadresate, spun eu, în timp ce domnul 
C. își lovește de perete cizmele pline de noroi. Intrebări pe care 

ar fi trebuit să le pun chiar de la început. Pur și simplu nu am 
vrut să mă confrunt cu ele. Oare am dezamăgit-o? 

— Nu, spune domnul C. ferm, strângându-mă de umăr. 

Mă gândesc la ce am aflat de la detectivi. 

— Oare ar fi trebuit să încerc mai mult să înțeleg ce s-a 
întâmplat? Mai mult decât oricine, eu aș fi putut obţine 
răspunsurile pe care le merita, răspunsurile de care era atât de 
obsedată. 

— Singurul lucru pe care îl știm sigur este că Clare și-ar fi 
dorit să-ţi trăieşti viaţa exact așa cum ai făcut-o. Nu trăi cu 
regrete, Ben. 

Privesc strada: fațadele îngrijite ale caselor, grădinile 
ordonate cu grijă. N-ai ști niciodată că acest loc a văzut o 
asemenea tragedie. Ce mi-a scăpat? 

— Trebuie să vorbesc cu Madeline, spun. Dacă îi spun că am 
să scriu ceva, însă numai în condiţiile mele, s-ar putea să fie 
șansa mea să descopăr adevărul pe care mama și-l dorea cu 
atâta disperare. 

Domnul C. se uită grav la mine. 

— Orice ai face, nu o va aduce înapoi, Ben. 

— Știu asta, răspund, dar mama are dreptul la mai mult decât 
o simpatie eternă. A fost înconjurată de o asemenea dragoste și 
sprijin, încât nu avea niciun motiv să se sinucidă. De ce ar fi 
făcut-o? 

— Ben, mi-aş dori să știu. 

— Erai și dumneata acolo. Oamenii au vrut să o ajute, sa o 
susțină. A suferit atât de mult, dar a găsit întotdeauna atâta 
putere, atâta demnitate. 

— A fost, într-adevăr, uimitoare. 

— Nu aș fi unde sunt fără ea. Puterea ei, determinarea ei au 
fost cele care m-au făcut să trec peste. Nu are niciun sens că s-a 
sinucis. Nu așa, fără să lase vreun bilet, vreun semn despre 
ceea ce avea de gând să facă. 

— Fără să-și ia rămas bun... 

Lacrimile îmi curg pe obraji, dar le opresc cu înverșunare. 

— Am fost atât de supărat pe ea că m-a părăsit, atât de 
speriat că am dezamăgit-o în vreun fel, încât nu m-am oprit 
niciodată să mă gândesc. Continui în liniște, la fel de mult 
pentru mine, ca și pentru domnul C. Dar dacă lucrurile nu s-au 
întâmplat așa cum credem noi că s-au întâmplat? 

Domnul C își sprijină mâna pe umărul meu. 

— Nimeni dintre noi nu poate ști ce simte cu adevărat 
altcineva. Cum te-ai simţi dacă ai fi din nou o știre de prima 
pagină? întreabă el după o clipă. Pentru că asta s-ar putea să 
însemne. 

— Asta i-am spus și eu lui Madeline, îi răspund. l-am spus că 
nu vreau. Dar dacă și mai multe titluri de prima pagină sunt 
preţul pe care trebuie să-l plătesc ca să înțeleg cu adevărat ce 
s-a întâmplat, atunci poate că trebuie să accept asta. 

Ridică ușor din umeri. 

— Numai tu poţi decide. 

— Ce vorbiţi voi acolo atât de serioși? 

Ne întoarcem și o vedem pe doamna C. cum vine alene pe 
poteca de la ușa din spate, cu o cană de ceai într-o mână. 

— Este pentru mine? întreabă domnul C., ridicându-se în 
picioare și luând băutura de la soţia lui. 

— Îți aduc și ţie unul, Ben? întreabă ea. 

— Sunt bine, răspund. 

Încă îmi bâzâie creierul de la trei cești de cafea. 

— A ieșit cu Min aseară, spune doamna C., conspirativ. 

— Eram mai mulţi, dar hai să nu mai vorbim despre asta, 
spun eu, ridicând privirea către domnul C. Soţia dumitale, cu 
cafeaua ei și cu sandvișul proaspăt cu costiță, mi-a salvat viaţa. 

— Eşti sigur că nu vrei ceva de băut? 

— Sigur. 

— Atunci, o să intru și o să vă las să vorbiţi, băieţi, spune 
doamna Cranfield. Nu uita de prânz duminică, strigă în timp ce 
intră înăuntru. 

Mă uit la domnul Cranfield, care ia o înghiţitură de ceai și mă 
privește gânditor. 

— Madeline m-a învăţat să încep cu ceea ce știu și să văd de 
acolo ce descopăr, încep eu. Domnul C. dă încet din cap. In 
dimineaţa în care a murit mama... a strigat la mine și a ieșit 
năvalnic din casă. Niciun bilet, niciun semn pentru ceea ce 
urma. Și apoi a plecat direct, fără să te aștepte cum făcea în 
aproape fiecare dimineaţă? 

Domnul C. dă din cap. 

— De-a lungul timpului, cred că mama ta și cu mine ne-am 
stabilit un aranjament care nu a fost niciodată un aranjament cu 
adevărat. Are sens? 

Zâmbesc în tăcere și îl las să continue. 

— Trenul meu spre Richmond pleca la câteva minute după al 
ei spre Waterloo, așa că mergeam spre staţie în același timp. Ne 
sincronizaserăm. Când o vedeam pe Clare că iese din casă, ăsta 
era indiciul meu să-mi iau la revedere de la doamna C. Apoi 
plecam și mă alăturam ei pe stradă, exact în punctul în care se 
apropia de partea de sus a pădurii. Nu ne lua niciodată mai mult 
de zece minute să ajungem la metrou. Ocazional, vorbeam și 
despre muncă, dar în majoritatea zilelor vorbeam despre tine. 

Roșesc ușor, dar din nou nu spun nimic. 

— Când ajungeam la gară, ea se îndrepta către peronul ei, iar 
eu către al meu. Adesea ne trezeam stând unul vizavi de 
celălalt, dincolo de șine. Poate îmi mai făcea și cu mâna înainte 
să urce; eu mai aveam câteva minute de așteptat. 

— Și în dimineaţa aceea? întreb. 

Domnul Cranfield oftează. 

— Mi-aș fi dorit să fi fost diferit, dar tu știi asta deja, Ben. 

Il privesc cum se îndepărtează de mine și se apropie de 
stradă. Îl urmez. 

— Nu sunt multe de spus. Nu trecuse mult de când intrase în 
afacere un partener nou, așa că începusem să-mi reduc numărul 
de zile în care mă duceam la birou. 

Traversăm strada împreună și ajungem pe drumul pe care l-ar 
fi urmat mama în acea dimineaţă. 

— Am văzut-o de la fereastra de la etaj, i-am făcut cu mâna, 
dar nu m-a văzut. Cred că era pe undeva pe aici, spune Domnul 
Cranfield, oprindu-se pe stradă și întorcându-se spre propria sa 
casă. Am deschis fereastra și am strigat la ea că plănuiesc să-mi 
petrec ziua lucrând în grădină; ceva banal, cum că e mai greu să 
fii pensionar decât să te duci la muncă. 

— Și? 

— Și asta a fost tot, răspunde domnul Cranfield, continuând 
să meargă pe potecă înapoi spre casa mea. 

— Și ea ce a făcut? 

— A continuat să meargă, răspunde el. Poate că nu m-a auzit 
- nu știu. Poate n-am strigat eu destul de tare? Poate că ea era 
cu gândurile în altă parte? 

— Dar nu a părut că bagă de seamă? 

— Deloc. Avea capul în jos și a continuat să meargă. 

— Și dumneata ce ai crezut despre asta? 

— Nu m-am gândit prea mult în momentul acela. Dar mai 
târziu, după ce s-a întâmplat, și poliția mi-a pus toate întrebările 
pe care mi le pui tu acum, mi-am dat seama că ceva nu fusese 
în regulă. Aș spune că era o femeie distrasă, adâncită în 
gânduri. Aș fi putut să strig de pe acoperiș cu un megafon și tot 
nu m-ar fi auzit. 


CAPITOLUL 15 


Holly sări de pe canapea, aruncându-și telefonul pe jos. Cum 
era posibil? O fi văzut-o? Oare urmărea casa? 

Și-a simţit faţa cum se înroșește în timp ce își freca mâinile de 
blugi. 

Telefonul băzâi din nou. Privi în jos și văzu ecranul cum se 
aprinde. 


O să strici surpriza. Nu deschide cutia! x 


Deschise al doilea mesaj și văzu numele expeditorului. 

Jake. 

Expiră și se prăbuși pe canapea, cu un râs nervos. 

— Ai primit mesaj, mami? întrebă Alice, întorcându-se cu 
spatele la Peppa Pig. ă 

— Am primit, da - de la tati, răspunse ea. In timp ce strângea 
telefonul în mâini, își dădu seama că PDQ i-ar fi trimis un mesaj 
lui Jake după efectuarea livrării. Pe măsură ce tasta un răspuns, 
văzu cât de tare îi tremurau mâinile. 


Nu mă uit. Promit. Ne vedem mâine. Te iubesc. H 
Răspunsul lui Jake a fost instantaneu. 
O să întârzii. Nu mă aștepta x 
Închise ochii. Avea să caute din nou mai târziu. Aplecându-se 
în faţă, își trecu degetele prin buclele care-i mângâiau gâtul 
fiicei sale. 
— O să vină tati acasă pentru petrecerea ta? întrebă Alice. 
— Desigur, este aniversarea nunţii noastre, răspunse Holly. 

— Mergem azi să-mi luăm rochia pentru petrecere de la 
magazin? 

— Mergem. Și îţi luăm și niște pantofi noi? 

— Aia cu degetele de aur! spuse Alice, sărind în picioare și 
aruncându-și brațele în jurul mamei ei. Te rog! 

— Nu promit nimic. Vedem dacă au măsura ta. Și sunt și 
foarte scumpi. 

— Dar am nevoie de ei pentru petrecere, spuse Alice. 

Holly își strânse fiica în braţe, iar gândurile ei se îndreptară 
către pijamaua minusculă ascunsă în biroul de la etaj. Ce se 
întâmplase cu copilul care o purtase cândva? Și-a amintit de 
propria ei bucurie și epuizare din primele luni în care a avut-o pe 
Alice acasă. Cât de repede își dăduse seama că ar face orice 
pentru a-i asigura fericirea fiicei sale - și siguranța. 

Ştia că trebuie să acționeze. 

Știa că trebuie să scape de-acolo. 


CAPITOLUL 16 


— Ben! strigă o voce de copil. Ridic privirea și o văd pe Alice 
Richardson alergând pe trotuar spre mine. 

— Alice! 

Mă aplec s-o iau în brațe. 

— Păi eu te las, spune domnul Cranfield. 

— Doar dacă aș putea înţelege la ce se gândea în acea 
dimineaţă, domnule C., aș putea începe să înțeleg la ce se 
gândea când a ajuns la St. Marnham. 

— Ai grijă, Ben, este tot ce-mi spune, cu o mână pe spatele 
meu, apoi se întoarce înapoi pe stradă și face cu mâna către 
Holly în timp ce merge. 

— Ben, spune Alice, cu braţele înfășurate în jurul gâtului meu. 
Mami și cu mine mergem să-mi cumpărăm rochia pentru 
petrecerea ei de nuntă. 

— Vrei să spui aniversarea ei de nuntă, spun eu. 

— Și o să-mi iau pantofii cu degete aurii. 

— Ce frumos, răspund eu, în timp ce fina mea mă apucă de 
păr. 

— Ben, părul tău este atât de ondulat, spune ea. Uite, dacă îl 
dau într-o parte, te face să arăţi ca Zog. 

Incepe să chicotească și nu mă pot abţine, așa că mă alătur și 
eu. 

— Cred că trebuie să mă tund, spun eu, în timp ce Holly se 
apropie de noi. 

Prietenia lui Holly a fost singura constantă din viaţa mea. Am 
încredere în ea mai mult decât în oricine pe lume. 

La vârsta de patru ani, am ajuns la aceeași oră în prima zi de 
școală primară și am fost așezați împreună la aceeași masă. 
Curând, ni s-a alăturat un băiat pe nume Michael. Michael avea 
să rămână cel mai mare băiat din clasă pe tot parcursul școlii, 
dar în prima zi fusese și cel mai încremenit. Când i-a făcut 
mama lui semn de la revedere, toată faţa începuse să-i tremure, 
iar Holly i-a întins mâna și l-a luat de braţ. 

Incă din acea primă zi de școală, noi trei am format o legătură 
de prietenie care ne-a unit mai bine de douăzeci de ani. 
Mergând împreună acasă de la școală sau plimbându-ne cu 
bicicleta pe malul râului, am împărtășit toate aventurile. 

Și apoi, în acea dimineaţă de ianuarie, când m-am întors 
prima oară la școală după moartea lui Nick, prietenia lor mi-a 
dat speranţă. 

In urmă cu șapte ani, când Holly s-a căsătorit cu Jake 
Richardson, am sărbătorit cu toţii până în noapte. Nunta lor a 
fost o afacere complicată, ţinută pe terenul casei părinţilor lui 
Jake. Când seara se apropia de sfârșit, Holly, Michael și cu mine 
am scăpat de petrecere și ne-am așezat pe malul iazului din sat 
și am discutat despre o prietenie care credeam că va trăi pentru 
totdeauna. 

Trei ani mai târziu, Alice a sosit pe lume și nu am fost 
niciodată mai mândru decât în ziua botezului ei, când am ţinut-o 
în brațe. Dar mândria aceea nu putea eclipsa durerea pe care 
Holly și cu mine o simțeam în faţa absenței lui Michael, în fața 
morţii lui de cu doar câteva săptămâni înainte, într-un accident 
stupid; o lovitură devastatoare pentru noi amândoi. 

CAPITOLUL 17 


— Ţi-a făcut domnul C. cu mâna, îi spun lui Holly, în timp ce ni 
se alătură mie și fiicei ei în faţa grădinii mele. 

— Îmi pare rău, eram la mii de kilometri depărtare. Se 
întoarce să facă semn înapoi, dar domnul Cranfield și-a întors 
deja atenţia asupra patului său de flori. 

— La ce te gândești? 

— La nimic, doar sunt distrasă. 

— Îţi fac o cafea dacă vrei, îi spun eu. Mi-ar plăcea să mai 
stăm de vorbă. 

Cu ușile deschise spre grădina din spate, Holly și cu mine ne 
așezăm pe trepte în timp ce Alice sapă în patul de flori de la 
capătul gazonului. Deci? spun. 

— Serios, nu e nimic, răspunde Holly. Mă stresez cu seara de 
sâmbătă, asta-i tot. 

— Drăguţ din partea socrilor tăi să găzduiască petrecerea. 

— Depinde de cum definești tu drăguţ. In familia Richardson, 
nimic nu este oferit fără să se aștepte ceva la schimb. 

— Hol, este aniversarea nunții tale. 

— Și Francis se va folosi de ea să le amintească tuturor de 
propria lui importanţă. Erou militar, om care și-a făcut singur 
averea, cea mai mare casă din St. Marnham - și nimeni nu 
trebuie să uite asta vreodată. lar treaba asta îl va stresa pe Jake 
și probabil că va ajunge să bea prea mult și să spună ceva ceva 
regreta dimineaţa. 

— Abia aştept! spun eu și o strâng de braţ. 

— Ben! 

— Hai, Hol, e o petrecere! spun eu, dar ea se întoarce cu 
spatele la mine. Holly? 

— Totul este despre control cu Francis, iar această petrecere 
nu este cu nimic mai diferită. El dă o petrecere pe care Jake și 
cu mine nu ne-am permite-o niciodată, pur și simplu să ne 
amintească de asta. 

— Acceptă cu bunăvoință și apoi mergi mai departe. Este tot 
ce poţi să faci. 

— Știu, răspunde ea, cu resemnare în voce. Ar trebui să 
încetez să mă mai plâng. Cu tine ce se mai întâmplă? 

— Trebuie să-ţi spun ceva, spun eu, făcând o pauză, apoi mă 
apropii de ea. 

— Ben? 

Se întoarce cu faţa direct către mine. 

— Abigail Langdon e moartă. 

Îi văd neîncrederea de pe chip înainte să-și arunce instinctiv 
braţele în jurul meu. 

— Sper că a suferit, șoptește ea, îmbrăţișându-mă strâns. De 
unde știi? 

— A venit poliţia să-mi spună azi dimineaţă. 

— Și e cu adevărat moartă? 

Dau din cap. 

— Da. 

— Slavă Domnului, răspunde ea. Nu-mi pasă cât de îngrozitor 
sună, dar nu aș putea fi mai fericită de-atât. 

— Ben, am găsit trei râme! strigă Alice din fundul grădinii. 
Vino să vezi. 

— Trei! exclam, iar eu și Holly ne ridicăm în picioare. 

— Uite, Ben! strigă Alice, triumfătoare. Încă una! Asta e 
agitată toată! 

— Asta e o râmă monstru, spun eu, ghemuindu-mă lângă 
Alice. 

— O s-o iau acasă cu mine. 

— De ce să nu o lași aici cu familia ei? Cred că ei îi place să 
trăiască în pământ. 

— Presupun că da, spune Alice și se urcă înapoi în patul de 
flori, dând drumul prăzii în timp ce merge. Holly și cu mine ne 
întoarcem spre casă. 

— Poliţia crede că moartea ei ar putea fi legată de uciderea 
lui Nick, spun eu. 

— Ce îi face să creadă asta? întreabă Holly repede. Ti-au spus 
ce s-a întâmplat? 

Mă gândesc la finalul conversaţiei mele cu defectiva 
Barnsdale și dintr-odată sunt transportat înapoi în acea zi 
insuportabilă de vară de acum mai bine de douăzeci de ani. 
Râsetele fetelor îmi răsună în minte și le aud chemarea către 
băieți în timp ce aleargă printre copaci către dealul din partea 
îndepărtată a pădurii. 

Mi-i imaginez pe Nick și Simon în genunchi și fetele trăgându- 
le ușor capetele în sus și sărutându-le gurile deschise. Lamele 

strălucitoare sunt împinse fără ezitare. Scufundate în jugularele 
băieților. O forță feroce care împinge cuţitele până la mâner, 
apoi le taie gâtul celor doi. 

Mă uit la Holly și mă frec pe frunte. 

— Îți amintești, când au fost uciși Nick și Simon, cum toate 
detaliile cele mai groaznice au fost ascunse publicului? 

Holly se înfioară în semn de recunoaștere. 

— Ei bine, cine a ucis-o pe Langdon știa mult mai multe decât 
un om normal despre moartea lui Nick și Simon. Langdon a fost 
ucisă exact în același mod. 

TREI 


„Nu știm cu adevărat ce s-a întâmplat 
cu fetele acelea după ce au fost luate.” 


CAPITOLUL 18 


Nathan Beavin închise ușa de la intrare în urma lui și privi 
spre Haddley Common. Soarele de dimineaţă târzie trezea totul 
la viaţă, o adiere blândă sufla dinspre râu, iar mirosul de iarbă 
proaspăt cosită umplea aerul. A inspirat cu sete aerul cald de 
primăvară, apoi a coborât treptele din faţa casei pentru a-și 
începe alergarea de dimineaţă. 

Traseul lui îl ducea de-a lungul potecii de la marginea satului. 
În spatele lui stătea un șir de vile victoriene impunătoare, 
fiecare găzduită în propriul teren generos și bucurându-se de 
imaginea Tamisei. De-a lungul unei laturi a satului se întindea 
un șir terasat de case mai mici, multe dintre ele renovate cu 
bani noi din Londra. În alergare, Nathan l-a observat pe vecinul 
său pensionar care se îngrijea de grădina lui, dar, în timp ce 
alerga, ochii i s-au întors spre fiecare dintre casele ce priveau în 
jos spre sat și spre pădurea de dincolo de el. Au văzut peste un 
secol de viaţă de familie, de la dificultăţile victoriene până la 
Blitz, renăscut acum ca parte a Londrei moderne. Nathan se 
gândi la poveștile unice pe care acele case trebuie că le aveau 
și la secretele întunecate pe care încă le mai ascundeau cu 
încăpățânare. 

Ajuns în Haddley cu o lună în urmă, își părăsise pentru prima 
dată orașul natal, Cowbridge, de lângă Cardiff. Băiat relaxat, îi 
plăcuse la școală, avusese grijă de sora lui mai mică și avea 
părinţi care se îngrijiseră de el în fiecare zi a vieţii sale. Cu toate 
acestea, încă de la o vârstă fragedă, știa că mai sunt încă multe 
de descoperit: o viață de trăit dincolo de ceea ce cunoscuse 
dintotdeauna. Nu știa unde l-ar putea duce călătoria lui în cele 
din urmă, doar că Haddley trebuia să fie prima lui oprire. 

La două zile după ce ajunsese, începuse să lucreze într-unul 
dintre numeroasele baruri care populau strada principală. La 
cincisprezece minute de centrul Londrei, barurile de pe malul 
râului din Haddley deveniseră locuri de noapte din ce în ce mai 
populare pentru oricine dorea să plătească peste cinci lire 
sterline pentru o halbă de bere. Servind cocktailuri pe terasa 
barului care dădea spre Podul Haddley, Nathan și-a dat seama 
repede că nu numai serile de vineri și sâmbătă erau pline de 
petreceri - fie că era vorba de cei care lucrau în oraș și care se 
opreau în drum spre casă ori de vâslașii care urcau de pe râu, 
fiecare noapte era mai aglomerată decât cea mai aglomerată 
noapte din Cowbridge. Însă vineri seara era cea mai rea dintre 
toate, petrecerile de sfârșit de săptămână începând la patru 
după-amiaza și continuând puternic până la ora două în 
dimineața următoare. 

În a treia vineri a lui Nathan la Londra, unul dintre managerii 
de la Watchman i-a cerut să acopere o tură suplimentară de la 
începutul serii. Fusese bucuros să se ofere voluntar pentru că 
deja știa că cele mai bune sfaturi veneau de la muncitorii din 
oraș care se duceau acasă în weekend. Barul fusese plin încă de 
la ora prânzului, însă Nathan tot își găsise un moment în care s- 
o observe pe femeia care sosise după-amiaza târziu și se 
alăturase grupului său de prieteni la barul de pe terasă. De trei 
ori în acea după-amiază, dusese prosecco la masa ei, iar mai 
târziu, seara, când ea își făcuse drum prin mulțime să comande 
o a patra sticlă, el o așteptase. 

Din discuţia leneșă cu Sarah Wright din timp ce umplea o 
găleată cu gheaţă proaspătă, Nathan a descoperit că ea 
terminase de curând treaba la un caz de divorț de un milion de 
lire și aștepta cu nerăbdare să-și petreacă weekendul cu fiul ei, 
Max. Aplecat peste bar, a glumit despre nevoia lui de băutură, 
iar în timp ce s-a uitat în ochii căprui ai lui Sarah, ea se uită 
înapoi la prietenii ei și începu să chicotească. Îi strigaseră peste 
bar să-l cheme și pe el la masa lor, iar Nathan simţi un val de 
dorinţă când o văzu pe Sarah îmbujorându-se și jucându-se 
nervos cu degetele prin părul ei lung și întunecat. Înghesuit în 
cabina din colț, alături de cele patru femei, Nathan le-a cântat în 
strună în timp ce ele îl tachinau, dorind să afle ce făcea un băiat 
galez atât de drăguţ, singur, atât de departe de casă. După trei 

săptămâni, Nathan era pregătit pentru toate aceste întrebări cu 
răspunsuri exersate. 

Urmă a cincea sticlă de prosecco și, pe la miezul nopții, a 
șasea, doar că aceasta doar pentru ei doi. Băuseră deja prea 
mult, dar asta nu i-a oprit. Își împărtășiră poveștile de viață - a 
ei consta într-o copilărie la Edinburgh, o facultate de drept la 
Londra, apoi un loc de muncă la o firmă din oraș, unde se 
îndrăgostise de unul dintre partenerii seniori, care era cu nouă 
ani mai mare decât ea. Ce clișeu! Nathan o asigură că era orice 
numai un clișeu nu, iar ea râse, spunându-i că nu era sigură cum 
l-ar putea numi altfel. Își luase calificarea de mai puţin de un an 
când se căsătorise cu James Wright și împreună se mutaseră 
într-o vilă din satul Haddley. 

O vreme, fuseseră fericiţi sau așa crezuse Sarah. Max s-a 
născut înainte de prima lor aniversare; dar trei luni mai târziu, 
James s-a întors acasă într-o seară și i-a spus că s-a îndrăgostit 
de o altă femeie. Ca parte a angajamentului firmei lor de a 
promova și de a investi în generaţiile viitoare, James preda la o 
clasă la King's College. Acolo se îndrăgostise cu disperare de o 
studentă de douăzeci și doi de ani din ciclul postuniversitar, pe 
nume Kitty. 

— l-am făcut bagajele și l-am dat afară chiar în noaptea aia, 
spuse Sarah, în timp ce sorbea din prosecco. De atunci, nu s-a 
mai întors acasă. Și știi ce - n-o va mai face niciodată. Dacă e un 
lucru pe care știu să-l fac ca lumea este să găsesc un bun 
avocat de divorț. 

Înțelegerea la care ajunseseră era că ea păstrează casa și că-l 
va stoarce pe James de tot ce va putea până când Max va 
împlini optsprezece ani. De ce să sufere ea și copilul? Işi dăduse 
demisia de la biroul din oraș și acum era mai fericită ca 
niciodată la noua ei firmă, cu sediul în Haddley. Max stătea cu 
tatăl său vineri seara și venea acasă sâmbătă după-amiaza. Nu 
era situaţia perfectă, dar Sarah era convinsă că-l putea crește 
pe Max mai bine singură. 

Nathan avea povestea gata. Născut în Țara Galilor, cu o 
copilărie fericită, o școală bună și părinţi grozavi, acum era 
timpul pentru aventură. Avea doar douăzeci de ani, așa că își 
lua ceva timp liber să exploreze. Sarah râse. 

— Timp liber? Încă n-ai făcut nimic ca să-ţi iei o pauză. Revino 
peste zece ani. Atunci vei fi la fel de bătrân ca mine. 

Lui Nathan nu-i păsa. Atunci se aplecă să o sărute. Când se 
închise barul, merseră de-a lungul malului râului până acasă la 
Sarah, cu braţele înfășurate unul în jurul celuilalt. Când ajunseră 
în capătul treptelor care duceau la casa uimitoare a lui Sarah, 
Nathan văzu în ce lume diferită trăia ea, faţă de cea pe care o 
părăsise el cu doar trei săptămâni în urmă. O sărută din nou și 
urcară treptele până la ușa neagră și lustruită de la intrare. Ea 
bâjbâi după chei și chicotiră împreună în timp ce încercau 
orbește să găsească zăvorul. 

Se împiedicară de prag, iar Nathan o apucă repede pe Sarah, 
înainte să cadă. O simţi sprijinindu-se de el când o luă de mână 
și o conduse în sus pe scara elegantă. Încet, își croiră drum pe 
hol, până în dormitorul ei. Ea îl sărută încă o dată, apoi păși, 
împiedicată, în baie. După ce închise ușa în urma ei, Nathan 
făcu un cerc complet, admirând noile împrejurimi - candelabrul 
atârnat de tavan, șemineul de marmură. Trecându-și mâna pe 
spătarul scaunului de lângă șemineu, simţi materialul moale sub 
vârful degetelor. Stătu și se uită la tabloul atârnat deasupra 
patului - un băieţel care se plimba cu mama lui de-a lungul unei 
faleze pustii, în timp ce soarele apunea în ocean. Era același 
băiat cu care o văzuse pe Sarah prin sat cu o săptămână 
înainte. 

Scăzu lumina din candelabru și aruncă o ultimă privire în jur 
înainte de a ieși din cameră. Repede, se întoarse pe hol și se 
opri în faţa ușii de la dormitorul băiatului. Deschise ușor ușa, iar 
lumina căzu asupra unei fotografi înrămate care stătea pe 
noptieră. Se holbă la poză, cu pumnul strâns în jurul mânerului 
de alamă al ușii. Chiar și cu o diferenţă de peste douăzeci de 
ani, părul șaten și nasul de jucător de rugby ale bărbatului erau 
inconfundabile. 

Făcând un pas înapoi, trase ușor ușa spre el, apoi se întoarse 
repede la parter. leși din casă și se opri pe trepte, în aerul rece 
al nopţii, lăsând ușa de la intrare să se închidă în liniște în urma 
lui. 

CAPITOLUL 19 


Acum, la cinci săptămâni după acea primă seară, Nathan mări 
pasul, bucurându-se de razele soarelui cald pe spatele lui. 
Barcagiii care se treziseră dimineaţa devreme erau deja pe râu, 
antrenând echipajele să dea din vâsle în drumul lor pe Tamisa 
spre St. Marnham. Odată ajuns la pădurea din Haddley, s-a 
întors și a sprintat înapoi, în direcţia casei lui Sarah. În timp ce 
făcea asta, îi văzu pe Sarah și pe Max cum coborau treptele din 
fața casei lor ţinându-se de mână. 

Sarah se uita atent la fiul ei și îl ţinea strâns în timp ce Max 
făcea fiecare pas foarte concentrat. Când au ajuns la stradă, 
Max i-a dat drumul, iar Nathan i-a făcut cu mâna în timp ce 
băiețelul alerga spre el. 

— Nathan! strigă Max, alergând cât de repede îl duceau pașii 
lui nesiguri. Alerg și eu! 

Nathan alergă spre el, îl luă în braţe și-l aruncă în sus spre 
cerul limpede, făcându-l pe băiețel să ţipe de încântare. 
Niciodată Nathan nu-și imaginase că va deveni atât de repede 
parte dintr-o familie atât de unită; și nici nu intenţionase asta 
vreodată. 

Fusese nevoie doar de cinci săptămâni pentru ca Sarah, Max 
și el să formeze o astfel de uniune fericită și oricine i-ar fi văzut 
jucându-se în mijlocul parcului ar fi presupus instantaneu că 
sunt o familie. În timp ce Sarah traversa și-l întâmpina cu un 
sărut, Nathan își dori ca asta chiar să fie adevărat. 

Max îi spuse lui Nathan că ei se duceau acasă la Alice. 

— Holly o să aibă grijă de mine azi, cât timp mami este la 
serviciu, iar eu o să iau prânzul acolo, dar nu și ceaiul. Vii acasă 
la ceai, Nathan? 

Nathan se puse pe vine să vorbească cu Max. 

— Trebuie să lucrez în seara asta, așa că va trebui să sar 
peste ceai azi, spuse el. 

— Dar o să ţi se facă foame. 

— Promit c-o să mănânc ceva înainte să plec, răspunse el, 
ciufulindu-i părul lui Max înainte de a se ridica. 

— La ce oră termini diseară? întrebă Sarah. 

— Am o tură la prânz și încă una de la cinci. Dar n-ar trebui să 
întârzii. Cu puţin noroc, ajung acasă până la zece. 

— Aștept cu nerăbdare să te revăd atunci, răspunse Sarah, 
ridicându-se pe vârfuri și sărutându-l. 

Cu ochii la mama și fiul care mergeau ţinându-se de mână 
prin sat, știa că ar trebui să se simtă norocos că i-a găsit. În 
dimineaţa în care se strecurase din dormitorul ei, își făcuse 
curajul să se întoarcă. În timp ce stătea la ușa din faţă și asculta 
soneria cum răsună slab prin casă, începuse să simtă fluturi în 
stomac. Câteva clipe mai târziu, apăruse Sarah, poate puţin 
obosită, dar la fel de vibrantă pe cât își amintea el. Stomacul i 
se strânse nebunește. 

— Bună, spusese el în timp ce stătea în faţa ei, văzând-o cum 
ezită pentru o secundă. 

Spera că nu făcuse o greșeală revenind. 

— Cred că-ți datorez niște scuze, răspunse ea, iar el văzuse 
culoarea apărându-i din nou în obraji. 

— Credeam că eu trebuie să-mi cer scuze. 

— Nici vorbă, spusese Sarah, ducându-și mâna la faţă. Am 
adormit pe podeaua din baie, îmi pare atât de rău. 

— Chiar nu ai de ce. 

— Cred că am reușit să ajung în pat pe la cinci. Slavă 
Domnului că Max este la taică-su. Era trecut de zece când m-am 
trezit, în sfârșit. 

Nathan zâmbi. 

— Mă bucur că ai apucat să dormi, spuse el, în timp ce Sarah 
își trecea degetele prin păr, chiar dacă o parte din somn a fost 
puţin cam incomod. 

— Și îţi mulţumesc că m-ai adus acasă în siguranță, spusese 
ea. 

— Plăcerea a fost toată a mea. Probabil că am băut amândoi 
un pic cam mult. 

— Un pic? răspunse Sarah. 

— Poate cu vreo două sticle prea mult, spuse Nathan. Oricum, 
ar trebui să plec. Am vrut doar să verific că ești bine. 

— Nu se întâmplă să ai timp pentru o cafea rapidă, nu? 
întrebă Sarah. Măcar atât îţi datorez. 

— Mi-ar plăcea, răspunsese Nathan, iar apoi imediat se 
îngrijoră că ar fi putut părea prea dornic. În următoarele două 
ore stătuseră împreună în bucătărie, iar la ora prânzului, Max 
ajunse acasă. Stând pe insula din bucătărie, Nathan rămase 
blocat pentru un moment, când se uită pe hol și-o privi pe Sarah 

cum îi deschide ușa unui băieţel entuziasmat. În timp ce se 
aplecă să-l ridice pe Max în braţe, James Wright se uită drept pe 
lângă ea. Ochii lui îi întâlniră pe ai lui Nathan, iar acesta din 
urmă întoarse privirea în grabă. 

— Ai companie? spuse James, pășind ușor înainte. 

— Da, și amintește-mi ce legătură are asta cu tine? răspunse 
Sarah, blocându-i ferm calea. 

— Arată ca și când ar fi un tovarăș de joacă de-ai lui Max. 

— Ne vedem weekendul viitor, a fost răspunsul ei, înainte de 
a-și scoate fostul soț pe ușa deschisă. 

— Să nu ajungi prea devreme. 

În acea după-amiază, el, Sarah și Max se plimbară împreună 
pe malul râului și se opriră ca Nathan să-l împingă pe Max în 
leagăn. Când Nathan insistase ca Sarah să urce în leagăn lângă 
fiul ei, Max râse încântat și îl încurajă s-o împingă din ce în ce 
mai sus, până când ea începu să ţipe și să-l roage să se 
oprească. După-amiaza târziu, se întoarseră în Haddley și 
devoraseră trei cheeseburgeri cu costiță. 

După ce îl culcase pe Max, Sarah stătuse cu Nathan și băură 
împreună o sticlă de vin roșu. În noaptea aceea, Nathan a rămas 
cu Sarah. Și de atunci, rămăsese în majoritatea nopţilor. Nathan 
nu plănuise niciodată să vină în Londra, să se îndrăgostească și 
să-și găsească o familie. Dar, stând acolo, pe stradă și uitându- 
se la Sarah și la Max îndepărtându-se, se temea că exact asta 
făcuse. 

Când mama și fiul au ajuns la marginea satului, băieţelul s-a 
întors să se uite la el, și Nathan i-a făcut cu mâna. Apoi și-a 
continuat alergarea prin sat. În timp ce-și croia drum pe potecă 
și în pădure, își ridică privirea la acoperișul de frunze care se 
închidea deasupra lui. Frunzele copacilor despărțeau razele 
soarelui și aruncau umbre lungi peste potecă. Cu cât alerga mai 
departe, cu atât acoperișul devenea mai gros și, încet, lumina 
soarelui începea să se estompeze. Temperatura scăzu și Nathan 
simți că pădurea se închide în jurul lui. 

Ascultând sunetul copacilor, știa că aceste păduri adăposteau 
un secret. 

Trebuia să-și amintească că acesta era secretul pe care 
venise la Haddley să-l descopere. 

CAPITOLUL 20 


— La revedere, Ben! Te iubesc! strigă Alice încă o dată, în 
timp ce ea și mama ei își croiesc drum pe aleea care trece prin 
spatele casei mele. 

— Și eu te iubesc! țip ca răspuns, înainte să intru în bucătărie 
și să închid ușa. În timp ce o încui, îmi atrage atenţia fotografia 
cu mine și cu mama, care atârnă pe peretele din bucătărie. 

Cu un deceniu în urmă, chiar la începutul acelui an, într-o 
dimineaţă rece de ianuarie, mama și cu mine am plecat de 
acasă devreme și am condus prin Richmond către cel mai 
apropiat centru de testare auto din Isleworth. In timp ce 
traversam râul și treceam de supermarketul Asda, mama s-a 
întors spre mine și mi-a zâmbit. 

— Sunt impresionată, a spus ea, chiar când opream la 
semafor. Nu te-ai urcat o dată pe trotuar! 

Eu am râs. Cu câteva luni în urmă, după câteva lecţii de 
condus, îi spusesem mamei că sunt gata pentru test. Ea 
acceptase să mă scoată la o lecţie suplimentară. In timp ce 
lăsam satul în spate și coteam spre Lower Haddley Road, am 
virat pe trotuar, îngrozindu-i pe domnul și doamna Cranfield, 
care se întorceau de la râu. Mama a apucat volanul și a dus 
mașina înapoi pe șosea, evitând un taxi negru care se apropia. 
Acolo și atunci promisese că va plăti pentru încă o duzină de 
lecţii și a jurat că nu mă va mai scoate ea niciodată cu mașina. 

— Acum mă mai urc pe trotuar doar când parchez cu spatele. 

— Ei bine, nu mai face asta! 

— Dar toată lumea o face. N-o să mă pice pentru asta, nu? 

— Benjamin, eu n-aș fi atât de sigură! 

O oră mai târziu, i-am prezentat mamei carnetul de condus. 

— Nu m-a pus să parchez cu spatele! am spus eu, zâmbind. 
Ne-am întors în Haddley și am vorbit despre călătoria pe care 
voia să o facă în Arran. Atunci i-am promis că voi merge cu ea, 
doar cu condiţia să conducem pe rând. Destul de reticentă, a 
acceptat. 

La începutul lunii martie, m-am întâlnit cu ea în Manchester, 
înainte să mergem în Scoţia. Timp de trei nopţi, am închiriat o 
căsuță cu vedere la golful Whiting, iar ziua exploram insula și ne 
bucuram de timpul nostru anonim împreună. Ne-am petrecut a 

doua dimineaţă vizitând distileria de whisky Isle of Arran, iar 
poza de pe peretele bucătăriei surprinde momentul în care 
stăteam în afara distileriei, pe o bancă de picnic din lemn 
înconjurată de dealuri înverzite. În acea după-amiază, am mers 
pe poteca de pe coastă și am admirat peisajele de peste golf, 
dinspre insula Holy. Mama adora spaţiul infinit și aerul curat și, 
în timp ce mergeam, am vorbit despre ce aș putea face după 
facultate. Diploma mea în studii politice nu-mi oferea vreo 
carieră clară, iar eu cochetam cu ideea de a deveni avocat. 

— Avocat! a exclamat mama. Dar nu te reprezintă, Ben. 

Am râs la răspunsul mamei. 

— De ce nu? Cred că aș fi destul de bun. Nu poţi să mă vezi în 
instanţă? 

— Nu e ca în Legea din LA. 

— Ce este Legea din LA? 

Ea a clătinat din cap neîncrezătoare. 

— Este un serial minunat, care se dădea înainte să te naști tu 
și care îi făcea pe avocaţi să pară incredibil de interesanţi și 
fermecători. Realitatea legii este că este condusă strict de 
proces și este ierarhică. Tu nu ești niciunul dintre aceste lucruri. 

Avea dreptate. 

— Sunt sigură că ţi-ai putea lua calificarea, a continuat ea, dar 
în doi ani ai uri ce faci și ai vrea să faci altceva. Dacă asta e ce 
vrei tu cu adevărat să faci, eu am să te sprijin, bineînțeles că o 
voi face, dar ţine minte că ar trebui să lucrezi alături de alți 
avocaţi care iubesc procesul și respectă ierarhia. 

— Nu cred că mi-ar plăcea de oamenii ăia, am spus râzând, 
încep să cred că s-ar putea să nu-mi placă legea. 

Sub un cer albastru nesfârșit, am mers mai departe, vorbind 
despre o mulţime de seriale, până când am întrebat-o pe mama 
la un moment dat ea ce ar vrea să facă în continuare. A fost o 
întrebare pe care, până în acea zi, nu mă gândisem să i-o pun. 
Atât de multă vreme viitorul fusese ceva la care niciunul dintre 
noi nu se simţise în stare să se gândească. Mama mă ajutase pe 
mine la examene și la universitate, dar propria ei viaţă părea 
doar existență și nimic mai mult. Dar în acea zi ea a vorbit 
despre ea însăși, despre călătorie și redescoperirea unei 
frumuseți din țara noastră pe care ea o pierduse în urmă cu 
mult timp, despre prietenii ei; și chiar am râs împreună la 
gândul că într-o zi ar putea întâlni pe cineva. Pe măsură ce viaţa 


VP - 66 


mea mergea înainte, cred că ea începuse să se gândească la 
companie și am încurajat-o să-și facă un cont pe Match.com. 

— E pentru copii! a fost răspunsul ei. Mi-ar fi prea rușine. 
Dacă m-ar vedea cineva? 

— Asta-i și ideea, i-am răspuns. Un bătrânel de treabă. 

— Nu chiar bătrânel, dacă nu te superi. Majoritatea bărbaţilor 
în vârstă sunt după fustele tinere. N-ar fi interesaţi de mine. Ar fi 
atât de umilitor! 

— Nu în zilele noastre. 

— Categoric nu, Ben, nu. Sigur aș găsi un pervers care ar 
ajunge să mă urmărească! Nu, vreau doar un însoțitor prietenos 
să mi se alăture în câteva excursii, cu care să vizitez câteva 
restaurante frumoase. Aș fi dispusă chiar să-mi plătesc singură 
consumația. 

— Cât de modern din partea ta, am răspuns eu, în timp ce 
afară începea să se întunece. 

Vremea s-a înrăutățit peste noapte și, în ultima noastră zi pe 
insulă, ne-am trezit cu o ploaie torențială care se izbea de 
fereastra care dădea în faţa căsuţei noastre. După o dimineaţă 
leneșă de citit ziare, eu am aprins focul în vatră, în timp ce 
mama făcea un prânz târziu. După ce am mâncat, mama s-a 
ghemuit pe canapea și a început să soarbă din paharul cu lichior 
cu care se răsfățase la sfârșitul turului nostru la distilerie din 
ziua precedentă. Împreună, ne-am uitat la ploaia care mătura 
apa. 

— Mulţumesc, spuse ea deodată. 

— Pentru ce? 

— Pentru că ai petrecut trei zile cu bătrâna ta mamă pe o 
insulă scoțiană. Bănuiesc că e chiar mai presus de orice. Am 
zâmbit, iar ea a continuat. Nu vreau să-ţi petreci viața făcându-ți 
griji pentru mine sau să simţi că trebuie să fii aici tot timpul. Imi 
face întotdeauna plăcere să te văd, dar o să fiu bine. S-a oprit 
din vorbit și s-a uitat la golf, la o barcă singuratică, agitată. 

— Știu, am răspuns, și oriunde în lume aș fi, voi fi mereu la 
capătul celălalt al telefonului. 

— Știu. 

Am tăcut o clipă. În golf, barca a mers din ce în ce mai 
departe, luptându-se cu hotărâre cu valurile în creștere. 

— Trebuie să-ţi trăieşti viața, Ben, a spus ea. Nu trece nici 
măcar o zi fără să mă gândesc la Nick, dar nu-l putem aduce 
înapoi. 

— Îl vom avea întotdeauna în inimile noastre. 

— Ar fi atât de mândru de tine. 

— Ar fi mândru de amândoi, am spus eu ferm. 

— Uneori simt... 

Am așteptat să continue și cum n-a făcut-o, am întrebat-o. 

— Ce simţi? 

— Nu știu. Fetele alea - de ce Nick? 

M-am uitat la ea inconfortabil. 

— Mamă, uneori nu există niciun motiv. Fetele acelea - erau 
pur și simplu malefice. Pur și simplu. Dacă nu ar fi fost Nick și 
Simon, ar fi fost altcineva. 

Mama s-a întors spre mine. 

— Dar te gândești vreodată că poate sunt lucruri pe care noi 
nu le știm? Că ar putea fi oameni în Haddley care să știe mai 
multe? Nu știm cu adevărat ce s-a întâmplat cu acele fete după 
ce au fost luate. 

— Nu, am spus, clătinând din cap. Mamă, doar îţi va aduce 
mai multă durere. Amintește-ţi ce m-ai învățat tu mereu. 
Trebuie să privim mereu înainte. 

Ea dădu din cap. Apoi spuse încet: 

— Dar dacă ar fi mai mult, Ben, ai vrea să știi? 

— Nu este mai mult, am spus ferm, ridicându-mă în picioare și 
încheind o conversaţie despre care speram că nu va mai fi 
deschisă niciodată. Categoric nu, mamă. Nu. 


CAPITOLUL 21 


Trenul meu stătea în staţia Clapham Junction, oprit la un 
semnal roșu interminabil. Trebuia să vorbesc cu Madeline faţă în 
faţă, așa că mi-am petrecut scurta călătorie de la Haddley 
privind pe fereastră, reluând iar și iar conversaţia pe care am 
avut-o cu Barnsdale și Cash. Dezvăluirea identităţii reale a lui 
Langdon și modul brutal în care a fost ucisă leagă crima direct 
de Haddley. 

Mă gândesc la ce a spus detectivul Cash despre scrisoarea 
mamei. Cum sperase ea să găsească vreun fel de răscumpărare 
pentru un asemenea rău? Oare chiar se gândise că așa ceva ar 
putea fi posibil? Sau avusese vreun alt motiv s-o contacteze pe 
Langdon? Privește înainte, nu înapoi. De ce, atunci, în ceea ce 
aveau să devină ultimele săptămâni ale vieţii ei, căutase să ia 
legătura cu una dintre ucigașele lui Nick? N-o urâse ea pe 
Langdon din toată inima? Ceva sau cineva a determinat-o s-o 
contacteze pe Abigail Langdon. Trebuie să înţeleg ce sau cine a 
fost. 

Îmi scot telefonul și o caut prin contactele mele pe Elizabeth 
Woakes. Sunt sigur că, după ce poliţistele au plecat de la mine, 
s-au dus în Richmond, la mama lui Simon. li scriu un mesaj 
scurt. 

Prima dată am întâlnit-o pe Elizabeth Woakes în acea vară 
lungă și fierbinte de acum o viaţă, în care toate zilele noastre 
erau fără nicio grijă pe lume. Simon și Nick erau prieteni 
inseparabili. Alergam în spatele lor, disperat să ţin pasul, și îmi 
plăcea fiecare secundă petrecută cu cei doi băieţi mai mari. Zile 
fără sfârșit ni le-am petrecut de-a lungul malului râului, alergând 
prin apă, cu fețele roșii în soarele strălucitor al verii. Casa soților 
Woakes stătea pe terasament și deseori urcam în fugă de la râu, 
prin grădina lor, și ne opream în bucătăria doamnei Woakes. 
Întotdeauna ne întâmpina cu un zâmbet primitor și cu o băutură 
care să ne potolească setea înainte să ne întoarcem afară 
pentru a ne continua ultima noastră aventură. 

Telefonul se aprinde de la o invitaţie din partea doamnei 
Woakes de a ne întâlni la micul dejun mâine dimineaţă. Sunt 
bucuros să accept. Mă uit pe fereastră la trenurile care se 
aglomerează lângă Clapham Junction. Telefonul îmi sună din nou 
și mă uit cum ecranul este iluminat de un mesaj de la Will 
Andrews. 


Cam obosit în dimineaţa 
asta? 


Zâmbesc și îi scriu un răspuns. 


Sunt deja la a patra cafea pe ziua de 
azi. Mulţumesc din nou pentru băuturile 
de aseară 

Mi-a făcut plăcere să te văd. 
Rămâi la decizia ta? 


Despre articol vorbești? Cred că s-ar 
putea să-mi fi schimbat părerea 


Pauză. Peste treizeci de secunde apare un răspuns. 
Cum așa? 


Sunt unele lucruri care nu au sens 
pentru mine. Mama căuta răspunsuri. 
Poate le pot găsi eu pentru ea. li 
datorez asta 


Văd că Will scrie ceva, dar nu primesc niciun mesaj. După un 
minut, îi trimit eu un alt mesaj. 


Mi-ar plăcea să stăm de vorbă măcar 
zece minute despre vara în care a 
murit Nick 


Aştept din nou să răspundă Will. 
Hai s-o facem cândva. 


Trenul meu se târăște în sfârșit în gara Waterloo din Londra și 
îmi închid telefonul. Mă uit la gara plină de călători frustraţi care 
se învârt care încotro, lăsaţi fără scop din cauza întârzierilor. Îmi 
țârâie din nou telefonul. Mă gândesc că s-ar putea să fie Will și 
mă uit la mesaj. 


Ben, sunt East. Am numărul 
tău de la Will 


Sunt surprins să aud de el atât de repede după ce-am vorbit 
cu Will. Văd că scrie mult, așa că aştept să răspundă. 


Sper că nu te superi că iau 
legătura cu tine. M-am tot 
gândit la conversaţia noastră 
de aseară 

Bună, East, încep, dar înainte să continui, apare următorul lui 
mesaj. 


Ar fi grozav dacă am mai putea vorbi. 
Nimic urgent, dar, după cum am spus, 
o cunosc pe Madeline de mult. Nu mi-ar 
plăcea deloc să faci ceva nechibzuit 


Fac o pauză înainte să-i răspund. 


Sunt puţin cam copleșit acum, dar hai 
să ieşim curând 


Sună-mă oricând îţi convine 
ţie. 


Plăcintă cu pește din partea 
casei 


Asta este o ofertă prea bună să poată fi 
refuzată 


Urmează să fiu la restaurant 
următoarele două nopţi. Ar fi 
grozav să te văd pe-acolo 


O să fac tot ce pot 


În timp ce pasagerii continuă să debarce, stau pe peron 
pentru o clipă și recitesc mesajele lui East. Când și-a deschis 
primul restaurant în Richmond cu cincisprezece ani în urmă, 
East Mailer a devenit rapid o celebritate locală. Mâncarea sa 
extraordinară, combinată cu caracterul său neconvențional și cu 
un cadru pitoresc cu vedere la parc au contribuit la crearea unui 
succes uriaș dus din gură în gură, care s-a răspândit cu mult 
dincolo de Richmond. Și, chiar acolo, un parvenit din oraș care 
își distra în mod regulat clienţii cu bani, s-a ciocnit de un bucătar 
neortodox. Trei ani mai târziu, East și Will și-au cumpărat 
împreună o casă în St. Marnham, iar stilurile lor de viaţă au 
început să se contopească. Când depozitul care găzduiește 
acum Mailer's a apărut pe piață, au investit împreună în clădire 
și au început să pună bazele celui mai bun restaurant cu fructe 
de mare din Londra. 

Ca tânără reporteriţă care își începea cariera în presa locală și 
hotărâtă să ajungă repede undeva sus, Madeline și-a făcut o 
treabă din a-l cunoaște pe East încă de la bun început. Uitându- 
mă la mesajele lui East, nu pot decât să presupun că a vorbit cu 
Will. Nu am știut niciodată că East o știe de mult pe șefa mea, 
dar știu sigur că odată ce Madeline își face o relaţie, nu o lasă 
niciodată să se destrame. 

Cu foarte puţine trenuri care sosesc sau pleacă la timp și cu 
întârzieri suplimentare la metrou, decid să merg de-a lungul 
râului spre turnul de sticlă în care se află biroul nostru. Lumina 
soarelui dansează în apă și, în timp ce mă plimb pe Dig sub 
cerul albastru limpede, turiștii ies în forță. După zece minute mă 
opresc să-mi mai cumpăr încă o cafea, în speranţa că îmi va 
insufla măcar un pic de poftă de viață. Mă opresc să mă așez pe 
o bancă vizavi de Globul lui Shakespeare, sorb dintr-un flat 
white și mă uit cum trece lumea. Trei generaţii dintr-o singură 
familie își comandă băuturi de la cafeneaua de pe malul râului. 
Prinse în discuţie, bunica, mama și fiica râd la un comentariu 
spus de barista. Gândurile mi se îndreaptă din nou către mama 
în zilele imediat după ce Langdon și Fairchild au fost eliberate. 
Auzindu-i mai întâi mânia și apoi amărăciunea din voce, am 
hotărât să mă întorc acasă din Manchester. 

Am găsit-o într-o stare de furie și de neconsolate. Era 
imposibil pentru ea să înţeleagă cum de ispășiseră fetele acelea 
o pedeapsă atât de scurtă. De ce trebuia să li se acorde o a 
doua șansă? Unde era a doua șansă a lui Nick? 

Desigur că presa a ţinut să acopere povestea eliberării lui 
Langdon și a lui Fairchild, iar echipele de televiziune s-au întors 
înapoi în sat și jurnaliștii de ziare o băteau pe mama la cap să le 
ofere interviuri. MALEFICE a fost titlul din Daily Mail, însoţit de 
cele mai faimoase două imagini ale fetelor - zâmbind, în 
fotografiile lor de la poliție. CE SE VA ALEGE DE ELE? întreba 
ziarul despre cele două imagini ale urii naţionale. 

Mă îndoiesc că am înțeles cu adevărat cât de mult a înfuriat-o 
și a stresat-o eliberarea lor pe mama. Deși eu am fost la început 
mistuit de furie și de o dorinţă adolescentină de răzbunare, oare 
ea găsise libertatea lor imposibil de tolerat? De ce, doar câteva 
săptămâni mai târziu, lua legătura cu Langdon? Disperarea fără 
speranţă pe care trebuie că și-a provocat-o câtă vreme aștepta 
un răspuns... oare ce a determinat-o să facă acel contact fatal? 

les din lift și merg direct în biroul Madelinei. 
CAPITOLUL 22 


În timp ce Alice și Max se joacă în jurul micului cadru de 
cățărat din fundul grădinii ei, Holly Richardson se așază pe 
gazon și își ridică telefonul să-i răspundă soțului ei. 

— Hei, spune ea, cum mai merge? 

O poveste despre oportunităţi ratate, cumpărători care nu 
recunoșteau o afacere bună nici atunci când îi pocnea în faţă și 
cuvintele dure dintre el și cel mai mare client al său nu erau un 
răspuns neașteptat. Nu era ceva ce Holly nu mai auzise până 
atunci. 

— Trebuie să rămâi cu capul sus, spune ea, încercând să-și 
adune curajul în faţa pesimismului neîncetat al lui Jake. Nu știi 
niciodată ce e după colț. 

Întinsă pe spate pe iarbă și cu telefonul ușor depărtat de 
ureche, Holly se gândea la nenumăratele ori în care auzise 
poveștile umilitoare; toate lucrurile grozave pe care le-ar fi putut 
realiza cu afacerea lui Jake, numai dacă i-ar fi sprijinit tatăl lui. 

— Știu, Jake, știu. A fost atât de nedrept, a răspuns ea. 

Poate că lucrurile ar fi stat altfel, dacă Francis i-ar fi susţinut 
mai mult timp, dar îi împrumutase lui Jake banii pentru douăzeci 
și patru de luni, iar în ziua scadenţei, și-a cerut datoria. A luat 
rapid controlul asupra afacerii, iar trei luni mai târziu i-a trimis 
un e-mail lui Jake în care îi spunea că a vândut-o. Jake era acum 
angajat ca director regional al companiei pe care o fondase. 

Holly era martora regretului repetat al lui Jake de a lua bani 
de la tatăl său. Chiar și acum, cinci ani mai târziu, Jake trăia cu 
acea decizie în fiecare zi. Entuziasmat și incitat, fusese disperat 
să demonstreze că marele Francis Richardson se înșela - 
militarul care apoi a făcut milioane în oraș. Aducând telefonul 
înapoi la ureche, Holly auzi mâna lui Jake lovind în volan. 

— Ai grijă, nu prea sus, a strigat ea în timp ce Max Wright se 
îndrepta spre cadrul de căţărat. Suntem în grădină, i-a spus ea 
soțului ei, revenind la apelul lui. Anularea programului său de 
după-amiază îl lăsase în parcarea unui hotel de pe autostradă. 
Ar trebui să vii acasă în seara asta, spuse ea, știind foarte bine 

că mândria lui Jake nu i-ar permite niciodată să se întoarcă 
devreme dintr-o călătorie de vânzări. Avea să treacă prea mult 
timp până să-l vadă în seara următoare. Ridicându-se, o văzu pe 
Alice alergând spre ea. 

— Tati! strigă Alice. 

— Vrei să-l saluţi? întreabă Holly, întinzându-i telefonul fiicei 
ei. 

— Bună, tati, spune Alice, înainte de a se lansa într-o relatare 
a zilei ei. Au fost la leagăne; un alt băiat a tras-o de păr; Max i-a 
spus că era un băiat obraznic; Max rămăsese la prânz, dar nu 
stătea la ceai. 

— Te iubesc, tati, spuse ea, apoi alergă înapoi în grădină. 

— Te iubesc, Jake, spuse Holly. 

l-a promis încă o dată că nu va deschide coletul care sosise în 
acea dimineaţă. Și amândoi au fost de acord că vor încerca să 
se bucure de petrecerea de sâmbătă seara. Era atât de generos 
din partea părinţilor lui Jake s-o găzduiască pentru ei. 

Nu s-a putut abține să nu se gândească la ziua nunţii ei, 
găzduită tot de părinţii lui Jake. 


CAPITOLUL 23 


Corrine Parsons și-a răsucit gâtul și și-a apăsat mâinile pe 
baza coloanei vertebrale. Turele duble erau întotdeauna 
obositoare și ea părea să simtă efectele fizice de fiecare dată 
puţin mai mult. Mai devreme dimineaţă, domnișoara Cunliffe a 
avut nevoie să fie ridicată din pat să se ușureze în oala de 
noapte de lângă pat și era nevoie întotdeauna de doi membri ai 
personalului pentru a o ridica. La optzeci și opt de ani, femeia își 
menținea cumva o greutate de trei ori mai mare decât a lui 
Corrine. Livrarea de prăjituri cu smântână proaspătă pe care le 
primea de la brutăria locală în fiecare după-amiază juca, fără 
îndoială, un mic rol în asta. Corrine habar n-avea cum își 
permitea. Femeia nu-i oferise niciodată niciun ban. 

Casa de îngrijire Sunny Sea, aflată pe străzile din spatele 
orașului Deal, îi plătea lui Corrine doar salariul minim, chiar și 
atunci când lucra paisprezece ore pe noapte. De la tura dublă 

de aseară ar fi avut măcar niște bani în plus la sfârșitul 
săptămânii. 

leșind din casă, se uită la ceas. Era deja trecut de zece și 
jumătate. Ziua se întindea înaintea ei. Pierduse o jumătate de 
oră să-l ajute pe Eddie cu o livrare pentru bucătărie, deoarece 
avea mereu câteva provizii pentru ea, ori de câte ori îi lipsea ei 
câte ceva. Știind că Molly nu o va plăti pentru cele treizeci de 
minute în plus, a ascuns câteva pachete de cârnaţi și o bucată 
frumoasă de friptură în spatele frigiderului. Le va duce acasă 
mâine dimineaţă, când Molly nu va fi pe tură. 

Traversă repede strada, care trecea direct de-a lungul 
țărmului, și se îndreptă spre Seafront Cafe. Își simţi stomacul 
bolborosind și își dădu seama că ultima ei masă fusese plăcinta 
ciobănească rece, rămasă în bucătărie după cina de aseară a 
rezidenților. Un mic dejun englezesc și două cești de ceai o 
făcură să se simtă din nou om și când ieși înapoi afară, văzu că 
norii încep să se ridice. Turiștii își făceau apariţia de dimineaţă 
și, simțind că soarele era pe cale să-și facă apariţia, se îndreptă 
spre poteca de pe plajă, să-și înceapă plimbarea de trei 
kilometri către Walmer. 

Pentru că nu avea prea multe de făcut până la începutul 
următoarei sale ture, Corrine se apucase de curând să se plimbe 
pe malul mării în fiecare dimineaţă. Se simţea mult mai bine să 
fie afară, în aerul de primăvară, decât să stea închisă în 
apartamentul ei minuscul și, când ajungea, în cele din urmă, 
acasă la începutul după-amiezii, era aproape întotdeauna atât 
de epuizată, încât se ducea direct la culcare. La început ezitase 
să meargă prea departe pe poteca de pe plajă și chiar și acum 
își ținea gluga pe cap, dar descoperise din ce în ce mai mult cât 
de mult îi plăcea să fie afară, în spaţiu deschis. 

Trecând pe lângă apartamentele elegante care dădeau în jos, 
spre malul apei, ea își imagină cum ar trăi o viață de lux în unul 
dintre ele. L-ar angaja pe Eddie ca bucătar privat și l-ar instrui 
ca în fiecare dimineaţă să-i pregătească un mic dejun englezesc. 
După aceea, ar sta întinsă la soare timp de o oră, apoi s-ar 
dezmierda cu o baie lungă și fierbinte. Ar ţine ferestrele larg 
deschise, zi și noapte, iarnă și vară, aruncându-și pe ele cele 
mai negre amintiri. Și în fiecare după-amiază ar sta pe balcon și 
ar mânca trei prăjituri cu cremă, până ar fi la fel de grasă ca 
domnișoara Cunliffe. 

— Îmi cer scuze, spuse ea deodată, lăsând capul în jos rapid și 
dându-se într-o parte. 

Fără să-și dea seama, intrase direct într-o femeie mai în 
vârstă care mergea în direcția opusă. 

— Ar trebui să te uiţi pe unde mergi, a mustrat-o femeia. Ai fi 
putut să mă dobori. 

Ținându-și ochii în jos și înainte, Corrine merse mai departe. 
Pe măsură ce ieșea din Deal, poteca devenea mai liniștită și, 
treptat, își putu îndrepta privirea spre mare. Pe malul cu pietriș, 
doi băieți cu părul roșcat râdeau în timp ce încercau să înalțe un 
zmeu în formă de dragon chinezesc; Corrine era convinsă că 
dimensiunea sa uriașă se va dovedi o provocare mult prea mare 
pentru ei. Zâmbi când trecu pe lângă ei, întrebându-se în 
treacăt de ce nu erau la școală. Dar asta nu era treaba ei, își 
spuse ea; învățase că ceea ce făceau alţii nu era niciodată 
treaba ei. 

Pe măsură ce poteca de pe țărm se îngusta, ritmul ei încetini. 
Se opri la vederea a doua femei de vârstă mijlocie care se 
dezbrăcau în costume de baie și se îndreptau cu pași mari spre 
malul apei. In briza de primăvară timpurie, ea le consideră 
curajoase, dar, fără ezitare, amândouă săriră în Canal și 
începură să înoate viguros printre valuri. Cu poteca acum 
aproape pustie, Corrine se hotări să stea o clipă pe una dintre 
băncile de lemn decolorate, să-și lase gluga și să-și încălzească 
faţa la soare. După mai puţin de trei minute, una dintre femei 
ieși din apă și își făcu drum înapoi pe plajă. 

Zâmbind, Corrine își imagină că asta ar putea fi ceva ce i-ar fi 
plăcut domnișoarei Cunliffe când era tânără. 

Când se apropie de Walmer, dădu de un mic șir de case pe 
malul mării, iar când o bătrână care își îngrijea florile galbene 
strălucitoare din spatele gardului ei alb îi zâmbi, Corinne își 
dădu seama că încă avea gluga lăsată. O trase înapoi pe cap și 
se grăbi mai departe, călcând cu grijă pe măsură ce poteca se 
transforma în pietriș. De-a lungul unei laturi a potecii, un șir de 
căbănuţe în culori pastelate păreau că ar fi văzut și zile mai 
bune. Corrine nu putuse niciodată să înţeleagă plăcerea de a sta 
într-o baracă înghesuită și în descompunere și să te uiţi la 
valurile care se rostogoleau ore nesfârșite, iar acum se simţea 
deprimată privindu-le. Totuși, i se ridică moralul când văzu în 
zare Zetland Arms. 

Tocmai ajunse la intrarea în cârciumă, când un labrador negru 
se strecură încet din spatele uneia dintre căbănuţe. Corrine se 
ghemui și întinse mâna, așteptând în timp ce labradorul se 
apropia nervos de ea. 

— Bună, băiete! Câinele îi adulmecă mâna, apoi se apropie și 
o lăsă să-l mângâie pe spate, tresărind în timp ce făcea asta. Il 
mângâie încă o dată, se ridică în picioare și se duse spre 
cârciumă. Câinele alergă după ea. Nu poţi să vii cu mine. Hai să 
vedem unde locuiești, da? continuă ea, și se aplecă să se uite 
după zgardă, doar ca să-și dea seama că nu avea una. Atunci, 
va trebui să-ţi găsești singur drumul spre casă. Hai, pleacă! Nu 
am nimic pentru tine. 

Il împinse ușor spre cabanele de pe plajă înainte de a intra în 
cârciumă. 

Işi comandă la bar o halbă de cidru și o plăcintă cu carne de 
vită și ceapă și se întoarse cu spatele la barmanul care îi dăduse 
băutura. Savură prima înghiţitură și, până sosi plăcinta, deja 
băuse jumătate de halbă. Se întoarse afară și fu bucuroasă să 
găsească o masă de lemn doar pentru ea. 

Băgă furculita în crusta fierbinte a plăcintei, iar umplutura 
generoasă se revărsă, aburindă, în farfurie. Ceapa caramelizată 
și aluatul moale îi lăsară gura apă. 

— Nu e pentru tine, spuse ea, clătinând din cap când 
labradorul apăru din nou lângă ea. Ochii lui triști se uitau la ea 
în timp ce ea savura prima înghiţitură, și apoi pe a doua. Nu te 
mai uita așa la mine, continuă ea, întorcând spatele câinelui pe 
când începea să mănânce din aluat. li simţi laba pe piciorul ei și 
nu se mai putu abţine, așa că se întoarse. Chiar ţi-e foame, nu-i 
așa? spuse ea, sorbind o gură de cidru. Bine, poţi să iei doar o 
bucată mică, spuse în timp ce rupea o bucată de crustă din 
plăcintă. Privind în jos la fața tristă a câinelui, adăugă și o 
bucată de carne de vită. După asta, gata, spuse ea, și aruncă 
dumicatul pe pământ. Instantaneu, câinele inhală plăcinta și se 
întoarse lângă ea, cerând mai mult. 

— Ce ţi-am spus eu? zise ea zâmbind și mângâindu-i trupul 
osos. O ultimă bucată, bine, spuse ea, ridicând degetul înainte 
de a arunca o altă bucată de plăcintă pe pământ. 

— Oi! strigă o voce care se apropia de pe plajă. Corrine se 
uită în direcţia ei și văzu un bărbat cu barbă, cu burta atârnând 


VP - 77 


sub tricou, zbătându-se pe poteca de șindrilă. ia-ţi labele de pe 
câinele meu, lătră el. 

— Ar trebui să ai mai multă grijă de el, strigă Corrine înapoi. 

— Ce treabă ai tu? răspunse el, dar Corrine nu spuse nimic. 
Panteră, întoarce-te aici, strigă bărbatul. Panteră! Dar câinele nu 
se mișcă. Bărbatul se îndreptă spre ea și se opri pe partea 
cealaltă a mesei lui Corrine. Câinele se apropie și mai mult de 
ea. 

— Nu pare că te place, spuse Corrine. De fapt, aș spune chiar 
că îi este frică de tine. Poate ar trebui să încerci să-l hrănești. 

— Ți-am zis, nu e treaba ta! strigă bărbatul, bătându-și 
degetele grase pe masa ei în timp ce își apropie faţa de a ei. 

Dintr-o singură mișcare, Corrine apucă furculiţa și o înfipse în 
mâna bărbatului. Sângele ţâșni, iar bărbatul ţipă în timp ce 
câinele se îndepărta de masă. 

Corrine sări în picioare, sări peste gardul cârciumii și începu 
să alerge înapoi pe poteca dinspre Deal. 

— Căţea nenorocită, ţipă el, în timp ce încerca să-și scoată 
furculita din mână. O să te distrug, strigă și, privind înapoi, ea îl 
văzu cum își ţinea mâna la piept în timp ce sângele îi curgea pe 
braţ. Fugi, cățea, fugi, strigă el, o să pun poliţia pe tine! 

— Și eu o să pun RSPC pe tine. 

— Vrei să spui RSPCA, nenorocite. 

— Mă rog, strigă Corrine, arătându-i degetul mijlociu. În timp 
ce se întoarse cu spatele, ochii începură să i se umple de lacrimi 
când își dădu seama că probabil e o nenorocită. 


CAPITOLUL 24 


— Nici nu vreau să aud, Ben, spune Madeline, în timp ce intru 
în biroul ei și închid ușa în urma mea. Fără să-și îndepărteze 
privirea de la ecran, își ridică mâna. Avem nevoie de mai mult 
trafic pe site și asta înseamnă că toţi trebuie să facem tot ce 
este posibil să-l atingem. Te asigur, mama ta va fi amintită 
corect. 

— Și dacă ţi-aș spune că voi scrie? spun eu traversând biroul. 

— O s-o faci? întreabă Madeline. 

— S-ar putea. Dacă o fac cu condiţiile mele. 

— Condiţiile tale? Și care ar fi astea? 

— Un articol de investigație. 

— Nu, răspunde Madeline, răspicat. Nu asta vor cititorii. 

— Există întrebări fără răspuns în jurul morţii mamei mele, 
spun eu și trag un scaun. Îmi dau seama acum că nu am crezut 
niciodată că și-ar pune capăt vieţii în felul acesta. Vreau să 
profit de această șansă și să înţeleg mai bine ce s-a întâmplat. 

— Am spus nu. Am încheiat discuția. Madeline face o pauză, 
apoi se apleacă peste birou. Ben, nu e nimic nou de spus. Doar 
scrie-mi zece mii de cuvinte despre legătura dintre tine și mama 
ta și despre speranțele tale pentru viitor. Vom face o nouă 
ședință foto cu tine acasă, în Haddley. Cititorilor le va plăcea 
mult și noi vom da lovitura. Și sunt dispusă și să-ţi ofer un bonus 
de zece mii de lire. 

— Atât valorează familia mea pentru tine? 

— Bine, cincisprezece. 

— Nu este o negociere. 

— Bine. Am o întâlnire în trei minute, așa că dacă nu te 
superi... spune Madeline, ridicându-se. Imbrăcată în haine care 
probabil sunt mai scumpe decât salariul meu, trece pe lângă 
birou și se așază lângă mine. 

— Am terminat aici. 

— Abigail Langdon e moartă, spun eu încet. 

Curăţind o murdărie imaginară de pe unghiile ei atent 
îngrijite, timp de o fracțiune de secundă, Madeline este prinsă 
cu garda jos. Se uită la mine pentru o clipă, încercând să mă 
evalueze. Îi întâlnesc privirea rece. Își recapătă calmul și apăsă 
pe un buton de pe telefonul de pe birou. 

— Anulează întâlnirea de la două. Incă ţinând apăsat butonul, 
se oprește și se uită înapoi spre mine. Și pe cea de la trei. 

Traversează camera și ia o cutie de Cola din frigiderul ei. 

— Vrei și tu? 

— Dietetică, te rog. 

la o cutie și traversează camera. Scoate un scaun de sub 
masă și se așază în faţa mea. Işi deschide cutia și toarnă sucul 
într-un pahar, apoi spune: 

— Langdon e moartă? 

Dau din cap. 

— Ucisă. 

Madeline își freacă degetul de buzele botoxate, dar nu spune 
nimic. 

— Poliţia crede că noua ei identitate a fost compromisă, 
continui. Încă de la eliberarea ei, au tot existat o serie de 
ordonanţe luate împotriva presei pentru a împiedica publicarea 
noii ei identități. 

— Nu împotriva noastră. 

Madeline se aplecă peste masă și soarbe din băutură. 

— Langdon a fost ucisă exact în același mod ca Nick și Simon, 
spun eu. Îi văd groaza din ochi. În calitate de jurnalist local de 
referință la acea vreme, sunt sigur că nu ai nevoie de mine să te 
pun la curent cu privire la aceste detalii. 

Mâinile lui Madeline se strâng în jurul paharului. 

— Ben, eram o fată de șaptesprezece ani, încă la școală, când 
fratele tău și Simon Woakes au fost uciși. Madeline a fost 
martoră la ororile provocate de crimele din întreaga zonă. La 
mai puţin de un an de la încheierea procesului, ea a început să 
lucreze la ziarul local imediat după ce a terminat școala și, în 
curând, și-a dat seama că marele ei vis de a deveni foto-jurnalist 
nu prea are șanse să se îndeplinească. Insă avea un adevărat 
talent în a descoperi povești grozave. 

— Ai scris mai multe despre caz decât oricare alt jurnalist. 

— Așa am început, da, dar nu am făcut niciodată un secret din 
asta. Madeline a prezentat o poveste despre impactul asupra 
școlii elementare Haddley și asupra elevilor săi. Editorului ei i-a 
plăcut ideea, iar povestea a primit un răspuns bun din partea 
cititorilor. Ea a propus o continuare, de data aceasta subiectul 
fiind tatăl lui Simon, Peter, care trăia în Haddley. Povestea a fost 
preluată la nivel naţional. 

— Te-am dus până la naţionale, spun eu. 

— Am scris doar povești despre care credeam că vor ajuta 
orașul. Și familia ta. 

— Și, în același timp, dacă s-a întâmplat să te ajute și pe 
tine... 

— Sunt jurnalist, Ben, la fel ca și tine. Nu am vrut să îmi 
petrec viaţa scriind povești despre crimele din Haddley... 

— Dar dacă s-a întâmplat ca ele să-ţi propulseze cariera și te- 
au făcut să ajungi unul dintre cei mai influenţi oameni în mass- 
media din secolul XXI, atunci aia e. 

— Nu știu ce vrei de la mine, Ben. Dacă vrei să-ţi scrii articolul 
de investigaţie, bine. Ai șapte zile la dispoziţie. Trebuie să apară 
pe site la timp pentru a zecea comemorare a mamei tale. 
Fericit? 

Nu spun nimic. 

— Ben? 

Mă uit la Madeline peste masa din sala de ședințe. 

— Două scrisori, trimise de mama, au fost găsite la casa lui 
Abigail Langdon care, până când a fost ucisă, locuia acolo sub 
numele de Demi Porter. 

Madeline se ridică în picioare și pășește în spatele biroului ei, 
apoi începe să tasteze ceva. Mă uit la ea cu atenţie. 

— Poliţia este foarte dornică să înţeleagă cum ar fi putut 
mama să-i descopere noua identitate a lui Langdon și apoi să 
găsească și o modalitate de a lua legătura cu ea. 

Madeline se întoarce spre fereastră. 

— Hai să ne plimbăm, spune ea încet. 

Tarabele din Borough Market sunt pline cu amestecul obișnuit 
de turiști agitaţi și angajaţi. În tăcere, ne facem drum prin 
mulțime. Trecem pe lângă o tarabă cu brânză și mă întind după 
o mostră de un albastru moale. 

— Se întâmplă vreodată să nu-ți fie foame? mă întreabă 
Madeline. 

— N-am apucat să iau prânzul, îi răspund. Ne întoarcem cu 
spatele la mulţime și urcăm spre Golden Hinde, unde găsim un 
loc lângă docul cu vedere la Tamisa. 

— Primul lucru pe care l-am învăţat de la tine în prima zi, îi 
spun. Fiecare jurnalist bun are sursele lui, iar jurnaliștii cei mai 
buni au secretele lor. Și nimeni nu a descoperit vreodată mai 
multe secrete decât tine. Spune-mi ce s-a întâmplat când fetele 
au fost eliberate. 

— S-a întâmplat într-un moment în care încă mai căutam să 
dau lovitura. Mă pregăteam pentru asta de zece ani și eram 
gata să fiu redactor la un ziar naţional. Aveam nevoie de încă o 
poveste cu adevărat grozavă și nu ar mai fi putut nimeni să mă 
refuze. 

— Ai fi fost cel mai tânăr redactor. 

— Și femeie, Ben. Chiar și acum zece ani, asta era încă 
incredibil de dificil. 

— Termină. Spune-mi doar ce s-a întâmplat. 

— Am aflat destul de repede că au existat probleme în 
legătură cu eliberarea lui Langdon. Ea se amestecase într-o 
afacere cu droguri în Glasgow și noua ei identitate fusese în 
pericol. Trebuia să fie mutată repede. A însemnat că au fost 
implicate câteva forţe de poliţie locale și, odată ce se întâmplă 
acest lucru, informaţiile găsesc o cale să se scurgă. Destul de 
curând am aflat unde era. 

— Informaţii grozave, dar, desigur, nimic din ce ai putea 
publica. Trebuie să fi fost enervant, spun eu. Atunci ai venit cu 
planul de utilizare a informaţiilor într-un mod diferit? 

— Absolut nu, neagă imediat Madeline. Nu a fost niciodată 
așa. Am scris câteva articole în ziar în zilele și săptămânile de 
după eliberarea fetelor, atât. Am vorbit despre cât de incredibil 
de puternică era mama ta - demnitatea de care a dat dovadă. 
Articolele i-au atras mult sprijin. 

— Și apoi? 

— Asta a fost tot. 

— Până când? 

Madeline tușește și își freacă gâtul. 

— S-a întâmplat să mă aflu în St. Marnham. Mama ta ieșea de 
la cabinetul medicului când intram eu. 

— Ce coincidenţă, spun eu. Singurul lucru pe care și-l dorea 
orice jurnalist era un interviu cu mama mea. 

— M-am prefăcut că mi-a luat un moment să o recunosc, apoi 
m-am prezentat. Ea mi-a mulţumit pentru ceea ce am scris în 
ziar, dar a spus că realitatea este foarte diferită. Ben, trebuie să 
știi că ai fost totul pentru ea. Trebuie să mă crezi. 

O ignor, fixându-mi ochii dincolo de apă. 

— Ce s-a întâmplat mai departe? 

— Ne-am așezat pe o bancă lângă iaz. M-a întrebat despre 
fete - dacă credeam că ar fi posibil ca și alţii să fi fost implicaţi; 
ar putea fi oameni în Haddley care știau mai multe decât 
spuneau? 

— Lasă-mă să ghicesc: erai gata să-i hrănești orice teorie a 
conspirației și-ar fi imaginat. Dacă i-ai fi putut câștiga 
încrederea, ar fi putut să-ţi acorde interviul pe care a refuzat să- 
| dea oricui altcuiva, iar cu asta ai fi fost redactor în cel mai 
scurt timp. 


VP - 82 


— Nu, Ben, nu e corect! Nu sunt mândră de ce am făcut, 
recunoaște ea și stăm în tăcere o clipă până când continuă: Am 
aranjat să ne întâlnim din nou. Doar să vorbim, nimic înregistrat. 

— Și te-a întrebat mai multe despre fete? 

— Da. 

— Și despre unde credeai tu că ar putea fi? 

— Avea dreptul să știe. 

Chiar dacă aveam suspiciunile mele încă de la conversaţia cu 
Barnsdale de azi de dimineață, s-o aud pe Madeline mărturisind 
mă umple de furie. 

— Mă întreb dacă poliţia ar vedea așa lucrurile, pentru că 
bănuiesc că acum sunt singura persoană care te împiedică să fii 
direct implicată în uciderea lui Langdon. 

— Ce le-ai spus? 

Nu mă uit la ea, dar simt frica din vocea lui Madeline. 

— Nimic. Până acum nu eram sigur, spun eu. Mă întorc din 
nou spre ea. Știai că mama era disperată, așa că i-ai dat niște 
informaţii și ai împins-o de la spate. 

— Nu, Ben... 

— Singurul lucru pe care i-l puteai oferi a fost Abigail 
Langdon. Așa că asta ai și făcut. 

Madeline își lasă capul în mâini. 

Câteva săptămâni mai târziu, mama era moartă. Simt cum 
tremur de furie. 

— Te-ai gândit vreodată că, dacă nu ai fi fost tu, poate că ea 
ar mai fi fost în viaţă astăzi? 

O aud pe Madeline strigând după mine, dar nu mă întorc. Deja 
mă îndepărtez. 

PATRU 


„A devenit o fantomă a fostului său sine 


Și s-a retras de la toți cei care l-au iubit și l-au 
respectat.” 


CAPITOLUL 25 


Mă trezesc devreme vineri dimineaţa, după o noapte de somn 
agitat. M-am trezit din nou în timpul nopţii și mi-am imaginat-o 
pe mama stând la vechea noastră masă din bucătărie, studiind 
cu atenţie cuvintele pe care i le-ar fi scris lui Langdon. Apoi am 
văzut-o privind, deziluzionată, la răspunsul toxic pe care îl 
primise. Mi-am imaginat ce s-ar fi întâmplat dacă m-ar fi sunat, 
dacă mi-ar fi spus că plănuia să-i scrie ucigașei lui Nick. Mi-am 
imaginat că petrec ore întregi convingând-o că ar fi greșit. De ce 
să o facă? Ar provoca doar și mai multă durere. Aș fi fost sigur 
de asta. 

Relaţia fiecărui copil cu părinţii lui se schimbă în timp și, în 
multe privinţe, dinamica dintre mine și mama mea a fost forțată 
să evolueze mai devreme decât majoritatea. Când am plecat la 
Manchester, începusem să apreciez provocările cu care se 
confrunta în fiecare zi din viaţa ei. Îi recunoșteam nevoia de 
sprijin și rolul pe care îl jucam eu în furnizarea acestuia. Când 
eram plecat la universitate, vorbeam cu ea de două sau trei ori 
pe săptămână, iar ea îmi povestea ce s-a mai întâmplat în viaţa 
ei. Acolo unde puteam, îi ofeream sfaturi, adesea practice, 
uneori emoționale; dar mereu încercam să ascult. Oricât mi-aș fi 
dorit să-mi fi povestit despre Abigail Langdon, ea nu mi-ar fi 
spus niciodată. Ar fi știut că aș fi convins-o să renunțe la idee. 

Încă e întuneric când cobor și îmi prepar prima cafea a zilei. 
Apoi mă întind după carneţelul pe care îl las mereu pe marginea 
mesei și încep să scriu notițele care vor forma baza articolului 
meu. Îmi dau seama acum că sunt ferm în credinţa că mama 
mea nu a luat niciodată decizia fatidică de a-și lua viaţa. 

Dorind să-mi limpezesc mintea înainte de micul dejun cu 
doamna Woakes, ies afară să alerg. Satul este încă tăcut, iar 
aerul răcoros de dimineaţă este înviorător după noaptea mea 
agitată. Mă întorc de-a lungul cărării înceţoșate, cu podul 
Haddley abia vizibil în depărtare. Chipurile lui Madeline și ale 
mamei abia încep să dispară când Nathan Beavin apare brusc 
lângă umărul meu. Am vorbit de câteva ori în ultimele două sau 
trei săptămâni, când l-am văzut prin sat alergând după o minge 
de fotbal împreună cu Max Wright. Acum, în timp ce aleargă 
alături de mine, vorbim nimicuri, dar încep rapid să simt efectele 
încercării mele de a ţine pasul cu ritmul lui. 

— Ești atât de norocos să trăiești într-un loc ca Haddley, îmi 
spune el, iar eu încep să regret traseul ales. Imi place să alerg 
pe lângă râu, continuă. Ai locuit aici toată viața? Reușesc să 
arunc o privire piezișă și ridic din sprâncene. Dacă nu-mi știa 
deja povestea, sunt sigur că Sarah l-a pus la curent. Imi pare 
rău. Nu eram cu adevărat sigur... 

— Nu-ţi face griji, e în regulă. Sunt mai surprins când oamenii 
chiar nu știu. 

— Se întâmplă des? întreabă el. 

— Din păcate, nu. 

— Nu te-ai gândit niciodată să te muţi? 

— M-am gândit o vreme, după ce a murit mama. Am călătorit 
puţin cu un prieten, dar cred că aici mă simt cel mai acasă. ȘI, 
după cum spui, este un loc frumos. 

Încetinesc, sperând că ar putea să alerge înainte, dar el 
rămâne lângă mine. 

— E clar că te-ai instalat, spun când nu mai zice nimic. 

Nathan se înroșește și nu din cauza efortului. 

— Sarah e grozavă. Și Max. E distractiv să-i am prin preajmă. 

Mai alergăm puţin. 

— Ar trebui să vii la bar diseară, să bei un pahar, continuă el. 
Max se duce la tatăl lui în după-amiaza asta, așa că probabil 
Sarah va veni și ea. 

— S-ar putea să am treabă în seara asta, răspund. 

— Băutură din partea casei! 

— O să văd. 

— Îl cunoști? 

— Pe cine? 

— Pe tatăl lui Max. 

— James? Puțin. Avea tendința să stea de unul singur când 
locuia în sat. 

— Nu ai fost la școală cu el? A mers la Școala din Haddley, 
nu? 

— Da, dar trebuie să fi terminat cu câţiva ani înainte să încep 
eu. E ceva mai în vârstă decât mine, cu zece ani sau cam așa, 
cred. 

— Era încă la școală când fratele tău...? Dau din nou din cap. 

— Șef de promoţie, nu oricum. 

— Erai apropiat de fratele tău? 

Sătul de interogatoriul lui Nathan, revin la răspunsul meu 
exersat... 

— Ca orice frate mai mic, în multe feluri îl idolatrizam. Uneori, 
chiar și acum, îmi mai e încă dificil să vorbesc despre el. 

Nathan se înroșește din nou. 

— Desigur, îmi pare rău, spune el. 


CAPITOLUL 26 


Dacă îi cauţi online fie pe Nick, fie pe Simon Woakes, 
fotografia celor doi băieţi împreună cu Langdon și Fairchild la 
Richmond Rugby Club este întotdeauna prima imagine afișată. 
Este imaginea pe care toată lumea și-o amintește în toate 
ziarele după crime și apoi, din nou, după moartea mamei. Și 
este imaginea sfâșietoare care leagă cele două familii. 

Fotografia a fost făcută cu doar câteva săptămâni înainte de 
moartea băieţilor, în ziua finalei de rugby de la sfârșitul anului 
școlar. Pentru prima dată în istoria sa, seniorii de la Haddley 
ajunseseră în finală, cu o echipă condusă de James Wright. 
Echipa noastră de juniori era condusă de Nick. Nick condusese 
Haddley la o victorie de patruzeci de puncte, în timp ce echipa 
de seniori încheiase domnia de opt ani a Școlii de Băieți 
Twickenham Duke. La sfârșitul meciului, am coborât cu toții din 
tribune și pe linia de margine. În timp ce echipele triumfătoare 
se adunau pentru decernarea premiilor, s-au făcut fotografii cu 
toți jucătorii câștigători. Au fost surprinse scene cu băieţii care 
sărbătoreau alături de familie și prieteni, inclusiv una cu Nick și 
Simon. Și apoi, într-o alta, alături de Langdon și Fairchild, o 

imagine care, douăzeci de ani mai târziu, încă mă face să 
tremur. 

Înainte de acea vară, mama și doamna Woakes nu fuseseră 
niciodată deosebit de apropiate, deși se opreau mereu să se 
salute, ori de câte ori se întâlneau în tribunele bătute de vânt 
unde-și aplaudau fiii. Soţul doamnei Woakes, Peter, era 
directorul școlii generale. Pierderea propriului fiu l-a devastat, 
iar pierderea sa a fost agravată de faptul că a devenit imaginea 
durerii școlii și comunităţii, personificarea pierderii pe care a 
suferit-o orașul. Era o povară care a devenit imposibil de 
suportat. Neputând să se întoarcă vreodată la slujba pe care o 
prețuise, în cei doi ani care au urmat morții lui Nick și Simon, a 
suferit o cădere nervoasă. A devenit o fantomă a ceea ce 
fusese. 

La trei ani după ce Simon și Nick au fost uciși, domnul Woakes 
a dispărut. Urmându-și același drum zilnic, a mers din Haddley 
până în St. Marnham, dar, în loc să se întoarcă prin pădure, pur 
și simplu a continuat să meargă. 

Când soțul ei a plecat din Haddley, doamna Woakes a ales să 
facă același lucru. S-a mutat într-un apartament din Richmond 
împreună cu fiica lor, Jane, și, deși era la doar cincisprezece 
minute distanţă de Haddley, era suficient de departe pentru a-i 
permite să înceapă o nouă viaţă. Abia când m-am mutat după 
facultate înapoi în Haddley m-am ciocnit de Jane în timpul unei 
plimbări. Deși incomod la început, am descoperit curând că 
împărtășim o mulţime de experienţe și emoții. La fel ca mine, ea 
era mai mică decât fratele ei și l-a idolatrizat în felul în care o 
făceau mulţi fraţi mai mici; de-a lungul multor ani a trebuit să 
găsească o modalitate de a-și gestiona propria durere, în timp 
ce o sustinea pe mama ei. Am început să ieșim să bem ceva o 
dată la fiecare două luni, mângâindu-ne cu amintirile comune 
din copilărie. 

În urmă cu patru ani, Jane s-a logodit cu un constructor din 
Noua Zeelandă, Leon, care conduce o afacere de succes în 
Richmond. Un an mai târziu, în timp ce mergea pe culoarul 
bisericii Sf. Ecaterina, a zis că și-a găsit o fericire pe care nu a 
mai cunoscut-o de când era o fetiţă de zece ani. M-am plimbat 
cu doamna Woakes, și am vorbit în liniște, în timp ce ne 
aminteam de cei din familiile noastre care nu erau acolo pentru 
a sărbători cu noi. Am întrebat-o despre domnul Woakes. Mi-a 

spus că s-a trezit cu o știre la optsprezece luni după ce a 
dispărut. Într-o dimineaţă înghețată de ianuarie, corpul 
neînsufleţit al unui bărbat fără adăpost fusese găsit decedat în 
Windsor Great Park. Acolo fuseseră ea și domnul Woakes la 
prima lor întâlnire, cu douăzeci de ani mai devreme. Atunci a 
știut că nu-l va mai vedea niciodată. 


CAPITOLUL 27 


În trenul spre Richmond, răsfoiesc pe telefon cele mai recente 
știri. Nicio informaţie despre moartea lui Abigail Langdon și doar 
o scurtă menţiune în Yorkshire Post că moartea inexplicabilă a 
unei femei din Farsley este în prezent investigată. 

În gara Richmond, mă lupt cu potopul de navetiști care se 
îndreaptă către trenurile spre Londra. Străbat străzile laterale 
victoriene și mă îndrept spre cafeneaua de pe malul râului, unde 
am aranjat să mă întâlnesc cu Elizabeth Woakes. Eu sosesc 
primul, iar chelnerul mă îndrumă către o masă de lângă 
fereastră. 

În timp ce arunc o privire prin meniu, simt că o mână se 
sprijină pe umărul meu. Mă întorc și o văd pe Elizabeth Woakes 
stând lângă mine. Mă ridic să-i primesc îmbrăţișarea caldă. Ea 
se așază vizavi de mine, își dă jos haina lungă și roșie și își 
aranjează clemele din părul cărunt, prins lejer. 

— Îmi pare atât de rău că am întârziat, Ben, le-am promis lui 
Jane și Leon că îl voi lăsa pe Finlay la creșă. Credeam că am mai 
mult timp decât am avut. 

— Ce mai face Fin? întreb. 

— Este minunat. | se luminează toată faţa când vorbește 
despre nepotul ei. Mai are puţin și începe să meargă. Nu mai 
trece mult și nu voi mai putea ţine pasul cu el. Mi-a zis Jane să-ți 
transmit dragostea ei. A trecut prea mult timp de când am stat 
cu toții împreună. Trebuie să vii odată la cină. 

— Mi-ar plăcea. 

Chelnerul se întoarce la masa noastră și o văd pe doamna 
Woakes cum zâmbește în timp ce îmi comand un sandviș cu 
cârnaţi și ouă. 

— O să iau o granola, spune ea, întinzându-i meniul 
chelnerului. Și un cappuccino. 

— Adu-ne două, spun eu. Când chelnerul se îndepărtează, mă 
aplec peste masă. Presupun că te-au căutat? 

Împingându-și ochelarii cu rame albe înapoi pe cap, Elizabeth 
Woakes își îndepărtează puţin scaunul de masă și îmi aruncă o 
privire lungă. 

— Ben, nu noi suntem criminalii aici, spune ea încet. Am 
suferit o viaţă întreagă din cauza acelor fete. Și tu la fel. Așa că 
nu lăsa pe nimeni să te convingă de altceva. Face o pauză. Mi- 
au spus cum a murit. Dau din cap. Vreau să știi că mă bucur; mă 
bucur că a suferit. Nu va primi nicio simpatie din partea mea. 

— Nici din a mea, îi răspund, iar doamna Woakes zâmbește. 
Te-au întrebat unde ai fost în seara aia? 

Ea dă dispreţuitoare din mână. 

— N-am avut ce să le spun. Am avut grijă de Finlay, am luat 
prânzul cu Jane, am făcut cumpărături în oraș. Bineînţeles că 
încercau să mă prindă cu detalii, dar nu trebuie să le dau lor 
raportul și le-am spus fix asta. 

— Te-au întrebat dacă ai vizitat vreodată Farsley? 

— Acolo au găsit-o? Undeva lângă Leeds? 

— Da. 

— Le-am spus că nu am auzit niciodată de acel loc. Ben, după 
cum am spus, continuă doamna Woakes, mă bucur că e moartă. 
Absolut încântată. Aplaud pe oricine o fi ucis-o, iar poliţia nu va 
primi niciun ajutor de la mine pentru a-l găsi. Oricine ar fi. 
Chelnerul sosește cu mâncarea, iar doamna Woakes își așază 
ochelarii la ochi, să-și examineze micul dejun. li pune înapoi pe 
cap, îi mulțumește chelnerului și îi face semn cu mâna să se 
îndepărteze. Eu îmi tai sandvișul. 

— Arăţi de parcă ai nevoie de ăla. 

— Cu disperare, spun eu, cu gura deja pe jumătate plină. Am 
sărit peste cină aseară. 

— Într-o bună zi va trebui să te punem la casa ta. Finlay are o 
bonă două zile pe săptămână - australiancă, iubește copiii. Și 
predă yoga în celelalte trei zile ale săptămânii. O voi invita să ni 
se alăture la cină. 

Râd. 

— Nu și dumneata! Doamna Cranfield încă mai încearcă să 
mă căsătorească. 

— La cum o cunosc, o să fie cu vreo ciufulită irlandeză. 

— Nu fi răutăcioasă. 

— Doar glumesc. Încă mai stă cu ochii pe tine? 

Dau din cap înainte de a continua. 

— Poliţia crede că există un fel de legătură cu Haddley. 

— Au întrebat despre scrisorile pe care le-a scris mama ta? 

— Ştiai? 

— Poliția mi-a spus, răspunde grăbită doamna Woakes, deși 
nu vor să împărtășească niciun detaliu. 

— Langdon a vrut bani, spun eu. 

— Ce surpriză. l-a spus ceva mamei tale? 

— N-am idee. Nu am găsit niciodată niciun răspuns. 

— Nu, bineînţeles că nu, spune doamna Woakes, împingându- 
și farfuria într-o parte și lăsându-se pe spate în scaun. 

— Poliţia încearcă să înţeleagă cum ar fi putut mama mea s-o 
contacteze pe Langdon, cum ar fi putut să-i descopere 
adevărata identitate, spun eu și mă uit cum doamna Woakes își 
scoate ochelarii pentru a îndepărta o genă rătăcită. Madeline 
Wilson a vorbit cu tine? 

Doamna Woakes își încruntă sprâncenele. 

— O cunosc pe Madeline mai bine decât oricine, spun. Nu s-ar 
fi mulţumit cu jumătate de poveste, nu atunci când era un alt 
unghi de urmărit. 

Doamna Woakes îi face semn chelnerului să-i mai aducă încă 
o ceașcă de cafea. Aștept. 

— De-a lungul anilor, o mulţime de jurnaliști m-au sunat să-mi 
ceară un interviu, spune ea. Întotdeauna aceleași întrebări - 
cum mă descurc fără Peter, dacă cred că ar putea fi încă în 
viață, dacă mi-e dor de Simon. Întrebări stupide. 

Intotdeauna am refuzat orice solicitare media, fără îndoială. 
Mama ta și cu mine eram absolut de acord în legătură cu asta. 

Dau din cap în tăcere. 

— Madeline Wilson era diferită. Ea nu a avut nicio întrebare. A 
vrut doar să mă ajute. Bineînţeles că asta voia, cum să nu. Mi-a 
spus că voia să încerce să înțeleagă ce s-a întâmplat, în special 
cu Peter. l-am spus imediat că nu mă interesează nimic din ce 
are de spus. Unele lucruri e mai bine să le lași în trecut. Asta era 
decizia pe care o luasem cu ani în urmă. Oricât de mult ai 
încerca să te convingi că vizitarea trecutului va schimba 

prezentul, nu o va face niciodată. Trecutul a dispărut. Am 
învăţat asta pe pielea mea. 

Ascultând-o pe doamna Woakes, văd că toată durerea pe care 
o vedeam la propria mea mamă trăiește încă în ea, poate și mai 
mult. 

— Madeline poate fi destul de perseverentă... 

— Insista asupra motivului pentru care a plecat Peter, voia să 
speculez de ce a fost afectat în acest fel. l-am spus că durerea 
lui este imposibil de înțeles, dar ea a continuat să împingă. 
Știam că are o agendă și că eu eram singura care putea să-i 
protejeze memoria lui Peter, așa că am fost de acord să mă 
întâlnesc cu ea. A fost o prostie din partea mea. Când ne-am 
întâlnit, mi-am pierdut cumpătul cu ea. 

— E ușor de făcut. 

— Mi-a spus că știe unde se află Langdon. Am spus că nu o 
cred și, acolo, pe loc, mi-a dat toate detaliile. Am spus că nu-mi 
pasă. A încercat să-mi dea impresia că va vorbi ea însăși cu 
Langdon, să descopere o poveste. Știam că minte, că nu va 
risca niciodată să o contacteze și i-am spus asta. 

— Ce-ai făcut? 

Doamna Woakes îi mulțumește chelnerului în timp ce acesta îi 
aduce al doilea cappuccino. Ea se uită la mine pentru o clipă, 
gândindu-se ce să spună în continuare. 

— Am fost la Farsley. Nu mă întreba de ce. Nu știu ce mă 
așteptam să găsesc. Nu era de parcă aveam de gând să merg 
pe strada principală și dintr-odată să dau peste Abigail Langdon. 
Am petrecut câteva ore în oraș și apoi am venit acasă. 

— După cum spui și tu, durerea ne poate face să ne 
comportăm în moduri de neînțeles. 

— Se poate, răspunde doamna Woakes. O săptămână mai 
târziu și Wilson s-a întors și a încercat să mă contacteze. 

— Ce crezi că voia? 

— Orice poveste ar fi putut să scoată. Wilson nu-l cunoștea pe 
Peter, nu știa ce fel de bărbat era, și totuși iat-o, prefăcându-se 
prietena mea, când tot timpul căuta doar să arate cu degetul. 

Sorb din cafea. 

— Cât timp a fost director? 

— Cinci ani, înainte ca Simon și Nick să... 

Dau din cap. 

— Nu s-a așteptat niciodată să obţină slujba, nu atunci. Când 
a fost anunţată poziţia, am fost de acord că nu avea nimic de 
pierdut dacă încerca, dar pe tot parcursul procesului a fost văzut 
ca un străin, spune doamna Woakes, gânditoare. Ultimii doi 
candidaţi erau Peter și directorul adjunct de la acea vreme, E.E. 
Hathaway - Ernest, deși nu am aflat niciodată ce înseamnă al 
doilea E. Probabil e destul de bătrân acum, dar cred că încă mai 
locuiește într-unul dintre conacele de pe partea îndepărtată a 
St. Marnham. Era de modă veche chiar și acum douăzeci și cinci 
de ani. Credea în disciplina strictă și în faptul că elevii trebuiau 
văzuţi, nu auziţi. El și Peter nu s-au înțeles deloc. Peter era un 
modernist, voia să pună elevii în centrul școlii, să dărâme totul 
și s-o ia de la capăt. Și-a expus cazul și a ţinut un discurs 
pasional în faţa Consiliul guvernatorilor și, contrar tuturor 
așteptărilor, omul neexperimentat care, la acea vreme, era doar 
dirigintele anului 7, a fost numit noul director. 

În acel moment, Peter spera ca Hathaway să demisioneze sau 
să se retragă cu graţie, dar acesta era hotărât să continue ca un 
ghimpe în coasta lui Peter. Pentru a încerca să-l alunge, Peter l-a 
numit dirigintele clasei a șasea. Știa că elevii mai mari îi vor 
acorda puţină atenţie lui Hathaway, adevărata cultură a școlii 
fiind stabilită în primii ani. Hathaway și-a dat seama curând că 
Peter îl marginalizase, excluzându-l de la orice proces de luare a 
deciziilor reale. Pe la spate, a început să caute modalităţi de a 
interveni, de a-i crea probleme lui Peter. Incă mai exista un grup 
de guvernatori care îl susțineau pe Hathaway și și-a găsit ușor 
aliați când a cerut reintroducerea unei discipline mult mai 
stricte. Peter credea că dacă i-ar da suficient frâu liber lui 
Hathaway, ar deveni arhitectul propriei căderi. Fiind de acord cu 
revizuirea conduitei școlare și a disciplinei, singura cerinţă a lui 
Peter a fost ca elevii să aibă o voce. La un moment dat, s-a 
vorbit despre implicarea poliţiei, dar Peter a profitat de ocazie 
pentru a acționa. Solicitat să demisioneze, Hathaway a refuzat 
categoric. Peter i-a răspuns că dacă nu primește demisia în 
termen de patruzeci și opt de ore, va demara o anchetă 
completă, aducând înapoi foști elevi din ultimii douăzeci de ani 
pentru a oferi dovezi. Hathaway și-a dat demisia a doua zi 
dimineaţă și, din acel moment, Peter s-a hotărât că va face 
întotdeauna tot ce va fi mai bine pentru copiii școlii. A spus că 

singurul său regret a fost că nu a împiedicat numirea lui 
Hathaway ca adjunct la Twickenham Duke. 

Doamna Woakes face o pauză și amestecă ciocolata de 
deasupra cappuccino-ului. 

— Acea zi sângeroasă a finalei de rugby a fost una dintre 
puţinele dăţi când l-am văzut pe Hathaway după ce-a 
demisionat. Era atât de obscen față de Peter. Ușor copilăresc, 
ne-am delectat cu victoria, probabil puţin cam prea mult. In 
acea noapte ne-am îmbătat atât de mult cu șampanie, încât 
Peter a fost nevoit să anuleze adunarea de a doua zi de 
dimineață. 

Ținându-și ceașca strâns în mâini, doamna Woakes se apleacă 
spre mine. 

— Ce încerc să spun, Ben, este că Madeline Wilson nu l-a 
văzut pe acel om, un om bun și sincer, gata să facă tot ce poate. 

— Ce a văzut Madeline? întreb. 

— Mai bine zis ce a auzit. Povești despre Langdon și Fairchild; 
denaturări și mizerii. Poate disciplina ar fi putut fi mai strictă; 
Peter încerca să schimbe o cultură și învăţa pe măsură ce trecea 
timpul. Nu am mai vrut să mai am nimic de-a face cu ea. Am 
refuzat să vorbesc cu ea din nou. 

Terminându-și cafeaua, doamna Woakes îi face semn 
chelnerului să ne aducă nota. 

— Fac eu cinste, Ben, spune ea, băgând mâna în buzunarul 
jachetei după cardul de credit. Orice te-ar întreba poliţia, te rog 
să ţii minte; tu și cu mine suntem singurele victime reale ale 
acestei crime. 

Mă uit peste masă la doamna Woakes și mă urăsc pentru că 
mă gândesc la Madeline. Madeline Wilson nu a ajuns în poziţia 
pe care o are publicând bârfe fără temei. Este o jurnalistă tare, 
cu capacitatea de a descoperi adevărul din spatele oricărei 
povești. Este ceea ce o face de neegalat în industria noastră. 

Care era povestea reală pe care încerca să o urmărească? 

Și, oricare ar fi fost, de ce alege Elizabeth Woakes să nu-mi 
spună acum? 


VP - 93 


CAPITOLUL 28 


Holly Richardson se ghemui sub pernele stivuite cu grijă pe 
podeaua sufrageriei ei. 

— Mami, să nu te ridici, că dobori acoperișul, spuse Alice, în 
timp ce ea și Max mai luau două perne de pe canapea pentru a 
construi încă o cameră în vizuina lor. 

— Nu mă ridic, Alice, doar îmi mișc piciorul să nu-mi 
amorțească, spuse Holly, în timp ce Sarah Wright se strecură 
lângă ea. 

— Mama ta și cu mine nu mai suntem la fel de tinere ca altă 
dată, spuse Sarah. 

— Ce înseamnă să-ţi „amorţească”? întrebă Max. 

— Este atunci când începe să te doară piciorul dacă stai prea 
mult în aceeași poziție, spuse Sarah, iar Holly își întinse piciorul. 

— Pe mine nu mă doare când stau cu picioarele încrucișate, 
spuse Max. 

— O să te doară când vei fi mai mare, răspunse Sarah. 

— Eşti bătrână, mami! spuse Alice, apoi ea și Max ieșiră din 
cameră în căutarea mai multor perne pentru a-și extinde 
bârlogul. 

— Cred că încep să simt asta, îi spuse Holly cu tristeţe 
prietenei ei. 

întinsă pe podea lângă Sarah, înconjurată de perne și 
văzându-și fiica ocupată, Holly se simţea în siguranţă. O 
întâlnise pe Sarah cu câţiva ani în urmă, când Sarah și fostul ei 
soţ, James, cumpăraseră o casă cu vedere la sat. Se 
conectaseră instantaneu și lui Holly îi făcuse plăcere să-i 
prezinte noii ei prietene cum e viaţa în Haddley. Acesta era 
orașul ei natal, locul în care trăise toată viața și unde erau toți 
prietenii ei. 

Și locul de unde acum era disperată să scape. 

— Te rog, spune-mi că vii la petrecere mâine seară, spuse ea, 
luând o înghiţitură din ceașca de ceai. 

— N-aș rata-o pentru nimic în lume, răspunse Sarah. O șansă 
să-mi bag nasul prin casa socrilor tăi? Cine-ar rata o astfel de 
oportunitate? 

— De fiecare dată când merg acolo, ceva este schimbat. Mie 
mi-e teamă să mă gândesc la cost, dar ei nu pare să-i pese. Nici 
lui Francis, de altfel. 

— Aș vrea să am un astfel de soț. 

— Chiar? 

— Bine, poate că nu, dar ai putea să ai socri și mai răi, nu? 

— In unele privințe, da, presupun. 

— Şi e clar că sunt înnebuniţi după Alice. 

— Da. Ei bine, Francis este. Mă întreb uneori despre 
Katherine. 

Sarah ridică o sprânceană. 

— Oh? Cum adică? 

— Când am început să mă întâlnesc cu Jake, Katherine nu ar fi 
putut fi mai primitoare. M-a primit în casa ei, mi-a făcut 
cunoștință cu mulţi dintre prietenii ei și, când ne-am căsătorit, 
părea că îi place să aibă o noră cu care să petreacă timpul. 

— Și ce s-a schimbat? 

— Nu știu cu adevărat. Odată ce a apărut Alice, a părut să-și 
piardă interesul. Nu am mai avut timp să merg la mesele ei, nu 
am mai avut chef să mă îmbrac frumos la cocktailuri. Holly oftă. 
Un copil care plângea nu se potrivea cu stilul ei de viaţă, cred. 
Incă mă mai întâlneam cu ea la prânz la fiecare două luni, 
întotdeauna în locuri foarte drăguţe, dar tot ce vorbea ea era 
despre ce se întâmpla în sat sau despre următoarea excursie pe 
care o avea de făcut cu vreuna dintre prietenele ei. Nu cred că 
îmi amintesc să mă fi întrebat vreodată despre Alice. 

— Și Francis? 

Holly își dădu ochii peste cap. 

— La fel ca întotdeauna, de fapt. Lucrurile sunt dificile între 
Jake și tatăl lui. Defalcarea afacerii. Bani. Lucrurile obișnuite 
care despart familii. 

— Totuși, încă îl văd venind acasă? 

— Pentru Alice. După cum am spus, Francis o adoră, răspunse 
Holly. Acum, trebuie să-mi promiţi că îl vei aduce pe Nathan la 
petrecere. 

— S-ar putea să-l aduc, spuse Sarah zâmbind. 

— Nu! Trebuie neapărat să promiţi. Toată lumea moare de 
nerăbdare să-l întâlnească. 

— Chiar așa? 

— Sarah, e superb! spuse Holly. L-am văzut alergând prin sat 
azi dimineaţă. A trebuit să-mi trag limba înapoi în gură. 

Sarah chicoti, aproape vărsând ceaiul. 

— Dacă mâine seară nu lucrează, atunci sunt sigură că va 
veni. Nu mi-ar plăcea să vă dezamăgesc pe toți. 

În acel moment Max și Alice reapărură, fiecare târând câte o 
pernă. 

— Alice, ridică-le, spuse Holly, în timp ce fiica ei dărâma o 
grămadă de cărți de pe un taburet. 

— Dar mami, am nevoie de un scaun mic în casa mea. 

— Nu-mi pasă de ce ai nevoie, nu arunci cărţi pe jos. 

Alice se uită la mama ei și își strânse buzele. 

— Ridică-le, spuse Holly, iar Alice îngenunche încet și începu 
să îngrămădească cărţile pe măsuţța de cafea. 

— O serie indecentă? spuse Sarah, înghiontindu-și prietena. 

— Dumnezeu știe, răspunse Holly. Pe fiecare dintre ele, 
adăugă ea cu severitate. 

— Mâine chiar este aniversarea voastră? întrebă Sarah. 

— Șapte ani lungi, răspunse Holly încet. Ne-am căsătorit într-o 
zi de joi, pentru că Francis zbura în Malaezia a doua zi la o 
întâlnire de afaceri care nu a putut fi mutată. Ar fi trebuit să-mi 
dau seama atunci: în familia Richardson, Francis este 
întotdeauna pe primul loc. 

— Cu siguranţă aţi avut parte și de vremuri fericite! 

— Desigur, răspunse Holly, dar la fel de multe aș fi avut și 
dacă aș fi ieșit pe ușa din faţă și nu m-aș fi uitat niciodată 
înapoi. 

— Pe bune? 

— Asta este o familie sufocantă. Totul are un preț. 

— Hol, știu că trebuie să fie enervant, dar încearcă să nu-ți 
pierzi perspectiva. 

Holly nu spuse nimic. 

— Ești bine, nu-i așa, Hol? Sarah îi atinse braţul și Holly simţi 
îngrijorarea din vocea prietenei ei. Nu-mi spui că tu chiar ai 
pleca, nu-i așa? Cu toţii avem suișuri și coborâșuri, deși cu mine 
și James au fost mai mult coborâșuri și coborâșuri. 

Râzând, Holly se răsuci pe podea, întinsă mai aproape de 
prietena ei. 

— Dacă aș vrea să-ţi cer sfatul, spuse ea șoptind. Din punct 
de vedere profesional... 

— Hol, asta nu ești tu. 

— Am crescut singură cu mama și am visat să fiu căsătorită, 
să trăiesc într-o casă drăguță, să fac parte dintr-o familie mare. 
Aveam douăzeci și doi de ani când l-am întâlnit pe Jake și mi-au 
luat ochii eleganța. Într-un minut, locuiam într-o cameră în care 
trebuia să apeși robinetul ca să tragi apa, iar în următorul beam 
Bellinis pe marginea piscinei familiei Richardson. 

— Ce să nu-ţi placă? răspunse Sarah râzând. 

Întâlnindu-l pe Jake, viaţa lui Holly se schimbase într-o clipă. 
Luându-și rămas-bun de la patul de deasupra cârciumii, își 
spusese că are tot ce visase vreodată. Işi dădea seama cât de 
mult avea nevoie Jake să fie iubit și asta îi plăcuse. 

— Întotdeauna mi-a pasat de Jake și încă ţin la el, dar 
pasiunea a fost trecătoare și a dispărut de mult. 

— Și Jake? Cum se simte? 

— Tatăl lui îl bate la cap. Nu cred că pot să-l salvez. Nu pot să 
nu mă întreb dacă nu cumva mie și lui Alice ne-ar fi mai bine 
departe de Haddley, și de St. Marnham, și de întreaga familie 
Richardson. 

— Îţi voi spune ce le spun tuturor clienţilor mei când vin prima 
oară să mă vadă - ia-ţi timp și fii sigură. Nu face nimic până nu 
ești sută la sută sigură, spuse Sarah. Toată viaţa ta a fost în 
Haddley și asta ai lăsa în urmă. 

— Ar fi atât de rău? 

— Ei bine, pentru început, aici este casa asta. Ne-am lupta 
pentru partea ta, desigur. 

— Francis plătește ipoteca. 

— Asta face totul un pic mai complicat, spuse Sarah. Pentru 
cât timp? 

— Patru ani. Nu am putea trăi aici fără el. El ne controlează. 

— S-ar putea să nu-l iubești pe Jake așa cum credeai c-o faci, 
dar dacă vorbești cu el s-ar putea să descoperi că și el vrea oa 
doua șansă. 

— N-ar pleca niciodată. Francis nu l-ar lăsa. 

— Hol, e om în toată firea! 

— Și singurul fiu pe care îl are Francis, răspunse Holly. Jake 
încearcă din răsputeri, dar rămâne prins în capcana de a fi ceva 
ce nu este. Sau ceva ce crede că tatăl lui ar vrea să fie. 

— Atunci ar trebui să-i spui asta. 

— Nu sunt sigură că ar face vreo diferenţă. Pierderea afacerii 
aproape l-a distrus. 

— Sunteţi căsătoriţi de șapte ani, aveţi o fiică minunată. Nu 
există nimic care să merite salvat? Nu aţi putea voi trei să 
profitați de șansa să vă mutaţi și să o luaţi de la capăt 
altundeva? 

— Bunicule! strigă Alice, în timp ce alergă spre fereastra 
sufrageriei. 

— Alice? spuse Holly ridicându-se în picioare. 

— Mami! ţipă fiica ei, în timp ce Holly se căţără peste perne, 
distrugând bârlogul între timp. 

— Îmi pare rău, scumpo, spuse Holly, ridicându-și fiica și 
strângând-o în brațe. 

— Uite, mami, spuse Alice, arătând spre sat, unde Francis 
Richardson, cu privirea înainte, se îndrepta cu pași mari spre 
casă. 

— Vorbind de lup, spuse Sarah. 


CAPITOLUL 29 


Holly se uită la socrul ei în timp ce acesta stătea pe hol și se 
gândi la ce siluetă impunătoare mai avea încă, chiar dacă se 
apropia de șaptezeci de ani. 

— Sper să ne vedem mâine seară, spuse Francis, 
concentrându-și atenţia asupra lui Sarah. Adaugi întotdeauna un 
anumit stil oricărei ocazii. 

Sarah râse când Holly le strigă lui Alice și Max să nu 
părăsească grădina din față. 

— Voi face tot ce pot, domnule Richardson, răspunse ea. 

— Francis, te rog. 

— Voi face tot ce pot, Francis. Abia aştept să-ţi văd minunata 
casă. Am auzit atât de multe despre asta de la Holly. 

— Nimic din toate alea n-are treabă cu mine. Katherine este 
responsabilă de tot decorul. Tot ce fac este să-i spun ce treabă 
grozavă face. Asta și să plătesc facturile. 

— Sunt sigură că faci mai mult decât atât, spuse Sarah, 
aruncând o privire spre prietena ei. Nu-mi pari genul de om care 
stă degeaba. 

— Încerc să mă ţin ocupat, spuse Francis, respirând adânc. Cu 
interesele de afaceri pe care le am, îmi este greu să ţin pasul cu 
ceea ce face Katherine. Este o situaţie în care ea își face treaba 
ei și eu pe a mea. 

Holly îl urmărește cum o atinge ușor pe Sarah pe braţ. 

— Sarah a promis că își va aduce noul iubit mâine seară, 
spuse ea. Nu-i așa, Sarah? 

— Cu siguranţă o să încerc. 

— Am fi încântați dacă ni s-ar putea alătura. Dar, dacă nu, aș 
fi la fel de fericit să te am doar pentru mine, spuse Francis. 

— Mulţumesc, domnule Richards... Francis, răspunse Sarah, 
făcând un pas mic în lateral și întorcându-se către Holly. 
Mulţumesc mult pentru dimineaţa asta. 

— Mai stai la un ceai, dacă vrei, răspunse Holly, în timp ce 
Sarah se aplecă să o îmbrăţișeze. O să pun din nou apă la fiert 
pentru Francis. 

— Mi-ar plăcea să petrec niște timp cu Alice, spuse el, vorbind 
cu nora lui. Noi, bunicii, devenim posesivi. 

Sarah se întoarse către Holly. 

— Ar trebui să plec, spuse ea, apoi ieși afară și-și chemă fiul. 
Hai, Max, e aproape ora prânzului, spuse ea, în timp ce fiul ei 
străbătu grădina și o apucă de mână. 

Alergând înăuntru, Alice sări în braţele bunicului ei. 

— Bunicule! strigă ea de încântare când el o ridică în aer. Mi- 
am pregătit rochia de petrecere pentru mâine. 

— O să fii cea mai drăguță domnişoară de la petrecere, nu-i 
așa, mami? 

— Sunt sigură că va fi, spuse Holly, închizând ușa de la intrare 
în timp ce Francis stătea cu nepoata lui la poalele scărilor. 

— Ţi-ai luat pantofii cu vârfuri aurii? întrebă el. 

Alice își lăsă buza în jos. 

— Mami nu m-a lăsat. 

— Avem deja niște pantofi foarte drăguți. 

— Dar eu îi voiam pe cei cu vârfuri aurii. 

— Am vorbit despre asta, Alice, și știi cât de scumpi erau. 

— Dar sunt pantofi pentru o prinţesă. 

— Și tu ești prinţesa mea, spuse Francis. Și o prințesă nu 
poate merge la bal fără pantofi cu vârfuri aurii, continuă el, 
ridicând mâinile îngrozit. 

— Pot să-i iau, bunicule? Pe bune? 

— Nimic nu este prea mult pentru fetita mea, spuse Francis, 
în timp ce Alice își aruncă braţele în jurul lui. 

Holly se întoarse și intră în bucătărie. Apăsă întrerupătorul de 
pe ceainic și rămase cu faţa la tejghea, așteptând să fiarbă apa. 
Îl simţi în prag, în spatele ei. 

— Acum mă dai în leagăn, bunicule? se auzi vocea lui Alice. 

— Cel mai sus de până acum? 

— Da! 

— În cinci minute, spuse Francis, așezându-și nepoata jos, 
după ce beau o ceașcă de ceai cu mami. Și numai dacă îmi dai 
mai întâi un pupic. Holly se întoarse să o vadă pe Alice sărind în 
sus și, în timp ce Francis se aplecă, ea îi puse un pupic umed pe 
obraz. Du-te afară, spuse el, iar eu vin în câteva minute să te 
dau în leagăn. 

Alice alergă prin bucătărie și ieși în grădina din spate. 

— O răsfeţi prea mult. 

— Dacă eu nu pot s-o răsfăț, cine poate? 

— Trebuie să înveţe că nu poate avea totul, răspunse Holly, 
privindu-și fiica alergând în casa Wendy uriașă pe care i-o 
cumpăraseră bunicii ei. 

— De ce? Este mica noastră prinţesă. 

Holly îl auzi pe Francis închizând ușa bucătăriei. Își tinu 
respiraţia. Deodată, un braţ se înfășură în jurul gâtului ei și apoi 
o trânti de blatul de marmură neagră. Faţa ei era lipită de 
suprafața rece și dură. Simţind că socrul ei se întinde după 
lenjeria ei, se încordă în timp ce el îi împinse repede fusta în sus 
și se forţă în ea. Imediat începu să lovească cu un ritm 
zguduitor. Ea închise ochii și încercă să se gândească la fiica ei 
care se juca afară. 

— Hai mai repede, șopti ea, în timp ce Francis se forţa în ea. 

— N-ar fi trebuit să mă lași să aștept din cauza întâlnirii tale. 

Holly se întinse și îl atinse ușor, știind că asta i-ar încetini 
mișcarea. Îl auzi gemând și, în timp ce se împingea ușor înapoi 
spre el, el își ușură ritmul. Ea strânse blatul înainte să se întindă 
și să-l atingă din nou. 

— Nu, spuse Francis și, în timp ce se eliberă, scoase un 
geamăt blând care îi întoarse lui Holly stomacul pe dos. Simţi 
greutatea socrului ei care se sprijinea deasupra ei și o împingea 
pe suprafaţa tare. Chiar nu ar trebui să faci asta, spuse el cu 
buzele lipite de urechea ei. 

Ea simţi că-și forțează limba în urechea ei și se întoarse 
repede să se elibereze. 

— Nu, Francis, spuse ea, ridicându-și lenjeria. 

— Îţi place să se termine cât mai repede posibil, nu-i așa? 

— Alice este chiar afară. 

— N-are nimic, spuse el. Holly se uită cum își fixează 
pantalonii și cureaua. Când se întoarce Jake? 

— Târziu. 

— E timpul să-ţi fac din nou vizite, poate te vei mai relaxa 
puţin. 

— Nu, Francis. 

— Am cheia mea, așa că nu e nevoie să mă aștepți. Aș putea 
să vin și să te surprind. 

Holly se întoarse, hotărâtă să nu arate nicio slăbiciune. 
Francis traversă bucătăria și bătu în fereastră. 

— Vino afară, bunicule, strigă Alice. 

— Ești pregătită să te împing cel mai sus? 

— Da! răspunse ea. 

— Fii atent cu ea, spuse Holly, fără să se uite la Francis. 

— Ne vedem mai târziu, spuse el, în timp ce ieși prin spatele 
casei. În timp ce făcea asta, Holly îl urmări aruncând trei 
bancnote de cincizeci de lire pe podeaua bucătăriei. 

— Și cumpără-i fetei pantofii. 


CAPITOLUL 30 


La sfârșitul turei, Corrine se îndreptă repede spre casă, 
făcându-și drum pe o serie de străzi laterale, hotărâtă să evite 
faleza. Își găti cârnaţi și cartofi prăjiţi, dar abia dacă ciuguli ceva 
din ei și, în timp ce împingea mâncarea peste masa învechită, 
regretă că irosise doi dintre cârnaţii Cumberland pe care-i luase 
din azilul de bătrâni. La chiuveta din colţul bucătăriei ei 
minuscule, așteptă să se încălzească apa, apoi își clăti farfuria și 
o șterse cu prosopul de ceai pe care i-l cumpărase una dintre 
rezidente într-o excursie cu autobuzul în portul Folkestone. 
Corrine fusese înduioșată că bătrâna doamnă se gândise la ea. 

Luă paharul cu apă, se duse în dormitor și îl așeză pe podea, 
lângă patul ei. Se duse la fereastră și ridică cutiile de carton la 

locul lor. Patru cutii lipite ajutau la blocarea luminii în timpul 
zilei. S-a așezat pe pat și și-a apăsat dopurile de spumă galbenă 
în urechi, deși nu îi blocau niciodată cu adevărat zdrăngănitul și 
zumzetul din sala de jocuri de dedesubt. Intinsă pe spate, se 
uită la becul gol și își aminti de abajurul de hârtie pe care îl 
văzuse la Wilko. Era doar două lire sterline, dar la preţul acela, 
ea se întrebă dacă ar face, într-adevăr, vreo diferență. Poate că 
ar putea găsi unul vechi la Sunny Sea. 

Își întinse spatele și îngheţă când auzi soneria de la ușa de la 
intrare, de la parter. Scoase un dop din ureche și ascultă cu 
atenţie, zăcând nemișcată și așteptând. 

Soneria sună din nou. 

Cobori din pat și privi printr-o crăpătură dintre două dintre 
cutiile turtite. Stând pe vârfurile degetelor și privind în jos, ea 
văzu doi polițiști care stăteau la ușa ei. 

Nenorocitul ăla gras cu faţa roșie, se gândi ea. A mers la 
poliţie, până la urmă. Pe de altă parte, îl înjunghiase destul de 
tare în degetele alea grase. 

S-a dat înapoi și a așteptat. 

Tăcere. 

Privind din nou în faţă, îi văzu pe cei doi ofiţeri mergând spre 
strada principală. Răsuflă ușurată și își încălță repede pantofii 
înainte de a se întoarce în sufragerie. Deschise fereastra din 
spatele camerei, se urcă pe scara metalică de incendiu și cobori 
spre intrarea din spate a sălii de jocuri. Se așeză în faţa ușii din 
spate și introduse codul de securitate. Trecu pe lângă toaleta 
împuţită a personalului, apoi deschise ușa defectuoasă de 
incendiu și pătrunse în zgomotul și mulţimea din sală. 

Trecând pe lângă o familie tânără care-și strângea jetoanele 
dintr-un joc Pac-Man, urcă în cabina de probă din centrul 
încăperii. 

— Te căuta poliţia, spuse Chad, proprietarul sălii de jocuri. 

— Știu, răspunse Corrine. Au venit aici? 

— Le-am spus că nu te-am mai văzut de câteva zile. 

— Eşti o scumpete, răspunse Corrine. ţi rămân datoare. 

— Ce-ai făcut? întrebă Chad, în timp ce lua o bancnotă de 
cinci lire de la o pensionară dornică să revină la sloturile de zece 
penny. 

— Cine spune că am făcut ceva? 

— Doar o vizită de curtoazie, nu-i așa? 

— Ceva de genul. 

— Atunci, data viitoare îi trimit sus. 

— Mi-ai dat doar patru lire înapoi, spuse femeia de la 
fereastră. 

— Îmi pare rău, iubito, răspunse Chad, strecurând încă o 
grămăjoară de zece penny sub pahar. Femeia aruncă ultima 
grămadă în oala ei mică de plastic și plecă. 

— lubito? E suficient de în vârstă să-ți fie bunică. 

— Nu ești singura căreia îi face plăcere un mic flirt, spuse 
Chad, întorcându-se și ducându-și mâna înăuntrul coapsei lui 
Corrine. 

— la-ţi mâna, spuse ea, și îi dădu o palmă peste ea. 

— Noaptea trecută nu te-ai plâns. 

— Noaptea trecută eram supărată. 

— Mie mi s-a părut că erai extrem de fericită, mai ales cu 
scânciturile tale simpatice. 

— Poate că nevastă-ta ar dori să le audă data viitoare. 

— Fă asta și prietenii tăi de la pârnaie o să vină să te caute la 
adăpostul pentru boschetari. 

Corrine înaintă și se sprijini de tejghea, lăsându-și piciorul să 
se atingă ușor de braţul lui Chad. 

— Dacă vin din nou, nu-i așa că le zici că am plecat, măcar 
pentru câteva zile? 

Chad bătu ușor cu degetele în masă. 

— Mă rogi să-ţi fac o favoare acum, asta vrei să spui? 

— Haide, nu fi așa, răspunse Corrine. Ne-am distrat 
săptămâna trecută, dar asta a fost tot. 

— Ultimul lucru de care am nevoie pe-aici este ca cineva să 
se amestece cu poliția. Curg mulți bani prin sala de jocuri și, 
uneori, e mai bine dacă băieţii în albastru privesc în altă parte. 
Prefer să fiu un cetățean bun și să ajut oricând pot. 

Corrine știa că, dacă i-ar putea evita pe polițiști pentru câteva 
zile, în curând aceștia s-ar plictisi s-o caute. Tipul gras de pe 
plajă nu avea să fie niciodată prioritatea lor numărul unu. Se 
aplecă și își trecu ușor degetele pe tatuajul cu căluţi de mare 
care îi decora antebraţul lui Chad. 

— Haide, scumpete, tu și cu mine suntem la fel: niciunul 
dintre noi nu vrea probleme. 

— Mâine am după-amiaza liberă, îmi ţine locul Dean. Aș putea 
să-ți aduc niște pește cu cartofi prăjiţi și câteva sticle de cidru, 
să-ţi ţin companie. 

— Aș prefera să vină Spotty Dean cu un kebab. 

— Du-te dracului! Încerc doar să te ajut, spuse Chad, 
frecându-și din nou mâna pe interiorul coapsei lui Corrine. Și 
oricum, am impresia că s-ar putea să fii puţin cam în vârstă 
pentru Dean zilele astea. Talentele tale sunt mai apreciate de 
un bărbat experimentat, așa ca mine. 

— Bine, atunci, la ora trei, spuse Corrine, resemnată. Și dacă 
aduci pește și cartofi prăjiţi, asigură-te că aduci destul oţet. 


CAPITOLUL 31 


După ce ies din gara St. Marnham, mă plimb prin sat înainte 
de a coti pe calea de lângă râu. Când ajung pe terasa exterioară 
a restaurantului lui Mailer, îl găsesc pe Will stând singur în colţul 
îndepărtat. Stă la o masă pe care o ocupă adesea la ora asta a 
dimineții, în timp ce East și echipa sa pregătesc prânzul. Stă 
aplecat peste tastatură și nu mă vede până nu mă așez lângă el. 

— Ben, spune el, ridicând privirea și închizând laptopul. Nu 
mă așteptam să te văd din nou atât de curând. 

— Eram în trecere, așa că m-am gândit să trec și să văd dacă 
ai la dispoziţie zece minute să vorbești despre Nick și despre 
vara în care a murit. 

— Chiar acum? răspunde Will. Bănuiesc. Nu mi-am dat seama 
că era atât de urgent. Dacă, până la urmă, scrii articolul, 
presupun că este vorba despre mama ta? 

— Categoric este, dar oricum, totul este legat. Într-un fel sau 
altul, totul începe cu acea vară. Pot? întreb și mă întind după 
unul dintre scaunele capitonate din fier forjat. 

— Desigur. Pot să-ţi aduc o cafea? întreabă Will, aruncând o 
privire spre restaurant. 

— Mulţumesc, dar nu, sunt complet cofeinizat. 

— Să știi că nu cred că am prea multe lucruri să-ţi spun, 
începe el. Nick și cu mine eram prieteni la școală - nu prea ai ce 
să scoţi din asta. 

— Aţi fost în echipa de rugby, totuși? spun eu, amintindu-mi-l 
pe Will ca fiind unul dintre membrii echipei victorioase a lui Nick. 

— Da și nu, spune Will. Echipa era foarte concentrată pe 
victorie, nu am avut prea mult timp pentru altele. Nu stăteam 
prea mult împreună în afara școlii. 

Ceea ce îmi spune Will este în contradicţie cu propriile mele 
amintiri: din nou și din nou, Nick aruncând o minge de rugby în 
sat, cu prietenii săi. Sunt sigur că Will era printre ei. Dar văd că 
se simte incomod și decid să nu insist. 

— İn timpul petrecut împreună, Nick a vorbit vreodată despre 
Langdon și Fairchild, poate când erați în clasă? Sau i-ai văzut 
petrecând timp împreună? _ 

— Nu, din câte îmi amintesc. li cunoșteam cu toţii la școală, 
dar nu aș putea spune cu adevărat. 

— Și vara aceea? Ar fi putut petrece timp cu Nick și Simon? 

— Nu sunt persoana potrivită care să răspundă la întrebarea 
asta. Nu cred că l-am văzut pe Nick mai mult de o zi pe tot 
parcursul vacanței. 

— Și în acea zi? întreb. 

— Ben, au trecut mai bine de douăzeci de ani, nu-mi mai 
amintesc ce am făcut. Probabil că m-am ciocnit de Nick prin 
Haddley și am ajuns să ne petrecem după-amiaza la 
McDonald's. Sau poate am mers până la Hadley Hill Park. Chestii 
obișnuite de vacanţă de vară, cu care să-ţi omori timpul. Nimic 
mai mult decât atât. 

— În acea zi, Nick a vorbit despre Langdon și Fairchild? 

— Nu, nu din câte îmi amintesc, răspunde Will, încrucișându-și 
picioarele inconfortabil. Urmează o pauză. Nu știu, poate o 
referinţă trecătoare, nimic mai mult decât atât. 

— În ce fel? insist. 

— Chestii de școlar, râsete și glume. Prostii. Abigail și Josie 
erau genul de fete care atrăgeau atenţia, adesea de oamenii 
nepotriviţi. S-ar putea să fi făcut o glumă despre ele, dar sincer, 
Ben, nu știu ce altceva să-ţi spun. 

— Îţi amintești cât a trecut până la crime? 

— O săptămână, poate două. Încerc să nu mă gândesc la 
asta. Chiar sunt toate astea relevante pentru ce s-a întâmplat cu 
mama ta? 

— Încep să cred că ar putea fi. Dar văd că te întrerup, spun, 
arătând din cap spre laptopul lui Will și ridicându-mă în picioare, 
așa că o să te las să-ţi vezi de treabă. 

— Trimiteam câteva e-mailuri, asta-i tot. 

— Mulţumesc pentru timpul acordat. Salută-l pe East din 
partea mea. 

Sunt pe cale să mă îndepărtez, când îmi aduc aminte de 
mesajul lui East și mă opresc. 

— Ben? întreabă Will uitându-se la mine. 

— Nu-ţi face griji, nu e nimic. 

Abia când mă întorc pe potecă și mă îndrept spre Haddley îmi 
scot telefonul. Îi trimit un mesaj lui East. 


Am stat puţin de vorbă cu Will, dar cred 
că vă pregăteați pentru prânz. Te prind 
data viitoare 


Nu trece nici măcar un minut când simt telefonul că îmi 
vibrează. 


Ce zici de mâine? 


Știu că East vrea să mă convingă să nu scriu articolul. Nu știu 
de ce., dar știu că nu o să mă las convins să nu fac asta. 


O să te anunţ, este răspunsul meu. 


CAPITOLUL 32 


Trec prin sat și văd că ofițerul Cash iese dintr-o mașină de 
poliție și se îndreaptă spre casa mea. Văzând că este singură, 
îmi grăbesc pasul și o întâlnesc când se apropie de ușa mea de 
la intrare. 

— Bună din nou, spun eu zâmbind. Bănuiesc că pe mine mă 
cauţi? 

— Domnule Harper, bună ziua, răspunde ea. Speram că ai 
avut ocazia să găsești o mostră din scrisul de mână al mamei 
tale. 

Abordarea ei este în partea complet opusă faţă de acuzaţiile 
nefondate ale detectivului Barnsdale. 

— Sunt sigur că pot găsi ceva dacă vrei să intri, spun eu. Pot 
să-ţi ofer o cafea? 

— Numai dacă bei și tu, răspunde Dani, evident ușurată de 
lipsa mea de ostilitate. 

— Sunt întreținut de cofeină, strig peste umăr în timp ce mă 
îndrept pe hol spre bucătărie și pornesc aparatul de cafea. Mi-e 
groază să mă gândesc ce se întâmplă cu tensiunea mea 
arterială. 

Dani mă urmărește și ia un loc la insula din bucătărie. 

— Două cubuleţe de zahăr în a mea, te rog, ceea ce sunt sigur 
că este și mai rău. 

Zâmbește și văd că i se luminează privirea. 

— Toţi avem viciile noastre, răspund, deschizând un sertar cu 
vechituri de bucătărie care sunt sigur că există în fiecare casă. 
Atât că sub ele se află un plic maro care nu este deloc gunoi. 
Înăuntru sunt două felicitări trimise de mama, pe care le păstrez 
de mai bine de zece ani - una este cu ocazia celei de-a 
douăzecea aniversare, ultima pentru care a fost în viaţă, și 
cealaltă este pentru a mă felicita că am promovat examenul de 
conducere. 

| le dau lui Cash și simt o dorinţă bruscă să i le smulg înapoi 
de îndată ce mă despart de ele. Nu este ca și când mă uit la ele 
tot timpul, dar este un soi de mângâiere să știu că sunt acolo. 

— Ți le voi trimite înapoi cât de repede voi putea, spune 
poliţista, apucând cu grijă felicitările, de parcă mi-ar simţi 
reticenţa. Știu că trebuie să fie foarte greu pentru tine să treci 
din nou prin toate astea. 

Mă uit la ea și, din sinceritatea din ochii ei, am impresia că ea 
chiar înţelege. Dau din umeri. 

— S-a întâmplat acum mult timp. 

— Ce poză minunată cu amândoi, răspunde ea, uitându-se la 
fotografia cu mine și cu mama în afara distileriei Arran. 

— Am făcut-o cu doar câteva săptămâni înainte să moară. Am 
rugat un trecător să ne facă o poză cu telefonul cât așteptam 
taxiul. 

— Pare fericită. 

— Cu cât mă gândesc mai mult la asta, cu atât chiar cred că 
era. Îi dau cafeaua lui Cash și mă așez vizavi de ea la insula din 
bucătărie. Excursia aceea a fost importantă pentru ea. 

— A apucat să petreacă timp cu tine, spune Cash zâmbind. 

— Mulţumesc, așa e, spun eu, dar a fost mai mult decât atât. 
S-a folosit de excursia aia să vorbească cu mine. Mereu mi-am 
spus că poate, într-un fel ciudat, se asigura că voi fi bine, dar nu 
am vrut niciodată să cred asta cu adevărat. 

— Nu ai acceptat niciodată că s-a sinucis? întreabă Cash, iar 
eu sunt ușor surprins de sinceritatea ei. 

Îmi iau o clipă înainte să răspund. 

— Nu știu dacă m-am confruntat vreodată cu asta. Nu cred că 
am vrut. 

— Dar acum? 

— Acum sunt sigur că moartea ei este mai mult decât și-a dat 
seama oricare dintre noi. 

— De ce ești atât de sigur? 

— Când mă gândesc la acea excursie, îmi dau seama că nu 
încerca să se liniștească în legătură cu mine. Se gândea la 
propria ei viaţă și la propriile planuri de viitor. 

— Ce te-a făcut să te răzgândești? 

Fac o pauză. 

— Abigail Langdon. Sau, mai degrabă, moartea ei. Mă ridic în 
picioare și încep să mă plimb prin bucătărie. Dacă, în momentul 
în care am plecat în acea excursie, mama era deja în contact cu 
Langdon? Datele se potrivesc. Mă gândesc la ploaia care a izbit 
golful în ultima noastră după-amiază în Arran. Ea devine 
convinsă că Langdon știe ceva. Apoi găsește o modalitate de a 
intra în contact cu ea, dar singurul răspuns al lui Langdon este 
să ceară bani. 

— Douăzeci și cinci de mii de lire sterline, spune Cash. 

— Exact, răspund. Mă străduiesc să-mi amintesc conversaţia 
noastră din Arran. M-a întrebat dacă credeam că sunt mai multe 
lucruri pe care nu le știm și, dacă ar exista, dacă nu aș vrea să 
știu. Am încheiat discuţia și i-am spus că nu vreau să aud așa 
ceva. 

— Oare ce credea că i-ar putea spune Abigail Langdon? 
întreabă Cash. 

Mă așez lângă ea. 

— Nu știu, dar, orice ar fi fost, era un secret pe care altcineva 
a fost foarte dornic să îl protejeze. Niște săptămâni mai târziu, 
mama era moartă. 

— Faci mulţi pași în față, spune Cash, încet. 

— Așa este, spun eu, dar cineva s-a decis să o omoare pe 
Abigail Langdon acum. De ce? 

— Pentru a proteja același secret? 

— Asta intenţionez și eu să aflu. Incepând cu ce s-a întâmplat 
în Farsley săptămâna aceasta. 

— Domnule Harper, acea anchetă se află în jurisdicția poliţiei 
din West Yorkshire, răspunde poliţista, cu un ton ușor mustrător. 

— S-ar putea să fie adevărat, ofițer Cash, spun eu, dar după 
experienţele pe care le-am avut eu cu poliția, îmi place să pun 
propriile întrebări. Poate că dacă nu m-aș fi grăbit să presupun 
că moartea mamei mele a fost sinucidere, aș fi putut pune mai 
multe întrebări la momentul respectiv. 

— Sunt sigură că nu trebuie să-ţi reamintesc că aceasta este 
o investigaţie în curs și că tot ceea ce ţi-am spus până acum 
rămâne confidenţial, spune Cash și văd un fulger de îngrijorare 
pe fața ei. 

— Poţi avea încredere în mine, răspund eu zâmbind. Nu aș 
vrea niciodată să stau în calea eforturilor poliţiei. Planul meu 
este să conduc până în Farsley mâine dimineaţă devreme. 
Vreau pur și simplu să-mi fac o idee despre oraș, poate să 
găsesc câţiva oameni care o știau pe Langdon. Nimic mai mult 
decât atât. Dacă crezi că nu o să fiu cuminte, de ce nu vii cu 
mine? 

— Mâine e sâmbătă și nu sunt de serviciu, răspunde ea 
grăbită. 

— Ei bine, eu mâine mă duc la Farsley. 

— Domnule Harper, chiar nu cred că este o idee bună. 

— Spune-mi Ben. Nu fac nimic ilegal. Dacă vii cu mine, totul 
este neoficial. 

Suntem întrerupți de un râs care se aude la ușa de la intrare. 

— Ține-ţi ideea, spun eu, ieșind repede din bucătărie. Deschid 
ușa și sunt întâmpinat de Phil Doorley, de la PDQ Deliveries. 

— Bună, Ben, spune el, întinzându-mi o cutie etichetată cu 
Serviciul Poștal Statele Unite. 

— Mai am trei din astea pentru tine în dubă. 

Pentru o clipă, sunt nedumerit de ceea ce ar putea fi. Apoi îmi 
amintesc de podcastul la care am lucrat înainte de întâlnirea 
mea cu Madeline. Tot ce s-a întâmplat de atunci mi-a alungat 
asta complet din minte. 

— Îți dau o mână de ajutor, îi răspund și merg cu el până la 
bordură. 

— Conduceţi o afacere de import din SUA? 

— Sunt o grămadă de casete vechi de interviuri. Nu au fost 
niciodată digitalizate, așa că doar așa le-am putut obţine. Una 
dintre televiziuni mi le-a expediat. 

— Totul e-n regulă? întreabă el, trecând pe lângă mașina 
parcată a lui Cash. 

— Da, da, răspund. Doar o vizită de rutină. 

Phil dă din cap în timp ce stivuita cutiile pe hol. Când ne 
întoarcem din nou la dubă, un Range Rover oprește în mijlocul 
drumului, chiar lângă noi. 

— Băâiete! strigă James Wright, sărind din mașină și 
îndreptându-se spre Phil. 

Când vede că îl urmez, se oprește. 

— Bună, Ben, ce mai faci? 

— Bine, mulţumesc, îi răspund când îl recunosc, în sfârșit, 
apoi îl întreb pe Phil dacă pot lua ultima cutie. 

Mă întorc pe potecă și, când ajung la ușa de la intrare, mă 
întorc și-l văd pe James cu braţul în jurul lui Phil, cei doi foști 
colegi de școală chicotind împreună în timp ce pândesc la 
marginea satului. Stau în pragul ușii, îmi iau telefonul din 
buzunar și scriu un mesaj rapid. 


Will, mi-a rămas pe creier ceva ce ai 
spus mai devreme. Ai spus că Langdon 
și Fairchild atrăgeau atenţia de la 
oamenii nepotriviți? Ce ai vrut să spui 
cu asta? 


Lângă mesajul meu apar două semne de văzut. Aștept să-mi 
răspundă. 


Bărbaţi. Tot felul de bărbați. 


Când mă întorc în bucătărie, ofițerul Cash își lasă telefonul 
jos. 

— O să merg cu tine mâine, dar este o vizită în oraș, nimic 
mai mult, spune ea. 

— Nu mă așteptam să fii de acord. 

— Ca să fiu sinceră, mi-ar plăcea o zi departe de Haddley. Să- 
mi zici la ce oră plecăm. 

— Devreme, răspund eu, în timp ce ea ridică din nou cele 
două felicitări pe care i le-am dat. Cumva, am reușit să trec din 
prima, spun, privind în jos la felicitarea pe care o ţine în mână. 
„Avertizează-mă întotdeauna când vei fi pe strada mea”, recit, 
amintindu-mi ce scrisese mama în ea. Mama credea că e tare 
amuzantă. 

— O femeie minunată. Pot să-mi imaginez cât de dor trebuie 
să-ţi fie de ea. 

Îmi reiau locul în faţa ei. 

— Devine mai ușor cu timpul. Poate că mă mai gândesc încă 
la ea sau la Nick, aproape în fiecare zi, dar acum de cele mai 
multe ori este într-un mod pozitiv. Am învățat să-mi amintesc 
vremurile fericite. Măcar le-am avut, spun eu și zâmbesc. 

— Vremurile bune te pot susţine prin cele rele, nu? spune 
Cash, brusc distantă. 

— Da, spun eu și ezit. Pentru tine e adevărat? 

Ea ridică din umeri. 

— Fiecare are suișurile și coborâșurile lui. lar eu nu fac 
excepție. Este nebunie curată să te aștepți ca totul să fie exact 
așa cum îţi imaginezi tu. Viaţa nu este așa. Dau din cap scurt și 
ea continuă. Crezi că viaţa o să-ţi dea ceva și apoi, dintr-odată, 
te afli în alt loc, în care nu ai crezut că ar fi posibil să fii. Își 
răsucește verigheta în jurul degetului. 

— De cât timp ești căsătorită? 

Își lasă mâinile să-i cadă. A 

— Nu mult, doar câteva luni. Încă suntem la început. Își 
termină cafeaua. Mi-am pierdut tatăl nu cu mult timp în urmă. 
Știu cât de greu poate fi. 

— Îmi pare rău. 

— Nu este niciodată ușor cu familiile, adaugă ea, ridicând a 
doua felicitare. 

— Douăzeci de ani, spun eu. Ziua mea de naștere este la 
sfârșitul lunii ianuarie dar, ca majoritatea studenţilor, nu am 
aruncat niciodată nimic. Am găsit-o când m-am întors de la 
universitate, după ce a murit mama. 

— Nu poate fi ușor, spune ea. 

— Am scos-o din nou anul următor. Mi-am spus că o voi 
scoate în fiecare an de ziua mea, dar nu am făcut-o niciodată. 
Cred că nu sunt atât de sentimental pe cât credeam. 

— Aţi fost întotdeauna doar tu și mama ta? Adică, știi, după 
Nick... completează ea. 

— Cam da. Tata nu a fost niciodată prin preajmă prea mult 
timp. A plecat când aveam trei ani. 

Ea dă din cap. 

— Îmi pare rău. 

— Nu trebuie, nu e decât o risipă completă de spațiu. Ridic 
căânile și le duc la chiuvetă. Intotdeauna a călătorit mult pentru 
muncă - ceva în vânzări, nu știu ce. _ 

Se potrivea cu personalitatea lui, presupun. Imi amintesc că 
stăteam la fereastră, așteptând să vină acasă din fiecare 
călătorie. Ne aducea întotdeauna câte un cadou, un nimic, dar 
important pentru un copil de trei ani. La ultima călătorie, am 
așteptat zile întregi, dar nu s-a mai întors niciodată. Mă uit în 
grădină. In acel weekend, Nick și cu mine am târât mașina de 
tuns iarba în grădina din spate și am încercat să tundem iarba. 

— Și nu l-ai mai văzut de atunci? 

— S-a mai întors din când în când, dar nu era niciodată de bun 
augur. Mă întorc și mă așez în faţa ei. In ziua finalei de rugby, a 
apărut de nicăieri. Mama lucra și Nick era încântat să-l vadă. 
Voia ca tata să-l vadă jucând. Mi-a spus să merg să-l salut, dar 
am refuzat. Nick m-a făcut să promit că nu îi voi spune mamei. 
Se săturase ca tata să intre și să iasă din vieţile noastre și să le 
perturbe. Făcea mereu promisiuni că va veni să ne vadă, dar 
rareori se prezenta. Ea i-a dat ultimatumul să-și ia angajamentul 
să ne vadă în mod regulat sau să stea departe. N-a făcut 
niciuna, nici alta. Câteva săptămâni mai târziu a apărut din nou, 
de data aceasta când Nick și cu mine înotam la Tooting Bec 
Lido. In timp ce alergam spre autobuz, i-a promis lui Nick că va 
fi din nou acolo săptămâna următoare. Nick a vrut să-l vadă și 
din nou m-a pus să jur că nu îi spun mamei. Știa că nu i-ar 
plăcea. O săptămână mai târziu, în acea zi fierbinte, am minţit-o 
pe mama și i-am spus că nu am chef să înot. „Cum vrei tu”, a 
spus ea, dar știu că nu putea înţelege de ce nu voiam să mă duc 
să mă răcoresc. Am ţinut secretul în faţa mamei. Intotdeauna 
mi-am dorit să n-o fi făcut. 

— Tatăl tău nu a apărut? 

Am clătinat din cap. 

— În locul tatălui meu, Nick s-a întâlnit cu Simon și au venit 
împreună cu autobuzul acasă. Langdon și Fairchild așteptau în 
sat. Îmi frec mâinile peste față. Tata ar fi trebuit să fie cu Nick. 

CINCI 


„Minti cu o ușurință tulburătoare, 


te dai drept ofițer de poliție, 
dar de fapt elimini dovezile de la locul crimei.” 


CAPITOLUL 33 


Lămpile stradale îmi luminează drumul către mașină în timp 
ce merg pe lângă marginea satului la primele ore ale dimineţii 
de sâmbătă. Când îmi aprind telefonul, se face ora 03:00. Vreau 
să fiu în Farsley înainte ca vreun ziar naţional să prindă mirosul 
poveștii. Cu o adiere puternică care suflă dinspre râu, îmi închid 
fermoarul jachetei și îmi strâng gulerul. Cât timp fac asta, văd o 
figură care începe să traverseze strada de pe Lower Haddley 
Road. 

— Tu ești, Ben? spune o voce. Privesc prin întuneric și îl văd 
pe Nathan Beavin mergând spre mine. Grozav. Incepi devreme 
sau termini târziu? 

— Tocmai plecam, răspund. Pentru tine e târziu? 

— Închidem la două și chiar și atunci mai rămân mereu câţiva 
rătăciţi. După aceea, facem puţin curat înainte să plecăm acasă. 

— Înseamnă că a fost o zi lungă. 

— Mie îmi place. Întotdeauna se strânge o mulţime distractivă 
vineri seara, răspunde el, stând acum lângă mașina mea. Am 
fost cu ochii după tine în seara asta, dar nu te-am văzut. 

— Munca m-a învins, răspund. Încep să lucrez la o poveste 
nouă și am încercat să fac ceva progrese în cercetare. 

— Asta faci și acum? întreabă el. 

Conversaţia noastră și-a schimbat rapid tonul în interogatoriu. 
Însă asta pare să fie ceva standard în interacţiunile cu Nathan. 

— Ceva de genul. 

— Ce fel de poveste are loc în miezul nopţii? 

— Ai fi surprins, spun eu, dar am ceva de mers, așa că m-am 
gândit să încerc să înving traficul. 

— Să intri înaintea haitei? 

— Ai putea și așa, răspund eu. 

— Ceva interesant? 

Nu pot decât să-i admir perseverenta. 

— E încă prea devreme să mă pronunt. În acest stadiu, nu știi 
niciodată ce se poate întâmpla cu o poveste. Mă uit în jur cu 
speranţă după ofițerul Cash. l-am spus că plec la trei. Ar trebui 
să te las să pleci, continui. Trebuie să fii epuizat. 

— Sunt aproape la limită, spune Nathan, dar te obișnuiești. Cu 
Max plecat, sper să fie o dimineață lejeră. Tatăl lui o să mai stea 
cu el încă o noapte weekendul ăsta, pentru ca eu și Sarah să 
putem merge la petrecerea soţilor Richardson. 

— Frumos, răspund eu. 

— Decent din partea lui să mai stea cu Max încă o noapte. 

— Este fiul lui. 

— E adevărat. Și-a făcut o iubită mai tânără, drăguță, din 
ceea ce spune Sarah. Nu cred că este prea impresionată. 

— După cum ţi-am spus și ieri dimineaţă, nu-l cunosc prea 
bine pe om. 

— Nu, răspunde Nathan. Am întrebat pe ici, pe colo și nimeni 
nu pare să știe prea multe despre el. Asta, sau doar nu vor să 
spună. 

— Pari destul de interesat. Cu Sarah ar trebui să vorbești dacă 
ai îngrijorări. 

— N-am îngrijorări, nu, nimic de genul ăsta. Sunt doar 
interesat de ce s-a întâmplat înainte să ajung eu aici. 

— Sunt sigur că Sarah îţi va spune tot ce va crede că trebuie 
să știi. 

— Bănuiesc, răspunde el și, în timp ce o face, sunt ușurat s-o 
văd pe Cash venind spre noi. 

— E cu tine? întreabă el, în timp ce ea se apropie îmbrăcată în 
blugi albaștri și un pulover negru. 

— Dani, spune repede ofițerul Cash, prezentându-se lui 
Nathan înainte să fiu eu nevoit s-o fac, iar eu îi explic că 
lucrează cu mine la poveste. 

— Lucrezi cu Ben pentru site? 

— Sunt independentă, răspunde ea instantaneu. 

— Una dintre cele mai bune, adaug, atrăgându-i scurt 
privirea. 

— Ce fel de chestii? întreabă Nathan. 

— În mare parte, crime, răspunde ea, dar îmi plac și articolele 
de interes uman. 

Deschid ușile mașinii în timp ce Nathan spune: 

— leșiţi din Londra? 

— Mergem spre nord, îi răspund, dar i-am promis lui Holly că 
mă voi întoarce până diseară. O să am eu grijă de tine la 
petrecere. 

— N-ai vrea să ratezi așa ceva, spune el, îndepărtându-se și îl 
privesc cum se îndreaptă prin întuneric spre casa lui Sarah. 


CAPITOLUL 34 


Corrine tresări în scaun. O clipă mai târziu, capul i se lăsă iar 
în faţă, și ochii i se închiseră din nou. Apoi, dinspre coridor 
răsună o altă bufnitură. Se trezi de-a binelea. Personalul n-ar fi 
trebuit să doarmă în salonul rezidenților, dar ea nu reușise să 
doarmă după-amiază și ce altceva avea de făcut toată noaptea? 
Se uită la ceas și văzu că nu era nici măcar ora patru. Se aplecă 
în faţă și privi pe coridor. Niciuna dintre uși nu era deschisă și 
nicio lumină nu era aprinsă. Se strădui să audă alte sunete, dar, 
în afară de doamna Hinchliffe care sforăia puternic în camera 
patru, peste tot era liniște. 

Își umflă pernele îngrămădite în spatele ei și încercă să se 
așeze din nou, răsucindu-și spatele în efortul de a găsi un loc 
confortabil. În cele din urmă, își sprijini capul de mânerul 
căptușit al scaunului, dar acesta se dădu pe spate când nasul ei 
atinse materialul texturat. Era sigură că încă se mai simţea 
mirosul de cină de seara trecută. Ura felul în care mirosurile 
persistau în azil. Fiecare miros, destinat să zăbovească zile 
întregi, un amestec permanent de varză înăbușită și urină. 

Își sprijini fata de mână până la urmă, închise ochii și începu 
să plutească. Începuse tura la șase în seara precedentă, cu 
spălatul farfuriilor, apoi i-a condus pe rezidenţi devreme la 
culcare. „Pot să te conduc înapoi în camera ta?” Asta îi spusese 
Molly că le spunea rezidenţilor în fiecare seară. Corrine abia 
aștepta să-i bage pe toţi în pat. Întotdeauna mai erau câţiva 
rătăciţi în salon, cei care voiau să vorbească. Aceleași povești, 
repetate seară de seară. Despre familiile lor, mai ales. li 


VP - 116 


spuneau cât de minunaţi și de succes, cât de amabili și populari 
erau fiul, sau fiica, sau nepoata lor. Lui Corrine i se părea că se 
dau mari. Niciunul nu părea să recunoască faptul că aceleași 
familii amabile îi lăsaseră închiși în Sunny Sea, săptămână de 
săptămână, fără nicio vizită. Dar numai despre familie părea că 
vor să vorbească, fie că era a lor sau a ei. 

În timp, ea începuse să-și creeze propriile povești. Uneori le 
spunea că părinţii ei au murit într-un accident de mașină; altă 
dată a fost un accident feroviar. Îi plăcea senzaţia caldă pe care 
o avea când oamenii o priveau cu ochii plini de simpatie. 
Aproape întotdeauna era capabilă să smulgă câte o lacrimă de 
la bătrânei, dar odată, unul dintre ei a întrebat-o unde anume se 
întâmplase accidentul. Avusese de-a face cu siguranţa feroviară 
când era mai tânăr. Paddington, i-a spus ea, cu sufletul la gură. 
Spre ușurarea ei, el a părut să accepte asta și i-a oferit 
simpatiile lui. După aceea, a observat că el era întotdeauna 
deosebit de drăguţ cu ea și de Crăciun chiar i-a cumpărat o 
cutie cu bomboane de ciocolată. Data viitoare când a întrebat-o 
unul dintre rezidenții noi despre familia ei, ea i-a spus că părinţii 
ei au fost uciși în accidentul aviatic de la Lockerbie, dar că nu-i 
plăcea să vorbească despre asta. La sfârșitul săptămânii, 
bătrâna i-a strecurat o bancnotă de zece lire. Data următoare, 
sora ei murise în atentatele de la Londra și ea s-a mai făcut cu 
încă douăzeci de lire. Apoi, mama ei a fost zdrobită de un copac 
în Marea Furtună, dar bătrânul băgăcios a început să pună 
întrebări și în curând și-a dat seama că întâmplările nu prea se 
potriveau. A avut un atac de cord la sfârșitul săptămânii 
următoare și ea a fost bucuroasă să-l vadă ieșind cu picioarele 
înainte. 

O alarmă sună brusc. Se trezi și privi înapoi pe coridor. 
Lumina strălucea în afara camerei șapte. Domnul Talisbrook - 
sau cel puţin așa credea că-l cheamă. Se întinse și abia se ridică 
în picioare, înainte ca Molly să coboare de pe coridorul din față 
și să se așeze lângă ea. 

— Domnul Talisbrook, camera șapte cred că este, Molly. 
Tocmai mă duceam acolo, spuse ea în grabă. Molly o ignoră și 
merse înainte. 

O ura pe Molly. 

Deschizând ușa dormitorului, o privi pe Molly cum se repede 
înainte. Domnul Talisbrook stătea întins pe podeaua băii. Avea 

pantalonii de pijama scoși și Corrine simţi că va vomita din 
cauza mirosului. Zăbovi lângă ușă, respirând aerul de pe 
coridor, în timp ce Molly încerca să-l resusciteze. Când Molly 
strigă la ea să meargă să cheme o ambulanţă, fu 
recunoscătoare pentru scuza de a se îndepărta cât mai mult. 

Paramedicii erau la cincisprezece minute distanţă, îi spuse 
femeia de la capătul firului. Corrine decise că ar fi bine să 
aștepte lângă ușă, să-i lase să intre. Când sosi ambulanţa, cu 
cinci minute mai devreme, fu dezamăgită să observe că ambii 
paramedicii erau femei. 

Câteva minute mai târziu, îl luau pe domnul Talisbrook pe 
targă, iar Molly a instruit-o să meargă să-i curețe camera. Se 
îndreptă spre dulapul de la capătul coridorului. lnăuntru era 
haos: o lenjerie de pat veche îndesată alături de cârpe de 
curăţat, sticle de dezinfectant și dezinfectant pentru mâini. 
Scoase un mop și o găleată și apoi găsi o nouă pereche de 
mănuși groase de cauciuc, încă în pachet. Erau ale ei acum. 

Înapoi în dormitorul domnului Talisbrook, deschise fereastra 
să lase să intre briza rece. Umplu găleata în baie și turnă o 
cantitate generoasă de dezinfectant. Işi întoarse capul și începu 
să șteargă podeaua băii, ușurată când duhoarea era cuprinsă 
treptat de parfumul artificial de lămâie. 

Lăsă podeaua să se usuce și se întoarse în dormitor să 
schimbe lenjeria de pe pat. Când aruncă cearșafurile pe hol, o 
văzu pe Molly vorbind la telefon. Trebuia să fie o veste proastă, 
dacă i-a sunat rudele în miezul nopţii. Corrine se duse înapoi în 
dormitor și se uită în jur la puţinele bunuri pe care domnul 
Talisbrook le lăsase în urma lui. Un teanc de cărți broșate, un 
stilou pe care îl folosea pentru cuvintele încrucișate în fiecare 
dimineaţă, o cutie zgâriată de biscuiţi Victoria, umplută cu 
câteva scrisori vechi și un pachet de digestive de ciocolată pe 
noptieră. În sertarul noptierei se afla o cutie de fursecuri 
nedeschise de la Walker, pe care i-o trimisese nepoata lui de 
Crăciun. Se va întoarce după ele mai târziu. Atârnate pe perete 
erau două tablouri înrămate. 

Unul era cu domnul Talisbrook și o femeie despre care 
presupunea că ar fi fost soţia lui, făcută cu cel puţin douăzeci de 
ani în urmă. | se părea că erau fericiţi și se trezi sperând că 
bătrânul nu era singur de prea mulţi ani. Al doilea era al unei 
femei care ţinea în braţe un nou-născut. Corrine o văzuse 

venind în vizită. Bănuia că era nepoata domnului Talisbrook. 
Copilul era mai mare acum, poate avea nouă luni. Femeia o 
întrebase dacă ar vrea să-l ţină în braţe. Ar fi vrut cu disperare 
să spună da. Dar, până la urmă, clătinase din cap și spusese că 
trebuie să se întoarcă la muncă. 

leșind din cameră, se opri lângă noptieră și deschise sertarul 
de sus. Erau câteva monede de trei lire la vedere, iar sub 
puzzle-ul de cuvinte încrucișate din acea dimineaţă se afla o 
bancnotă de zece lire. Le băgă pe toate în buzunar și, în timp ce 
făcea asta, îi ură domnului Talisbrook toate cele bune. 


CAPITOLUL 35 


— „În mare parte, crime, dar îmi plac și articolele de interes 
uman?” îi spun lui Dani râzând în timp ce ne facem drum în jurul 
Circularei de Nord. _ 

— Munca de poliţie se referă la oameni, răspunde ea. Imi 
place să cred că obiectivul meu principal este criminalitatea, dar 
e echilibrat ocazional de munca emoţională care poate trage cu 
adevărat sforile. 

— Ai veleităţi de scriitor, răspund eu, în timp ce ne îndreptăm 
spre autostradă. 

— Deci, ce e petrecerea de diseară? întreabă Dani. 

— Aniversarea de nuntă a vecinilor mei. 

— Prieteni buni de-ai tăi? 

— Holly este - suntem prieteni de la școală. Și mă înțeleg 
destul de bine și cu Jake. Sunt nașul fiicei lor, Alice. 

— Te bucuri să-i ai aproape? 

— Categoric. E grozav să-mi petrec timpului cu Alice, dar este 
bine și să o poţi da înapoi la sfârșitul zilei, spun eu. Am avut 
grijă de ea câteva ore weekendul trecut și ne-am petrecut tot 
timpul jucându-ne de-a v-aţi ascunselea. Când s-a ascuns ultima 
dată, nu am putut-o găsi nicăieri. După zece minute de căutări 
tot mai disperate, am chemat-o să iasă. Nu a făcut-o și a ţinut-o 
așa mai mult de două sau trei minute, dar pentru acele 
momente, când habar n-aveam unde se află, am fost îngrozit. 

— Unde era? 

— Se închisese într-un dulap din spatele bucătăriei și nu a 
putut ieși, răspund. In cele din urmă, ea a strigat, iar eu m-am 
dus jos să o salvez. Ea a crezut că a fost hilar, dar stomacul mi-a 
fost agitat în următoarea jumătate de oră. Dacă aș fi părinte, 
obiectivul meu principal ar fi să menţin copilul în viață! 

— Ai fi un tată grozav, spune Dani. 

— Nu sunt sigur de asta. Nu pentru o vreme, oricum. Și tu? 
Copii la orizont? 

— Eu? spune Dani, cu degetele îndreptându-se spre 
verigheta. Nu cred, nu. Nu suntem căsătoriţi nici măcar de șase 
luni. Copiii s-ar putea să fie nevoiţi să aștepte încă un timp. 

— Cariera pe primul loc? 

— Ceva de genul. Aștept să continue, dar nu o face, deși simt 
că este dornică să continue conversaţia. Știi că nu te pot scăpa 
de amenzile de viteză, da? spune ea, în timp ce începem să 
urcăm pe M1 spre Yorkshire. 

— Nu mă oprește nimeni pentru optzeci. 

— Zici că ești tata, și el era poliţist. Și mie mi se pare mai 
aproape de optzeci și cinci. 

Cu un oftat exagerat, fac ce mi se spune și îmi iau piciorul de 
pe acceleraţie. 

— Nu are rost să te îmbufnezi, spune ea. O să te prindă 
radarul. 

— Nu mă îmbufnez, doar îmi odihnesc buza de jos, răspund 
eu, și, râzând din nou, trecem peste M25, o mașină singuratică 
sâmbătă dimineaţă devreme. Sunt sigur că tatăl tău a fost scutit 
de amenzi de viteză. 

— Nu suntem deasupra legii, spune Dani. Îi arunc o privire 
rapidă și își dă ochii peste cap. Bine, poate un grad de 
flexibilitate în ceea ce privește tichetele de parcare, dar nimic 
mai mult decât atât. 

— Pun pariu că pe vremea tatălui tău era ceva mai multă 
flexibilitate. 

— Sunt sigură că era, dar vremurile s-au mai schimbat. 

Mergem mai departe în tăcere pe drumul pustiu și luminat, 
până când Dani se întoarce din nou către mine. 

— Spune-mi despre Elizabeth Woakes, spune ea. 

Arunc o privire spre ea. Faţa îi strălucește, luminată de neonul 
unei benzinării care se apropie. 

— Mă întreabă Dani sau agentul de poliție Cash? 

— E vreo diferență? 

— Vreau să am încredere în tine, răspund, dar pentru ca ziua 
de azi să funcţioneze, trebuie să fie neoficial. 

— Sunt de acord cu asta. 

Mă întorc să-i întâlnesc zâmbetul. 

— Și detectivul Barnsdale? 

— Ben, am fost de acord că e neoficial. Spune-mi despre 
doamna Woakes. 

— V-aţi întâlnit cu ea, nu? spun eu după o clipă. 

— Imediat după ce te-am văzut pe tine. 

— Și? 

— Eu am întrebat prima. 

— Întotdeauna mi-a plăcut de ea. A trecut prin multe. 

— Am văzut asta, răspunde Dani. Nu-i place deloc poliţia. Am 
crezut că tu ești greu de gestionat până am cunoscut-o pe ea. 

— Durerea unei mame este întotdeauna mult mai mare, oricât 
de mult ar încerca ea să o ascundă. Și apoi a fost soţul ei. 

— Ce vrei să spui? întreabă Dani. 

— Când a dispărut, poliţia nu s-a arătat interesată. Era deja 
fără adăpost de doi ani, iar faptul că se îndepărtase de Haddley 
nu era o preocupare a lor. Optsprezece luni mai târziu, era mort. 
Nu e vina ta, dar ea dă vina pe poliţie. 

Dani dă din cap în tăcere. După un moment, ea continuă. 

— Nu îmi place niciodată să spun că cineva a minţit, dar ea a 
făcut un spectacol grozav cu faptul că nu știa despre Demi 
Porter sau Farsley. Bănuiesc că știa deja, fie de la mama ta, fie 
de la oricine i-a spus mamei tale. 

Ezit și simt ochii lui Dani asupra mea. 

— Ştia, nu-i așa? Când ţi-a spus? 

— leri dimineaţă, recunosc. Am luat micul dejun cu ea. Dara 
fost în Farsley o singură dată. 

— A fost în Farsley? 

— Asta nu înseamnă nimic, adaug eu grăbit. A fost acolo doar 
o zi. Era mai mult despre Simon decât despre orice altceva - o 
mamă care avea nevoie de o conexiune. Dar nu mă pot abține 
să mă întreb dacă mai era ceva ce nu mi-a spus. 

— Continuă, spune Dani. 

— Înainte de a fi uciși Nick și Simon, circulau zvonuri despre 
Langdon și Fairchild, povești despre ele petrecând cu bărbaţi în 
vârstă. 

— Doamna Woakes ţi-a spus asta? 

— Nu, categoric nu, acele povești erau bârfe de școlari, dar 
am avut impresia că zvonurile acelea și-au făcut cumva drum 
înapoi la școală, poate chiar la soțul ei. Și când am vorbit ieri cu 
doamna Woakes, am avut impresia că ascunde ceva. M-am 
gândit că poate vrea să-i protejeze memoria lui Peter. 

— Directorul și școlărițele? S-a mai întâmplat. 

— Nu asta spun. S-ar putea să fi fost conștient de povești, 
asta e tot ce spun, dar nu mă îndoiesc că Peter Woakes a fost 
un om bun. 

— L-ai cunoscut? întreabă Dani și îi recunosc talentul de a 
pune întrebări simple. 

— Nu, dar știu că a fostun om bun. 

— Asta pentru că Elizabeth Woakes ţi-a spus că a fost. 


CAPITOLUL 36 


Holly închise strâns ochii și își controlă respiraţia. Întorcându- 
se încet, se prefăcu că intră și iese dintr-un somn adânc. și 
simţea soţul treaz lângă ea, îi simţea privirea asupra ei. Apoi îi 
simţi atingerea pe braţ și respiraţia pe gât. Își încovoie corpul 
până la marginea patului. Câteva clipe mai târziu, când fiica ei 
strigă din dormitorul vecin, se urî pentru valul de ușurare care o 
cuprinse. 

Sărind din pat, ea își luă telefonul și îi spuse lui Jake în șoaptă 
când părăsi camera: A 

— Sunt sigură că este doar un vis urât. Intoarce-te la culcare. 
Mă ocup eu de ea. Trebuie să fii epuizat. 

— La mulți ani, răspunse Jake, întinzându-și braţele deasupra 
capului. Nu sta mult. 

— La mulţi ani și ţie, spuse Holly, sărutându-și repede soţul pe 
obraz. 

Holly traversă holul și intră în dormitorul fiicei sale, unde o 
găsi pe Alice stând pe podea înconjurată de jucăriile ei 
preferate. 

— Ce pui la cale? întrebă Holly. 

— Riduri mănâncă toate prăjiturile, răspunse Alice. 

— Cine? spuse Holly. 

— Riduri, răspunse Alice, ridicându-și câinele de pluș. Avem o 
petrecere. Eu, Riduri, Lemnică și Fulguleţ. Riduri a fost lacom. 

Holly luă plapuma fiicei sale de pe pat și se cuibări lângă 
cățelul Riduri, maimutica Lemnică și iepurașul Fulguleţ. 

— De ce nu pot sta la toată petrecerea voastră în seara asta, 
mami? spuse Alice, în timp ce îi mai turna lui Woody o băutură. 
Pe-ăsta să nu-l mai verși, îl mustră ea. 

— Vei fi acolo mare parte din ea, răspunse Holly. Și ai noua ta 
rochie de petrecere de purtat. 

— Dar nu vreau să trebuiască să mă duc la culcare. Nu vreau 
să dorm acasă la bunica. Vreau să dorm la mine acasă. 

— Dormi acolo doar dacă obosești. Sunt sigură că bunica va 
pregăti un pat frumos și confortabil pentru tine. 

— Bunica nu mă place. 

— Ce prostie. Bineînțeles că te place. 

— Nu cum mă iubește bunicul. 

— Și bunica te iubește, promit. De ce nu mergem la ea acasă 
după-amiază, ca să fii prima care vede petrecerea? 

— Înaintea oricui? 

— Da. 

— Chiar înainte de tati? 

— Da, chiar înainte de tati. Ne poţi ajuta să umflăm baloanele. 

— Pot să iau unul? Sau două? Sau trei, sau patru, sau cinci, 
sau șase. 

— Sunt sigură că poţi, spuse Holly, descurcându-i părul fiicei 
sale. Cred că va trebui să spălăm ăsta înainte de diseară. 

— Poate veni și Fulguleț? Adoră petrecerile. Și Max. 

— Cred că Max s-ar putea să fie acasă la tatăl lui în după- 
amiaza asta. 

— Sau poate că se joacă cu Nathan. Nathan locuiește în casa 
lui Max acum. 

— Uneori așa face. 

— Nathan este acum tatăl lui Max? M-a ajutat să mă urc pe 
toboganul lui Max. Mi-aș dori să am un tobogan ca Max, spuse 
Alice, punându-și braţul în jurul mamei ei. 

— Tatăl lui Max este încă tatăl lui, spuse Holly. Poate c-o să 
primești și tu un tobogan pentru următoarea ta zi de naștere. 

Alice se gândi o clipă, apoi spuse: 

— Riduri are nevoie de încă o băutură. Îi torni tu, te rog? Holly 
luă ceainicul fiicei ei și turnă o băutură imaginară. Dacă nu pot 

avea un tobogan până de ziua mea, putem să mergem să ne 
jucăm pe toboganele din parc? 

— După ce ne îmbrăcăm și luăm micul dejun. 

— Și vine și tati? 

— Da, vine și tati, dacă vrea. 

— Și bunicul? 

— Nu, nu cred că bunicul va veni cu noi dimineaţa asta. 

— Atunci poate să mă ajute tati să mă urc în tobogan. Mă duc 
să umplu ceainicul, spuse Alice, și luă ceainicul, apoi ieși din 
cameră. 

— Să nu pui prea multă apă, strigă Holly, auzindu-și fiica 
intrând în baie. Ridicându-și repede telefonul, Holly îi trimise un 
mesaj lui Sarah. 


Ești trează? 

Tocmai m-am întins. 
Norocoaso! 

Aniversare plăcută. 


Mulţumesc. Încă trebuie să 
vorbesc cu tine. 


Ai vorbit cu Jake? 


Nu am de gând să mă 
răzgândesc. Trebuie să plec. 


Te voi ajuta dacă asta îţi dorești cu 
adevărat. Dar cum rămâne cu Alice? 


Alice trebuie să fie cu mine. 
Și taţii au drepturi. 


Nu spun că Alice nu-l va mai 
vedea pe Jake. 


Nu are nevoie să fie și cu 
tatăl ei? 

Holly făcu o pauză. Doar tastarea cuvintelor îi făcu mâinile să 
tremure. 


Jake nu este tatăl lui Alice. 


CAPITOLUL 37 


Urcăm pe strada principală din Farsley și ieșim pe șoseaua de 
centură, apoi ne întoarcem în parcarea supermarketului local. 
leșim din mașină și Dani își arcuiește spatele, iar eu îmi întind 
braţele, ușurat că am ajuns la sfârșitul călătoriei noastre de 
aproape cinci ore. 

— Eşti sigur că ăsta e? o întreb. 

Ea dă din cap. 

— Nu este un oraș chiar atât de mare. Cu siguranţă aici a 
lucrat Abigail. 

Un cărucior de cumpărături se îndreaptă spre noi, împins de 
vântul care bate prin parcare, iar un angajat aleargă după el. 
Fug să opresc căruţul, iar însoţitorul îmi mulțumește. Glumim că 
va avea o zi plină și apoi, când ploaia începe din nou, Dani și cu 
mine ne facem drum spre intrarea în magazin. Ajunși înăuntru, 
ne refugiem în cafeneaua de la McDonald's, amândoi pregătiţi 
pentru o cafea și un sandviș la micul dejun. 

— Aş spune că a făcut o treabă decentă să-și construiască 
aparenţa unei noi vieţi în jurul secretului pe care-l ascunde, 
spune Dani în timp ce își usucă părul, strângându-și buclele 
blonde în mâini. 

— Abigail Langdon? 

— Elizabeth Woakes. 

— Ştii că îmi place de ea și de familia ei. Este un om bun. 

— În ce fel? 

— Dani, fiul ei a fost ucis cu brutalitate și a fost lăsată să-și 
crească singură fiica. Cred că a făcut o treabă destul de bună. 

— Ce ai spus în mașină despre soţul ei... 

— Am spus doar că, vorbind cu ea, am avut impresia că îl 
proteja în vreun fel sau că simţea nevoia să-i protejeze 
memoria. 

— Bine, ascultă-mă puţin, spune Dani, în timp ce ne așezăm 
la o masă din colț. Cumva, mama ta și Elizabeth Woakes află 
unde este Langdon. Mama ta încearcă s-o contacteze pe 
Langdon, convinsă că are informaţii de împărtășit. Cine spune 
că Elizabeth Woakes nu a făcut același lucru, dar pentru un 
motiv foarte diferit? 

— În niciun caz nu a fost doamna Woakes. 

Dani se oprește o clipă. 

— Mama ta a vrut să descopere un secret. Elizabeth Woakes a 
vrut să protejeze unul. x 

— Nu ai nimic care să dovedească asta. Incă mai speculăm și 
că Langdon chiar avea ce informații să-i vândă mamei. Ar fi 
putut s-o păcălească tot timpul ăla. 

— Elevele sunt păcălite în fiecare zi a săptămânii. De ce nu și 
de Peter Woakes? 

Enervat de incapacitatea mea de a-i înăbuși speculaţiile lui 
Dani, sunt ușurat să aud o voce din spatele nostru, care ne 
întrerupe conversaţia. 

— Bună din nou, spune angajatul din parcare. 

— Bună, răspund, întorcându-mă. Vrei să ni te alături? 

— Nu, nu, drăguţ din partea ta, dar sunt doar într-o pauză de 
douăzeci de minute. M-am gândit să beau o ceașcă de ceai, să 
mă încălzesc. 

— Nici noi nu stăm prea mult, dar ne-ar bucura puţină 
companie, insist, ridicându-mă în picioare. 

— Cam așa e, spune el zâmbind și luând loc lângă noi. 

— Lucrezi de mult aici... Ted? 

Întreb și fac semn spre insigna lui cu numele. 

— De șaptesprezece ani, răspunde el. Am început să lucrez 
când m-am pensionat, continuă, chicotind la replica pe care sunt 
sigur că a mai folosit-o de multe ori până acum. Șaptezeci și 
șase am acum. 

— N-ai crede niciodată, spune Dani. Nu pari o zi peste șaizeci. 

— Fata asta e de păstrat, îmi spune Ted, zâmbind, și cred că 
roșesc. A, hoţoman mic. Ce băiat norocos, îi spune lui Dani, 
uitându-se la verigheta ei. 

— Nu suntem căsătoriți, spun eu grăbit. 

— Asta nu mă îngrijorează deloc, nu în zilele noastre. Depinde 
de voi cum vă trăiţi viaţa. 

— Nu, adică e căsătorită cu altcineva. 

Acum chiar roșesc. 

— Suntem colegi, spune Dani. Jurnaliști. 

— Am înţeles, gata. Și îi văd zâmbetul dispărând de pe față. 
De-aia voiaţi voi așa tare să stau cu voi. Și eu care mă gândeam 
ce cuplu drăguţ sunteţi. Uneori chiar îmi fac prima impresie tare 
greșită. Nu e de ajuns că biata fată a murit? 

— Nu, Ted, nu despre asta e vorba, spun eu, încercând să mă 
întorc repede. Ne-am oprit aici pentru cafea și micul dejun, 
nimic mai mult. Lucrăm la un radio de sport. Dani este 
producătorul meu. Venim din Manchester pentru meciul United 
de la prânz. 

Dani dă din cap și zâmbește. 

— Chiar așa? răspunde Ted. Și mie îmi place un pic fotbalul. 
Cum vă numiţi? 

— Oliver Hughes - poate c-ai auzit de mine. Eu fac 
comentariul și apoi analiza după meci. 

Ted dă din cap. 

— Cred că am auzit, da, deși jumătate din timp nu sunt sigur 
că știi cu adevărat despre ce vorbești. 

— Poţi să mai spui asta o dată, spune Dani și râdem cu toţii. 

— Ce crezi de șansele lui Leeds astăzi? întreb. 

— N-am nicio nădejde, răspunde Ted, golind două plicuri de 
zahăr în ceai. Imi pare rău că m-am rățoit la voi adineauri. 

— Stai liniștit, spune Dani calmă, întinzându-se spre Ted. 

— Spuneai că i s-a întâmplat ceva cuiva din magazin - o fată 
care a murit? Trebuie să fi fost o perioadă dificilă. 

— Groaznică, spune Ted, frecându-și faţa cu mâinile. 
Managerul ne-a spus ieri că Demi a murit. Cum n-a mai venit la 
serviciu, nu ne-a luat prea mult să punem totul cap la cap când 
am auzit că a fost descoperit un cadavru în oraș. 

— Probabil că asta i-a încordat pe toţi, spun eu, mușcând din 
sandviș. Acum trebuie să acopere cineva tura lui Demi, nu? 

— Nu e ca și cum ar fi făcut vreodată mare lucru, răspunde 
Ted, coborând vocea. Cu adevărat, ea doar stivuia rafturi. Avea 
multe ture de noapte. Nu o lăsau niciodată să stea la casă. „Nu 
față în faţă cu clientul”, orice ar înseamnă și asta. 

Stăm în liniște o clipă. Văd că Ted începe să ne placă și nu 
vreau să-l sperii. Dar, destul de repede, continuă. 

— Presupun că era o fată destul de drăguță. Avea un 
temperament cam vulcanic uneori, dar nimic rău. Avea și un pic 
de trecut, din ce spuneau oamenii. 

— Cum adică? spun eu, evitându-i privirea lui Dani. 

— Nu e treaba mea să spun, dar se pare că se amestecase în 
niște situaţii destul de nefericite când fusese mai mică. Ted își 
coboară vocea conspirativ. Droguri. 

Eu și Dani încercăm amândoi să părem șocați. 

— Chiar așa? 

— Se spune chiar că ar fi traficat. 

— Pe bune? 

— Nici eu nu sunt sigur, continuă Ted. 

— Uneori, n-ai de unde să știi, spune Dani. 

— Da, e-adevărat, dar traficanţii ăștia de droguri, îi vezi pe la 
televizor, au mereu o grămadă de bani. Demi locuia într-un 
apartament amărât cu un dormitor, deasupra restaurantului 
indian de pe strada principală. N-avea niciodată bani. In fiecare 
săptămână, se împrumuta să-și cumpere ţigări sau băutură. 
Habar n-am cum făcea suficienţi bani să-și plătească chiria. 

— Avea mulţi prieteni pe-aici? întreabă Dani. 

— Acum doar mă interoghezi, spune Ted, mustrător spre 
Dani. Să spunem doar că era destul de solitară. 

— Genul tăcut? 

— Nu știu ce să zic. Nu a avut niciodată probleme să găsească 
vreun fraier dispus să-i facă cinste cu un pahar la cârciumă. 

Mă ofer să-i cumpăr lui Ted încă o ceașcă de ceai înainte să 
plecăm, dar el spune că o să stea toată ziua la toaletă dacă mai 
bea unul. leșim cu toţii împreună din magazin și în timp ce ne 
întoarcem spre parcare, îl întreb dacă, cu tot ce se întâmpla în 
viaţa ei, Demi păruse vreodată speriată. 

— Nu ea. Întotdeauna a crezut că va scăpa basma curată într- 
un fel sau altul. Bănuiesc că de data asta s-a înșelat. 


CAPITOLUL 38 


Aleea din spatele șirului de magazine terasate de pe strada 
principală din Farsley este pustie. Un gunoier golește 
tomberoanele în timp ce eu și Dani trecem pe lângă intrarea din 

spate a cârciumii din colţ. Aburi ies pe lângă spălătorie, iar la 
intrarea din spate a salonului de coafură al lui Gracie este un 
stilist care își aprinde ţigara de dimineaţă. De la primul etaj al 
fiecărei clădiri coboară scări de-a lungul terasei, fiecare set 
ajungând la câte două etaje. Poarta din spatele restaurantului 
indian este deschisă, iar curtea e plină de cutii aruncate și de 
pungi albastre pregătite de reciclare. 

Dani mă prinde de braţ. Ridică privirea către un poliţist în 
uniformă care se sprijină de balustrada din spatele unuia dintre 
apartamente. Are capul plecat și pleoapele căzute. 

— Acela trebuie să fie apartamentul ei, spune Dani. 

Nu ezit. lute, urc treptele câte două și îi fac semn lui Dani să 
mă urmeze. 

— Ben, nu... spune Dani, dar eu sunt deja în capătul scărilor. 

— Agent, spun eu, pe un ton rapid și ascuţit. Întorcându-se 
spre mine, încearcă să stea în picioare și să-și îndrepte 
uniforma. Detectiv Lesley Barnsdale, Poliţia Metropolitană. 
Acesta este ofițer Dani Cash. Scuze dacă te-am trezit. 

— Domnule, nu, îmi pare rău, domnule, răspunde polițistul. Eu 
doar... 

— Îţi odihneai picioarele? spun eu, zâmbind. Am văzut. 

— Da, domnule, răspunde el, recunoscător. 

— Știţi că noi cooperăm cu poliţia din West Yorkshire în acest 
caz, nu. Ce afacere urâtă. 

— Da domnule. Tocmai din Londra sunteţi, domnule? 

— Aș putea să vă spun ceva, domnule, îmi spune Dani, cu 
ochii mari. 

— Nu chiar acum, ofițer, îi răspund. Stăm doar dimineața 
asta, îi spun poliţistului local de la ușă. Te rog să deschizi. 

Bâjbâie după o cheie, apoi deschide ușa apartamentului lui 
Langdon. 

— Nu stăm mai mult de zece sau cincisprezece minute. Intru 
și Dani mă urmează, foarte aproape în spatele meu. Închide ușa, 
Cash, spun, de îndată ce intrăm. 

— Ştii că poţi fi închis pentru că te-ai dat drept ofiţer de 
poliţie, Lesley Barnsdale? 

— Fluiditate de gen, răspund. Hai, începe să cauţi. Orice ne-ar 
putea spune ceva despre viaţa ei de după eliberare. Sau orice 
care să o lege de Haddley. 

— Ben, știi foarte bine că echipajul de poliţie probabil a căutat 
deja în tot apartamentul. 

— Același echipaj care nu știa că identitatea ei a fost 
compromisă acum mai bine de un deceniu? 

Deschid sertare și dulapuri din spaţiul restrâns al bucătăriei. 

— Era incredibil de ordonată, spun eu, observând ordinea și 
precizia puţinelor obiecte ale lui Langdon. _ 

— Unsprezece ani de arest, răspunde Dani. Inveţi foarte 
repede că totul are locul lui. Și dacă vrei să-l păstrezi, trebuie 
să-l ascunzi noaptea. 

— Bine că a ieșit ceva bun din asta, spun eu, în timp ce intru 
într-o sufragerie aproape goală. La naiba, șoptesc și mă întorc 
repede cu spatele la canapeaua gri deschis, plină de sânge. 

Dani pășește în fața mea și privește în jos la locul crimei. 

— Mult sânge, spune ea calmă, dar niciun deranj prea mare în 
jurul scenei. Nicio ruptură de cuţit în canapea, nimic care să 
sugereze că ar fi avut loc o luptă. Aș spune că o singură lovitură 
și a fost moartă, continuă ea, în timp ce eu îmi frec degetele în 
jurul gâtului. 

— Cineva intră prin bucătărie, vine în spatele ei și înainte ca 
ea să-și dea seama, e gata, sugerez, stând într-o parte a 
camerei. 

— Dar nu există niciun semn c-ar fi avut loc o spargere, spune 
Dani. 

— Mă bucur să știu că verificai în timp ce eu îl distrăgeam pe 
poliţist. Crezi că Langdon l-a invitat înăuntru pe ucigașul ei? 
Dacă da, putem presupune că, după toate probabilitățile, se 
cunoșteau deja. Ar putea fi o afacere cu droguri care a mers 
prost? 

— Nu e imposibil. Cineva află cum au fost uciși Nick și Simon, 
apoi o ucide în același mod, să creeze o diversiune. 

— Sau, și mai probabil, spun eu, a fost cineva care avea 
legătură cu ea și cu crimele iniţiale. Și e legat de Haddley. 

În partea îndepărtată a camerei se află o perdea, pe care o 
trag înapoi pentru a dezvălui un pat de o persoană bine făcut, 
cu haine agăţate ordonat pe o sfoară de rufe. 

— Nu prea trăia o viață opulentă, spun, în timp ce 
îngenunchez și deschid un sertar de sub pat. 

— Prosoape curate și o pernă de rezervă. 

— Se simte ca și cum nu a făcut mai mult decât să existe, 
spune Dani. 

Mă târăsc prin cameră și trag de un al doilea sertar de 
deasupra patului. Este blocat de o noptieră micuță. Mă uit în 
interiorul noptierei, dar nu e nimic acolo în afară de un roman de 
E.L. James. Împing noptiera într-o parte și deschid sertarul de 
deasupra patului. Mă izbește un miros de mucegai de la niște 
ziare pline de umezeală. Le recunosc imediat. Ediţii naţionale de 
acum zece ani. În timp ce le răsfoiesc, văd aceeași imagine, iar 
și iar, uitându-se la mine. Mama mea, în seara aceea, pe malul 
Tamisei. 

Acestea sunt articolele despre moartea ei. 

— Am găsit ceva, spun, în timp ce scot hârtiile și le întind pe 
pat. O văd pe Dani recunoscând faţa mamei mele. Întorc pagina 
unui tabloid și văd din nou imaginea infamă a lui Nick și Simon 
stând unul lângă altul, zâmbind cu braţele în jurul celor două 
criminale. Ziua de sărbătoare aduce acum doar groază. 

Mă întorc și o simt pe Dani cum mă mângâie ușor pe spate. 

— Eşti bine? întreabă ea. 

— Să-i văd aici, cu ea, răspund, incapabil să-mi ascund 
tremurul din voce. E ca și când încă mai avea stăpânire asupra 
lor. 

Se aude un zgomot la ușa din bucătărie și, auzind-o cum se 
deschide, îndes ziarele înapoi în sertar. 

— Scuzaţi-mă, domnule, strigă polițistul din bucătărie. 

— Vin imediat, ofiţer, îi răspund, iar Dani se grăbeşte înapoi în 
sufragerie. 

— Suntem aproape gata și plecăm, o aud spunând. 

Bag ultimele ziare în sertar și, din interiorul unui exemplar din 
The Times cade un plic. Recunosc instantaneu scrisul mamei 
mele. Strecor scrisoarea în buzunarul interior al jachetei, apoi 
închid în tăcere sertarul și pun noptiera la loc. 

— Totul în regulă, ofiţer? întreb în timp ce trec repede prin 
cameră, pe lângă el și direct spre ușa din spate a 
apartamentului. 

— Da, domnule. Voiam doar să vă spun, răspunde el, în timp 
ce Dani și cu mine începem să coborâm scările exterioare din 
spate, că am vorbit cu inspectorul Kavanagh și că ar dori să vă 
întâlniți aici, la locul crimei, în treizeci de minute. 

— Excelent, spun eu când ajungem la piciorul scărilor. Ne 
ducem să ne luăm o cafea și ne întâlnim cu el aici. 

— Singurul lucru, domnule, după apelul dumneavoastră de 
ieri, inspectorul a rămas cu impresia că sunteţi femeie. 


CAPITOLUL 39 


Cu coada ochiului, o văd pe Dani privind înapoi peste umăr, în 
timp ce o conduc prin curte și înapoi pe alee. 

— Fericit acum? spune ea când ieșim pe strada principală din 
Farsley. 

Scot plicul din buzunar și i-l flutur în faţă. Îi văd în privire că-și 
dă seama ce e, apoi își îngustează ochii. 

— Minţi cu o ușurință tulburătoare, te dai drept ofițer de 
poliţie, dar de fapt elimini dovezile de la locul crimei, spune ea. 

— Trei talente excelente, răspund eu zâmbind. 

— Nu e amuzant, Ben. 

— Hai în mașină, răspund eu și îmi scot cheile, apoi încep să 
alerg în jos la vale spre parcarea barului. 

—O să fim pe autostradă cu mult înainte să ajungă 
inspectorului Kavanagh. 

Descui mașina și Dani deschide ușa din partea pasagerului. 
Nu spune nimic până când aproape ajungem pe șoseaua de 
centură. 

— Ce-o să se întâmple când o s-o sune pe Barnsdale? 

— Ar fi putut fi oricine, răspund. Și de ce ţi-ai da tu numele 
real? Nu are niciun sens. 

— Cineva mi-a furat identitatea până la buclele blonde? 

— Asta s-ar putea să fie mai dificil, recunosc. 

— Și cine ar ști măcar că Barnsdale și cu mine lucrăm la acest 
caz? 

— Ei bine, ce naiba face Barnsdale în Londra oricum? Nu-i 
pasă, asta face. 

— la-o mai ușor, spune Dani, în momentul în care ating suta. 
Nu vrem să fim opriţi de poliţie. Și ţine minte radarele. 

— Da, doamnă, răspund. 

— Am sentimentul că nu iei nimic din tot ce-ţi spun în serios! 

— Am învăţat să nu-mi fac griji pentru lucrurile mărunte în 
viaţă. O să aflu adevărul și nu-mi pasă ce trebuie să fac ca să 
ajung la el. Barnsdale mă poate aresta dacă asta vrea, dar 
succes cu furtuna de presă care se va dezlănţțui. O să aflu ce s-a 
întâmplat cu mama, iar ucigașul lui Abigail Langdon mă va 
ajuta. 

— O să te las s-o convingi singur pe Barnsdale. N-ar trebui s-o 
subestimezi. 

Conducem în tăcere spre autostradă, dar, în timp ce trecem 
pe lângă un convoi de echipamente militare care se îndreaptă 
spre sud, mă întorc spre Dani și o întreb dacă ajunge la geaca 
mea. Ea se răsucește și o trage de pe bancheta din spate. 

— Este în buzunarul cu fermoar, spun eu. 

— Ești sigur că vrei să faci asta acum? întreabă ea, punând 
plicul în poală. 

Arunc o privire spre scrisoare. 

— Aș recunoaște oriunde scrisul mamei mele, spun, văzând 
plicul adresat lui Demi Porter. 

— De ce să n-o citim când ne oprim? Asta este o probă. 

— Nu, hai s-o facem acum, spun eu, schimbând benzile 
pentru a depăși o dubă albă. Vreau să știu ce a spus mama. 
Dacă nu vrei tu să o citeşti, o voi face eu. 

Dani ridică încet plicul și scoate cu grijă scrisoarea din 
interior. Recunosc hârtia - crem, cu adresa noastră imprimată 
deasupra. Mamei mele îi plăcea să trimită scrisori personale, 
scrise de mână, ori de câte ori putea. 

Pe măsură ce Dani desfășoară scrisoarea, văd că este doaro 
foaie, pe o singură faţă. 

— Vrei s-o citesc? 

— Da, te rog, răspund. 


Dragă Abigail, începe Dani. Vreau să încep prin a-ți multumi 
că mi-ai scris înapoi. Sunt sigură că a fost nevoie de mult curaj 
din partea ta și pentru asta iți sunt recunoscătoare. După cum 
ti-am promis, ti-am distrus deja scrisoarea. 


Așa cum ti-am spus și în scrisoarea mea anterioară, nu am 
banii pe care îi ceri tu. Înţeleg că circumstanțele tale actuale 
sunt dificile, dar eu cred că te pot ajuta în alte moauri. 

As fi vrut să te fi putut ajuta când erai mică. Încep să înțeleg 
cât de nefericită ai fost, cât de disperată. Mi-aș fi dorit să te 

cunosc atunci. Aș fi putut să te ajut să găsești o altă eliberare 
pentru mânia ta împotriva tuturor celor care te-au înconjurat. 
Citindu-ţi scrisoarea, am început să înțeleg animozitatea pe care 
o ai fată de Haddley și fată de unii dintre oamenii care încă mai 
trăiesc aici. 

De aceea îţi scriu din nou. Sunt sigură că păstrezi un secret 
adânc, unul pe care ti s-a spus să-l porți pentru tot restul vieții 
tale. Ca mamă care și-a pierdut un copil, știu că este o povară 
enormă de purtat de una singură. Nu sunt în situația în care să 
te pot ajuta în modul pe care-l ceri, Abigail. Dar cred că pot să-ți 
ajut copilul. Trebuie doar să-mi spui ce știi. 


Cu drag, Clare Harper. 

ȘASE 


„Iubirea unui părinte poate fi o forță irezistibilă. 
Este ceva ce nu se stinge niciodată.” 


CAPITOLUL 40 


Îmi împing într-o parte sandvișul cu brânză prăjită pe 
jumătate mâncat. În cafeneaua de pe autostradă, ridicată 
deasupra M1, Dani stă vizavi de mine și mănâncă încet dintr-o 
salată de quinoa. Sunetul mașinilor care trec sub noi se 
amestecă cu zgomotul restaurantului și cu zumzetul scăzut al 
conversaţiilor ţinute în liniște în spaţiul deschis. Dar eu și Dani 
stăm în tăcere. 

Sunt conștient de fisura dintre noi încă de când i-am citit 
scrisoarea mamei. Pentru Dani, scrisoarea este o probă într-un 
caz de crimă, iar eu i-am compromis poziţia. In ceea ce mă 
privește, sunt sigur că dacă nu aș fi mers în Farsley, scrisoarea 
ar fi rămas nedescoperită și nimeni nu ar fi știut niciodată 
adevăratul motiv pentru care mama a contactat-o pe Abigail 
Langdon. Știu acum că dorința mamei de a lua legătura cu 
Langdon nu a fost niciodată despre mântuire sau iertare. Era 
vorba despre credinţa ei că Langdon dăduse naștere unui copil 
și despre speranţa ei că acel copil ar putea fi al lui Nick. Mai am 
și alte întrebări pe care trebuie să le pun lui Madeline și 
doamnei Woakes. Nu mă voi opri acum. 

— Ar fi putut mama ta să păstreze, totuși, scrisoarea pe care 
a primit-o de la Abigail Langdon? întreabă Dani, rupând în sfârșit 
tăcerea. 

— Nu. Și-a ţinut întotdeauna cuvântul, îi răspund. 

— Te-ai-uitat prin toate lucrurile ei? 

— Da, răspund. 

— Nu cred că a fost ușor, spune Dani, după un moment. 

— Să-i strâng lucrurile mamei a fost doar o altă încercare să- 
mi încep din nou viața. 

Mă ridic în picioare și strâng farfuriile de pe masă. 

— Îmi iau o cafea pentru drum, spun. Vrei și tu una? 

— Sunt bine, mulțumesc, răspunde Dani. Eu mă duc până la 
toaletă. Ne vedem înapoi la mașină. 

Stau la tejghea și o privesc pe Dani traversând cafeneaua și 
coborând scările. Îmi comand băutura și-mi deschid telefonul să 
plătesc, apoi apelez numărul lui Elizabeth Woakes. In timp ce 
barista îmi face spuma de lapte, vocea doamnei Woakes îmi 
spune că nu poate ajunge la telefon chiar acum, dar dacă las un 
mesaj, îmi va răspunde cât de curând. Inchid și încep să scriu 
mai multe mesaje scurte. 


Am fost în Farsley azi dimineaţă 


Știu de ce a contactat-o mama 
pe AL 


De ce nu mi-ai spus? 
Știai și tu despre copil? 
Sunt încă cu poliția 
Așteaptă să te sun eu 


Înapoi în mașină și îndreptându-ne spre sud, văd cum 
pleoapele lui Dani încep să se lase încet și mă bucur. Ascult 
comentariul de fotbal al lui Oliver Hughes. La nord de Londra, 
părăsim autostrada și mă bucur să mă întorc pe drumuri 
familiare care se îndreaptă prin capitală spre Haddley. 

Pe la mijlocul după-amiezii ne apropiem de strada principală 
și o strig ușor pe Dani. Începe să se miște și o văd că este 
surprinsă că este aproape acasă. 

— Ar fi trebuit să mă trezești mai devreme, spune ea. 

— M-am gândit că s-ar putea să-ţi folosească puţină odihnă. 
Pot să te las undeva? întreb, realizând că nu știu unde locuiește. 

— Nu, nu, sunt bine, spune ea, părând confuză. Lasă-mă la 
tine. Voi merge pe jos de acolo. 

Conducem de-a lungul drumului fluviului și cotim spre satul 
Haddley. 

Detectivul Lesley Barnsdale stă în faţa casei mele. Mă uit la 
Dani, dar ea se uită drept înainte. 

— Ai sunat-o pe Barnsdale? spun eu, parcând repede într-un 
spaţiu de la capătul drumului. 

— Nu am avut de ales, Ben, îmi pare rău. 

— Ce s-a întâmplat cu „neoficial”? 

— Scrisoarea aceea este o probă. Și, înainte să mai spun 
altceva, deschide ușa pasagerului și iese afară. 

— Am avut încredere în tine! spun, trântind ușa de frustrare 
atât faţă de mine, cât și față de Dani. 

Trec pe lângă ea și mă îndrept spre Barnsdale. 

— Domnule Harper, spune detectivul când mă apropii, însă cu 
trec direct pe lângă ea. Domnule Harper, repetă ea. 

Ajung la ușa din faţă și bag cheia în broască. 

— Trebuie să vorbim, continuă ea. 

Deschid ușa și, fără s-o invit, mă urmează înăuntru. Intru în 
bucătărie și, când mă întorc, o văd stând în prag. 

— Domnule Harper, staţi pe gheaţă foarte subțire. Deschid 
ușa frigiderului și scot o sticlă de apă. Inlăturarea probelor de la 
locul crimei, uzurparea identităţii unui poliţist. Aș putea să vă 
arestez chiar acum. 

— Dar nu o veţi face, spun eu, deschizând sticla, pentru că 
povestea uciderii lui Abigail Langdon ar fi pe prima pagină a 
fiecărui site de știri și a fiecărui ziar din ţară, dezvăluind lumii 
întregi ancheta incompetentă pe care o conduceţi. 

— Unde este scrisoarea? întreabă ea. 

— O am eu, doamnă, răspunde Dani, stând acum în spatele 
superiorului său. 

— Dă-mi-o, spune detectivul, întinzând mâna fără să se uite la 
Dani. Deschide o pungă cu dovezi și strecoară scrisoarea 
înăuntru. 

— Așteaptă-mă lângă ușa din faţă, ofiţer. 

Dani aruncă o privire spre mine, dar eu îmi întorc faţa spre 
fereastră. 

— Domnule Harper, eu conduc această anchetă, spune 
Barnsdale, făcând un pas înainte și stând direct în fața mea. 
Slujba dumneavoastră de jurnalist de investigaţie nu vă dă 
libertatea să interferaţi cu probele sau cu procedura poliţiei. 

— Detective, voi face tot ce este necesar să aflu adevărul 
despre ceea ce s-a întâmplat cu mama mea. Dacă asta 
înseamnă să te calc pe degete pe tine sau pe oricine altcineva, 
exact asta am să fac. 

— V-am împărtășit informații cu cea mai strictă 
confidenţialitate. Aţi trădat această încredere. 

— Nu am încălcat nicio confidenţialitate. 

— Aţi pătruns într-o scenă a crimei! Barnsdale lasă să-și arate 
furia. O crimă de care atât dumneata, cât și Elizabeth Woakes 
sunteți strâns legați. 

— Ca victime, răspund. 

— Asta rămâne de văzut, spune Barnsdale, iar ameninţarea 
din tonul ei este aproape palpabilă. Ce aştept de la 
dumneavoastră acum, domnule Harper, este o cooperare 
deplină cu noi privind uciderea lui Abigail Langdon. 

E rândul meu să-mi las furia să se arate. 

— Detective, am din ce în ce mai mult impresia că sunt privit 
nu ca o victimă, ci ca suspect. Dacă vreţi să mă interogați pe 
această bază, arestaţi-mă și ne putem face confortabili într-o 
sală de interogatoriu. 

— Să nu credeţi că n-aș face-o, răspunde Barnsdale. Am un 
sentiment extrem de inconfortabil că am făcut o greșeală în a 
vă împărtăși informaţii. 

— Poate că așa aţi făcut, răspund eu. 

Barnsdale se uită la mine din partea cealaltă a bucătăriei. 

— Avem nevoie de o mostră suplimentară din scrisul mamei 
dumneavoastră pentru a verifica veridicitatea scrisorilor. 

— Sunt sigur că pot găsi ceva. Mă plimb prin bucătărie, pe 
lângă ofiţer, și ies pe hol. Orice să vă ajute investigația. 

Dani se uită spre mine, dar eu merg sus făcându-mă că nu o 
recunosc. Stând în vârful scărilor, o aud pe Barnsdale scăzând 
vocea în timp ce se apropie de Dani. 

— Am riscat cu tine într-un moment în care alţii nu ar fi făcut- 
o. Sper că nu o să mă dezamăgești. 

— Nu, doamnă, răspunde Dani. 

— Avem dovezi noi și un potenţial suspect de urmărit. Dacă îţi 
accept explicaţia că lucrurile au scăpat pur și simplu de sub 
control, cu Harper acţionând impulsiv, sunt sigură că mă pot 
gândi cum asta a fost o treabă bună de teren. 

— Mulţumesc, doamnă, o aud pe Dani răspunzând. 

— Cash, trebuie să fiu sută la sută sigură unde se află 
loialitatea ta. 

— Da, doamnă. Absolut. 

— Bun. Acum, du-te și așteaptă în mașină, îi spune ea. 

Pentru că nu am avut niciodată dorinţa de a redecora camera 
de la ultimul etaj, pe care încă o mai consider ca fiind spaţiul lui 
Nick, am lăsat-o să devină treptat mai mult un depozit decât un 
dormitor. Sunt înconjurat de gunoaiele pe care le-am acumulat 
de-a lungul anilor - cutii cu cărți pe care le-am adus acasă de la 
universitate, colecţia de CD-uri din anii adolescenţei, vechea 
masă de bucătărie a mamei și singurele câteva lucruri ale ei pe 
care am decis să le păstrez. Când dau deoparte masa, pot să 
văd ușa debaralei. Mă ghemuiesc s-o deschid. Lângă un alt 
teanc prăfuit de cărţi se află vechile decorațiuni de Crăciun ale 
mamei și două cutii vechi de pantofi. In prima găsesc un leu de 
jucărie uzat, cu coama portocalie strălucitoare turtită și coada 
atârnând. Mă întind să-l iau, dar apoi închid repede capacul și 
împing cutia înapoi în debara. A doua cutie de pantofi conţine 
ultimele acte de proprietar ale mamei. Înăuntru sunt 
instrucţiunile scrise de mână pe care le-a lăsat pentru propria ei 
înmormântare, instrucțiunile pe care doamna Cranfield și cu 
mine le-am urmat până la ultima literă. Arunc o privire peste 
ele, recunoscând aceeași caligrafie precisă pe care am văzut-o 
în scrisoarea de mai devreme. Împăturesc hârtia și o strecor în 
buzunarul din spate al blugilor. 

Și dacă tot am deschis cutia pentru prima dată în o mulţime 
de ani, încep să-i răsfoiesc conținutul - asigurări vechi, 
certificate de naștere și acte legale care îmi transferă 
proprietatea asupra casei mamei. Răsfoiesc până la fundul cutiei 
și găsesc un pachet decolorat de fotografii. 

Pentru a doua oară astăzi mă confrunt cu imaginea infamă a 
lui Nick și Simon cu Langdon și Fairchild. De data aceasta, are 
culoarea originală. Inspir profund, absorbind culorile vibrante ale 
zilei - cerul de un albastru strălucitor, tricourile albe de rugby 
ale băieților, blazonul școlii roșu aprins pe piept, faţa pistruiată a 
lui Simon Woakes, părul negru și des al lui Nick, la fel ca al 
mamei și al meu. Răsfoiesc restul fotografiilor și îmi dau seama 
că este setul complet de imagini făcute în ziua victoriei școlii 
Haddley la rugby. 

— Domnule Harper, o aud pe Barnsdale strigând de la parter. 

— Vin într-o secundă, strig, iar în graba mea, scap toate 
fotografiile în cutie. Pozele se împrăștie și văd numele 
fotografului imprimat pe spatele mai multora. 

Numele este Madeline Wilson. 

CAPITOLUL 41 


Îi dau detectivului Barnsdale mostra scrisului de mână al 
mamei mele. După o privire rapidă, ea dă din cap, satisfăcută. 
Spune că îmi va returna foaia de îndată ce experţii din poliţie 
vor avea ocazia să-i compare caracteristicile cu scrisoarea. 

— Sper că ne putem baza pe deplina dumneavoastră 
cooperare începând din acest moment, domnule Harper, spune 
ea din pragul ușii deschise și întorcându-se cu faţa spre mine. 
Cu toții vrem să-l găsim pe ucigașul lui Abigail Langdon cât mai 
repede posibil. 

Nu spun nimic și îmi face un semn scurt din cap, apoi pleacă. 
Închid ușa în urma ei, apoi fug înapoi sus, în dormitorul lui Nick 
și întind toate fotografiile pe patul lui. 

Mă uit la imaginea lui Nick și Simon împreună. Apoi, într-o 
alta, îl văd pe domnul Woakes stând alături de fiul său, radiind 
mândrie. lau o poză în care domnul Woakes stă cu toată echipa 
de juniori a lui Nick. Băieţii sunt adunaţi sub un stindard al școlii 
Haddley - atât de mulți dintre cei mai apropiaţi prieteni ai lui 
Nick: Simon Woakes, Will Andrews, Gavin Chance, care a 
emigrat în Australia, Neil Milton, care conduce un centru de schi 
în Scoţia. Toţi dintr-o altă viață. 

Mă uit peste și mai multe fotografii. Imagini din timpul 
meciului seniorilor îl arată pe Phil Doorley cu o conversie reușită 
și pe Jake Richardson alergând pe margine, încurajat de tatăl 
său, Francis. Elizabeth Woakes dând mâna cu membrii echipei 
câștigătoare înainte de a înmâna trofeul căpitanului James 
Wright. Și, pe spatele fiecăreia, este imprimat numele 
fotografului. Se pare că sub fiecare imagine pe care o întorc, 
numele lui Madeline este dezvăluit. 

Înconjurat de imagini, formez numărul lui Elizabeth Woakes. 
Răspunde imediat. 

— Ben, unde ești? 

— Sunt înapoi acasă. Tocmai a plecat poliţia. Am găsit o altă 
scrisoare în apartamentul lui Langdon, de la mama. Poliţia o are 
acum. 

— Ce scria? 

— Cred că probabil poţi ghici. 

Aștept să răspundă doamna Woakes. 

— Un copil? 

— Știai? 

Urmează o pauză. 

— Ne-am întâlnit, mama ta și cu mine, spune ea în cele din 
urmă. La câteva săptămâni după ce Langdon și Fairchild au fost 
eliberate. Eram atât de furioasă. Și la fel și Clare, cu excepţia 
faptului că ea deja trecuse peste. Citea online articole despre 
Langdon și Fairchild. Nu ţi-am spus niciodată asta pentru că am 
vrut să te protejez, să ne protejez pe amândoi. 

Nu spun nimic. 

— Am avut o mulţime de discuţii în perioada eliberării lor. Nu 
trebuie să-ţi spun eu, Ben, ce lucruri nebunești spun oamenii 
online când îi protejează anonimatul. Există un milion și una de 
teorii ale conspirației despre fiecare caz celebru. Și sunt o 
mulțime de oameni foarte cruzi... 

— Știu, răspund. ` 

— Clare începuse să intre în camerele de chat. Incepuse să 
creadă din ce în ce mai mult ceea ce auzea. Oamenii spuneau 
lucruri stupide - că Simon și Nick erau în viață, că au fost răpiți, 
că au fost luați ca parte a unei invazii extraterestre. Ea ştia că 
toate acestea erau mizerii, desigur, dar o poveste se repeta iar 
și iar și ea s-a convins că este adevărată. 

— S-a convins că Abigail Langdon avea un copil, îi răspund. 

— Da, spune doamna Woakes, și că fie Nick, fie Simon ar 
putea fi tatăl. Odată cu sosirea lui Madeline Wilson, câteva 
săptămâni mai târziu, mamei tale nu i-a venit să creadă ce 
noroc dăduse peste ea. Dintr-odată, putea fi în contact direct cu 
Langdon, să descopere ea însăși adevărul. 

— Dar Langdon nu a vrut să-i spună nimic? 

— Nu fără o plată uriașă și cine știe chiar și atunci ce i-ar fi 
spus mamei tale. 

— Și tu? Ce ai crezut? 

— N-am crezut niciodată. 

— De ce nu? 

— Erau patru copii în aceeași clasă la școală, dar toate 
dovezile pe care le-am auzit în instanță ne-au spus că nu a 
existat nicio relaţie deosebit de strânsă între ei. Simon și Nick 
erau încă doar niște copii. În acea zi, când băieţii coborau din 
autobuz, fetele îi așteptau în sat. Simon și Nick le-au urmat până 
în pădurea din Haddley. Cred că Langdon și Fairchild ar fi ucis 

orice băiat peste care ar fi dat în ziua aceea. Doar că s-a 
întâmplat să fie băieţii noștri. 

Mă gândesc la Nick și Simon care ezitau în timp ce coborau 
din autobuz spre satul încins. Urmându-le tentaţi pe fete, cu 
rucsacurile aruncate peste umeri. Nu a fost nimic aranjat 
dinainte; totul a fost la întâmplare. O întâmplare îngrozitoare. 

— Ben, i-am spus lui Clare ce credeam eu, darea nu a vrut să 
asculte. Era hotărâtă să continue, să găsească copilul. 

Mă așez pe marginea patului lui Nick și mă uit la fotografiile 
împrăștiate în fața mea. lau poza lui Nick și Simon cu Langdon și 
Fairchild. 

— Am găsit câteva poze din ziua finalei de rugby, spun eu. 

— În apartamentul lui Langdon? 

— Nu, printre niște hârtii vechi ale mamei. Atât de multe fețe 
cunoscute - tu și domnul Woakes, Simon și Nick. Toată lumea 
pare atât de fericită, spun eu. 

— Pentru puţin timp, am fost, răspunde doamna Woakes. 
Langdon și Fairchild? 

— Da, răspund. 

— Două adolescente prostănace, asta e tot ce am văzut în 
ziua aceea. 

— Tot ce a văzut toată lumea. 

— Poate, spune doamna Woakes, înainte să lase liniștea să 
coboare. 

— Doamnă Woakes? 

— Ai dreptate, Ben, știu că ai, dar când petreci o viață 
întreagă gândindu-te la o singură zi, nu poţi să nu te întrebi ce 
ai ratat, ce oportunitate trecătoare ţi-ar fi putut scăpa printre 
degete. 

— Ce ai fi putut să fi ratat? 

— Un milion și unul de lucruri, sunt sigură. 

— Dar ceva în special? 

Din nou, ea face o pauză înainte de a continua. 

— Îţi amintești meciul din campionatul seniorilor? A fost atât 
de aproape. Unele dintre încăierările din timpul meciului au fost 
de-a dreptul brutale. 

Mă uit la pozele împrăștiate în fața mea, iar privirea îmi este 
atrasă de fața înroșită a lui East Mailer. 

— Twickenham Duke nu erau obișnuiți să piardă, iar 
animozitatea dintre cele două școli se înteţise. Când Jake 

Richardson a marcat golul câștigător în ultimele secunde, 
întreaga școală a ieșit pe teren. Băieţii erau extaziați. Am fost 
încântată pentru Jake - își petrecuse mai mult de jumătate din 
meci privind spre linia de margine, la tatăl său care i-a urlat 
instrucţiuni pe tot parcursul jocului. S-au rupt cămășile în 
încăierare. Peter a văzut o privire batjocoritoare din partea lui 
E.E. Hathaway și a trimis imediat un număr de băieţi să se 
schimbe înainte de acordarea premiilor. 

lau fotografia lui James Wright și Jake Richardson, în cămăși 
Haddley Grammar albe și curate. 

— Continuă. 

— Chiar înainte de decernarea premiilor, Peter l-a trimis pe 
Will Andrews înapoi la vestiar. Cămașa îi era ruptă aproape până 
la talie. Langdon și Fairchild au început imediat să-l urmărească. 
Abigail o trăgea pe Josie de mână și s-au dus după el. Am mers 
după ei, și am bătut la ușă înainte să intru. Cele două fete au 
fugit instantaneu înapoi, terminate de râs. Will a susținut că nu 
le văzuse. Nu aveam ce să mai spun. Doar o viaţă întreagă 
reflectând la două adolescente care au fost orice, numai proaste 
nu. 


CAPITOLUL 42 


Corrine scurse o a treia sticlă de cidru înainte să se 
poticnească spre frigider pentru o a patra. 

— Mai vrei unul? îl întrebă ea pe Chad, în timp ce el se 
întindea pe canapea. 

— Mai bine nu, nu vreau să dezamăgesc, răspunse el, cu 
rânjetul scârbos dezvăluindu-i dintele de aur din partea laterală. 

Corrine scoase capacul și începu să bea direct din sticlă în 
timp ce Chad se uită din nou la ceas. 

— Te grăbești să ajungi acasă la soţia ta? spuse ea cu un 
chicotit. 

Se așeză vizavi de el pe fotoliul pătat pe care îl salvase de la 
Sunny Sea, după ce un rezident lăsase moștenire mobilier de 
sufragerie nou. Se îndoia că Molly ar fi cheltuit banii pe ea dacă 
testamentul nu ar fi stipulat asta în mod clar. Când sosise 
mobilierul nou, Corrine întrebase dacă poate lua ea unul dintre 

scaunele vechi din curte, iar Molly îi spusese că poate lua unul 
pentru treizeci de lire. Îi spusese să se ducă dracului și, două 
nopţi mai târziu, Chad își oprea duba lângă ușa din spate. Molly 
nici măcar nu observase că scaunul lipsea. 

Presupun că a fost bun cu mine, se gândi ea și merse să se 
așeze lângă el pe canapea. Își strânse picioarele sub ea, se 
aplecă înainte și începu să-l sărute pe gât, apoi se opri. 

— Chad! Nu te mai tot uita la ceas. 

Se auzi o bătaie la fereastra din capătul celălalt al sufrageriei. 

— Patru fix, chiar la timp, spuse Chad, sărind în picioare. 

— Ce dracu'...? spuse Corrine. 

— Am vrut să avem timp să ne mâncăm peștele și cartofii 
prăjiţi. Corrine privi cum Chad merse să deschidă geamul din 
spate și cum îl ajută pe Spotty Dean să urce prin partea de sus a 
scării de incendiu. Dorinţa ta este poruncă pentru mine, spuse 
Chad. Doi la preţul unuia. Este ziua ta norocoasă, Corrine. 

— Faci mișto de mine. În niciun caz, în niciun fel, răspunse ea, 
în timp ce Dean stătea nemișcat lângă fereastră, o dâră înaltă și 
slabă. 

— Bună, Corrine, spuse el. 

— leşi afară, a fost răspunsul ei, îndreptându-se spre ei. leșiţi 
amândoi! 

Dean încremeni, dar Chad sări înainte și o apucă pe Corrine 
de braţ, trăgând-o deoparte în bucătărie. 

— Îmi ești datoare, ţine minte. Curcanii s-au întors din nou azi 
dimineaţă. Le-am strecurat câteva lire și le-am spus că ai plecat 
câteva zile, că n-au nimic de găsit aici și au fost mulțumiți cu 
asta. 

Corrine se împinse în el. 

— Eşti o scumpete, dar ţie vreau să-ţi mulțumesc. 

— Nu merge așa, iubito. Eu îţi fac o favoare și îmi faci și tu 
mie una. Și lui Dean. 

Corrine închise ochii. O să facă așa cum făcea întotdeauna. 
Închidea ochii și își lăsa mintea să o ducă undeva, foarte 
departe. 

— Suntem bine aici, Corrine? Ea deschise ochii și dădu din 
cap. Haide, atunci, Dean, să vedem cum te descurci, spuse 
Chad, ţinând-o strâns de braţ pe Corrine și ducând-o în dormitor. 
Și ia sticla aia goală de pe masă, strigă el către Dean, s-ar putea 
să-i găsim o utilizare. 

Intrând în dormitor, Corrine îl văzu pe Dean privind la ferestre. 

— Vaca mizerabilă are doar cartoane. 

Își simţi faţa înroșindu-se. 

— Nu-ţi face griji, Dean, răspunse Chad. Nu te fuți cu 
fereastra. 


CAPITOLUL 43 


Holly își ţinea fiica de mână în timp ce Alice dansa prin bălțile 
de pe marginea iazului din satul St. Marnham. Un șir de rațe 
stătea în urma lor, ochind bucăţile de pâine veche de o 
săptămână pe care Alice o împrăștia în toate direcţiile. Se 
ghemui și întinse o bucată mare către rațele cele mai apropiate 
de ea, țipând de încântare când acestea îi ciuguliră mâncarea 
direct din mână. 

— Ajunge acum, spuse Holly, în timp ce păsările fâlfâiau din 
aripi pe lângă ea. Aruncă pâinea în apă. 

— Dar, mami, rațelor le place să stea lângă mine, răspunse 
Alice. 

— Știu. Pentru că le hrănești, spuse Holly, sărind în spate 
când încă două păsări aterizară la picioarele ei. 

— Nu te speria, mami, spuse Alice fericită, înconjurată de 
animalele care dădeau din aripi. Nu te vor răni. 

Holly îi zâmbi fiicei ei. 

— Mulţumesc, dragă, dar cred că am hrănit întreaga populaţie 
de păsări din St. Marnham. Haide, aruncă-ţi ultima bucată de 
pâine în apă. 

Alice rupse punga de hârtie și goli conţinutul rămas pe 
marginea iazului. 

— Haide, să mergem, spuse Holly, în timp ce trei gâște se 
îndreptau spre ele. O să ne aștepte bunica. 

Holly se îndepărtă de apă și urcă pe malul înclinat care 
înconjura iazul. Văzându-și mama plecând, Alice se împiedică pe 
marginea iazului și se grăbi după ea. 

— Mami? spuse ea, luând-o de mână pe Holly în timp ce 
traversau spre casa soţilor Richardson. Va trebui să-mi scot 
cizmele pline de noroi ca să intru în casa bunicii? 

— Cu siguranţă că așa va trebui să faci. 

— Dar nu am alţi pantofi la mine, așa că s-ar putea să am 
nevoie să le păstrez. 

— Te poţi juca în șosete înăuntru. 

Alice se gândi o clipă. 

— S-ar putea să mi se răcească picioarele, spuse ea, privind 
în sus la mama ei. 

— La bunica acasă n-o să-ți îngheţe. 

— Nu, răspunse Alice. Bunica are podele fierbinţi. 

— Da, spuse Holly. Picioarele tale vor fi super confortabile. 

— Putem avea podele fierbinţi la noi acasă? 

— Costă o grămadă de bani, deci probabil că nu chiar acum. 

— Bunicul ar putea plăti pentru asta. Are o mulţime de bani. 

— Are? răspunse Holly. 

— Mi-a cumpărat leagănul, căsuţa din grădină și mașina lui 
tati. 

Holly nu spuse nimic. 

— Ne-ar cumpăra o podea fierbinte dacă l-am ruga. 

— Bunicul nu poate plăti pentru tot, spuse Holly, mai tăios 
decât intenţiona, iar Alice ridică privirea la ea surprinsă. Este 
foarte frumos din partea lui când ne cumpără câte ceva... 

Holly se ghemui să se uite la fiica ei... dar, Alice, banii nu sunt 
totul. Să fim împreună și să fim fericiţi este mult mai important. 

— Bunicul spune că poţi cumpăra pe cine vrei cu bani. 

— Ei bine, uneori bunicul pur și simplu greșește. 

Holly își luă fiica de mână și o conduse pe aleea curbată din 
pietriș care ducea la casa lui Francis și Katherine Richardson. In 
design art deco, casa ocupa o poziţie impunătoare. Cu 
priveliștea spre St. Marnham, arunca o umbră deasupra tuturor 
locuitorilor satului. Ferestre din sticlă arcuită dominau 
proprietatea, cu o terasă în aer liber alungită la primul etaj, 
unde avea să aibă loc petrecerea din acea seară. 

Când se apropiată de ușa de la intrare, de un albastru 
strălucitor, Katherine Richardson aștepta afară, îmbrăcată 
impecabil într-un costum crem cu pantaloni, cu părul pieptănat 
cu precizie. 

— Te-am văzut hrănind rațele, i-a spus Katherine nepoatei 
sale. 

— Au venit trei rațe și au mâncat din mâna mea, a răspuns 
Alice. 

— Te-am văzut de la fereastra mea de la etaj. 

— Ar fi trebuit să ni te alături, spuse Holly. 

— Nu-mi place să mă apropii prea mult de iaz. 

— E foarte noroios, bunico, spuse Alice. Ar trebui să ai cizme 
de cauciuc, ca ale mele. 

— Și uite cât noroi e pe ale tale! 

— Pot să le scot aici, răspunse Alice, așezându-se imediat pe 
alee. 

— Ești o fetiță cuminte, răspunse Katherine. Când ești gata să 
pleci acasă, vom spăla noroiul sub robinetul din grădină. 

— Nu poţi să vezi, bunico, dar cizmele mele sunt roz și au flori 
galbene pe ele. 

— Ce drăguţ. Mi-aș dori să am și eu unele ca ale tale. 

— Sunt sigură că bunicul ţi-ar cumpăra unele, spuse Alice, 
apoi își mușcă buza și ridică privirea spre Holly. 

— Intrăm? spuse Katherine. Totul este aproape gata pentru 
diseară. 

— Ai multe baloane? întrebă Alice. 

— E plină casa de ele. 

— Pot să văd? 

— Mergi sus și vezi dacă le poţi găsi pe toate, spuse 
Katherine, dându-și corpul înalt și subțire într-o parte, să-i facă 
loc nepoatei ei. Intră, dragă, continuă ea, conducând-o pe Holly 
în casă. 

Trecând prin holul cu gresie în spirală alb-negru și urcând 
scara vastă și șerpuitoare de piatră, Holly se simţea în mod 
constant copleșită. Și-a urmat soacra în salon, în care lumina 
pătrundea de la ferestrele înalte din podea până în tavan, cu 
vederea lor atotcuprinzătoare asupra satului. Lui Katherine i-au 
trebuit ani să perfecţioneze această cameră, să facă rost de 
fiecare dintre rafinatele decoraţiuni, iluminatul dramatic, tapetul 
cu foițe de aur și mobilierul curbat din catifea. Deasupra 
șemineului era atârnată o imagine care o înfiora pe Holly de 
fiecare dată când intra în cameră. Dominând împrejurimile era o 
pictură originală a socrului ei. ÎI înfățișa doar de la gât în jos, 
îmbrăcat într-un costum negru, cu cămașă albă și cravată roșie. 
În ciuda faptului că nu era nicio faţă, îl înfățișa în mod 
inconfundabil pe Francis Richardson - și controlul pe care acesta 
îl exercita. 

— Fără Francis după-amiaza asta? întrebă Holly, în timp ce 
Alice, care strângea în braţe trei baloane, trecea pe lângă ele. 

Katherine și Holly ieșiră pe terasă sub cerul strălucitor, unde 
designerii făceau ultimele retușuri decorațiunilor florale. 

— A ieșit să se distreze, răspunse Katherine, înainte de ao 
invita pe Holly să ia un loc lângă ea la masa din mozaic. Sunt 
fericită, cu condiţia să nu-mi stea în cale, continuă ea, turnând 
limonadă proaspătă în trei pahare. 

Holly încuviinţă cu blândeţe din cap. 

— Mă îndoiesc că se va întoarce cu mult înainte de șapte, 
continuă Katherine. Atâta vreme cât își lasă suficient timp să se 
schimbe. 

Cu baloanele încă în braţe, Alice veni la masă și luă un pahar. 

— Ai grijă, îi spuse Holly fiicei ei. Bunica nu vrea nicio pată. 

— Sunt atentă, spuse Alice, apoi lăsă paharul jos și se șterse 
la gură cu mâna. 

— Bravo, spuse Katherine. 

Alice alergă până la marginea terasei să se uite la rațele de 
pe iaz. 

— Tatăl ei obișnuia să iubească acele rațe. Probabil a 
moștenit asta de la el. 

— Și eu, și Jake vă suntem extrem de recunoscători ţie și lui 
Francis. Casa arată incredibil, spuse Holly, în timp ce doi 
chelneri, care purtau baza unui turn de șampanie, ieșeau cu 
precauţie afară. 

— Sub copertină, spuse Katherine, făcându-i chelnerului semn 
spre colțul acoperit al terasei. 

— Chiar nu era necesar să vă faceţi atâtea probleme. 

— Mie îmi place. 

— Dar costul! E atât de generos din partea ta! 

— L-am lăsat pe Francis să-și facă griji pentru asta. Pentru 
mine, plăcerea este să pot face asta pentru amândoi. Mi-aș dori 
doar să vă pot oferi și mai mult. 

— Dar este mai mult decât suficient. 

Katherine zâmbi, dar slab, iar Holly se gândi la cadourile 
adunate în camera lor de la mansardă. De parcă le-ar fi putut 
vedea și ea, Katherine spuse, gânditoare: 

— Jake și-a prețuit întotdeauna independenţa. A fost așa de 
mic. Îmi amintesc că după clasa pregătitoare era disperat să 
meargă la internat, la fel ca toţi prietenii lui. Francis l-a refuzat, 
i-a spus că va învăţa valoarea muncii grele doar rămânând la 
școala din Haddley. A crezut că asta îl va ţine cu picioarele pe 


VP - 148 


pământ. Jake a fost devastat. În următorii doi ani, abia dacă a 
ieșit din cameră, de parcă ăla ar fi fost propriul cămin personal. 

Holly a zâmbit. 

— Poate fi foarte încăpățânat. 

— Cu siguranţă a luat asta de la tatăl lui, răspunse Katherine. 

— Au avut întotdeauna o relaţie dificilă? 

— Cumva, nu au reușit să-și îndeplinească așteptările unul 
celuilalt. Ocazional, aspiraţiile lor se întâlnesc la mijloc, ca 
atunci când Jake și-a deschis afacerea, dar, după cum știm, 
repede diverg din nou în direcţii diferite. 

— Și pe tine te prind la mijloc? 

— Ceva de genul. Întotdeauna mi-am dorit să-i dau lui Jake 
cât de mult am putut. Francis și-a dorit să câștige orice lucru, 
inclusiv dragostea lui. Pe undeva, presupun că ar fi trebuit să 
găsim o cale de mijloc. 

— Niciunul dintre noi nu ar pretinde vreodată că e ușor să 
crești copii, răspunse Holly. Oricum, unde este Francis în după- 
amiaza asta? Joacă golf? întrebă ea, apoi regretă imediat că a 
vorbit. 

— Nu cred că are bâtele cu el, dragă, răspunse Katherine și, 
sub privirea soacrei ei, Holly simţi cum faţa începe să i se 
înroșească. 


CAPITOLUL 44 


Umezeala atârna în aer în timp ce Dani Cash se întoarse încet 
pe Haddley Hill spre casa ei. Își simțea părul încrețit de la 
umezeală, dar, epuizată, nu-i păsa. Iși imagina cum ar fi fost să 
zacă într-o baie lungă și fierbinte, în timp ce Mat îi aducea un 
pahar de sauvignon blanc răcit, iar ea se scufunda sub bule. 
Încercând să-și amintească un astfel de moment în timpul 
scurtei lor relaţii, ea descoperi că era o imagine imposibil de 
evocat. 

Conversaţia cu Barnsdale de la gară fusese scurtă. După cea 
mustrat-o din nou pentru acțiunile ei și a căutat alte asigurări cu 
privire la loialitatea ei, sergentul-detectiv și-a concentrat atenţia 
atât asupra lui Ben Harper, cât și asupra lui Elizabeth Woakes. 

— Am informat DCI și din acest moment ambii urmează să fie 
trataţi ca suspecți, spusese Barnsdale. 

— Pur și simplu n-o văd, obiectase Dani. 

— Nu vezi ce? S-a prefăcut că este ofiţer de poliţie și a 
îndepărtat dovezile de la locul crimei. Elizabeth Woakes ne-a 
minţit direct. Într-un fel sau altul, ambii sunt în mod clar 
implicați. 

— Dacă mama lui Ben i-ar fi spus în urmă cu zece ani, de ce 
să se ducă să o omoare acum? Nu are niciun sens. Ben nu este 
un criminal. 

— Acum Îi zicem Ben? răspunsese Barnsdale. Sper că nu-ți 
lași judecata să fie întunecată. Nu-mi place de el. E prea 
insistent. 

— Pentru că a aflat lucruri pe care noi nu le-am aflat? 

— Te-am avertizat, Cash. Trebuie să dai înapoi. Te vreau aici 
mâine și vreau să găsești tot ce poţi despre Ben Harper și 
Elizabeth Woakes. Voi lucra cu poliţia din West Yorkshire pentru 
a avea acces la dosarele originale. 

— Știţi dacă avea vreun copil, doamnă? 

— Asta este ceva ce va trebui să aflu. 

Dani dădu să iasă prin partea din faţă a secţiei, dar o văzu pe 
Karen Cooke stând lângă sergentul de birou. 

— Te rog să nu-mi spui că te lasă să lucrezi la vreo crimă 
adevărată, strigase ea, în timp ce Dani se îndrepta spre ieșire. 
Am auzit că ai fost trimisă să lucrezi sub acoperire. Uzurparea 
identităţii unui ofiţer superior. Ar trebui să ai grijă de tine. 

— Altfel, ce? răspunsese Dani, dar regretă imediat că i-a 
răspuns. 

— Mi s-a părut ciudat că ai plecat în mica ta excursie și l-ai 
lăsat pe Mat acasă singur toată ziua. 

Se uită la Cooke, cu pantofii jos, cu picioarele în sus, 
bălăngănindu-se pe scaunul din spatele biroului. Simţi nevoia să 
o strângă de gât. 

— Sunt sigură că Mat s-a descurcat foarte bine. 

— S-a descurcat, îi răspunse ea cu un zâmbet înţelegător. M- 
am asigurat eu de asta. 

Dani făcu un singur pas înapoi spre Cooke. 

— Fără probleme, vă rog, doamnelor, fu contribuția 
nefolositoare a sergentului de birou. 

— Stai departe de Mat, spuse Dani. 

— l-am spus deja că-l voi mai vizita săptămâna următoare. 
Urăsc să mă gândesc că l-ai lăsat de unul singur. 

Dani împinse condica de pe birou spre Cooke. 

— Ajunge, spuse sergentul. 

— Ai temperamentul tatălui tău, nu-i așa? continuă Cooke. 

— Am spus destul. 

leșind din secţie, Dani știa că fusese proastă. Ea continuă să 
se uite drept înainte, urcând dealul și trecând pe lângă 
departamentul general de urgenţe și accidente din Haddley. De 
fiecare dată când trecea pe lângă clădire, era transportată 
înapoi la Halloween-ul trecut, înapoi în panica crudă pe care o 
simţise cât timp călătorise în spatele ambulanţei în timp ce îl 
ducea în viteză pe Mat spre spital. 

La câteva momente după ce se declanșase alarma, Mat 
intrase prin spatele supermarketului. Dani reușise să scape, dar 
haosul izbucnise deja. Doar câteva minute mai târziu, ea stătea 
într-o mașină de poliţie, cu un alt ofițer care o conducea printre 
culorile roșii ale semafoarelor. Dani fusese disperată să ţină 
ambulanta la vedere. Sărind din mașină în zona ambulanţei, cu 
uniforma plină de sânge, alergase lângă targă, în timp ce 
paramedicii îl conduceau pe Mat în operaţie. Cât timp așteptase, 
frica pusese stăpânire pe ea. Ușurarea se revărsase asupra ei la 
vestea că Mat avea să trăiască; și apoi devastarea o mistuise 
când i se spusese că era puţin probabil să mai meargă vreodată. 

Stând lângă patul lui de spital, ea era disperată să-i redea lui 
Mat viaţa de care s-ar fi putut bucura. 

Da, își spuse ea, îl iubea. 

Da, ar trebui să cumpere o casă împreună. 

Și da, ar trebui să se căsătorească. 

Patru săptămâni mai târziu, în ziua în care Mat a fost 
externat, chiar asta au făcut. 

În lunile de după, optimismul timpuriu al lui Mat a dispărut 
rapid. În schimb, furia i s-a amplificat. În fiecare zi, Dani 
înţelegea și mai profund greșelile disperate pe care le făcuse. 

Și vinovăția ei a devenit mistuitoare. 

Acum, când ajungea acasă, nu mai putea face faţă încă unei 
nopţi de certuri. În tăcere, ea deschise ușa de la intrare și, în 
cea mai mare liniște, urcă la etaj să-și facă o baie lungă și 
fierbinte. 

CAPITOLUL 45 


Alice Richardson dansa pe terasă în rochia ei de petrecere 
albastră strălucitoare. Făcându-i cu mâna bunicului, ea îi încânta 
pe oaspeţi de fiecare dată când le arăta pantofii ei speciali cu 
vârfuri aurii. Holly și Jake își salutau prietenii, dintre care doar 
câţiva erau ai lor, mulți fiind ai părinţilor lui Jake. Cu zâmbete 
strălucitoare, ei continuau să înainteze, întinzându-se amândoi 
după câte un pahar de șampanie. Cei trei făcură apoi câteva 
poze, cu grădina cu ziduri luminate sub ei. 

În timp ce fotograful îi poza, Holly privi dincolo de terasă și își 
văzu socrul într-o conversaţie relaxată cu Sarah și iubitul ei, 
Nathan. Ea îi văzu pe cei trei pufnind în râs și, cât făceau asta, 
Francis înainta imperceptibil, atingând-o pe Sarah pe braţ, apoi 
își lăsă mâna să se curbeze pe corpul ei și să se odihnească 
trecător pe talia ei. Holly vru să deschidă gura și să-și avertizeze 
prietena. 

Însă simţi o atingere pe braţ și se întoarse. 

— Doar testează apele, spuse Katherine, brusc lângă Holly, în 
timp ce fotograful se pierdea în mulţime și Alice se răsucea pe 
ringul de dans cu tatăl ei. Hai cu mine, continuă ea, zâmbind 
politicos unei perechi de noi sosiți. Holly își sorbi ultima gură de 
șampanie, dar când întinse mâna după un alt pahar, simţi mâna 
lui Katherine ferm pe a ei. Soacra ei o ţinu de braţ și o conduse 
înapoi pe terasă și în salonul mai liniștit. 

— Te-am urmărit, spuse Katherine. 

— Este o petrecere minunată, răspunse Holly, nerăbdătoare 
să-și ascundă neliniștea. 

— Nu mă refer la seara asta. Vreau să zic în ultimele 
săptămâni, luni. Nu vreau să te fac să te simţi inconfortabil, 
continuă Katherine, în timp ce Holly simţea cum se înroșește, 
dar uneori, în cadrul unei căsnicii, există o înțelegere; ceva ce-i 
permite unei căsnicii să supraviețuiască. 

Din salon, Katherine o duse pe Holly în camera de muzică, 
unde se afla un pian negru, lustruit lângă fereastra bogat 
drapată. 

— Eu și Francis avem o astfel de înțelegere. Cu tine nu am 
fost niciodată sigură, nici până în după-amiaza asta. Holly își 

simţi fața cum îi arde. Spune-mi de ce, continuă Katherine. De 
asta ai nevoie să-ţi faci căsnicia să funcționeze? 

— Nu, nu e nimic de genul ăsta. 

— Mi-era teamă de asta. Te rog, atunci, spune-mi de ce. 

— Nu pot. 

— Nu cred că Francis s-a forțat vreodată asupra unei femei, 
dar nu se teme să folosească orice fel de influență are. Sunt 
banii? Știu că vă plătește majoritatea facturilor. 

Holly clătină din cap. 

— Te rog, spuse ea, nu se va mai întâmpla. Îţi promit. 

Katherine își luă nora de mână și o conduse până la scaunul 
de la pian. 

— Stai jos, spuse ea. Nu-mi pasă de Francis. Pe tine vreau să 
te ajut. Holly trase o gură de aer și Katherine o privi fix. Jake 
știe? 

— Habar n-are, răspunse Holly. 

— Bine, nici nu trebuie să afle vreodată. L-ar distruge. Și... 
Alice? întrebă Katherine, ezitant. 

— Nu, Doamne, categoric nu! 

— Nu, vreau să spun... este fiica lui Jake? 

Holly își lăsă capul în jos, iar Katherine își trecu degetele de-a 
lungul părții laterale a pianului lustruit. 

— Intotdeauna mi-am dorit să pot cânta, spuse ea. Ar fi 
trebuit să iau lecții când eram mică. Mama avea un Steinway 
vechi care fusese al bunicii ei. Tonul îi dispăruse, dar ea tot 
insista să cânte câte o melodie în fiecare dimineaţă. Era 
adecvată din punct de vedere tehnic, nu mai mult de atât. Am 
ajuns să-i urăsc spectacolele stângace de la răsărit care 
reverberau în toată casa. Poate că ţie ţi-e greu să crezi, dar eu 
m-am răzvrătit și am refuzat să iau vreo lecţie. Regret asta 
acum, desigur, dar nu am simţit niciodată vreo dorinţă să-i fac 
pe plac. De-a lungul vieţii mele, când am avut cea mai mare 
nevoie de ea, în mod ciudat, ea nu era acolo. Katherine făcu o 
pauză. Poate că Alice ar vrea să învețe? Pare o risipă să-l avem 
aici și să nu cânte nimeni la el. Mi-ar plăcea să ia lecţii. 

— Ar fi frumos, răspunse Holly, ridicând privirea către 
Katherine. 

— Ochii tăi îmi spun altceva. 

— Nu, ar fi minunat, într-adevăr. 

— Mă întreb dacă ai prefera să scapi de tot clanul Richardson. 
Nu se trăiește ușor cu noi. 

— Nu vreau să-l rănesc pe Jake. 

— Mai ales dacă ar avea control asupra fiicei tale? Katherine 
făcu câţiva pași pe lângă pian și se așeză lângă Holly, pe scaun. 
Legătura dintre o mamă și o fiică ar trebui să fie de nedistrus. 
Asta mi-am dorit eu și de aceea vreau să te ajut. Işi ridică mâna 
de pe chei și o puse pe a lui Holly. Trebuie să mă crezi. Mi-am 
luat angajamentul chiar din prima zi că totul va fi diferit cu 
propria mea fiică. Și a fost. Dar tot ce a făcut asta a fost să-mi 
accentueze agonia în momentul în care am pierdut-o. Nu vreau 
ca tu să simţi vreodată acea durere. 


CAPITOLUL 46 


După ce mi-am petrecut ziua conducând opt sute de kilometri 
și pe urmă certându-mă cu detectivul Barnsdale, nu am nicio 
mare dorinţă să-mi petrec seara de sâmbăta la petrecerea lui 
Holly și Jake și deja întârzii. Cu toate acestea, conștient că 
Madeline este pe lista de invitaţi și probabil va participa, 
pornesc prin sat. Toată după-amiaza am încercat să dau de ea, 
dar nu mi-a răspuns la niciunul dintre apeluri și nici la vreun 
mesaj. Când mă gândesc la fotografiile ei de la Richmond Rugby 
Club, știu că încă mi-a spus doar jumătate de adevăr. 

— Prânzul mâine la unu? se aude doamna Cranfield, în timp 
ce merg prin sat. Mă întorc și mă îndrept spre grădina ei, unde 
face ordine în uneltele de grădinărit ale soțului ei. Cea mai bună 
parte din zi, continuă ea, privind în sus la cerul care se 
înroșește. Unde mergi așa grăbit? 

— La petrecerea lui Holly, răspund eu și mă sprijin de peretele 
din faţa casei ei. 

— Arăţi epuizat, spune ea. Ai plecat înainte de ridicatul zorilor 
și apoi petreci toată noaptea. Îmi dă părul la o parte de pe 
frunte. Dacă ţi s-ar vedea și ţie faţa. 

— O să mă tund, dar am fost ocupat. 

— Bietul meu Ben, răspunde ea. De ce ai tu nevoie este 
cineva care să aibă grijă de tine. 

— Nu renunti niciodată! 

Râd și în timp ce încuie lacătul de la magazia soțului ei, mă 
invită la un pahar rapid. 

— Doar zece minute, domnul C. ar vrea să te vadă. O să te 
ducă el în St. Marnham. 

Neputând să spun nu, o urmez în bucătăria plină de abur, 
unde oalele clocotesc pe aragaz. 

— Ceva miroase bine, spun eu. 

— Nimic special. Carne de porc opărită în cidru. 

— Sună bine. 

— Una dintre preferatele mele, spune doamna C. îmi amintesc 
că mama mi-a pregătit-o în ziua în care ne-am mutat înapoi în 
comitatul Clare. Eram tulburată de gândul că ne mutăm înapoi 
acasă și ea a știut întotdeauna să mă înveselească. Dar, fără 
îndoială, veţi avea cu toţii niște mâncare delicioasă în seara 
asta. 

— Doar tartine, mă gândesc. 

— Totul va fi foarte elegant. Nu se uită la bani familia 
Richardson. 

— Sper la mini burgeri. 

— Bere, Ben? întreabă domnul Cranfield, intrând în cameră și 
deschizând frigiderul. 

— Nu, mulțumesc, sunt bine, răspund eu, dar nu mă ascultă și 
deschide o sticlă. Bine, atunci doar un păhărel și nimic tare, 
spun. 

— Încotro te îndreptai la miezul nopţii? întreabă el, în timp ce 
doamna C. începe să curețe cartofi în chiuvetă. 

— Nu-ţi scapă nimic, îi răspund. 

— Când ajungi la vârsta mea, întotdeauna ai parte de câteva 
vizite la baie pe timp de noapte. 

— E ca un hopa-mitică în unele nopţi, spune doamna C. 

— Am condus până în Yorkshire, răspund. Am găsit niște 
oameni cu care am crezut că ar trebui să vorbesc. 

— Despre mama ta? întreabă domnul C. 

— Cam așa ceva. Mă așez la masa de bucătărie acoperită cu 
pânză. Încep să-mi fac o idee despre ce ar fi putut avea în 
minte. 

— În acea dimineaţă? continuă el, în timp ce își scoate 
scaunul tapițat de sub masă și se așază vizavi de mine. 

— N-ar trebui să vă spun asta, dar se pare că în ultimele 
săptămâni din viața ei mama a fost în contact cu Abigail 
Langdon. 

Pe chipul domnului Cranfield apare o încordare bruscă și îi 
aruncă o privire soţiei sale. 

— Ben, știu că vrei răspunsuri, dar promite-mi că ești atent, 
spune ea, întorcându-se de la chiuvetă. 

— Nu-ţi face griji, îţi promit, spun eu zâmbind. 

— Ce te face să crezi că au luat legătura? întreabă domnul C. 

— Au făcut schimb de scrisori. Am văzut una dintre ele, nu pot 
spune cum. Cred că avea ceva de-a face cu un copil. 

Doamna Cranfield își lasă cuțitul jos și își clătește mâinile sub 
robinetul fierbinte, apoi se șterge pe șorț. la un pahar de vin din 
dulap și spune: 

— Voi bea doar o jumătate de pahar, George, apoi ni se 
alătură la masă. li văd făcând schimb de priviri în timp ce 
domnul C. toarnă vin roșu în pahar, apoi închide sticla. 

Doamna Cranfield își ia paharul între mâini și soarbe prima 
înghiţitură. 

— Am stat împreună la această masă, începe doamna C. 
Mama ta și cu mine. Nu mi s-a părut niciodată corect să-ţi spun 
înainte, dar poate că ar fi trebuit. Protejam un secret pe care îl 
descoperise ea. 

Simt cum mi se usucă brusc gura și înghit în sec. 

— Știaţi despre asta? 

— Mi-a spus ce a aflat. Sau ce bănuia ea, mai bine zis. Nu mi- 
a spus de unde a știut și m-a pus să jur că păstrez secretul. l-am 
spus că nu ar trebui să asculte bârfe prostești, dar era convinsă 
- convinsă - că Abigail Langdon avusese un copil. 

— Când s-a întâmplat asta? întreb, și în timp ce doamna C. se 
uită către soțul ei, văd că încă mai crede că-i trădează 
încrederea mamei mele. Te rog. 

— Ar fi cam două sau trei săptămâni înainte să moară, spune 
doamna Cranfield, luând încă o înghiţitură din pahar și 
așezându-l ușor pe masă în faţa ei. Era disperată la gândul că 
Nick are un copil și că nu este cu ea. l-am spus că ar putea fi 
imposibil pentru ea chiar și să afle dacă fata aia are un copil, 
darămite unde ar putea fi. Nu-i păsa. În orice fel putea, era 
absolut hotărâtă. 


VP - 156 


Dau încet din cap. Doamna C. confirmă ceea ce eu deja 
credeam că ar fi adevărat. 

— Am vrut să o ajut, bineînţeles că am vrut, dar nu am știut 
cum. Mama ta spunea că nu va renunţa niciodată până nu va 
afla adevărul. Doamna C. își șterge o lacrimă și eu o strâng de 
mână. Tot ce-am putut face a fost să o rog să-mi facă aceeași 
promisiune pe care ţi-o cer și ţie. Mă privește cu atenţie. 
Întotdeauna să fii foarte atent. 

Mă ridic să plec, o îmbrăţișez pe doamna Cranfield și îi fac 
promisiunea. 

Domnul C. iese pe drum și ne oprim la semafoarele temporare 
de pe Lower Haddley Road, când el se întoarce spre mine. 

— De opt săptămâni sapă la canalele astea. Pun pariu că 
victorienii le construiau mai repede. 

Zâmbesc. 

— Îmi pare rău că te scot din casă, spun eu. Puteam foarte 
bine să merg până acolo. 

— Nu-i nicio problemă, răspunde el. Mai durează încă 
jumătate de oră până la cină și nu vrem să întârzii la marea 
petrecere. 

— Mă duc doar de dragul lui Hol, îi răspund. Mă îndoiesc că 
voi sta până târziu. 

Înaintăm spre semafoare, dar acestea se fac din nou roșii 
înainte să ajungem în intersecţie. 

— Ştiai? întreb, uitându-mă la domnul Cranfield sub lumina 
roșie strălucitoare. 

— Am aflat abia după ce a murit mama ta. Doamna C. și cu 
mine am vorbit despre asta și am decis că ar fi mai bine să 
lăsăm lucrurile să se liniștească. Nu am vrut să-ți ascundem 
asta, Ben - pur și simplu am vrut să-ţi oferim spațiul să-ţi trăieşti 
propria viaţă. 

Nu simt nicio supărare și îl întreb: 

— Dacă mama era atât de convinsă că exista un copil și dacă 
asta i-a dat speranţă, atunci de ce...? 

— De ce s-ar sinucide? Domnul C. se întoarce spre mine. Nu 
știu, Ben. Nu am înţeles niciodată. 

— S-ar fi pus în pericol pentru copilul lui Abigail Langdon? 

— Pentru șansa de a descoperi o legătură cu Nick, cred că ar 
fi făcut-o. Dragostea unui părinte poate fi o forţă irezistibilă. 
Este ceva care nu dispare niciodată. 

— Dacă chiar a fost un copil, îmi este greu să cred că a fost al 
lui Nick. Nu există nicio dovadă a unei relații reale între el și 
Langdon. Am vorbit cu Elizabeth Woakes și ea simte același 
lucru față de Simon. 

Mergem înainte, trecem pe lângă pădurea Haddley și 
ajungem în St. Marnham. Domnul C. oprește mașina lângă iazul 
din sat și se întoarce spre mine. 

— Ben, niciunul dintre noi nu poate ști cu certitudine dacă 
acel copil a fost al lui Nick, sau chiar dacă a existat vreun copil. 
Dar dacă ar trebui să pun pariu, aș zice că este mai complicat 
de-atât. 

— Ce vrei să spui? 

— Când ne-am mutat noi în Haddley, trecuse aproape un an 
de la sfârșitul procesului. În fiecare zi îl vedeam pe Peter 
Woakes făcând aceeași plimbare necruțătoare, de-a lungul 
malului râului și prin pădure. Era jalnic. Nu putea să nu-ţi pară 
rău pentru el. Deja ajunsese să trăiască pe străzi și, de câte ori 
aveam ocazia, îi mai dădeam câteva lire. Nimeni nu vrea să 
vadă un bărbat în acea stare, mai ales după toate prin câte a 
trecut. De câteva ori am stat cu el lângă malul apei, i-am luat o 
halbă de la cârciumă. Era o fiinţă umană zdrobită. 

— Îmi amintesc. 

— Pierderea unui copil este un lucru disperat, dar pentru el a 
fost mai mult decât atât: s-a simţit vinovat. Regretul lui era că 
nu a acţionat atunci când a avut ocazia, iar asta l-a mâncat pe 
dinăuntru. De câte ori îl vedeam, el mergea pe aceeași potecă. 
Dacă ar fi acționat când a avut ocazia, dacă ar fi acţionat. 

Mă gândesc la micul dejun cu doamna Woakes și apoi la 
neliniștea ei din ziua finalei de rugby. 

— Înainte de asasinate, auzise povești despre Langdon și 
Fairchild? 

— Nu cu mult timp înainte de a dispărea definitiv, l-am găsit 
așezat pe o bancă lângă terasament. l-am cumpărat o halbă. Și, 
ca întotdeauna, a vorbit despre regretul său că nu a acţionat 
când ar fi trebuit. 

— Dar la ce se referea că ar fi trebuit să acţioneze? întreb eu, 
dorind să pătrund în interiorul amintirilor fracturate ale 
domnului C. 

— În timpul acelui ultim trimestru de vară, a existat un apel la 
școală. A respins asta ca fiind puţin mai mult decât o bârfă, dar, 

retroactiv, era măcinat. Spunea că trece mereu prin asta în 
mintea lui. 

— Cea spus apelul? 

— Nu știu. Nu l-am mai văzut niciodată după aceea. Domnul 
C. se uită peste iaz spre petrecerea luminată a familiei 
Richardson. Dacă sunt sincer cu mine, Ben, cel mai mare regret 
al meu este că nu am făcut mai mult să-l ajut. 

De data aceasta, eu sunt cel care întinde mâna și îl strâng pe 
domnul C. de umăr. Cobor din mașină și ocolesc marginea 
iazului. Când ajung pe aleea puternic luminată a casei familiei 
Richardson, mă întorc și îl văd pe domnul Cranfield 
îndepărtându-se încet de mașină spre cârciuma din sat. 


VP - 159 


ȘAPTE 


„Una dintre acele după-amiezi umede și cețoase 


în care nu te poți încălzi și în care 
ar trebui să te afli în siguranță, înăuntru.” 


CAPITOLUL 47 


— Ben! Vino! strigă Jake Richardson când intru în salonul 
părinţilor lui. Îmi face semn să mă alătur lui și unui mic grup de 
prieteni. Un pahar de șampanie pentru băiatul ăsta, spune el și-l 
grăbește pe unul dintre ospătari în direcția mea. lau un pahar pe 
jumătate plin, iar Jake și-l schimbă pe-al lui cu altul. Doar adu o 
sticlă și gata, spune el, trimițând chelnerul înapoi la bar. Îi 
cunoști pe Martin și pe Duncan din sat? Copiii lor merg la creșă 
cu Alice. 

Scanez rapid camera în căutarea prietenilor care ar putea să 
mă salveze. 

— Să vă zic cum s-a întâmplat. Plictisit de moarte, am mai 
băut încă o halbă, mi-am terminat plăcinta cu carne de porc și 
am mers prin satul ăsta somnoros care-l făcea pe St. Marnham 
să arate ca o nenorocită de metropolă. Martin și Duncan râd 
atunci când trebuie și îmi dau seama că am ajuns în mijlocul 
unui discurs de-al lui Jake care recită, beat, cele mai importante 
momente ale săptămânii sale de lucru. Eram absolut răvășit 
după ce îmi petrecusem ultimele două zile umplându-le 
buzunarele rahaţilor ălora cărora tata le-a vândut compania - 
compania pe care eu am început-o - așa că m-am hotărât să-mi 
ofer singur după-amiaza liberă, începând cu un pui de somn sub 
copac. Tocmai adormisem, când am auzit niște bătăi enervante 
în geamul Audi-ului meu. Deschid un ochi pe jumătate și văd un 
bătrân militar care se uita prin fereastră. La început am crezut 
că am un coșmar nenorocit și că este chiar tata - asta clar vi-l 
descrie pe tipul care stătea în faţa mea. Închid ochii și îl ignor, 
dar el începe din nou - ra-ta-tat-tat, ra-ta-tat-tat. Deschid puţin 

fereastra. Zice că-l cheamă maiorul Edwards - nu pot să sufăr 
foștii militari care încă își mai folosesc gradul - și mă întreabă 
dacă n-aş vrea să-mi continui drumul. „E o ţară liberă”, îi spun, 
și bineînţeles că nu ratează nicio secundă să-mi spună că ela 
luptat pentru libertatea aia. Apoi el îmi spune că prezenţa mea 
le agită pe „doamnele din sat”. „Măcar dacă ar fi așa”, spun. Mă 
ridic în scaun și îl rog să-mi explice. Când mă întind spre ușă, 
face un pas înapoi, dar continuă să vorbească despre anxietatea 
„doamnelor”. Îl întreb pe idiot dacă a vorbit măcar cu vreuna, 
dar înainte să mai poată spune ceva, mă fac că sunt pe cale să 
ies afară. N-aveţi idee cât de repede s-a întors pe călcâie și pe 
urmă s-a împiedicat și a căzut pe spate în noroi. Nu m-am putut 
abţine și i-am făcut o poză. 

Jake întinde mâna după telefon și apucă în același timp sticla 
de șampanie de la chelner. Își umple din nou paharul și apoi le 
completează pe cele ale lui Martin și Duncan. In timp ce el face 
asta, eu simt o atingere pe cot. Mă întorc și-l văd pe Will 
Andrews stând lângă mine. 

— Ai nevoie de cineva să te salveze? întreabă el, calm. 

— Ești mană cerească, răspund eu, scuzându-mă de grupul lui 
Jake. 

În timp ce traversăm salonul, încă îl aud pe Jake povestind 
cum plănuia să-i rupă faţa maiorului Edwards. 

— Îmi pare rău că nu ţi-am acordat mai mult timp ieri, Ben. M- 
ai prins într-o zi puţin cam proastă, spune Will. 

— Nu trebuie să-ţi ceri scuze. Nu-i nimic mai enervant decât 
să fii întrerupt de un jurnalist băgăcios când tu încerci doar să-ţi 
faci treaba. 

Will râde și sugerează să ieşim din camera aglomerată și să 
intrăm în biroul lui Francis, care fusese amenajat pentru băutorii 
de whisky de mai târziu. 

— Cât de Francis este totul, spun eu când intrăm în camera cu 
lambriuri de lemn. 

Ridic privirea spre rafturile pline cu cărți în primele ediţii. 

— Nu sunt sigur câte din cărțile astea au fost, de fapt, citite, 
spune Will, dar sigur arată impresionant. 

— Și asta este foarte important pentru Francis. 

— Desigur. Să fim primii care încearcă whisky-ul? întreabă 
Will, întinzându-se spre unul dintre cele patru sticle expuse. 

— Cred că am băut suficient săptămâna asta, spun, ridicând 
mâna. 

Will își toarnă o băutură dublă, apoi se așază lângă mine pe 
unul dintre scaunele din piele cu spătar înalt. 

— Chiar am vrut să-mi iau un moment să-mi cer scuze. N-are 
nimeni vreo plăcere să-și amintească de vara aceea, dar dacă 
există vreun mod în care te pot ajuta... 

— M-ai întrebat miercuri seara la restaurant ce ar însemna 
dacă mama nu și-ar fi luat, de fapt, viaţa, răspund eu, și ţi-am 
spus că îmi este imposibil să spun. Dacă m-ai întreba acum, aș 
spune că probabil înseamnă că altcineva a ucis-o. 

Will ia o gură din pahar. În răcoarea camerei, aceasta este 
singura lui reacţie. 

— Cred că moartea mamei mele este legată de ceea ce s-a 
întâmplat în acea vară, de posibila existenţă a unui copil și de 
cineva care a fost mai aproape de Langdon și Fairchild decât ne- 
am putea noi imagina vreodată. Mă întorc către Will. Spune-mi 
ce ai vrut să spui când mi-ai trimis mesajul despre „tot felul de 
bărbaţi”. Le-ai văzut cu cineva? 

— Nu, niciodată. Will continuă să bea din paharul lui. În timpul 
anului școlar precedent, totuși, se vorbea despre faptul că Josie 
fusese cu câțiva dintre băieţii mai mari. Asta i-a oferit o 
oarecare reputaţie în școală. Să spunem că odată ce a devenit 
cunoscută... Ei bine, copiii pot fi destul de cruzi. Nu-i caut scuze, 
dar ea a primit un tratament dur, chiar și de la Abigail la 
început. 

— Imi sângerează inima, spun eu, rece. 

— Josie a fost ostracizată, hărțuită fără remușcări și nu doar 
de clasa noastră, ci de tot anul. Atacurile emoţionale erau 
necruțătoare. Will face o pauză și apoi începe să șoptească. 
„Josie e o ștoarfă, Josie e o ștoarfă”. Asta era imnul, iar și iar, de 
fiecare dată când intra într-o clasă. Oriunde în școală, la fiecare 
oră, în fiecare zi. Și apoi, urma ritmul, la început liniștit... Will 
începe să bată ritmul rapid pe biroul lui Francis. Ra-ta-tat-tat. 
Ra-ta-tat-tat. „Josie e o ștoarfă, Josie e o ștoarfă”. Creștea și 
creștea. Ra-ta-tat-tat. Ra-ta-tat-tat. Din ce în ce mai clar, 
oriunde mergea. Din ce în ce mai repede. Din ce în ce mai tare. 
Josie e o ştoarfă. 

— Ajunge! zic și pentru o clipă tăcem. 

— Fiecare băiat, fiecare fată, în fiecare zi. Când nu puteam 
cânta, pur și simplu băteam ritmul. 

— Nu există scuze pentru ce au făcut Langdon și Fairchild, 
spun eu. Niciuna. 

— Știu asta, spune el. Abigail i-a văzut slăbiciunea și a devenit 
singura ei prietenă. Fiecare, sedusă de răul din cealaltă. Tot ce 
spun este că altcuiva nu i-ar fi trebuit mult să le vadă izolarea - 
și să găsească o modalitate de a profita de pe urma lor. 


CAPITOLUL 48 


Holly stătea în pragul salonului și privea îngrozită cum o tavă 
de argint, încărcată cu pahare de șampanie, zbura spre terasă. 
În timp ce Jake ateriză peste un chelner nefericit, ea își duse 
mâinile la faţă și se trezi că-și dorește cu disperare ca noaptea 
să se termine. 

— E deja beat, strigă Francis Richardson, cu un râs insensibil. 
De toată jena, continuă el, strigând către soția lui, care apăruse 
în prag alături de Holly. Să-l ridice careva în picioare. 

— Nimic de văzut aici, spuse Katherine, aruncându-i o privire 
ascuţită soţului ei. Cu o mișcare rapidă a mâinii, doi chelneri îl 
ridicară instantaneu pe Jake și-l sprijiniră de colţul unei canapele 
vișinii de catifea. Cafea neagră tare și un pahar cu apă, continuă 
ea, dând instrucţiuni în timp ce paharul spart era îndepărtat 
rapid. Și apoi ceva de mâncare. Nimic prea greu - probabil 
câteva felii de pâine prăjită sunt cele mai potrivite. Il luă pe 
chelnerul-șef de braţ și îi vorbi atât de încet, că numai Holly, cea 
mai apropiată de ei, putu auzi. Lasă-l să-și bea cafeaua și apoi 
du-l în bucătărie. Ține-l acolo cel puţin treizeci de minute. Și 
ţine-l departe de tatăl său. 

— Îmi pare atât de rău, spuse Holly. Mă simt îngrozitor. Ai 
depus atât de mult efort pentru petrecerea asta și noi așa vă 
răsplătim. 

— Nu te mai gândi la asta, răspunse Katherine. Știm cu toții 
că petrecerea este de fapt pentru Francis. Situaţia asta nu a 
făcut decât să-i sporească plăcerea. Holly se întoarse să se uite 
la Katherine, șocată. Fiecare se bucură crunt de defectele 
celuilalt, spuse ea, trecându-și braţul de cel al lui Holly și 

conducând-o afară din salon. Întotdeauna au fost așa. Ţi-a spus 
Jake vreodată despre cea de-a douăsprezecea lui zi de naștere? 

Holly clătină din cap. 

— În jurul vârstei de unsprezece ani, Jake a devenit obsedat 
de baschet. Francis a mers într-o călătorie de afaceri în 
Manhattan, așa că Jake și cu mine ne-am alăturat pentru câteva 
zile, a continuat ea, coborând încet scara șerpuitoare și 
traversând holul aglomerat spre ușa din față a casei. L-am dus 
pe Jake la Madison Square Gardens să-i vedem pe New York 
Knicks. A fost o seară fericită, lui Jake i-a plăcut, iar când am 
venit acasă era disperat să aibă propriul coș. Se apropia ziua lui 
și am construit un teren mic în spatele grădinii. Știu - nu facem 
nimic pe jumătate aici. De ziua lui, chemase câţiva prieteni pe la 
el și tatăl lui a făcut două echipe, una condusă de el și una de 
Jake. 

Echipa lui Jake s-a descurcat bine și, în ciuda eforturilor lui 
Francis, erau în avantaj. Lui Jake îi plăcea mult asta, dar, 
desigur, Francis nu prea a putut să suporte. A devenit mai 
agresiv și, sunt sigură că fără să vrea, l-a doborât pe Jake la 
pământ. Ar fi fost ceva mărunt, dar, când Jake a căzut, inelul cu 
sigiliu al lui Francis l-a crestat la coada ochiului. Când s-a ridicat 
în picioare, sângele îi șiroia pe față. A refuzat să mă lase să-i 
îngrijesc tăietura și s-a așezat singur pe marginea terenului cât 
timp jocul a continuat. A lăsat sângele să-i curgă nestingherit. 
Singura lui dorinţă era ca prietenii lui să fie martori la eșecurile 
tatălui său. 

Lăsând în urmă zgomotul petrecerii, Katherine își conduse 
nora pe alee, apoi pășiră cu grijă pe malul slab luminat al iazului 
din sat. 

— Nu ne va deranja nimeni aici, spuse Katherine, în timp ce 
ajungeau la o bancă proaspăt lăcuită, cu o plăcuță de bronz pe 
ea. Am vrut să-ţi arăt asta. Aceasta este banca lui Lily. 

Holly se uită la inscripţie. N-o mai băgase de seamă până 
atunci. 

Râsul și bucuria au fost darurile pe care ni le-a făcut. 

— N-ai vorbit niciodată despre ea, spuse Holly, abia acum 
văzând durerea pe care Katherine o ascunsese întotdeauna. 

— Nu, răspunse Katherine, nu o facem niciodată. Ne spunem 
că este prea dureros, dar mă întreb dacă nu cumva ar fi mai 

bine dacă am vorbi despre ea. Ea a fost tot ce mi-am dorit 
vreodată. Propria mea fiică. La fel ca tine și Alice, sunt sigură. 

— Nu mi-aș putea imagina lumea fără ea. 

— Nici eu nu mi-o imaginam. Am adorat fiecare clipă 
petrecută cu ea. Toate lucrurile mărunte - s-o îmbrac la 
începutul fiecărei zile, să-i citesc din cartea ei preferată, să stăm 
ore întregi împreună la baie, apoi să o înfășor în prosopul ei 
uriaș. Din multe puncte de vedere, la fel a fost și pentru Francis; 
cumva, îi era mai ușor cu Lily. 

— Pot să întreb ce s-a întâmplat? spuse Holly. 

Katherine se uită la iaz. Luminile din casa Richardson dansau 
peste apă. 

— Era târziu într-o după-amiază de noiembrie. Una dintre 
acele după-amiezi umede și ceţoase în care nu te poți încălzi și 
în care ar trebui să te afli în siguranţă, înăuntru. Lui Lily îi plăcea 
să fie afară, să alerge liberă, să se stropească în bălți. Purta 
cizme purpurii... Katherine ezită un moment. 

— Putem să ne întoarcem înăuntru, dacă preferi, spuse Holly, 
cu o voce moale. 

— Nu, spuse Katherine, nu vin suficient de des aici. După o 
clipă, continuă. Am fost distrasă de ceva înăuntru - ceva și 
nimic. Cred că curățăm morcovi sau ceva la fel de inutil. Lily a 
ieșit pe poarta din spatele grădinii. Era întuneric, dar ea tot și-a 
găsit drumul spre iaz. lubea rațele. Tipa de încântare ori de câte 
ori se apropia vreuna de ea. Le hrăneam împreună aproape în 
fiecare dimineaţă. Nu avea nicio teamă, la fel ca Alice, le hrănea 
direct din mână. Frunzele din jurul iazului erau ude, noroiul atât 
de gros. Îi spuneam din când în când să nu se apropie prea mult 
de margine, dar era atât de curioasă. „Nu te apropia niciodată 
de margine”, asta îi spuneam. Ea știa regula, dar cumva trebuie 
să fi alunecat. A găsit-o un trecător și a scos-o afară. Medicii au 
venit în fugă de la cabinet, chiar de peste drum. Au făcut tot ce 
au putut, dar era prea târziu. 

În timp ce Katherine stătea pierdută în amintirile ei disperate, 
Holly lupta cu dorinţa de a alerga înăuntru, de a o prinde pe 
Alice și de a nu o lăsa niciodată să plece. 

— Am pus ca poarta să fie zidită, spuse Katherine. 

CAPITOLUL 49 


Auzind un zgomot în salon, Will și cu mine ieșim din biroul lui 
Francis și o vedem pe Katherine Richardson dând o serie de 
indicaţii. Jake este întins pe podea, e sticlă spartă peste tot și, în 
fundul camerei, cu fața ca o stafie, stă Holly. Mă îndrept spre ea, 
dar nu reușesc să mă apropii mult. Îi cer scuze lui Will și pornesc 
în căutarea lui Madeline. 

Lângă piciorul scării în spirală se află un mic alcov în hol, 
unde o văd discutând cu East Mailer. Văzând că mă apropii, se 
ridică. 

— Ben, mă bucur să te văd, spune el și întinde mâna, apoi ne 
îmbrăţișăm pe jumătate, așa cum fac bărbaţii. 

— Și eu. 

— Hai să bem ceva - ar fi bine să mai stăm de vorbă. 

— Nu aș vrea să vă întrerup pe tine și pe Madeline. Păreați 
destul de conspirativi, spun eu, privind spre șefa mea. 

— Nimic de genul ăsta, răspunde ea, pășind din interiorul 
alcovului și punându-și trenciul până la podea pe umeri. 

— Eu și Madeline ne cunoaștem de mulţi ani. Mi-a scris câteva 
recenzii excelente pe când era la Richmond Times, spune East, 
grăbit. 

— Sunt sigur că oricărui iubitor de restaurante îi place să ţină 
presa locală de partea lui, spun eu. 

— Ne-a susținut încă din prima zi în care am deschis și sunt 
încântat să spun că a tot revenit de atunci. Doar că nu destul de 
des! 

— Chiar trebuie să fug, spune Madeline, uitându-se distrasă la 
telefon. Mă bucur că te-am văzut, East. Și pe tine, Ben. 

— Stai, trebuie să vorbesc cu tine, spun eu și mă apropii de 
ea. 

— Plec de-aici în două minute - avem știri de ultimă oră. Ţii 
minte știrile de ultimă oră? 

— Mi-ai evitat apelurile toată ziua. 

— Ben, chiar ar fi bine să mai stăm de vorbă, spune East, 
apropiindu-se de mine. 

— Va trebui să-mi dai cinci minute, îi răspund. Muncă, mă 
tem. 


VP - 166 


— Nu am cinci minute, Ben, spune Madeline. Șoferul meu e pe 
drum. Asta va trebui să aștepte. 

— Ba nu poate, răspund eu. 

— Probabil că ar trebui să vă las în pace, spune East, dându- 
se stângaci înapoi. Oricum, trebuie să merg să-mi încep tura la 
restaurant - dar, Ben, trebuie neapărat să vorbim mai târziu. 

— Sigur. 

Dau din cap, iar East îi trimite o bezea lui Madeline. 

— Maddy, mă bucur că te-am văzut. Promite-mi că vei veni la 
cină cât de curând. 

— Îţi promit, spune Madeline. 

— Ben, mă întorc în treizeci de minute. Am să vin să te 
găsesc. 

— Nu pot face asta acum, spune Madeline. 

— Apropo, grozavă haina, spun eu, mergând pe lângă ea în 
timp ce trece pe lângă oaspeţi și îi salută scurt. Tu și East 
păreațţi foarte confortabili, îi șoptesc. 

— Vechi prieten de școală, răspunde Madeline concis. Ei bine, 
în ultimii doi ani de școală, când Twickenham Duke a binevoit să 
lase fetele să intre în clasa a șasea. 

— Nu mi-am dat seama, spun, în timp ce ieșim afară, pe aleea 
cu pietriș. 

— Serios, Ben, nu poate să aștepte până luni? 

O apuc de braţ și o trag spre marginea trotuarului. 

— Nu, nu poate să aștepte. Trebuie să începi să-mi spui 
adevărul, tot adevărul. 

— Nu știu despre ce vorbești, răspunde ea, trecând înapoi pe 
lângă mine în timp ce mașina ei oprește lângă ea. Dar știu sigur 
că m-am săturat să mă tot hărțuiești. 

— Știu despre copilul lui Abigail Langdon, spun. Madeline se 
oprește. Nu te-ai gândit niciodată să-mi spui despre asta - nu 
spuneai tu că vrei mereu tot ce e bine pentru mine și familia 
mea? 

Sub luminile stradale, ochii verzi strălucitori ai lui Madeline se 
îndreaptă spre mine. 

— Te-ai oprit un minut să te gândești că poate tocmai de-aia 
am ales să nu o fac? 

Geamul pasagerului coboară, iar Madeline îi spune șoferului 
să mai aștepte un minut. Se întoarce spre mine. 

— Ţi-ai continuat viaţa, spune ea. Cam când ar fi fost 
momentul potrivit pentru așa ceva? 

— Ce zici de acum? 

— Dacă tu asta vrei, răspunde ea. Totul este destul de simplu. 
Procesul lui Langdon și Fairchild tot era amânat. Li se acordase 
anonimatul, dar bineînţeles că toţi cei din jurul Haddley și St. 
Marnham știam exact despre cine este vorba. Nimeni nu avea 
idee de ce data procesului continua să fie amânată, dar în presă 
a existat un zvon persistent. Când am început la Richmond 
Times, redactorul a fost destul de deschis în privinţa asta. La 
acea vreme, el încercase să vorbească cu protecţia copilului, în 
mod neoficial, dar ei și-au menţinut povestea că întârzierea era 
pur și simplu pentru a permite pregătirea probelor. Câţiva ani 
mai târziu, am aflat că una dintre fete fusese însărcinată. Data 
procesului a fost amânată până după ce a născut, pentru a nu 
influența juraţii într-un fel sau altul. 

Telefonul lui Madeline începe să sune și ea își aruncă privirea 
în jos înainte de a-l strecura imediat înapoi în buzunarul hainei. 

— Acum chiar trebuie să plec, spune ea, întorcându-se spre 
mașină. 

— Nu am terminat, spun eu. 

— Îmi pare rău, Ben, dar nu mai e nimic de spus. Am 
adulmecat ani de zile căutând copilul, dar operam cu toţii sub 
restricții atât de mari din partea instanţei, încât a fost imposibil 
să descoperim ceva. 

— Deci, ca să nu-ți irosești mica bârfă, când ţi-a apărut 
ocazia, ai folosit-o ca să-mi ademenești mama. 

— Rastălmăcești faptele. 

— Dar te-ai folosit de ele, nu-i așa? 

— Deja avea o idee, dar da, am făcut-o și am greșit, răspunde 
Madeline. Uite, ești fericit? Am greșit. 

Nu spun nimic. 

— l-a dat speranţă, Ben. Este asta crimă? 

— Dacă a ucis-o, atunci da, răspund. Și să nu ne prefacem că 
faci altceva decât să cauţi cea mai bună poveste de spus. 

— Tu și cu mine suntem amândoi jurnaliști, Ben. Asta e tot, 
spune Madeline și se întoarce spre mine. Am fost de acord să 
scrii povestea pe care ai vrut-o tu despre Clare, dar nu am fost 
de acord să o iei într-un milion de direcții diferite. Povestea asta 

nu este despre niciun presupus copil, iar eu nu vreau a tu să 
urmărești acel unghi. 

— Copilul este totul, răspund. Este ce a descoperit mama și 
este ce a ucis-o pe Langdon acum. Copilul este în centrul acestei 
povești, împreună cu tatăl său și cu ce le-a făcut acelor fete. 

— la-o mai ușor, Ben, spune Madeline. Am spus că poți scrie 
despre mama ta, dar nu merge mai departe. 

— Dacă nu-mi vrei tu povestea, altcineva o va face. 

Madeline se întinde spre ușa mașinii ei. 

— Nu o să te las eu să ajungi atât de departe. 

Imi pun mâna pe ușă ca să o opresc să o deschidă. 

— Nu mi-ai spus că te-ai întâlnit cu Elizabeth Woakes. Ce 
căutai? 

— la mâna de pe mașină, Ben. 

— Ce căutai? repet, agresiv. 

— Am aflat ceva despre soțul ei. A avut loc un apel la școală 
cât timp era el director, îmi spune Madeline, confirmând ceea ce 
aflasem de la domnul C. 

— Despre Langdon și Fairchild? 

— Mai mult decât atât, cred, dar nu aș putea fi niciodată 
sigură. Eleve implicate cu bărbaţi mai în vârstă, asta a fost 
sugestia. 

— Și nu a reușit să acţioneze? 

Madeline ridică din umeri. 

— A fost un singur apel, dar unii oameni au spus că l-a dat 
peste cap. 

— Și fotografiile? 

— Ce fotografii? 

— Tu ai fost cea care le-a făcut poza lui Nick și Simon cu 
Langdon și Fairchild. 

— Nu am vrut niciodată credit pentru acea fotografie. Nu este 
genul de imagine pe care am s-o agăţ pe peretele biroului. 

— Și când i-ai dat setul complet mamei mele a fost tot un alt 
act de bunătate? 

Madeline închide ochii și își dă părul pe spate. 

— S-ar putea să fi fost, spune ea. Sau s-ar putea să fi folosit 
tot ce aveam să pot ajunge unde voiam. Asta vrei să auzi? 
Deschide ușa mașinii și intră. Dar știi ce, Ben? Poate doar m-am 
gândit că s-ar putea să-i placă. 

CAPITOLUL 50 


Holly își ţinea capul în mâini și își plimba degetele pe față. 
Auzi hohotele de râs din grădina Richardsons și se luptă cu 
dorinţa din ce în ce mai mare de a-și acoperi urechile. Dincolo 
de iaz, ochii ei erau atrași de Ben, angajat într-o conversaţie 
animată cu Madeline Wilson. 

— Francis a fost cel care a invitat-o, spuse Katherine. l-a 
urmărit cariera încă de când era la Richmond Times. Zice că are 
„contacte influente în mass-media”. Am și uitat că e șefa lui 
Ben. Mai ești apropiată de el? 

— E cel mai bun prieten al meu, răspunse Holly, susținându-i 
privirea soacrei sale. Niciodată nimic mai mult, adăugă ea. Ar 
trebui să-ți spun despre Alice. 

— Numai dacă vrei. Ti-am spus despre Lily pentru că am vrut 
să știi. O ţineam ascunsă prea adânc. 

— Mă îngrozește chiar și să-mi imaginez durerea pe care ai 
suferit-o. Pe care-aţi suferit-o toţi. Dacă aș fi știut dinainte... 

— S-a întâmplat cu atât de mult timp în urmă, înainte să te 
naști. Ce diferenţă ar fi făcut? întrebă Katherine, iar Holly se 
trezi incapabilă să răspundă. Fiecare dintre noi a trebuit să-și 
găsească propriul mod de a trece peste. Din ce în ce mai mult, 
Francis a început să aibă viaţa lui, iar eu am început s-o am pe a 
mea. Am închis ochii în faţa lucrurilor pe care le-a făcut și acum 
îmi dau seama că am greșit. 

Se uită la Holly cu teamă, iar Holly clătină din cap. 

— Francis nu este tatăl lui Alice, spuse ea, și o simţi pe 
Katherine răsuflând ușurată. Nu s-a întâmplat nimic cu el până 
după ce s-a născut. Nu mi-am propus niciodată să-l rănesc pe 
Jake, dar când m-am căsătorit cu el eram îndrăgostită de un alt 
bărbat. Poate că pe-atunci nu știam - era un bărbat pe care îl 
cunoșteam de când eram de vârsta lui Alice - și încerc să-mi 
spun că eram confuză. Numele lui era Michael. El, Ben și cu 
mine am început școala împreună în aceeași zi. Ani de zile, noi 
trei am fost de nedespărțit și, dacă sunt sinceră cu mine, ceva în 
mine îmi spunea chiar și atunci că îl iubesc într-un fel în care nu 
voi mai iubi pe nimeni altcineva. La școală, eu și Michael ne-am 
apropiat, iar când am terminat, eu am crezut că suntem 
destinaţi să ne petrecem restul vieţii împreună. Dar la școală, 

toată lumea era sigură că Michael va juca rugby la nivel 
profesionist cândva și, mai devreme decât și-ar fi putut imagina 
oricine, i s-a oferit un contract în Bath. La acea vreme eram încă 
puțin mai mult decât niște copii și știam că trebuie să ne lăsăm 
unii pe alţii să plecăm. Am vrut să stau în Londra să fiu lângă 
mama și el fie juca, fie se antrena în fiecare zi. Vieţile noastre au 
mers în direcţii diferite. Michael și Ben au rămas în continuare 
apropiaţi, iar după ce mama lui Ben a murit, au călătorit 
împreună. Când Ben s-a mutat înapoi în Haddley, Michael mai 
pierdea timpul la el acasă. Mă căsătorisem de curând cu Jake, 
iar noi trei începuserăm să mai ieșim la câte o băutură 
ocazională, să vorbim despre vremurile apuse. Holly se întoarse 
spre Katherine. În momentul în care l-am văzut din nou, am 
știut. Tot ce îmi doream era să găsesc motive să-mi petrec 
timpul cu el, să fiu aproape de el. El este tatăl lui Alice. 

— Jake are vreo idee? 

— Nici cea mai vagă, răspunse Holly. Nu mi-am propus 
niciodată să-l rănesc - trebuie să mă crezi. Katherine dădu din 
cap. Numai Ben știe. Și acum tu. 

— A murit, nu-i așa... Michael? a întrebat Katherine după o 
pauză. Accident lângă pădure? 

Holly se luptă să-și stăpânească lacrimile. Se ridică în picioare 
și, înfășurându-și braţele în jurul ei, rămase lângă malul apei. 
După o clipă, simţi mâna lui Katherine pe spate. 

— Ştia că are o fiică? 

În luminile de la petrecere care se reflectau în iaz, Holly dădu 
din cap. 

— A reușit să petreacă ceva timp cu ea? 

— Da, aveam de gând să plecăm împreună. Lui Michael i se 
oferise un contract să joace în Australia. Aranjam să scoatem 
pașaportul pentru Alice. Cu o săptămână înainte de plecare, ne- 
am dus să-i vizităm mama, pentru ca Michael să-și ia rămas 
bun. Nu era deloc bine. Se îmbolnăvise de Alzheimer pe când 
avea doar cincizeci de ani. A fost o imagine atât de tristă. Când 
vorbea Michael cu ea, erau momente în care părea să-l 
înţeleagă. Stătea pe scaun și se uita prin cameră, când ela 
întrebat-o dacă ar vrea să o ţină în braţe pe Alice. Răspunsul ei 
a rămas mereu cu mine. Ea și-a ridicat privirea spre el și l-a 
întrebat pur și simplu: „Ar trebui?” „Cred că ar trebui”, a spus el 

și i-am dat-o pe Alice în braţe. Am privit-o în timp ce-l strângea 
pe Michael de mână. Mereu m-am întrebat dacă a știut. 

— A știut, răspunse Katherine, stând nemișcată lângă nora ei. 
Și eu o să te ajut. 


CAPITOLUL 51 


Întorcându-se la casa soţilor Richardson, Holly se grăbi spre 
dormitorul în care dormea Alice. Deschise ușa și își găsi fiica 
adormită. Epuizată după ziua plină, Alice era ghemuită în 
mijlocul patului mare, iar rochia ei de petrecere atârna frumos 
de ușa dulapului. 

Holly se strecură în cameră, se urcă pe pat și se întinse lângă 
fiica ei. Mângâindu-i ușor buclele moi, îi promise lui Alice că o va 
veghea pentru totdeauna. Închise ochii și s-a trezit că începea 
să plutească în timp ce visa la o viaţă departe de Haddley. 

Apoi simţi o răsuflare pe gât. 

— Doarme ca un înger, îi șopti o voce la ureche. 

Confuză și năucită, nu tocmai trează, se gândi o clipă la 
Michael. Apoi, se adaptă la întuneric și se ridică direct în 
picioare. 

— Francis! exclamă ea. 

— Șșșt, spuse el, punându-și degetul pe buzele lui Holly. O vei 
trezi pe mica noastră prințesă. Vino cu mine, continuă el, luând- 
o pe Holly de mână. 

În timp ce Francis o conducea pe hol spre dormitorul principal 
pe care îl împărțea cu Katherine, Holly simţi frica. Zgomotul 
petrecerii se auzea jos, dar, când Francis închise ușa 
dormitorului în urma lor, rămaseră în tăcere. Făcu un pas 
înainte, forțând-o să se dea în spate spre patul uriaș cu tăblie 
Gatsby. 

— Nu, Francis, nu aici, nu acum. Nu, spuse Holly, dar Francis o 
apucă de brațe și o trase spre el. Nu, am spus. Dar se trezi 
împiedicându-se de taburetul care stătea la capătul patului și 
căzu pe spate. Francis, am spus nu! Și se cațără peste pat, până 
în colțul îndepărtat al camerei. 

Francis veni calm spre ea, cu un zâmbet ameninţător pe 
marginea buzelor. 

— Nu-mi spui mie nu, spuse el încet. Nu-mi spui niciodată nu. 

Holly îi auzea vocea oțelită. Își simţi spatele lipit de perete. Nu 
mai avea unde să meargă. 

— Francis, o să mă lași să trec pe lângă tine și să ies din 
camera asta chiar acum sau o să ţip. 

— Eu nu negociez, răspunse el, cu ochii aţintiţi asupra ei. Te 
dețin. 

— Nu mă mai deții. Asta trebuie să se oprească. 

— Eu voi decide când se oprește. Am făcut o înţelegere. 

— Nu. Nu este corect pentru Jake. Nu este corect pentru 
Katherine. 

— Nu-mi spune tu mie ce e corect. 

— Nu mai pot face asta. 

— Nu cred că este alegerea ta. Francis înaintă, iar Holly 
alunecă în lateral și sări înapoi peste pat. Nu te pune cu mine, 
continuă el, întorcându-se spre ea. 

Holly apucă o lampă de pe noptieră și o ridică cu putere, 
smulgând ștecherul din priza din perete. Ținând-o sus, spuse: 

— Te-am avertizat, Francis, treaba asta trebuie să înceteze. 

— Nu fi proastă, răspunse el. Ultimul lucru pe care vrei să-l 
faci este să pui capăt aranjamentului nostru. 

— Lasă-mă să plec, spuse Holly, ţinând lampa ca o bâtă de 
baseball și pășind spre Francis. 

— O să regreți. 

— Lasă-mă să plec! strigă Holly din nou și, în timp ce socrul ei 
făcea un pas în lateral, ea se îndreptă spre ușă și aruncă lampa 
de sticlă pe podeaua de lemn. 

Sticla se sparse și cioburile zburară prin cameră, iar Francis se 
întoarse să-și protejeze faţa. 

— Vei plăti pentru asta, urlă el, în timp ce Holly deschise ușa. 
„O să plătești pentru asta” a fost tot ce a auzit Holly în timp ce 
ieșea în fugă din cameră și pe coridor spre dormitorul fiicei ei. 
Intră repede în cameră, o luă pe Alice din pat și fugi spre scări. 


CAPITOLUL 52 


Seara târziu, intru în bucătăria cu acoperiș de sticlă a familiei 
Richardson, o cameră care are o măreție similară cu restul casei 

lor. Spionez o tavă cu mini pavlova de căpșuni și mă îndrept 
spre insula de granit alb. 

— Te iubesc, Ben, spune o voce din spatele meu. Jake se 
ridică ca un cadavru de pe bancheta cu perne de un albastru 
strălucitor. Ești ca un frate pentru mine și Hol. 

Înainte să pot răspunde, se prăbușește înapoi și închide ochii. 
Între timp, îl văd pe Will că merge pe holul mărginit de artă care 
leagă bucătăria de holul de la intrare. 

— Desert? spun eu și iau un mini tort cu ciocolată. 

— Mă rezum la ăsta, răspunde Will și ia un cub de gheaţă din 
congelator să-și reîmprospăteze paharul de whisky. M-am 
plimbat prin grădină, continuă el, rezemat de spătarul 
scaunelor. Nu cred că ne-am terminat conversaţia mai devreme. 

— Întreruptă de figurile lui Jake, spun eu, aruncând o privire la 
bărbatul care dormea adânc. 

— Nu vreau să ai impresia că le găsesc scuze lui Josie sau 
Abigail. Nu poate exista niciodată vreo scuză pentru ce au făcut. 

— Nu am crezut asta, răspund. Mama a apreciat întotdeauna 
felul în care ai avut grijă de ea, chiar de la început, când erai 
puţin mai mult decât un copil. 

— Toţi eram copii, răspunde Will, scoțând un scaun. Ceea ce 
încercam să-ți spun e că știam ce înseamnă să fii ostracizat, să 
fii copilul care era diferit de toți ceilalţi. 

— Dar tu și Nick aţi rămas mereu prieteni buni. 

— Așa e, dar eram un copil de paisprezece ani care tocmai își 
dădea seama că e gay. Am aflat repede cât de cruzi pot fi copiii. 
Mentalitatea de haită a preluat controlul. Dintr-odată, am 
devenit băiatul pe care nu voia nimeni să-l aleagă în echipa lui. 
M-am trezit în afara cercului. O perioadă, am fost disperat să nu 
fiu cine eram. M-a făcut să mă simt ca un rahat. Vara aceea a 
fost una grea. Nu m-am mai văzut cu prietenii de la școală și am 
început cumva să pierdem legătura. 

— Nu cred că a fost ușor. 

— Nu m-am întâlnit doar cu Nick în ziua aceea din vacanţa de 
vară. Aranjasem să ne vedem. Era o joi și ne-am plimbat până în 
Haddley Hill Park. l-am spus că le văzusem pe Josie și Abigail la 
începutul săptămânii. 

— Erai prieten cu ele? 

— Nu, le văzusem lângă pod, pierdeau vremea. Eram toţi în 
aceeași clasă la școală. 

— În ziua finalei de rugby, te-au urmărit până în vestiar. 

— Erau proaste, nimic mai mult. 

— Și în ziua aceea? 

— Am fost de acord să mă întâlnesc cu ele în pădure în seara 
aceea. Am vrut ca Nick să vină cu mine. 

— El ce a spus? 

— A spus că merge cu tine la înot în după-amiaza aceea și că 
nu știa la ce oră termină. 

Privesc prin uși spre grădina din spate a soţilor Richardson. În 
timp ce mă gândesc la Nick care mă învăţa să mă scufund în 
Tooting Bec Lido, îl privesc pe East cum își aprinde o ţigară în 
timp ce stă singur la marginea piscinei. 

— Tot te-ai dus? 

Will soarbe din whisky și dă din cap. 

— Ne-am întâlnit în poiană. Abigail m-a întrebat direct dacă 
vreau să încerc. Mă uit la Will. 

— Ai făcut sex cu ea? 

Will scutură din cap. 

— Trebuie să-ţi amintești, Ben, eram un copil. Nu este ceva 
de care sunt mândru. 

— Ce s-a întâmplat? 

— Mi-o oferea pe Josie. Parcă ar fi fost matroana ei. Abigail 
stătea și privea. O săptămână mai târziu, i-au ucis pe Nick și 
Simon. 

OPT 


„În ultimii douăzeci si unu de ani ajunsese 


să o urască pe Abigail. Cât de diferită ar fi fost viata ei 
dacă nu s-ar fi întâlnit niciodată.” 


CAPITOLUL 53 


Nu mai spun nimic și Will tace lângă mine. Ochii ne sunt atrași 
spre grădină și privim aburii, care se învârt în sus din piscina 
încălzită și aruncă o ceaţă în jurul lui East care stă singur. 

— Ar trebui să mă duc să văd ce mai face, spune Will în cele 
din urmă. 

ÎI las să plece și rămân singur lângă fereastra deschisă cât 
timp el i se alătură lui East. Se plimbă pe marginea piscinei, 
adânciţi în conversație, apoi se îndreaptă spre capătul 
îndepărtat al grădinii. Mă întorc înăuntru și îl văd pe Jake cum se 
rostogolește pe podeaua bucătăriei și se ridică, clătinându-se. 

— Mă duc s-o găsesc pe Hol, spune el și face un semn obosit 
cu mâna în timp ce merge. Te iubesc, Ben. 

Mă ridic, îmi beau apa și-l urmez pe coridor până în holul de la 
intrare. 

În spiritul de noapte târzie, oaspeţii familiei Richardson încep 
să plece fiecare la casele lor din St. Marnham și nu numai. Jake 
a dispărut deja, dar îl văd pe Nathan Beavin, sorbind dintr-un 
pahar de coniac din cristal și plumb pe canapeaua curbată care 
se întinde în jurul bazei scării principale. 

— Te rog, nu-mi spune că te duci să alergi la șase mâine 
dimineaţă, spun eu și iau loc lângă el. 

— S-ar putea să dorm până la șapte, răspunde el. Regula este 
să nu-ți găsești niciodată scuze să nu pleci. 

Mă trezesc că-mi doresc să fiu cu zece ani mai tânăr. 

— Așteaptă până ajungi de vârsta mea, spun și, în mod 
îngrozitor, îmi amintesc de domnul Cranfield. 

Nathan se uită la mine cu milă, de parcă aș fi de vârstă 
mijlocie și îmi regret instantaneu răspunsul de dobitoc. 

— Poate ne vedem prin sat la șapte. Deja știu că e un 
angajament pe care este puţin probabil să-l respect. 

— Ce mai casă au aici, spune Nathan și își umple paharul cu 
coniacul Hennessy al lui Francis, apoi așază sticla în siguranţă 
lângă el. Ai mai fost pe-aici? 

— De câteva ori, răspund. Holly și Jake s-au căsătorit într-un 
cort din grădină. 

— Pun pariu că și aia a fost o petrecere! 

— După cum poţi să-ţi dai seama, domnul și doamna 
Richardson nu fac nimic pe jumătate. 

— Cred că are ceva bani. Avere moștenită, nu-i așa? 

— Nu sunt sigur, spun. S-a descurcat destul de bine în oraș, 
dar nu cred că a venit din vreo familie săracă. Nathan râde. 
Tatăl lui avea un fel de afacere de producţie - textile, cred. 
Francis a fost militar la început, dar curând și-a dat seama că 
este mult mai interesat să-și facă banii lui. 

— Și Jake s-a căsătorit pur și simplu cu o fată din sat? 

— Vrei să spui Hol? Da, a trăit în Haddley toată viaţa. 

— Nu a fost aranjat să se însoare cu cineva cu mai multă 
influență? 

— Bănuiesc că nu, răspund. Francis avea deja destulă. 

— O știi de mult? 

— Îţi place să pui întrebări, nu-i așa? 

— Bănuiesc că sunt puţin curios, dar nimic mai mult. 

— Pe bune? Nu sunt atât de sigur. 

Nathan ia o înghiţitură mare din paharul său, care bănuiesc 
că-l arde pe gât. 

— De ce nu-mi spui tu despre tine? 

— Despre mine? Nu am cine știe ce poveste de spus. Născut 
în Țara Galilor, copilărie obișnuită, o soră, am mers la o școală 
bună, am avut părinţi grozavi. 

— Frumos, spun eu. Și? 

— Am mers la universitate în Cardiff și apoi am vrut o 
perioadă de libertate. Am venit la Londra pentru o aventură. 
Cam atât. Niciodată nu mi-am imaginat că voi întâlni o femeie 
ca Sarah. 

— O spui frumos. 

— Ce anume? 

— Povestea ta. Am auzit un milion și una. Cu asta, un milion și 
două. 

— Nu știu ce vrei să spui, spune Nathan, învârtind ultimele 
guri din băutură în pahar. 

— Ce cauţi de fapt aici? 

— Exact așa cum am spus, o mică aventură în orașul mare. 

— Adevărul. M-ai întrebat despre mama, despre frate-meu, 
despre prietenii mei, despre James Wright și despre slujba mea. 
De ce? 

Nathan își lasă paharul jos, lăsând să se vadă că e alarmat. 

— Ben! Aud vocea lui Holly strigând. Sar în picioare și îi caut 
chipul printre petrecăreţii rămași. Aici sus, strigă ea, iar eu mă 
întorc și o văd coborând rapid pe scara întortocheată, cu Alice 
adormită în brațe. 

— Ce se întâmplă? Pe măsură ce se apropie, îi văd ochii roșii. 
Hol? 

— Poţi să chemi o mașină să ne ducă acasă? Și găsește-l pe 
Jake. 

Îmi dau seama de urgenţa din vocea ei și îmi scot imediat 
telefonul. 

— Ar trebui să mă duc s-o găsesc pe Sarah, spune Nathan, 
ridicându-se în picioare și plecând în grabă. 

— Vine un Uber în patru minute. Vino și stai jos, spun eu, dar 
Holly refuză. 

— Vreau să aştept afară, răspunde ea, înfășurând bine o 
pătură în jurul lui Alice. 

În timp ce se îndreaptă spre ușa din faţă, Sarah și Nathan ies 
înapoi pe hol din bucătărie. 

— Holly, ești bine? întreabă Sarah. 

— Plecăm. Trebuie să-l găsesc pe Jake și să plec. 

— Nu este în bucătărie, răspunde Sarah. 

— Mă duc să verific în sufragerie, spune Nathan, urcând 
scările în timp ce eu mă îndrept spre camera din spatele holului. 

Deschid ușa și îl găsesc pe Jake dormind pe una dintre 
canapelele de pluș, ghemuit ca un bebeluș. 

— Jake, pleci, spun eu, trezindu-l cu o tresărire. Cred că Alice 
se simte puţin rău, așa că Holly vrea să o ia acasă. 

Se rostogolește de pe canapea, apoi se clatină după mine pe 
hol. Merg lângă el pe alee. 

— S-a terminat petrecerea? întreabă el, doar pe jumătate 
conștient. 

— Vreau să o duc pe Alice acasă, răspunde Holly, în timp ce 
Sarah și Nathan ni se alătură afară. 

— Fetița mea nu se simte bine, spune el, uitându-se la Alice. 

— l-am explicat că nu se simte bine, îi spun lui Holly. Prea 
multă prăjitură, combinată cu un vis urât. Jake dă din cap și se 
împiedică în fața noastră. Hol, tu ești bine? 

— Trebuie doar să plec. 

Nu mai spun nimic până ajungem la capătul aleii, când East 
Mailer trece prin grădină, din spatele casei. 

— Ben, nu pleci deja, nu-i așa? Chiar speram că vom avea 
șansa să mai stăm de vorbă. 

— Trebuie s-o duc pe micuță acasă, răspund, în timp ce 
Uberul nostru oprește lângă trotuar. Hai să bem ceva în curând. 

East deschide ușa și Sarah și Nathan se urcă pe locurile din 
spate. Jake se prăbușește pe locul din mijloc al dubiței, apoi 
Holly urcă lângă el. O ajut cu Alice, apoi i-o dau cu blândeţe 
înapoi mamei ei. Alice se prinde de Holly și o văd pe Holly cum o 
strânge în brațe. Fac un pas înainte și mă așez în faţă cu șoferul, 
aruncând o ultimă privire la casa soţilor Richardson, unde ultimii 
oaspeți continuă să bea pe terasă. O siluetă singuratică ne 
observă cu atenţie prin fereastra arcuită care dă afară din 
partea de sus a casei. În timp ce ne îndepărtăm încet în jurul 
iazului din sat, mă întorc și o văd pe Katherine Richardson stând 
acolo, nemișcată. 

Când oprim la semafoarele temporare de pe Lower Haddley 
Road, deschid telefonul și intru în aplicaţia noastră de știri. 
Citesc titlul îngroșat și trebuie să mă lupt să respir. 


RĂZBUNARE, ÎN SFÂRȘIT! ABIGAIL LANGDON MĂCELĂRITĂ! 


— Am niște probleme, spun eu, în timp ce mergem pe partea 
de jos a pădurii din Haddley. Poţi să încetinești, îl întreb pe șofer 
pentru că am nevoie de timp să mă gândesc. 

Oprește-te aici o secundă. 

— Ben? spune Holly și îi arăt telefonul. 

Mă uit peste sat, spre partea din faţă a casei mele. Afară sunt 
parcate două mașini de poliţie. Arăt spre ei și spun: 

— Cred că au venit după mine. 

— Ce caută aici? întreabă Sarah din spatele taxiului. 

Holly îi întinde telefonul meu. 

— Și articolul ăla nu are nimic de-a face cu tine? spune Holly. 

Jake și Alice continuă să doarmă liniștiți lângă ea. 

— Nu, nimic, răspund, în timp ce Sarah se aplecă în faţă și îmi 
dă telefonul înapoi. 

— Cineva a deschis gura, spune Holly. 

Deja îi scriu un mesaj lui Madeline. 


Ce PLM? 
Răspunsul ei este instantaneu: 


Nu noi am fost primii. Uită-te la The 
Sun de duminică. Nu am avut de ales 
decât să-i urmez 


Am nevoie de un avocat 
Mă ocup 


— Voi mergeţi înainte, spun eu și deschid ușa mașinii. Vă e 
mai bine dacă nu sunteţi implicați. 

— Vrei să vin cu tine? întreabă Sarah. 

— Nu e mai bine să nu te bagi? spune Nathan cu vocea 
tăcută. 

— Madeline trimite pe cineva, îi răspund și îi prind privirea în 
oglinda retrovizoare. 

— Măcar atât poate să facă, spune Holly. Ești sigur că nu vrei 
să vină unul dintre noi cu tine? 

— O să fiu bine. Te sun mâine. 

Traversez strada și văd cum se sting farurile roșii din spate 
ale mașinii. Când mă apropii de casa mea, o văd pe detectiv 
Barnsdale stând singură într-una dintre mașinile de poliţie care 
așteaptă. Trec pe lângă ea. Incepe să mă urmărească imediat. 

— Domnule Harper, strigă ea. Vă rog să așteptați. Avem niște 
întrebări pe care am dori să vi le punem. Mă uit peste umăr. Din 
a doua mașină apare Dani Cash și merge cu trei pași în spatele 
ei. Le ignor pe amândouă și deschid ușa din faţă. Încerc s-o 
trântesc, dar Barnsdale o blochează cu piciorul. Domnule 
Harper, spune ea, împingând ușa înapoi. Trebuie să vorbim. 

Îmi scot geaca. 

— E aproape miezul nopţii, spun, cu spatele la detectiv. Nu-mi 
pot imagina ce este atât de urgent încât să nu poată aștepta 
până mâine dimineaţă. 

— Avem o serie de întrebări la care am dori să răspundeţi, 
strigă ea, pășind înăuntru fără invitaţie. La secție. 

— Nu eu am spus povestea. Madeline ar face bine să-mi fi 
spus adevărul. 

— Cineva a spus-o, răspunde Barnsdale și se apropie de mine, 
altfel cum naiba ar fi ajuns aici? Îmi întinde prima pagină a 
ediţiei printate de duminică a ziarului Sun on Sunday. Aruncată 
pe prima pagină este imaginea lui Langdon. Când sunteţi gata, 
domnule Harper, mi-ar plăcea să aud explicaţia dumneavoastră. 

Scurgerea de informaţii a umilit-o. Îmi moderez tonul. 

— Așa cum am spus, nu am avut nimic de-a face cu asta. Dar 
văd cum poate fi o situaţie dificilă, așa că sunt mai mult decât 
dispus să merg la secţie, de bunăvoie. Barnsdale nu spune nimic 
și mă uit la ea. Un articol în ziar chiar schimbă ceva? 

— Nimic altceva decât legitimitatea întregii anchete. 

— Langdon e moartă. S-ar fi aflat la un moment dat. 
Participarea mea la un interogatoriu fals în miezul de noapte nu 
va schimba asta. 

— Pot să te arestez acum, dacă vrei. 

— Pe ce temei? 

— Am mai trecut prin asta, domnule Harper. Uzurparea 
identităţii unui ofiţer de poliţie, eliminarea probelor de la locul 
crimei. Vrei să continui? 

Dani Cash își studiază propria reflexie din pantofii foarte 
lustruiţi. 

— Nu-ţi place faptul că povestea ta s-a scurs, așa că mă 
pedepsești pe mine. 

— Faci ca totul să fie foarte ușor, domnule Harper. Ai spus cu 
gura ta că ai fi ucis-o pe Abigail Langdon dacă ai fi avut ocazia. 
Mama ta a fost una dintre puţinele persoane care știau unde se 
află. 

Îmi dau seama că nu am de ales. 

les din casă cu Dani Cash escortându-mă spre bancheta din 
spate a mașinii de poliţie care așteaptă. In timp ce ea deschide 
ușa, eu îmi las capul în jos și îmi explodează un bliţ în ochi. 
Mâna lui Dani mă ghidează pe bancheta din spate. 

— Asta e mâna lui Barnsdale, presupun? spun eu, și mă întorc 
de la fereastră. Sub lumina lămpilor stradale, ne îndepărtăm 
încet de sat. Mă uit peste spaţiul deschis și mă gândesc la acea 
zi grozav de fierbinte, plină de ură, care mi-a umbrit viaţa încă 
de atunci. 

Sâmbătă noaptea în Haddley nu este diferită de niciun alt 
oraș și intrarea în secția de poliţie este o priveliște deprimantă. 
Trei beţivi, unul cu o tăietură deasupra ochiului drept, se întind 
pe o bancă în faţa mea. După ce i-am spus clar lui Barnsdale că 
îmi aștept avocatul, îmi petrec următoarele două ore stând 
singur într-o cameră de interogatoriu sufocantă. Dani îmi aduce 
o cană de ceai, dar din nou nu facem contact vizual. 

La ceva timp după două dimineaţa, sosește șeful echipei 
juridice interne, Morgan Turner. 

— Înţeleg că sunt într-o excursie de pescuit și nimic mai mult? 

Îl pun la curent cu vizita mea din Farsley. 

— Deci vorbim de o mică palmă peste mâini, dar ce altceva s- 
ar aștepta să faci în situaţia ta? Erai îndurerat și disperat. 

— Și am făcut ceea ce orice ofițer de investigaţii competent ar 
fi făcut deja. 

— Poate că ar trebui s-o luăm mai moale în direcţia asta până 
când te scoatem de aici, răspunde Turner. Vreau să eviți să 
răspunzi la oricare dintre întrebările lor, dacă nu-ţi spun eu 
altfel. 

— Absolut, răspund. 

Când se deschide ușa și Barnsdale și Cash ni se alătură, simt 
un val de furie și teamă. În timp ce Dani instalează dispozitivul 
de înregistrare, detectivul se așază în faţa mea. 

— Haideţi să cădem de acord să lăsăm deoparte activităţile 
de astăzi și să ne concentrăm pe chestiunea în cauză - uciderea 
lui Abigail Langdon. Domnule Harper, înainte de evenimentele 
din ultimele patruzeci și opt de ore, știaţi că Abigail Langdon, 
cunoscută în ultimul timp drept Demi Porter, locuia în orașul 
Farsley din West Yorkshire? 

— Cunoștinţele domnului Harper despre situaţia lui Abigail 
Langdon sunt irelevante, spune Turner. 

— Ba chiar deloc, răspunde Barnsdale și își deschide caietul. 
Citez: dacă aș fi știut unde este Langdon, aș fi ucis-o eu însumi. 
Acestea sunt cuvintele dumneavoastră, domnule Harper? 

— Pentru înregistrare, sergent, este vorba despre femeia care 
l-a ucis cu brutalitate pe fratele domnului Harper. M-ar mira să 
nu fi ameninţat că o va ucide de multe ori de-a lungul vieții. 
Cuvintele lui au fost pur și simplu o expresie a durerii și a 
indignării și sunt de înţeles. 

Barnsdale continuă cu următoarea ei întrebare de parcă 
avocatul nici nu ar fi vorbit. 

— Înainte de azi dimineaţă, aţi vizitat vreodată orașul Farsley 
din West Yorkshire? 

— Din nou, irelevant, sergent. Domnul Harper este liber să 
viziteze orice oraș din Regatul Unit și nu numai. Nu are nicio 
restricție. 

— Domnule Harper, știai că mama ta a luat legătura cu 
Abigail Langdon? 

Turner se întoarce spre mine și eu răspund. 

— Nu. 

— Dar știai că Elizabeth Woakes era în contact cu ea? 

— Elizabeth Woakes nu a fost în contact cu Langdon. 

— Greșeala mea. Dar știai că a vizitat Farsley? 

— Nu, răspund din nou. 

— Pe bune? 

— Am aflat abia ieri că doamna Woakes a vizitat o dată 
orașul. Asta e tot. Mă uit la Dani. 

Morgan Turner mă apucă de braţ. Respir adânc și mă las pe 
spate în scaun. 

— Elizabeth Woakes ţi-a explicat scopul vizitei ei la Farsley? 
continuă Barnsdale. 

— Nu, răspund eu. 

— Și a vizitat Farsley de mai multe ori? Morgan Turner se 
întoarce spre mine și dă din cap. 

— Din câte știu eu, nu, spun eu. 

— Domnule Harper, aș avea dreptate să spun că sunteți de 
părere că Elizabeth Woakes își protejează soțul, îi protejează 
memoria acestuia în vreun fel? 

— Aceasta este o pură presupunere, spune Morgan Turner. 

— Agent, ai putea citi din caiet? Mâna lui Dani tremură când 
întoarce paginile deschise ca răspuns la cererea lui Barnsdale. 
Hai, doamnă poliţist, așteptăm. 

Vorbind cu ea, am avut impresia că îl proteja în vreun fel sau 
că simțea nevoia să-i protejeze memoria. Dani m-a înregistrat 
cuvânt cu cuvânt. 

— Ce te-a făcut să crezi că Elizabeth Woakes își protejează 
soțul? 

— A fost doar un sentiment. Nimic specific. 

— Ştii de ce l-ar putea proteja? 

— Nu. 

— Ne plimbăm în cerc aici, sergent, spune Turner. 

— Bine, hai să mergem mai departe, spune Barnsdale. Ştii 
cine le-a informat pe mama ta și pe Elizabeth Woakes despre 
noua identitate și despre locul unde se află Abigail Langdon? 

Tac, iar Barnsdale îmi așteaptă răspunsul. 

— Domnule Harper? 

— Nu, răspund eu. 

Nu am de ce să o bag și pe Madeline pe radarul lui Barnsdale. 

— Dacă ai putea să mă lămurești, ca să am totul clar în minte. 
Te-ai întâlnit cu Elizabeth Woakes vineri dimineaţă? 

— Da. 

— Ţi-a spus că a fost informată despre adevărata identitate a 
lui Demi Porter, ţi-a spus că a vizitat Farsley și, ca jurnalist de 
investigaţie premiat, nu te-ai gândit niciodată să o întrebi de 
unde știe? 

— Detectiv Barnsdale, unde vrei să ajungi cu asta? întreabă 
Turner. 

— Caut doar ajutorul domnului Harper să stabilim faptele. 

— În acest caz, pot să sugerez că să-l aduceţi aici în miezul 
nopţii poate să nu fie cea mai bună modalitate de a-i asigura 
cooperarea deplină? 

Barnsdale pune mâinile pe masa din faţa ei. 

— Elizabeth Woakes ţi-a vorbit despre motivul pentru care 
soțul ei a fugit din Haddley? 

— A fugit? răspund, înainte ca Turner să mă poată opri. Nu a 
fugit. 

— Nu? Nu a fugit de teama că relaţia lui anterioară cu 
Langdon și Fairchild va fi descoperită? 


VP - 184 


CAPITOLUL 54 


Abia se iviseră zorii când Corrine traversa curtea puternic 
iluminată a garajului, cu un alt schimb de paisprezece ore în 
spatele ei. Un camion care se îndrepta pe coastă spre Dover 
trecu prin faţa ei și ascunzându-se în spatele lui, își trase gluga 
de la hanorac pe cap. Norii negri atârnau grei și ea își înfășură 
haina și mai strâns să o protejeze împotriva vântului necruţător 
care o bătea peste faţă. 

În garaj nu mai erau alţi clienţi. Un însoțitor adolescent își 
ridică capul din telefon și se uită la ea când intră și își luă un coș 
de cumpărături, dar pe urmă doar se uită în jos, neinteresat. 
Corrine era epuizată de trei săptămâni de ture de noapte 
consecutive, iar în această dimineaţă se trezi cu o nevoie 
disperată de băutură. În timpul nopţii, doi dintre rezidenţi se 
simţiseră rău. Niciunul dintre cazuri nu părea să fie ceva serios 
și se întrebase dacă nu cumva era de la pasta de somon pe care 
o mâncaseră cu o seară înainte. Dar Molly tot o pusese să 
noteze ambele incidente în dosarele de sănătate și nu i se 
păruse amuzant când scrisese în dosar că doamna Bell „s-a 
răhăţit la 3:30”. Dar faptul că se certase cu Molly în legătură cu 
cine curăţă mizeria măcar o împiedicase să se gândească la 
Chad și Dean. În această dimineaţă, știa că va avea nevoie de 
ceva mai puternic să și-i scoată din minte. 

Iși ura slujba. 

Își ura viaţa. 

Își deschise poșeta și văzu că avea destui bani pentru patru 
cutii de Skol. Adăugă la asta o pâine albă mică și o bucată de 
brânză și uite cum își va mânca ea sandvișul cu brânză în pat. In 
timp ce lua o pungă mare de chipsuri cu sare și oţet, se auzi o 
voce ascunsă care strigă din bucătăria minusculă din spatele 
hiatului de brutărie. 

— Tyler, dacă trebuie să ies și să despachetez eu ziarele... 

Nu se putu abţine să privească cum, dându-și ochii peste cap, 
adolescentul își cobori picioarele de pe raftul din spatele 
tejghelei și își făcu drum prin magazin. Letargic, deschise primul 
teanc de ziare rămas îngrămădit la intrarea în magazin. 

— Le scot acum, fu răspunsul lui îmbufnat. 

Un miros brusc de arțar și nuci, proaspăt scoase din cuptor, 
au făcut să-i curgă apă în gură. Corrine se pipăi prin buzunar în 
speranţa că va descoperi niște mărunt cu care să se poată 
răsfăţa la patiserie. Nimic. Avea încă bancnota de zece lire a 
domnului Talisbrook, dar nu voia să o irosească. Ar fi trebuit să 
pună înapoi două dintre cutiile de Skol și nu avea de gând să 
facă asta. 

Vânzătorul era încă ghemuit deasupra ziarelor când ea se 
îndreptă spre casele de marcat automate. Trecu leneș obiectele 
peste casă și privi spre el. Și atunci îl văzu. 

Titlul țipa la ea de pe prima pagină a ediţiei de duminică a lui 
The Sun și o făcu să tremure. Se forţă să respire, incapabilă să- 
și îndepărteze privirea de la titlu. 


UCIGAȘA DE COPII ABIGAIL MĂCELĂRITĂ. 


Ca în transă, se întinse după o copie și, dintr-o singură 
mișcare, scană ziarul apoi îl împături în grabă. Deschizându-și 
poșeta, își turnă toate monedele, doar ca aparatul să-i spună: 
„Este nevoie de aprobare”. Întorcându-se spre vânzător, simţi 
transpiraţia cum îi curge pe față. 

— Dă-mi o secundă, spuse el, cu o totală desconsiderare. 

Corrine își deschise haina, dar tot își ţinu gluga pe față, își 
concentră toată atenţia pe ecranul din faţa ei. Abia după ce 
vânzătorul bătu distrat un cod, se întoarse. In timp ce se uită în 
jos la obiectele pe care le scanase, ea făcu doi pași înapoi spre 
ușă. Când apăsă pe „Aprobă”, se uită direct la ea. Mâna îi merse 
instinctiv la faţă, unde simţi umezeală pe obraz. Inima îi pompa 
agresiv sângele s-o menţină în picioare. 

— Poţi să-ţi bagi banii din nou acum, spuse el, fără s-o bage în 
seamă. 

Cu mâna tremurândă, Corrine împinse în grabă bancnota de 
zece lire a domnului Talisbrook, apoi își îndesă cumpărăturile în 
geanta ei supradimensionată. leși din magazin și nu se putu 
abţine să se uite la ziarele aliniate pe podea. Blocată din nou de 
titlu, îl auzi pe însoțitor spunând: 

— A primit ce merita. 

Se întoarse în curte și inspiră adânc. Briza mării se liniștea și 
ea stătea la colțul străzii terasate, sprijinită de fereastra 
restaurantului indian, unde îi plăcea să se răsfeţe în fiecare 

vineri la prânz. Abia când fu sigură că strada era pustie scoase 
ziarul din geantă. Repede, trecu la a doua și apoi la a treia 
pagină. Scană articolul, până ajunse la ultimul paragraf. Acolo 
era detaliul pe care îl căuta. 

Locul unde se află complicea ucigașei de copii Langdon, Josie 
Fairchild, este încă necunoscut. 

Corrine închise ziarul și-l băgă înapoi în geantă. 

Cât de mult ura numele ăsta. 

Corrine Parsons. 

Dacă ar putea fi Josie din nou. 

Și să-și ia viaţa de la capăt. 


CAPITOLUL 55 


Corrine se proteja de vântul care sufla dinspre Canal în timp 
ce traversa drumul care trecea de-a lungul țărmului din Deal. 

Micul oraș de pe litoral, care pentru ea se simțea ca o 
închisoare din care nu avea să fie eliberată niciodată, se trezea 
încet la viaţa monotonă de zi cu zi. Bicicliștii pedalau pe poteca 
de lângă mare, un curăţător stradal scăpa de mizeriile nopţii de 
sâmbătă și o plimbătoare de câini singuratică își strânse baticul 
pe cap în timp ce se îndrepta spre castel. 

Disperată să fie singură, Corrine traversă parcul de la malul 
mării și merse pe aleea plină de iarbă până la faleza izolată. Se 
așeză pe treptele care dădeau spre țărm și scoase o cutie de 
bere din geantă. Simţi furnicătura lichidului rece și amar în gât 
și închise ochii, ascultând valurile care se spărgeau de plaja cu 
pietriș. Încercă să se imagineze departe de aici - pe o plajă 
caldă, cu valurile lovindu-i-se de picioare - dar nu se putea 
gândi decât la următoarea ei cutie de Skol și la cât de mult 
tânjea după confortul pe care i-l aducea aceasta. Abia după ce o 
termină, nervii începură să i se calmeze și urcă înapoi treptele 
falezei în căutarea unui loc mai adăpostit. Își deschise geanta, 
scoase ziarul mototolit și începu să citească. 


Abigail Langdon, ucigașa condamnată, a fost ucisă în casa ei 


din West Yorkshire, miercuri noaptea târziu. Gâtul lui Langdon a 
fost tăiat în mod brutal. 

Corrine se opri și duse ziarul la piept. În ultimii douăzeci și 
unu de ani, ajunsese să o urască pe Abigail. Cât de diferită i-ar fi 
fost viaţa dacă nu s-ar fi întâlnit niciodată. Dacă ar fi ignorat-o în 
ziua aceea în care stătea singură la coada de la cantină și-și 
ţinea în braţe tichetele ei de masă. În schimb, dăduse de o 
prietenie trecătoare; un moment de triumf care să înlocuiască 
rușinea arzătoare pe care o simţea. A fost un moment de triumf 
pentru care plătise scump de atunci. 

Ziua în care părăsiseră tribunalul ca ucigașe condamnate a 
fost ultima oară când o văzuse pe Abigail. Zvonurile persistaseră 
cu privire la locul unde se află, dar nu fusese niciodată 
interesată. Prietena ei o controlase, crease furtuna din jurul ei, 
doar ca să caute răzbunare pentru existenţa ei. 

După eliberare, Corrine și-a păstrat în mod deliberat viața 
offline. A evitat reţelele de socializare și nu a avut niciun 
smartphone. Chiar și unii dintre rezidenții azilului de bătrâni 
aveau smartphone-uri, dar Corrine nu dorea să fie conectată la 
nimeni și la nimic. Nu le căutase niciodată pe internet pe Abigail 
Langdon sau pe Josie Fairchild. Pentru ea, nu mai existau. 

Acum, pentru o clipită, simţi din nou acea prietenie 
trecătoare. Dragostea pe care i-o oferise Abigail. Ele două, 
împreună împotriva lumii. Promisiunea de a fi mereu acolo una 
pentru cealaltă. Nimeni nu cunoștea o iubire ca a lor. 

Abigail era moartă. 

Măcelărită. 

Singura prietenă pe care o cunoscuse vreodată. 

Corrine citi mai departe. 


Ucigașa de copii locuia în orașul Farsley de la periferia Leeds. 
Lucra într-un supermarket local și închinase un apartament mic 
cu un dormitor deasupra restaurantului indian local, de pe strada 
principală. Aici își petrecea Langdon nopţile și aici a lovit 
ucigașul. 


Corrine se cutremură. Fu un șoc să realizeze că viața lui 
Abigail fusese la fel de deprimantă ca a ei. Trăind singură și cu 
frica de a fi descoperită, Corrine simțea că zilele ei erau 
dominate de regret. Cel puţin la serviciu, era înconjurată de alţi 
oameni, oricât de deprimant ar fi fost. Faptul că dormea în 
timpul după-amiezii o făcuse să se simtă mai în siguranţă, 

pentru că nu mai era nevoită să înfrunte întunericul singură. Un 
cuţit sub pernă o convinsese că era în siguranță. Dar era? 


În orașul Haddley, unde ucigașele adolescente și-au comis 
crimele josnice, repulsia față de ele încă arde. Dintre părinţii 
băieților, doar mama lui Simon, Elizabeth Woakes, rămâne prin 
preajmă, dar nu a fost disponibilă pentru comentarii. Un vecin a 
declarat pentru Sun on Sunday: „Nu va exista niciodată iertare 
pentru ceea ce au făcut Langdon și Fairchild. Au furat două vieţi 
și au distrus multe altele. Toată lumea se va bucura că e moartă. 
Sper că Fairchild este următoarea”. 


Corrine mototoli ziarul și, cu pescărușii ţipând deasupra, se 
grăbi înapoi peste parc spre apartamentul ei. Când se apropie 
de sala de jocuri, aruncă ziarul într-un coș de gunoi. Nu și-l 
dorea în casa ei. Işi căută cheile în geantă, deschise ușa și urcă 
repede la etaj, apoi porni televizorul din sufragerie. Porni știrile, 
iar chipul lui Abigail se uită la ea. 

Apoi alei. 

— Modalitatea morţii lui Langdon a dat naștere la speculaţii 
că aceasta ar fi o crimă de răzbunare pentru moartea școlarilor 
Nick Harper și Simon Woakes, spuse prezentatorul. Intrebarea 
pe care trebuie să și-o pună poliţia este: de ce acum? 

Corrine nu era deosebit de interesată de această întrebare. 
Din partea ei, moartea lui Simon și a lui Nick ar fi putut avea loc 
ieri. O altă întrebare o chinuia pe ea. 

Josie va fi următoarea? 


CAPITOLUL 56 


Duminică dimineața devreme, din secţia de poliţie din 
Haddley, mă uit afară și văd trei fotografi și un echipaj de 
televiziune care așteaptă afară pe trotuar. Inima îmi bate cu 
putere. Am crezut-o pe Madeline când mi-a spus că site-ul 
nostru doar s-a luat după Sun on Sunday, dar lor cine le-a dat 
povestea? Ar fi putut fi Barnsdale? Are puţine reţineri în a-mi 
face viaţa inconfortabilă, dar este oare atât de disperată să mă 
oblige să mă întorc împotriva familiei Woakes? 

Epuizat, mă pregătesc pentru întrebările care urmează să-mi 
fie puse. Insă când întind mâna spre clanţă, văd un bărbat care 
stă pe banca de lemn pe care am stat eu noaptea trecută. Este 
mai bătrân decât l-am văzut ultima oară - ușor dezordonat, 
neras și cu părul neîngrijit acum cărunt. Sunt surprins de cât de 
puţină emoție simt. 

— Ai îmbătrânit, îi spun tatălui meu. 

— Ben! răspunde el ridicându-se repede în picioare. Fac un 
pas înapoi. Sylvie ţi-a văzut poza la știri. Am condus toată 
noaptea să ajung aici. Ți-am luat asta, spune el, oferindu-mi o 
ceașcă de ceai rece. A, și asta, continuă el, bâjbâind în 
buzunarul hainei și scoțând o periuţă și un tub de pastă de dinţi. 
Nu știam cât timp te vor ţine înăuntru. 

— Locuiesc la doar zece minute de aici, răspund. 

— Sigur că da. Doar că nu știam... Se apleacă încet și pune 
periuţa de dinţi pe banca din spatele lui. Deci, cum o duci? 
întreabă el. 

— Ce faci aici? 

— Am vrut să văd dacă ai nevoie de ceva. 

— Nu am. 

— Sau dacă aș putea ajuta în vreun fel. 

— Nu poţi. 

Merg înainte, forțându-l să se dea înapoi lângă bancă. Își lasă 
mâna în jos să se echilibreze. 

— După zece ani, apari din senin și întrebi dacă poţi să ajuţi. 
De ce crezi că aș vrea nevoie de ceva de la tine? Credeai că o să 
te primesc cu brațele deschise? 

— Nu știam de ce ai putea avea nevoie, spune el, defensiv. 

Simt privirea sergentului de birou asupra noastră. 

— Nu am nevoie de nimic de la tine, îi răspund și mă îndrept 
spre ușă. Toată viața mea, tot ce ai făcut a fost să apari fix când 
nu avea nimeni nevoie de tine și întotdeauna veneai cu un 
cadou nenorocit. lau periuţa de dinți și i-o împing în piept. 

— Ultima dată când ne-am văzut, mi-ai spus să plec. Nici 
măcar nu m-ai lăsat să stau cu tine, spune el. 

— Era înmormântarea mamei. Nu ai fost niciodată acolo când 
am avut nevoie de tine. De ce te-aș fi vrut atunci? 

— Sunt aici acum. 

— Ei bine, ţi-ai pierdut timpul. Apari numai când sunt vești 
proaste. 

— Ben, nu e corect. 

— Nu e corect? răspund, ridicând vocea pentru prima dată. În 
ziua în care ar fi trebuit să fii acolo, în ziua în care existenţa ta 
valoroasă ar fi făcut diferenţa, unde ai fost atunci? Unde ai fost? 
Abia dacă îmi dau seama că îmi strâng pumnii. Tatăl meu 
tresare și se face mic. Unde ai fost? 

Simt o mână pe braț. 

— Trebuie să vii cu mine, spune Dani Cash. 

Nu mă mișc. 

— Ben, spune Dani, vino cu mine. Pot să te scot pe ieșirea din 
spate. 

Mă uit la tata, care se face mic în colțul recepţiei. 

Merg cu Dani prin secţie și ieșim pe o ieșire de incendiu din 
spatele clădirii. Aerul dimineţii îmi umple plămânii și Dani mă 
lasă să respir adânc de câteva ori, fără să spună nimic. 

— Imi pare rău, spun. Nu ar fi trebuit să reacţionez așa. 

— Simţi că te-a dezamăgit? 

Râd. 

— In atât de multe feluri. S-ar putea să-i iert majoritatea 
lucrurilor, spun, apăsându-mi palmele pe ochi, dar nu-l voi ierta 
niciodată pentru Nick. Dacă aș fi știut că nu va apărea în ziua 
aceea, aș fi fost eu cu Nick. Și apoi am fi venit direct acasă. Mă 
întorc către Dani și ea îmi atinge o lacrimă de pe obraz. Nu-l voi 
ierta niciodată. Niciodată. 

— Trebuie să începi prin a te ierta pe tine, spune Dani, dar eu 
pur și simplu mă uit în altă parte. O clipă stăm împreună în 
tăcere, până când Dani spune: 

— Lasa-mă să te duc acasă. Eşti terminat. 

— O noapte de interogatoriu la o secţie de poliţie îţi poate 
face asta. 

Mergând spre un Ford Focus de poliţie, Dani se întoarce spre 
mine. 

— Nu știam că Barnsdale va face asta. Nu mi-am propus 
niciodată să-ţi trădez încrederea. 

— Nu. De unde stau eu, mi s-a părut că nu ai putut vorbi cu 
Barnsdale suficient de repede. Ai sunat-o de la toaletele de pe 
M1! 

— Găsisem dovezi într-un caz de crimă. 

— Hai să nu facem asta acum. Am auzit totul de la Barnsdale, 
răspund eu. 

— A fost mai mult decât atât. Sunt norocoasă că nu am fost 
suspendată, spune Dani, cu un strop de iritare în voce în timp ce 
urcăm în mașină. Barnsdale m-a sprijinit când mulţi alţii nu ar fi 
făcut-o. 

Mă întorc către Dani să înţeleg ce vrea să spună. 

— Cariera mea nu este în cea mai bună formă, spune ea. Nu 
am mulţi susținători la secție și nici măcar în propria mea casă. 
Barnsdale mi-a fost alături atunci când am avut nevoie de ea, 
mi-a dat o șansă. Îi sunt datoare. 

— Așa că, de îndată ce ai avut o informaţie, ai sunat-o direct. 

— Nu a fost așa. Nu te-am trădat, răspunde ea, pornind 
motorul și mergând încet înainte de a se opri la bariera de 
ieșire. Am luptat pentru tine cât de mult am îndrăznit. l-am spus 
că nu cred că ești implicat în vreun fel, dar că amândoi aveam 
întrebări despre Elizabeth Woakes, despre ce ar putea ascunde. 

— Asta numești tu că mi-ai ţinut spatele? 

— Am fost cu tine la Farsley, ca să poţi vorbi cu câţiva oameni 
din cartier. Nu pentru ca să te dai drept ofițer de poliţie și să 
elimini dovezile de la locul crimei. Bariera se ridică și Dani 
merge în continuare, apoi se oprește în intersecţie. M-am certat 
cu ea să nu te aducem la secţie, dar era furioasă. A fost foarte 
jenată de scurgerea de informaţii. E convinsă că tu ai fost. 

— Nu eu am fost. 

— Elizabeth Woakes și mama ta pot fi legate direct de 
Langdon și de faptul că ea locuia în Farsley ca Demi Porter. 
Barnsdale poate trage o linie dreaptă între ele. 

— Se agaţă de nimic, îi răspund. Și e departe de adevăr cu 
Peter Woakes. Omul nu a fugit. Îmi aduc aminte de el că stătea 
sub Podul Haddley. Era incredibil de tulburat. 

— Mai sunt întrebări care au nevoie de răspuns, spune Dani, 
în timp ce ne facem drum pe străzile rezidenţiale. O aducem pe 
Elizabeth Woakes pentru un interviu în această după-amiază. 

— Dacă avea de gând s-o omoare pe Langdon, de ce să o facă 
acum? Îi cunoștea identitatea din urmă cu zece ani. Nu vă 
concentrați pe cine trebuie. Mama a fost prea aproape să 
descopere un secret pe care Langdon jurase să-l protejeze. 
Secretul copilului lui Langdon. 

O privesc pe Dani care-și verifică oglinda înainte să oprească 
la marginea satului. 

— Primim informații noi tot timpul, spune ea. Marea 
majoritate a documentelor referitoare la cazul iniţial au fost 
sigilate de instanţă la acea vreme, dar, din cauza uciderii lui 
Langdon, lui Barnsdale i se acordă acces limitat. 

— Ce îmi spui? 

— Cu siguranţă a fost un copil, spune Dani, oprind motorul și 
întorcându-se spre mine. S-au făcut teste ADN pentru a vedea 
dacă Nick sau Simon este tatăl. Mă uit dincolo de Dani, la 
oamenii care fac jogging și se luptă cu vântul de pe poteca 
dinspre St. Marnham. Testele nu ar fi trebuit să fie făcute fără 
acordul părinţilor, dar cel care a luat decizia probabil a 
considerat că este mai bine să cunoască adevărul și apoi să 
informeze rudele, dacă este necesar. 

— Copilul nu era al lui Nick? spun, întorcându-mă spre Dani. 

— Nu. Îmi pare rău. 

Pentru prima dată, mă opresc și îmi permit să mă gândesc 
cum m-aș fi simţit dacă ar fi fost copilul fratelui meu. Legătura 
mea cu Nick ar fi fost reînnoită. Aș fi avut o familie. Oricât de 
greu ar fi fost, ar fi fost familia mea și nu aș mai fi fost singur. 

Deodată înţeleg ce căuta mama. 


CAPITOLUL 57 


Nathan stătea lângă insula bucătăriei și răsfoia ziarele de 
duminică. Noaptea trecută îl cuprinsese neliniștea, când privise 
de la fereastră cum poliţia îl conducea pe Ben sub privirile 
reporterilor adunaţi. Citind acum ziarele, cu repovestirile 
necruțătoare ale crimei comise de Langdon și Fairchild, tremura 
citind detaliile groaznice. După tot ce i se întâmplase lui Ben și 
familiei lui, putea cineva să-l învinovăţească dacă s-ar fi 
răzbunat pe Langdon? Nathan știa că el cu siguranță n-ar fi 
făcut-o. 

Sunday Times avea o hartă detaliată a pădurii din Haddley, 
exact acolo unde alergase el cu o zi în urmă. Alături de ea erau 
imagini cu Langdon și Fairchild de când erau adolescente. 
Nathan le studia pozele. Ce determinase o asemenea brutalitate 
extremă? Se născuseră rele? Părinţii lor au fost cei care le-au 
declanșat acţiunile? Sau râul lor a venit de la cei din jur? Se 

simțea mai sigur ca niciodată că există un rău în Haddley, care 
încă așteaptă să fie descoperit. 

— Nu e nici măcar șapte, spuse Sarah, în timp ce intră în 
bucătărie, pe jumătate adormită. Nathan închise ziarul când se 
așeză în spatele lui și își înfășură brațele în jurul taliei lui. Vino 
înapoi în pat, spuse ea, sprijinindu-și capul pe spatele lui. James 
îl aduce pe Max abia la opt. Avem o oră întreagă. 

Nathan râse și se răsuci să o sărute pe Sarah. 

— Am promis c-o să lucrez un schimb suplimentar la prânz, 
răspunse el. Și mi-ar plăcea să alerg. 

— Cum vrei tu, spuse Sarah, sărutându-l pe obraz, apoi 
traversă camera și apăsă întrerupătorul ceainicului. Mai sunt 
niște jurnaliști în jurul satului, spuse ea, luând două căni din 
dulap. 

— Crezi că vor fi aici toată ziua? 

— Cu siguranţă nu mai e nimic de filmat în Haddley. Presupun 
că s-ar putea să spere să obţină un citat de la Ben. Ceai? 

— Te rog, răspunse Nathan. Nu crezi că este implicat în vreun 
fel? 

— În uciderea lui Abigail Langdon? În niciun caz. Este cel mai 
bun prieten al lui Holly. 

— Când ai suferit așa cum a suferit familia lui... 

— Categoric nu, răspunse Sarah, cercetând cu privirea 
bucătăria. Nathan pipăi sub ziar și îi dădu telefonul ei. 
Mulţumesc, spuse ea, iar Nathan o văzu tastând un mesaj. Asta 
nu îl face un ucigaș, continuă ea, lăsând telefonul jos pe masă. 
Nu pe Ben. Oricât de mult le-ar fi urât pe acele două fete, acele 
două femei, nu ar face asta niciodată. 

— Cineva a făcut-o, spuse Nathan. Și în ziare există sugestia 
clară că ar putea fi legată de crimele iniţiale. 

Telefonul lui Sarah bâzâi și privi în jos. 


Nu am auzit nimic. Încă am nevoie de ajutorul tău. 


— De unde pot ei să știe asta? răspunse Sarah, punând 
pliculeţe de ceai în cești. S-au creat pasiuni dintotdeauna în jurul 
acelor fete, chiar în toată ţara. Orice nebun ar fi putut da peste 
Langdon și ar fi putut decide să se răzbune. Sarah făcu o pauză. 
Și știi ce - bine c-au făcut-o. 

— Asta e părerea ta profesională? 

— Uneori, sistemul de justiţie penală nu servește victimele 
așa cum ar trebui. 

Sarah ridică telefonul. Nathan se uită la cum scrie un răspuns 
înainte să-și lase telefonul pe insulă și să traverseze bucătăria 
ca să ridice ceainicul. Răspunsul la mesajul lui Sarah a fost 
instantaneu. 


Cât de repede pot. Trebuie să evadez. 


Nathan aruncă o privire spre ecran și apoi începu să întoarcă 
paginile ziarului Sun on Sunday. 

— Cine a omorât-o a vrut să sufere, spuse el, scanând 
detaliile îngrozitoare din ziar. A vrut să sufere la fel ca băieţii 
ăia, iar pentru mine, asta o face personală. 

— Este imposibil să știm, spuse Sarah, turnând lapte în ceaiul 
lui Nathan. 

— Cine altcineva a petrecut timp cu ele - cu fetele - când 
erau mici? 

— Habar n-am, răspunse ea, întinzându-i cana lui Nathan și 
ridicându-și telefonul. S-a întâmplat cu mult înainte să vin eu în 
Haddley. 

— Dar trebuie să fi vorbit despre asta cu Holly, nu? întrebă 
Nathan, în timp ce Sarah tasta un alt răspuns. 

— Nathe, e ora șapte într-o duminică dimineaţă și eu sunt un 
pic mahmură. Chiar trebuie să vorbim despre asta acum? 

— Holly era mai tânără decât fetele alea, nu? continuă 
Nathan, fără să asculte. 

— Cu cinci sau șase ani, cred, dar contează? 

— Șase, răspunse Nathan. Dacă are aceeași vârstă cu Ben, 
atunci ar fi avut opt ani. Sarah se uită la Nathan. E aici în ziar, 
spuse el. 

Sarah dădu din cap. 

— Nick și Simon aveau paisprezece ani. Langdon și Fairchild 
la fel, spuse ea, înainte de a adăuga: și dragul meu fost soţ ar fi 
avut optsprezece ani. 

— Era la aceeași școală? 

— James era șef de promoție. E din Haddley. 

— Crezi că și-ar dori vreodată să se întoarcă? 

— Nu cât să i-o tragă lui Kitty pe malul râului. 

Nathan râse. 

— A vorbit vreodată despre crime? 

— Nathe! 

— Fă-mi pe plac. 

— Numai ca să-mi spună că a fost o perioadă îngrozitoare. 
Chiar și James a fost suficient de sensibil să recunoască asta. 

— Îi cunoştea pe vreunul? 

— Nu din câte știu eu. Bănuiesc că pe-atunci chiar ieșea cu 
femei de vârsta lui. 

Nathan zâmbi. 

— Mă întreb dacă fetele aveau iubiți. 

— Nathan, habar n-am, răspunse Sarah. Totul s-a întâmplat 
acum mult timp. Singurul lucru care contează acum este să te 
asigur că Ben este în regulă. 

— Cred doar că e interesant, spuse Nathan. Pun pariu că 
cealaltă a început să se agite. Josie Fairchild. 

— Nu există niciun motiv să credem că identitatea ei este 
ameninţată. Probabil că Langdon a fost neglijentă, a vorbit cu 
oamenii nepotriviți. 

— Și totuși, asta nu m-ar împiedica să-mi fac griji dacă aș fi în 
locul ei. Probabil că poliţia o va muta ca măsură de precauţie. 

— Pe Langdon n-au mutat-o. 

— Mă îndoiesc că știau că era expusă unui asemenea risc. 
Fairchild ar putea fi în cealaltă parte a lumii, din câte știm. 

Nathan dădu încet din cap și o privi pe Sarah cum citește 
prima pagină a Sun on Sunday. Se întoarse, dar nu-și putu 
scoate din minte imaginile din adolescenţă ale lui Langdon și 
Fairchild. 

Ra-ta-tat-tat. 

Ra-ta-tat-tat. 

— Mă duc eu, spuse Nathan, apucându-și tricoul de alergat și 
trăgându-l peste cap. 

— Nathan! ţipă Max, în timp ce se deschidea ușa din faţă și îi 
sări în braţe în timp ce Nathan îngenunche să-l salute. 

— Aceasta este geanta de noapte a lui Max, spuse James 
Wright, din prag. 

— Am mers pe marele dragon de la Legoland! Și am mâncat 
două înghețate. 

Nathan se uită la James Wright. 

— O s-o pun aici, da? continuă James, pășind înăuntru și 
lăsând geanta pe hol. Tu trebuie să fii celebrul Nathan. Max 
vorbește mult despre tine. 

— E un copil bun, răspunse Nathan. 

— Ce oră crezi că e asta? spuse Sarah, ieșind din bucătărie. 

— Am ajuns cu o oră mai devreme - și ce? 

— Mami, am mers pe dragonul cel mare și am mâncat două 
îngheţate, spuse Max, sărind din braţele lui Nathan și alergând 
spre mama lui. 

— Eşti un băiat atât de norocos, spuse Sarah și îl luă în braţe. 
Ar fi fost frumos să suni înainte, continuă ea, peste umărul lui 
Max. 

— Au apărut niște lucruri de care trebuie să mă ocup astăzi. 

— Da, cum ar fi să ai grijă de fiul tău, spuse Sarah, cu vocea 
joasă. E ora șapte într-o duminică dimineaţă. 

— Tu ești trează, iar băiatul tău aici de faţă este pregătit să 
iasă la alergat. Nathan nu spuse nimic. Ne vedem săptămâna 
viitoare, campionule, spuse James, sărutându-și fiul pe cap. S-ar 
putea să ne mai vedem cândva, îi spuse apoi lui Nathan și ieși 
afară. 

— Pot să mănânc o brioșă cu ciocolată la micul dejun? o 
întrebă Max pe mama lui. 

— Nu ai luat micul dejun la tati acasă? 

— Nu, Kitty dormea. Ea doarme mereu. 

— Vrei să facem ouă? întrebă Sarah. 

— Nu! Brioșă cu ciocolată. 

— Mă duc afară, spuse Nathan, în timp ce Sarah își ducea fiul 
în bucătărie. 

Cobori în fugă treptele din faţa casei și se opri pe trotuar să-l 
privească pe James Wright cum se urcă în Range Roverul său 
alb, cu iubita lui moţăind în dreapta. Când mașina trecu prin fața 
lui, James încetini lângă Nathan și își cobori geamul. 

— Sfat. Schimbă-ţi prietena cu un model mai tânăr, spuse 
James, strângând-o pe Kitty de coapsă. Te vei distra mult mai 
bine. 

CAPITOLUL 58 


Era după-amiaza târziu când Corrine Parsons cobori din tren 
pe peronul trei al staţiei din Haddley. Respirația i se blocă în gât. 
Niciodată nu-și imaginase că o să se întoarcă în acest loc. Urcă 
treptele și ieși pe strada principală pentru a descoperi că foarte 
puţine se schimbaseră din anii adolescenţei. Magazinele, 
cafenelele și barurile - totul se simţea foarte familiar. Ar fi 
trebuit să se simtă ca acasă, dar nu era așa. Nicăieri nu se 
simţea ca acasă Corrine. 

Pentru o clipă, avea din nou paisprezece ani. Își dădu seama 
că se aștepta pe jumătate să o vadă pe Abigail - sub pod sau în 
parc, lângă doc sau în pădure. Corrine clătină din cap. Nu venise 
aici să caute fantome. 

Se opri în faţa gării și nu se putu abţine să nu se oprească și 
să privească în sus, spre Haddley Hill Park. Casele în care 
locuise; unele pentru doar câteva zile, altele pentru luni întregi, 
în niciuna niciodată mai mult de atât. Niciodată una pe care să o 
numească acasă. Fiecare aducea cu ea propriile orori; uneori, 
pur și simplu necunoscutul, Josie fiind o străină într-un loc 
ciudat. De cele mai multe ori era ura pură față de ceea ce 
descoperea înăuntru. 

Işi legă gluga strâns pe cap și începu o plimbare rapidă pe 
strada principală, spre Tamisa. Păși pe potecă, văzu râul și 
moralul i se ridică pentru scurt timp. Fluxul ridica apa cu un 
curent rapid. Se opri să lase să treacă o echipă de vâslași, iar ei 
i-au mulțumit și și-au băgat barca în doc. Când se așeză pe 
terasament, își dori ca momentul să dureze pentru totdeauna. 

Insă o privire aruncată la ceas îi spuse că nu se poate. 

Se întoarse de la râu și se uită spre Haddley. Și apoi spre 
pădurea de dincolo de el. 

Un loc care încă o bântuia. 

Un loc pe care nu dorise să-l mai vadă niciodată. 

Dar era disperată și avea nevoie de ajutor. Abigail era moartă 
și nu avea niciun motiv să creadă că nu va fi următoarea. 

Merse repede de-a lungul marginii satului. În faţa ei, 
autobuzul numărul 29 încetini și apoi se opri să lase un pasager 
să coboare. Ea privi cum bărbatul, sprijinindu-se ușor de 
bastonul lui, cobori încet treptele și merse spre poteca din fața 

ei. Cu părul alb până la guler, îi aminti de domnul Talisbrook în 
timp ce, aplecată, traversa spre sat. Rezemată de peretele anti- 
inundație, ea privea și aștepta. Odată ce bărbatul dispăru din 
vedere, merse încet înainte. Trebuia să se asigure că era 
singură. Se uită înapoi peste umăr și văzu casele strălucitoare 
din sat. Printre ele era și casa lui Nick Harper, cu soarele care 
apunea reflectându-se în ferestre. 

Însoţită doar de sunetul propriei respiraţii, continuă spre 
pădure. Trebuia să meargă în continuare de-a lungul Lower 
Haddley Road și s-o ia printre copaci numai când se apropia de 
satul St. Marnham. Ocoli strada și se uită la ceas. Avea zece 
minute de așteptat singura persoană din lume despre care știa 
că o va ajuta. 


CAPITOLUL 59 


După-amiaza târziu, vrând să-mi limpezesc capul, cobor până 
la râu și îmi cumpăr un sandviș cu ou de la taraba de pe mal la 
care se opresc să mănânce toţi vâslașii de duminică. Mă așez pe 
o bancă să-l mănânc, și mă la ultimul dintre concurenţii care se 
îndreaptă spre râu, spre St. Marnham. N-am putut să dorm 
noaptea trecută și mi-am petrecut ziua întins în fața 
televizorului; de douăzeci și patru de ore mă uit la știri care 
spun din nou povestea familiei mele. 

Dani mi-a spus că Simon Woakes nu a fost tatăl copilului. Nu 
m-am putut abţine să mă întreb dacă nu cumva adevăratul tată 
nu s-ar opri de la nimic să păstreze acel secret. 

Soarele se lasă și începe să se răcorească, așa că îmi termin 
sandvișul și mă întorc către Podul Haddley. Un bărbat fără 
adăpost doarme sub arcade când trec și îmi arunc mărunțișul în 
cutia lui de aluminiu. 

În timp ce soarele apune, eu urc treptele potecii de lângă râu 
până la strada principală, trec de semafor și mă îndrept spre 
Watchman. Înăuntru, mi se spune să mă duc sus, la barul de 
cocktailuri, unde îl găsesc pe Nathan aranjându-și stocul pentru 
diseară. 

— Trebuie să vorbesc cu tine, spun eu când mă apropii. 

— Ben! răspunde el. Ce faci aici? 

— Mi-au dat drumul. 

— Bineînţeles că așa au făcut, răspunde el. Adică, ce cauţi aici 
în bar? Vrei să-ţi aduc ceva? Un whisky, poate? 

— Măcar o dată cred că mi-ar prinde bine unul dublu, dar cred 
că acum voi zice pas. 

Mă așez la bar vizavi de Nathan iar el începe să descarce 
paharele din mașina de spălat vase. 

— Ce fel de întrebări ţi-au pus la secţie? Era ceva anume ce 
voiau să știe? î 

— Nu vreau să vorbesc despre mine, răspund. li apare o 
licărire defensivă în privire și pentru o clipă cred că va nega. 
Trebuie să-mi spui ce știi. 

— Nu știam despre Abigail Langdon, promit. 

— Atunci ar fi bine să-mi spui ce știi. 

Nathan lăsă jos sticla din mână și se așază în faţa mea, cu 
mâinile sprijinite pe bara dintre noi. 

— Dosarul meu de adopţie a fost sigilat. Chiar dacă aveam 
optsprezece ani, mi s-a refuzat orice informaţie. Mama și tata 
mi-au spus că am fost adoptat de la o mamă singură care a 
murit în timpul nașterii. Lor le-am spus că am lăsat-o moartă, 
dar unul dintre motivele pentru care m-am înscris la 
Universitatea Cardiff este că au un departament juridic excelent. 
Studenţii se implică în scheme pro bono și patru dintre ei au 
lucrat cu mine pentru ca dosarul meu de adopţie să fie desigilat. 

— Și ai câștigat? 

— Da, răspunde Nathan, transpirând mai mult decât atunci 
când aleargă prin sat. Dosarul a fost deschis doar în faţa mea. 
N-am împărtășit cu nimeni ce scria acolo. Am venit aici dorind 
să înţeleg de unde vin. Trebuie să mă crezi. 

— Cum te-a făcut să te simţi? 

— Disperat, răspunde el. Îmi iubesc mama și tatăl, dar să știu 
cine sunt... nu mi-am imaginat niciodată asta. 

— Și acum mama ta este moartă. 

Nathan se încruntă. g 

— Ben, habar n-am ce s-a întâmplat cu ea. Imi îngustez ochii 
și el spune: Abigail Langdon nu a fost mama mea biologică. 

Și dintr-odată sunt lovit în plin de presupunerile pe care le-am 
făcut. Reiau conversaţia pe care am avut-o cu Will aseară în 
capul meu. 

— Mama ta este Josie Fairchild. 

NOUĂ 


„Ar fi trebuit să-ți spun ceva mai devreme. 


Nu aveam de gând să-ți spun așa, 
dar văd că totul incepe să scape de sub control.” 


CAPITOLUL 60 


— Pot să mă joc afară acum? întrebă Alice, în timp ce își 
termina ultima gură de Cheerios. 

— Este încă destul de devreme, răspunse Holly, ridicând 
privirea spre ceasul de bucătărie și văzând că nu era nici măcar 
opt. 

— Te rog, promit că fac liniște. Nu-l trezesc pe tati. Holly 
zâmbi. Mami, crezi că pe tati încă îl doare burta? 

— Sper că o să se simtă mult mai bine astăzi. 

— Mie nu-mi place când mă doare burtica, spuse Alice, 
luându-și cizmele Wellington de lângă ușa din spate. Am voie să 
mănânc doar pâine prăjită, fără miere. 

— Este adevărat, spuse Holly și își așeză fiica pe genunchi. 
Vrei să te joci pe bicicleta? 

— Nu, mă duc în căsuţa mea să-i fac lui tati niște pâine 
prăjită. 

— Fă-o în liniște, atunci, spuse Holly, iar Alice sări jos și alergă 
spre ușa bucătăriei. 

— Și poate niște terci, spuse Alice, în timp ce ieșea afară, cu o 
mulțime de afine și gem de căpşuni, strigă ea, alergând prin 
grădină. 

Holly se ridică și își privi fiica deschizând ușa din față a casei 
de jucărie. Când se întoarse, îl găsi pe Jake stând în spatele ei, 
în partea cealaltă a bucătăriei. 

— Terci cu afine îmi sună bine, spuse el. 

— Reţeta specială a lui Alice, răspunse Holly, lăsând ușa din 
spate întredeschisă. Te simţi mai uman azi? 

— Încă sunt puţin sensibil, dar mă bucur să spun că nu este o 
mahmureală de două zile. 

— Mic dejun? 

— Pare că Alice se descurcă. 

Holly a zâmbit și se uită la fiica ei care săpa în grădină. 

— Nu sunt sigură că folosește cele mai bune ingrediente. 

Jake se așeză pe canapeaua mică, de sub fereastra bucătăriei. 
Bătu în ea, iar Alice se întoarse și îi făcu cu mâna. 

— Te simţi mai bine, tati? strigă ea. 

— Mult mai bine, răspunse el. 

— Îţi fac terci. Vii să mănânci? La mine în casă? 

— Vin într-un minut. 

— Pot să-ţi aduc ceva, dacă vrei, spuse Holly. 

— Ar fi grozav, spuse Jake ridicându-se în picioare și luând un 
suc din frigider. 

Apoi găsi un pulover pe spătarul unui scaun din bucătărie și 
se luptă să-l îmbrace înainte să găsească lângă ușă o pereche 
de pantaloni sport asortați. 

— Poţi tu să o lași la creșă în dimineaţa asta? întrebă Holly. l- 
am promis mamei tale că mă întâlnesc cu ea în St. Marnham. 

— Nicio problemă, răspunse Jake. Întâlnire cu mama - ce 
răsfăt. Vreo ocazie specială? 

— Am vrut să-i mulţumesc pentru sâmbătă seara, spuse Holly, 
începând să încălzească laptele. 

— Și să-ţi ceri scuze pentru comportamentul fiului ei. 

— Sunt sigură că te-a iertat deja. 

— Frumos din partea ta să petreci timp cu ea, spuse Jake. 
Stătea lângă ușă. Aţi stat împreună ceva timp și sâmbătă seara. 
Nu cumva v-am văzut intrând în sala de muzică? Fii atentă, 
altfel vei fi în pericol să deveniți apropiate. 

Amestecând ovăzul în lapte, Holly își îndepărtă privirea de la 
soțul ei. 

— M-a întrebat dacă Alice ar dori să ia lecţii de pian. Este un 
instrument atât de frumos și nimeni nu cântă niciodată la el. 

— Să așteptăm până va fi un pic mai mare, răspunse Jake. Aș 
spune că e un pic cam prea devreme încă. Frumos din partea ei 
că s-a oferit, dar probabil s-a simţit obligată. Nu prea îi place ca 
altcineva să atingă pianul. Când eram mic, nu aveam voie nici 
măcar să mă apropii de el. 

Holly lăsă gazul mai încet și traversă bucătăria ca să se așeze 
pe brațul canapelei. 

— Asta pentru că ar fi trebuit să fie pianul lui Lily într-o zi? 

Holly privi cum mâna soțului ei prinse mânerul ușii. 

— Nu vorbim niciodată despre ea, spuse el, apoi merse în 
tăcere afară în grădină. 


CAPITOLUL 61 


Holly așeză un castron aburind de terci pe masa de lemn de 
pe terasa din spatele casei. Se uită prin grădină și-l văzu pe Jake 
înghesuit în căsuţa lui Alice. 

— Alice, e timpul ca tati să vină să ia micul dejun. 

— Luăm micul dejun în casa mea, răspunse fiica ei. 

— Am făcut terci. 

— Sunt sigură că este delicios, dar i-am făcut și eu micul 
dejun lui tati. 

— Lipsește doar cinci minute și apoi se poate întoarce să se 
joace cu tine. Prin fereastra căsuței, Holly îl văzu pe soţul ei 
neclintit, cu spatele la ea. Jake, ţi-l las aici. 

Câteva clipe mai târziu, Alice apăru pe ușa din faţă a casei și 
Jake se târî în spatele ei. 

— Tati, eu o să sap în grădină cât timp îţi mănânci tu al doilea 
mic dejun, spuse Alice. După ce termini, poţi să mă împingi în 
leagăn. _ 

Jake își sărută fiica pe frunte și merse prin grădină. In timp ce 
stătea la masă, Holly ieși din bucătărie și se așeză lângă el. 

— Îmi pare rău că ţi-am aruncat-o așa, spuse ea. 

— Ti-a spus mama? 

Holly dădu din cap. 

— De ce nu mi-ai spus? 

— Nu era un secret atât de mare; ca familie, pur și simplu nu 
am vorbit niciodată despre ea. Știu că sună dur, dar cred că 
pentru părinţii mei a fost prea dureros, mai ales pentru mama. 
Ţi-a spus sâmbătă? _ 

— Da, spuse Holly, privindu-și soțul cum mănâncă. In mod 
evident, este încă incredibil de dureros pentru ea. M-a ajutat să 
o înţeleg mai bine. Să știi că ai fi putut să-mi spui. 

— Nu era secretul meu să-l împărtășesc. 

— Jake, este o tragedie. Ceva cu care familia ta a trebuit să 
trăiască atâţia ani. Aș fi putut să ajut. 

Jake ridică din umeri. 

— Uneori poate fi mai ușor să ascunzi aceste lucruri. 

— În familia ta, da. 

— Ești un pic cam dură. 

— Chiar așa? răspunse Holly, dar, nevrând să înceapă o 
ceartă, nu mai adăugă nimic. Ti-e dor de ea? întrebă ea, după o 
clipă. 

— A fost acum mult timp în urmă. Îmi amintesc doar vag de 
ea. Cred că aveam șapte ani. Îmi amintesc că mama era atât de 
disperată. Timp de săptămâni în șir, nu și-a părăsit dormitorul. 
Treceau zile și zile și nu o vedeam niciodată. Mă strecuram în 
camera ei doar să mă uit la ea. Trebuie să fi fost sedată; nu prea 
știu. Tot ce făcea era să doarmă. Am învățat să devin foarte 
tăcut. 

— Și tatăl tău? 

— Era plecat mult. Poate că în felul lui a încercat - eu nu-mi 
amintesc. Trebuie să fi suferit. Îţi poţi imagina cum ne-am simţi 
noi dacă i s-ar întâmpla ceva lui Alice? 

— Nu. Nici nu pot începe să-mi imaginez. 

— Au dezvoltat un mod de a face faţă durerii pur și simplu 
nevorbind despre ea. Sunt uimit că ţi-a spus mama, chiar și 
acum. Nu cred că a spus nimănui vreodată. Cum a venit în 
discuţie? 

— Nu sunt prea sigură. Trecusem cu Alice mai devreme pe la 
ea și hrăniserăm rațele. Katherine ne-a privit de la fereastră și 
am întrebat de ce nu a ieșit să ni se alăture. A spus că iazul o 
îngrozea, că nu se poate apropia. Am întrebat-o de ce și mi-a 
spus. 

— Pur și simplu? răspunse Jake. 

— Da, spuse Holly, ridicându-se în picioare. Mama ta nu are 
nicio poză cu Lily în casă? 

— Ar fi prea dureros pentru ea. Sunt sigur că are niște 
suveniruri. 

— li căutam săptămâna trecută certificatul de naștere al lui 
Alice, ca să o înregistrez la școală. Holly se uită la soțul ei în 
timp ce acesta își râcâie castronul de terci. 

— Și? 

— Și nu l-am găsit, dar am găsit o pijama pentru bebeluși în 
spatele vechiului tău birou. 

— Habar n-am de ce ar fi acolo, răspunse Jake, și duse bolul în 
bucătărie. Probabil s-a rătăcit printre vechiturile trimise de 
mama. 

— Mi se pare atât de trist că Lily este ţinută ascunsă. 

— Așa vor ei, spuse Jake, traversând grădina și prinzând-o pe 
Alice în timp ce alerga spre el. 


CAPITOLUL 62 


Mă trezesc la sunetul cuiva care îmi bate la ușa din față. E 
trecut bine de opt, dar, după ce mi-am petrecut noaptea trecută 
la secţia de poliţie din Haddley, nu mă grăbesc să mă trezesc. 
Când sună soneria, mă ridic din pat și mă uit prin jaluzele. O 
mașină de poliție este parcată în faţa casei mele. Găsesc o 
pereche de pantaloni scurți, îmi trag un tricou peste cap și îmi 
ciufulesc rapid părul. 

Dani se uită peste sat când deschid ușa, în mod clar pierdută 
în gânduri. 

— Hei, spun eu. 

Ea se întoarce spre mine și zâmbește. 

— Te-am trezit, nu-i așa? 

— Nicio problemă. Mereu îmi fac plăcere vizitele matinale de 
la poliţia locală. 

— Eram în drum, așa că m-am gândit să trec pe aici și să văd 
ce mai faci. 

— Foarte amabil din partea ta, spun eu și mă dau într-o parte 
ca invitaţie. Cafea? 

— Te rog. 

— Tu ai vreodată vreo zi liberă? 

— N-am concediu, nu chiar acum. Din ordinele lui Barnsdale. 
Ea vrea acţiune. Cuvântul ei, nu al meu. 

Îi zâmbesc în timp ce încarc o capsulă de cafea și mă duc să 
iau laptele din frigider. Ai luat micul dejun? 

— Am mâncat niște pâine prăjită înainte să plec de acasă. 

— Asta nu o să te ţină toată dimineaţa. Vrei un bol de Coco 
Pops? spun eu luând o cutie din dulap. 

— Chiar ai cea mai proastă dietă posibilă! 

— Am nevoie de cineva care să aibă grijă de mine, spun eu 
zâmbind. Soţul tău nici nu știe cât de norocos este. 

— Ar trebui să-i spui lui asta. Mă întorc și aștept să continue. 
A avut un an greu. A fost implicat într-un accident. 

— Cât de rău? 

— E într-un scaun cu rotile. _ 

— La dracu”. Îi dau lui Dani cafeaua. Îmi pare foarte rău. 

— Mulţumesc, răspunde ea, sorbindu-și băutura în timp ce eu 
umplu aparatul cu apă. Ti-am spus că este ofiţer de poliție? Dau 
din cap. A fost prins într-un incident, Halloweenul trecut. 

Îmi vine o amintire vagă. Am vorbit despre asta pe site. 

— La supermarket, sub apartamentele de lângă pod? 

— Da. 

— Îmi amintesc. Un ofiţer aproape că a murit? Dani tresare și 
mă uit la ea. Acela era soțul tău? 

— Atunci nu era soțul meu. Eram în supermarket în același 
timp și am cumpărat câteva lucruri după muncă. 

— Totuși, tu ai fost bine? 

— Da, răspunde ea. Nu mi-am dat seama că au cuțite. Ar fi 
trebuit să-mi dau. Ar fi trebuit să acţionez altfel. 

— De unde era să știi? 

Ea trece pe lângă mine. 

— M-am panicat. Unul dintre ei m-a prins și mi-a pus cuțitul la 
gât. 

— Este o situaţie dificilă pentru oricine, spun eu, stând în fața 
ei. 

— Mat a fost primul care a răspuns. A intrat prin spatele 
magazinului. Dacă mi-aş fi dat seama mai devreme că au cuțite, 
nu m-aș fi pus într-o poziţie atât de vulnerabilă. Am fost naivă. 

— Cum ai fi putut să știi? 

— Sunt ofiţer de poliţie, ar fi trebuit să știu. 

— Îţi făceai cumpărăturile. Erai, măcar, de serviciu? 

— Nu, dar asta nu artrebui să facă nicio diferență. 

— Nu ești supraumană. 

Îmi torn cerealele într-un bol și le înec în lapte. 

— Ţi-ai pus destul? întreabă Dani. 

— Îmi place să beau laptele după aceea. 

— Cât ai, cinci ani? 

Râd. 

— Pot să întreb ce s-a întâmplat mai departe? 

— Un al doilea tip l-a atacat pe Mat din spate. A fost 
înjunghiat la baza coloanei vertebrale. 

— Nu e bine. 

— E paralizat de la brâu în jos. 

— Trebuie să fie incredibil de greu. 

Dani înghite în sec. 

— Se simte ca o risipă. Ar fi avut drum lung în cariera de 
polițist. 

— Nu mai poate? 

— A pierdut lupta. Sper că poate într-o zi. Dani face o pauză. 
Este datoria mea să-l ajut. 

— Nu te poți învinovăţi, spun eu. 

— Ben, nu ai fost acolo. 

Tăcem. Sunt disperat să-i spun lui Dani la ce mă gândesc: că 
nimic din toate astea nu a fost vina ei. Vreau să-i spun că este 
frumoasă, inteligentă și amuzantă și că nu trebuie să se 
pedepsească pentru o tragedie care nu a fost creată de ea. Dar 
nu o fac. Cuvintele nu vor să iasă. 

Dani mă privește cum mănânc micul dejun, apoi se întinde 
peste masă la teancul de fotografii pe care le-am descoperit 
printre lucrurile mamei. 

— Pot să mă uit? 

— Sigur. 

— Ăsta este tatăl tău? întreabă ea, ridicând poza de sus. 

Dau din cap. 

— Deci mama ta știa că e la meci? 

— Din fotografie, bănuiesc că da, răspund. Totuși, nu a 
menţionat niciodată. 

— Tot ce pot să spun este că arată ca oricare alt tată mândru. 

Nu răspund. 

— Eu și tatăl meu am trecut prin momente grele, spune Dani, 
dar încerc să-mi amintesc lucrurile distractive. 

— Totuși, ai fost apropiată de el? 

— Cam ca tine cu mama ta, multă vreme am fost doar noi doi. 
Mama a murit când eram foarte mică. În multe privinţe, tatăl 
meu a fost eroul meu. El este motivul pentru care sunt aici 
astăzi. Nu aș fi fost ofițer de poliţie fără el. Dani face o pauză, 
apoi se uită din nou la fotografie. Poate că într-o zi vei avea și 
această poză pe perete. 

Îmi mai torn niște cereale. 

— Bănuiesc că nu ai trecut pe aici să depănăm amintiri și să 
mă privești cum îmi mănânc micul meu dejun de copil? 

— Probabil că nu, răspunde Dani. 

— Și nici măcar să vezi ce mai fac? 

— Am primit mai multe documente de la procesul iniţial. 
Câteva sunt de la interviurile efectuate în timp ce fetele se aflau 
în arest. Ambelor li s-au pus întrebări în legătură cu potenţială 
lor implicare cu bărbaţi în vârstă. 

Pun a doua capsulă de cafea în aparat și mă întorc către Dani. 

— Te rog spune-mi că nu mai crezi în continuare că Peter 
Woakes a fost implicat cu cele două fete? 

— Soţia lui a fost mai puţin decât cooperantă când am 
întrebat despre el ieri. 

— Poate din cauza încercării de asasinare a caracterului său 
din partea poliţiei din Haddley? lau aparatul și mi se varsă niște 
lapte fierbinte pe mână. La dracul îmi bag mâna sub robinetul 
rece. Fiul lui a fost ucis, spun, lăsând apa să mă răcorească. 

Dani nu are de gând să se lase distrasă. 

— Ar fi putut fetele să-l fi vizat pe Simon Woakes? 

— Ești departe, Dani. 

— O să vorbim din nou cu mama lui astăzi. 

Îmi șterg mâinile și merg spre tejghea. 

— Vino cu mine, spun și o iau pe Dani de mână. leșim repede 
prin spatele casei și urcăm pe alee către soții Cranfield. 

— Ben, unde mergem? 

— Amândoi suntem de acord că, într-un fel sau altul, Langdon 
și Fairchild erau pe felie cu bărbaţi mai în vârstă și erau 
pregătite de ei. Și aș merge până la a spune că Abigail a 
pregătit-o pe Josie - a folosit-o și a momit-o cu preţul prieteniei. 
Dar familia Woakes a trecut prin iad din cauza acelor două fete. 
Doamna Woakes este o persoană bună, dar nu este o femeie 
care i-ar proteja memoria soţului ei dintr-o loialitate oarbă. 
Vreau să vorbești cu cineva care l-a cunoscut pe Peter Woakes. 
Pe măsură ce ne apropiem de partea de sus a aleii, îl strig pe 
domnul Cranfield, știind că probabil e afară și își îngrijește 
grădiniţa cu legume. Domnule C., pot să te fur două minute? 

— Bună dimineaţa, Ben, cu ce pot să te ajut? 

— Aceasta este ofițer Daniella Cash, spun eu și le fac 
cunoștință. Neoficial, aș vrea să-i spui ce mi-ai spus și mie 
despre domnul Woakes sâmbătă seara. 

Domnul C. se uită la mine, nesigur. 

— Te rog, spun eu. 

Pe scurt, domnul C. îi povestește lui Dani conversaţia pe care 
a împărtășit-o cu mine - regretul care l-a mâncat pe Peter 
Woakes, oportunitatea pe care a ratat-o când a avut șansa să 
acționeze. 

— AȘ spune că a fost bântuit de asta. 

— Bântuit de regret? 

— În multe feluri, da. De propriul eșec de a acţiona. 

— S-a gândit la momentul respectiv să contacteze poliția? 
întreabă Dani. 

— Uneori, doar după ce ai trăit o viaţă plină de regrete, poţi 
pune cap la cap lucrurile cu adevărat importante, răspunde 
domnul C. 

— Înţeleg, spun. Ar trebui să te lăsăm în pace. 

— Mulţumesc pentru timpul acordat, spune Dani și ne 
îndepărtăm de-a lungul marginii satului. 

— Au existat zvonuri cum că s-ar fi făcut un apel către școală, 
spun. Nu știu cât de adevărate sunt, dar eșecul de a acționa în 
acest sens i-ar fi alimentat regretul. 

— Un apel de la cine? 

— Un părinte poate? răspund eu. Dar doar bănuiesc. 

— Și totuși a ales să nu facă nimic. 

— Dacă ar fi avut dovezi clare că elevii sunt în pericol, cred că 
ar fi făcut. De fapt, sunt sută la sută sigur c-ar fi făcut. 

— Tu s-ar putea să fii, dar eu nu sunt, răspunde Dani. Incă nu 
putem exclude posibilitatea ca secretul lui Peter Woakes să fi 
fost cel care l-a distrus. 

— Te înșeli, spun eu. Dani, îţi spun, există un bărbat, un 
bărbat mai în vârstă, care a avut de-a face cu fetele alea - poate 
chiar tatăl copilului -, care este încă în viaţă și care nu e dispus 
să se oprească de la nimic pentru a-și păstra secretul. 

CAPITOLUL 63 


— De ce nu m-ai trezit? strigă Sarah în timp ce-și băga bluza 
în pantaloni și cobora scările să-și pună jacheta de la costum. 
Este aproape opt și jumătate. Trebuie să fiu într-o audienţă la 
zece. 

— Ai suficient timp, răspunse Nathan, ridicând privirea de pe 
podea, unde stătea cu Max și mâncau micul dejun. Arătai de 
parcă ţi-ar fi prins bine o oră în plus. 

— Am vrut să-mi iau jumătate de oră să revizuiesc cazul încă 
o dată. Poţi să-l lași tu pe Max la grădiniță? 

— Sigur, ne descurcăm cu asta, nu, amice? spuse Nathan, 
îmbrăcat în costumul lui de alergare. 

— Nathan mi-a făcut un ou moale cu soldăţei. 

— Foarte frumos din partea lui Nathan. 

— Îmi plac soldaţii! strigă Max și se ridică de la masa lui de 
copil. 

— Știu, spuse Sarah, zâmbindu-i. Bea-ţi sucul înainte să 
plecăm. 

— Trebuie să vorbesc ceva cu tine, spuse Nathan. 

Se ridică în picioare și traversă bucătăria. 

— Acum? răspunse Sarah, aruncând un pliculeţ de ceai în 
cana ei preferată, una creată de Max. Nu poate aștepta până 
diseară? 

— Nu știu dacă poate. 

— Pe bune? spuse Sarah. O să mă asigur că ajung acasă 
devreme. 

— Poţi să te așezi doar două minute? 

— Am fi putut face asta mai devreme dacă m-ai fi trezit la 
timp, răspunse Sarah, în timp ce Nathan scoase un scaun pentru 
ea. _ 

— După cum am spus, nu am vrut să te trezesc. In vocea lui 
se simţea o neliniște în timp ce el răsucea un prosop în mâini. Ar 
fi trebuit să-ți spun ceva mai devreme. Nu aveam de gând să-ţi 
spun așa, dar văd că totul începe să scape de sub control. 

— Nathe? spuse Sarah. 

— Mami? spuse Max. 

— Bea-ţi sucul, iubitule. 

— Pot să-mi iau un baton de ciocolată în geantă? 

— Bine, răspunse Sarah, uitându-se în continuare la Nathan. 

— Și unul pentru Alice? 

— Dacă este și ea acolo, da. Acum bea-ţi sucul, spuse Sarah. 

— Trebuie să știi că nu am venit în Haddley pur și simplu ca 
să explorez Londra, continuă Nathan, stând lângă Sarah. Am 
venit aici să încerc să aflu ceva despre mine, să înţeleg de unde 
am venit. 

— Nu ești din Țara Galilor? spuse Sarah. 

— Da și nu. Sunt adoptat. Familia mea adoptivă locuiește în 
Cowbridge, răspunse el. Părinţii mei biologici sunt din Haddley. 

— Ai dreptate, nu mă așteptam la asta, spuse Sarah. 

— Știu cine este mama mea. Nathan se pregăti sufletește. 
Ştia că nu va mai putea da înapoi. Josie Fairchild, spuse el 
repede. 

Faţa lui Sarah încremeni. 

— Am aflat abia de curând. Am venit aici să înţeleg ce s-a 
întâmplat și să văd dacă pot afla cine este tatăl meu. Știu că 
sună stupid, dar vreau să știu cine sunt, ce i-a făcut acest loc 
mamei mele și dacă tatăl meu știe că exist. Habar n-aveam că 
te voi întâlni, că mă voi îndrăgosti de tine și că îmi va plăcea să 
am grijă de Max. 

Sarah se ridică în picioare și îl luă pe Max în braţe. 

— Îmi place să fiu aici, cu voi amândoi. Te rog, spune ceva. 

— Mami, unde mergem? 

— Mami o să te lase la creșă, răspunse Sarah. 

— Nu mi-am terminat sucul. 

Sarah merse pe hol își luă geanta și rucsacul lui Max, își luă 
cheile de pe măsuța laterală și deschise ușa de la intrare. 
Nathan o urmă. 

— Sarah, vorbește cu mine, te rog. 

— Nu pot face asta acum, spuse ea. 

— Aveam nevoie doar să știi. Nu am vrut să păstrez secrete. 

Coborându-și vocea, Sarah îl înfruntă pe Nathan la ușă. 

— Te-am primit în casa mea, mi-am pus încrederea în tine. Și 
nu te-ai gândit niciodată să menţionezi asta până acum? Până 
când Abigail Langdon n-a murit? 

— Nu a fost așa. 

— Vreau să pleci de-aici până la sfârșitul zilei. 

Nathan rămase nemișcat în timp ce Sarah îl ducea pe Max 
afară. 

— Mami, ai spus că aș putea să iau un baton de ciocolată! 
strigă Max. 

— O să cumpărăm unul de la magazin, spuse Sarah, coborând 
cu grijă treptele din faţa casei ei. 

— Și unul pentru Alice? 

— Și unul pentru Alice. 

Nathan o privi sărutându-și fiul pe frunte și strângându-l în 
braţe, de parcă l-ar fi ferit de o ameninţare invizibilă. Traversă 
cu viteză satul și nu se uită înapoi. 


CAPITOLUL 64 


Viața satului din St. Marnham se trezea la viaţă în noua 
săptămână. Holly se dădu deoparte, în timp ce vânzătorul de 
legume târa în fața magazinului său niște tăvi. Alături, brutarul 
umplea un coș gol cu rulouri maro proaspete. Prima goană a 
dimineţii se terminase, iar acum strada principală era plină de 
mame ușurate care se întorceau din cursa până la școală. Holly 
și-ar fi dorit să fie una dintre acele femei înghesuite în 
cafeneaua de la colț, râzând și bârfind și făcându-și griji doar 
cum să treacă peste rutina zilei. 

Katherine o sunase duminică seara târziu, promițând în 
continuare că o va ajuta. Oare avusese dreptate să-și pună 
încrederea în ea? Voia să aibă încredere în soacra ei, dar Holly 
era conștientă de puterea pe care o putea exercita Francis. Îl 
lăsase să-i controleze viaţa de ani de zile. Cum putea să fie 
sigură că nu o folosea acum pe Katherine? 

Apropiindu-se de iazul cu rațe, Holly o văzu pe Katherine 
stând singură pe banca lui Lily. Işi grăbi pasul și se așeză lângă 
ea. O clipă stătură în tăcere, până când Katherine, privind peste 
iaz spre propria ei casă, spuse: 

— Mă bucur că ai venit. 

— Imi pare rău pentru lampă, răspunse Holly. 

— Imi doresc doar să-l fi lovit cu ea. 

— Atunci, îmi pare rău că l-am ratat. 

Katherine zâmbi. 

— Lămpile sunt înlocuibile. Nu există premii pentru c-ai rămas 
prins într-o căsnicie lipsită de iubire. Doamne ajută-mă, eu ar 

trebui să știu. Lucrurile ar fi fost foarte diferite dacă aș fi fost 
sinceră cu mine chiar de la început. Poţi s-ajungi să-ți spui atât 
de multe adevăruri diferite, doar ca să-ți faci viaţa mai 
tolerabilă. 

— Tu și Francis aţi fost fericiţi la început? întrebă Holly. 

Katherine se gândi. 

— E o întrebare bună. Pe parcursul căsniciei mele, nu mi-am 
dorit niciodată nimic. Am reușit să ies și să cumpăr tot ce vreau, 
fără nicio critică din partea soţului meu. Presupun că este un 
noroc pentru anumite standarde. Nu a avut nicio reţinere să mă 
lase să ies și să cheltuiesc sute sau chiar mii de lire sterline. Nu 
i-a păsat niciodată pe ce cheltuiam banii. Însăși capacitatea mea 
de a cheltui îi face plăcere. li dă control asupra oamenilor, 
control asupra mea. Katherine făcu o pauză. Dar, în același 
timp, în toţi anii petrecuţi împreună, Francis nu mi-a oferit 
niciodată nimic. Katherine se opri și se întoarse către Holly. Are 
sens? 

— Da. 

— La fel ca la prima noastră aniversare de nuntă, continuă ea, 
cu fața la Holly și o luă de mână. Am petrecut săptămâni întregi 
să-i găsesc lui Francis o serie întreagă de cadouri, fiecare 
reprezentând primul nostru an împreună. Am comandat o 
replică pictată manual a bărcii cu pânze în care ne-am petrecut 
luna de miere, un model al casei noastre cu ușa de la intrare de 
un albastru strălucitor, un pătuţ mic, o barcă cu vâsle pentru 
timpul petrecut pe râu. Toate personale pentru noi. Francis mi-a 
cumpărat un cuptor cu microunde de ultimă generaţie și mi-a 
spus că tocmai a fost lansat pe piaţă. Cele două femei au râs. A 
fost o revelaţie din multe puncte de vedere, dar am ales s-o 
ignor atunci și pentru mulţi ani după aceea. 

— Și Jake? 

— Mi-am dorit atât de mult să fie altfel cu el, spuse Katherine. 
Tot ce i-am dat a venit din dragoste, dar el tot a ajuns să mă 
disprețuiască. Ar fi schimbat orice lucru pe care i-l dădeam eu în 
schimbul celei mai mici dovezi de dragoste din partea tatălui 
său. 

Holly îi strânse mâna soacrei ei. 

— Să știi că apreciază... 

— Nu, răspunse Katherine. Te rog, nu. Am fost atât de 
disperată să mă iubească Jake... 

— Te iubește. 

— Lasă-mă să termin, te rog. Aș fi dat orice să creez o 
legătură între noi doi, oricât de mică, dar cu cât încercam mai 
mult, cu atât îl îndepărtam mai tare. Katherine închise ochii. Nu 
ar fi fost niciodată ușor. Nu este niciodată la fel când este vorba 
de copilul altei femei. 

Holly se uită la soacra ei. 

— Ce vrei să spui? 

— Jake nu este fiul meu, continuă Katherine, cu vocea 
surprinzător de calmă. Este copilul lui Francis cu o altă femeie, 
dinainte să ne căsătorim. Din câte știu, Francis ar putea avea o 
întreagă familie, cu o mulţime de copii. 

— N-am avut nici cea mai vagă idee. Jake știe? 

— Nu. Întotdeauna am încercat să-l tratez ca pe fiul meu, dar, 
într-un fel, asta a însemnat că are nevoie de mai mult din partea 
tatălui său; ceva ce Francis a refuzat pur și simplu să-i dea și eu 
nu am reușit să găsesc în mine. Holly văzu tristeţea din ochii lui 
Katherine, un secret îngropat adânc de atâţia ani. Mă îndoiesc 
că Jake va fi vreodată fericit. 

— Nu fără aprobarea lui Francis, răspunse Holly. Am încercat 
să găsesc o cale... 

— Este prea adânc, spuse Katherine. Nu-l iubești pe Jake? 

— Nu, spuse Holly. 

Sunetul cuvintelor rostite cu voce tare o făcu să tresară. 

— Atunci nu mai trebuie să spui nimic. Katherine se ridică și 
Holly o urmă, cu soacra ei luând-o de braț. 

— Am niște bani puși deoparte și vreau ca ei să ajungă la tine 
și la Alice, spuse Katherine, în timp ce amândouă începeau o 
plimbare lentă pe malul iazului. Folosește-i pentru a te duce 
departe de aici și pentru a-ţi lua viaţa de la capăt. 

— Și dacă vin după Alice? spuse Holly. l-am căutat peste tot 
certificatul de naștere. Dacă l-aș putea trece pe Michael ca fiind 
tatăl ei. 

— Nu-i voi lăsa să vină după tine. Ai cuvântul meu. Vocea lui 
Katherine era fermă. Nici Francis, nici Jake nu trebuie să aibă 
idee ce plănuim. Trebuie să vă ducem pe tine și pe Alice în 
siguranţă și apoi mă voi ocupa eu de Francis. Ai propriul cont 
bancar? 

— Totul este pe numele amândurora. 

— Atunci când pleci de-aici du-te direct și fă-ţi propriul cont. 
Trimite-mi detaliile și îţi voi transfera două sute de mii de lire. 
Fă-ţi planul să pleci în cele mai obișnuite dintre zile. leși pe ușă 
ca și când te-ai duce cu Alice în parc. Și nu te uita niciodată 
înapoi. 

Holly simţi nevoia să-și arunce braţele în jurul lui Katherine. 

— Nu voi putea niciodată să-ţi mulţumesc suficient, spuse ea, 
cu un tremur în voce. 

— Îmi doresc doar să fi deschis ochii mai devreme, răspunse 
Katherine. Trebuie să fii puternică. 

Femeile se despărţiră, iar Holly se ridică și privi cum Katherine 
se plimba în jurul iazului spre casa ei. Cu ochii în pământ, nu știa 
că Francis urmărea fiecare pas pe care îl făcea. 


CAPITOLUL 65 


— Doamnă Woakes, sunt Ben, spun în căști în timp ce ies din 
casă și îmi încep plimbarea la marginea satului. Mi-aș dori să 
răspunzi. Imi pare rău dacă te-am pus într-o poziţie dificilă. Știu 
că încerci doar să-l protejezi pe domnul Woakes, dar te-aș ruga 
doar să fii sinceră cu poliţia. Era un om bun prins într-o situaţie 
proastă. Nu a fost din vina lui. Sunt sigur că nu a greșit cu nimic 
și știu că nici dumneata nu ai făcut-o. Sună-mă când asculţi 
mesajul. 

Închid, apoi îmi verific contactele. Formez un alt număr și de 
data aceasta se răspunde aproape imediat la apelul meu. 

— Will, sunt Ben Harper, spun eu. 

— Bună. 

Will este rigid, încordat. 

— Ești bine? 

— Da, îmi pare rău, sunt bine, doar că stau pe alee și mă uit 
cum un nenorocit mi-a tăiat cauciucurile de la R8. Ce este în 
neregulă cu oamenii ăștia? 

— Incredibil. 

— Dar hei, și mai important, tu ce mai faci? întreabă el. Am 
auzit că te-a luat poliţia la interogatoriu. Trebuie să fie nebuni. 

— Sunt bine, dar voiam să-ţi mai pun câteva întrebări. Doar 
chestii de detaliu. 

— Bagă, răspunde Will, fără ezitare. 

— Dacă poliţia te-ar întreba despre orașul Farsley, cum ai 
răspunde? 

— Ben, asta nu prea sună a detalii, spune Will. Să știi că 
citesc și ziarele de duminică. 

— Poate că vreau mai mult să te avertizez, spun eu. Cred că 
poliţia va începe în curând să se uite la bărbaţi care au avut 
contact cu Langdon și Fairchild înainte de crime. 

— Dar eram doar un copil. 

— La fel erau și ele, răspund eu. Dar știu sigur că există un 
copil, nu al lui Langdon, ci al lui Fairchild. Nu mai aud nimic în 
telefon. Will, mai ești acolo? 

Un moment mai târziu, linia se reconectează. 

— Îmi pare rău, Ben, da, sunt aici. 

— Cred că este foarte posibil ca poliţia să încerce să-l 
găsească pe tatăl copilului. 

— Nu este un proces simplu. 

— Nu, sunt eu de acord. Știu că ce mi-ai spus a fost în 
confidenţialitate 

— Nu am nimic de ascuns. 

— Nu vreau să te pun într-o poziţie dificilă, spun eu. 

— Ben, săptămâna trecută am fost trei zile în Frankfurt. Am 
ajuns înapoi în Heathrow miercuri la prânz, unde East m-a 
așteptat să mergem împreună acasă. Vor fi o mulţime de 
martori care să confirme că nu eram nici măcar aproape de 
Farsley. 

— Nu am de gând să ofer în mod voluntar informaţii despre 
tine poliţiei. 

— Ai petrecut deja o noapte la secţia de poliţie, răspunde Will. 
Nu am nevoie să mai petreci încă una doar să mă protejezi pe 
mine. Dacă poliţia vrea să vorbească cu mine, sunt sigur că știe 
unde să mă găsească. Trebuie să plec, Ben. Hai să bem o bere 
când se termină totul. 

Ușurat de alibiul lui Will, încă nu pot să nu mă întreb dacă n-ar 
putea fi el tatăl lui Nathan. Mă uit în sus pe drum și îl văd pe 
domnul C. deschizând ușa garajului. Mă duc spre el. 

— Mulţumesc pentru mai devreme, spun eu când mă apropii. 
Ești pregătit pentru o zi în grădină? Poţi să vii și s-o rezolvi și pe 
a mea după ce termini. 

— Doar olăresc, răspunde el, venind să mă întâmpine. Am 
fost surprins să te văd ajutând poliţia după ce ai petrecut o 
noapte la secție. 

— Dani e diferită, răspund eu, sau cel puţin așa cred. La 
interogatoriu doar pescuiau, nimic mai mult. Mă văd ca pe o 
sursă utilă de informaţii, nu ca pe un suspect real. 

— Faci toată treaba pentru ei, mai degrabă. 

— Poate știu mai bine să pun întrebările potrivite. 

— Doamna C. era pregătită să-ți aducă prânzul ieri după- 
amiază, îmi spune el, aplecându-se conspirativ, dar am convins- 
o că s-ar putea să te bucuri de puţin timp de unul singur. 

— Mulţumesc, răspund eu. Trebuie să recunosc că eram 
epuizat. Ea e pe-aici? 

— Azi este la clubul ei de carte din Richmond. A plecat 
devreme să se întâlnească cu o prietenă la cafea. Au multe de 
discutat. 

— Sunt sigur că asta îi ţine pe toţi în alertă. 

— Se va termina în curând, Ben, spune domnul C., cu o mână 
pe umărul meu. O alergare cred că ţi-ar prinde bine. 

— Hai să-i spunem alergare ușoară, răspund și mă întind după 
telefon să deschid Spotify. Treizeci de minute, să-mi limpezesc 
mintea. 

— Distracţie plăcută, spune domnul C., în timp ce eu mă 
întorc și încep o alergare lentă prin centrul satului. 

Sunt pe cale să pornesc playlistul meu de alergare când, 
auzind pași, mă întorc și îl văd pe Jake Richardson în spatele 
meu. 

— Te superi dacă mă alătur și eu? spune el. 

— Bineînţeles că nu, răspund și îmi opresc muzica. N-ai de 
muncit azi? Începem o alergare conversaţională prin sat și în jos, 
până la Lower Haddley Road. 

— Am o întâlnire în Paddington în după-amiaza asta, dar mi se 
pare că e una dintre întâlnirile alea care sunt doar goană 
sălbatică. Hol s-a dus să se vadă cu mama și eu tocmai am 
lăsat-o pe Alice la creșă, așa că m-am gândit să fac efortul de a 
ieși din casă. 

— Efort este cuvântul potrivit, spun eu în timp ce trecem la 
rând pe lângă pasagerii care coboară din autobuzul numărul 29. 
Te-a durut capul ieri? întreb eu, întorcându-mă să-i zâmbesc. 

— De fiecare dată îmi spun că nu mai fac. De data asta, 
vorbesc serios! 

— Până data viitoare, răspund eu, și mărim ușor pasul spre 
Haddley Woods. 

Tocmai ajungem pe poteca de lângă râu, când un zgomot 
îngrozitor ne oprește în loc. Pentru o clipă, în timp ce autobuzul 
trece pe lângă noi și viaţa de pe Lower Haddley Road continuă 
ca de obicei, eu cred că mi s-a părut. Dar apoi îl aud din nou: 
sunetul inconfundabil al ţipetelor unui copil, răsunând din 
interiorul pădurii. _ 

Jake este primul care reacționează. Incepe să alerge până la 
deschiderea prin care am intrat în pădure cu mai bine de 
douăzeci de ani în urmă. Inima îmi bate cu putere, alerg după el 
și împreună împingem deoparte ramurile, acum mult mai 
sălbatice decât erau în acea vară. 

La câţiva pași prin tufăriș, doi băieţi, de cel mult zece sau 
unsprezece ani, vin în fugă spre noi printre copaci, cu groaza 
întipărită pe chip. Cel mai mare dintre cei doi se împiedică de 
propriile cuvinte. 

— În mijlocul pădurii, e o femeie... 

Sărind de pe un picior pe altul cu sudoarea acoperindu-i faţa 
de un roșu aprins, băiatul mai mic nu mai poate rămâne tăcut. 

— Este atârnată de un copac! 

— Puteţi să găsiţi drumul înapoi acolo? întreabă Jake. Pot 
vedea ezitarea de pe fețele băieţilor. 

— Nu vă faceţi griji, vom fi cu voi, spun eu. Vom rămâne cu 
toții împreună. 

În timp ce băiatul cel mare se întoarce, conducându-l pe Jake 
prin pădure, băiatul mai mic mă ia de mână și alergăm unul pe 
lângă altul. Alergând printre copaci, am din nou opt ani și urmez 
poteca îngustă și întortocheată spre spaţiul deschis din inima 
pădurii. Pe măsură ce poteca devine din ce în ce mai umbrită și 
rădăcinile copacilor ies în afară, încep să strig. 

— Jake, așteaptă o secundă. 

ÎI văd cum încetinește și, în timp ce o face, eu mă întorc către 
băiatul care aleargă lângă mine. 

— Cum te cheamă? 

— Oscar, iar acesta este fratele meu, Harry. Eu am nouă ani, 
și el unsprezece. Mergem prin pădure în fiecare dimineață să 

ajungem la școală. Azi dimineaţă am întârziat pentru că a 
trebuit să merg la dentist pentru o plombă. 

— Eu mă numesc Ben, iar acesta este Jake. Ne apropiem? 
Oscar dă din cap. Ești de acord să continui? întreb eu, iar el dă 
din nou din cap. 

— Chiar pe aici, spune Harry, cu o urgenţă în voce în timp ce 
preia din nou conducerea, împingând ramurile din calea noastră. 

În faţa noastră, lumina zilei răzbate și, pe măsură ce ne 
apropiem de poiană, văd mucuri de ţigară încă împrăștiate pe 
pământ. 

Intrăm în poiană și stăm împreună în centru. Ne întoarcem să 
privim înapoi spre cărarea pe unde am venit, iar Harry arată 
spre un stejar înalt, care stă mândru în inima pădurii. 

ÎI simt pe Oscar îngropându-și capul în mine. Îl ţin aproape, 
dar nu mă pot întoarce. 

Arborele este ușor depărtat de celelalte, iar ramurile sale 
ajung în toate direcţiile. 

Și pe cea mai groasă creangă, legănându-se ciudat în adierea 
vântului, stă corpul atârnat al lui Elizabeth Woakes. 

ZECE 


„Scurgerea neîncetată a ploii pe podeaua rece de 
beton o ținuse 


pe Corrine trează aproape toată noaptea. 
Asta și țipătul asurzitor al femeii care i se tot auzea în 
minte.” 


CAPITOLUL 66 


Sunetul asurzitor al elicopterului de televiziune umple camera 
în timp ce eu și Dani ne uităm pe fereastra din sufrageria mea. 
Barnsdale stă în fața casei mele, informând un ofițer superior. 
Invazia media la scară largă a revenit în satul Haddley. Voci care 
nu se pot distinge strigă întrebări în direcția casei mele și este 
imposibil să spun dacă sunt îndreptate către detectivi sau către 
mine. Eu și Dani ne întoarcem de la fereastră și traversăm 
camera să ne așezăm împreună pe canapea. 

— Barnsdale încă refuză s-o excludă pe Elizabeth Woakes din 
ancheta morţii lui Langdon, spune Dani. 

— Cu siguranţă acum o să renunte la idee, răspund eu. 
Femeia a fost sugrumată și atârnată de un copac. 

Dani ridică din sprâncene. 

— Mi-a spus că trebuie să rămânem deschişi la toate liniile de 
anchetă. Bănuiesc că ce a vrut să spună este că nu are niciuna. 

— Se agaţă de teoria ei despre domnul și doamna Woakes 
pentru că nu are altceva, spun eu. Poţi să-mi spui ce s-a 
întâmplat ieri cu doamna Woakes? 

Dani se ridică de pe scaun și se uită pe geamul care dă spre 
stradă. Barnsdale încă vorbește cu ofițerul superior. 

— Doamna Woakes a venit singură la secţie, spune Dani, 
coborând vocea. Barnsdale a interogat-o cam o oră, darnu a 
aflat nimic nou. Doamna Woakes era convinsă că soțul ei nu știa 
mai multe despre Langdon și Fairchild decât despre ceilalţi copii 


VP - 220 


din școală. Interogatoriul s-a încheiat cu puţin înainte de cinci. 
Am analizat camerele de supraveghere în această dimineaţă și 
am văzut-o cum a plecat prin faţa clădirii. Apoi a urcat pe strada 
principală Haddley, în direcţia gării. 

— Să ia trenul înapoi în Richmond, spun. 

— Da, răspunde Dani, uitându-se din nou pe geamul dinspre 
stradă, dar aici e o fază. A intrat în gară la cinci și nouă minute. 
Și-a cumpărat ceea ce părea a fi o ceașcă de ceai de la Caffe 
Nero și a trecut prin poarta de bilete. 

Dau din cap. 

— Apoi s-a oprit să citească ecranul cu informaţii, continuă 
Dani, și pasagerii au început să coboare dintr-un tren care sosea 
dinspre Waterloo. Când acești pasageri au ieșit din gară, 
doamna Woakes s-a întors și i-a urmărit înapoi pe strada 
principală. 

— De ce ar intra și apoi ar ieși? 

Dani se ridică repede în picioare și trece înapoi la fereastră. O 
urmez și o vedem pe Barnsdale încă stând pe aleea din fața 
casei mele. 

— Imediat după moartea lui Langdon, s-a luat decizia de a o 
contacta pe Josie Fairchild și de a activa un plan de relocare, 
spune Dani, stând lângă mine. Poliţia din Kent a mers la casa ei 
de multe ori în ultimele zile, dar le-a fost imposibil să ajungă la 
ea. Cu toate acestea, camerele de supraveghere au surprins-o 
duminică, la prânz, urcându-se într-un tren care ducea la 
Londra. După-amiaza târziu, a ajuns la Charing Cross și a luat un 
tren de legătură prin Londra până la Haddley. 

— Josie Fairchild era în trenul acela? 

— Da! răspunde Dani. Și Elizabeth Woakes a văzut-o ieșind 
prin faţa gării din Haddley. 

— A recunoscut-o? 

— Așa s-ar părea. _ 

— Crezi că au aranjat să se întâlnească? Incă mi se pare 
imposibil ca mama să fi fost în contact cu Langdon, dar a fost, 
așa că de ce nu doamna Woakes cu Fairchild? 

— Nu există niciun semn de interacţiune între ele, spune 
Dani. Îi ating braţul și arăt spre Barnsdale, care se îndreaptă 
spre ușa mea deschisă, iar ea continuă mai repede și cu vocea 
mai scăzută. Fairchild a plecat din staţie și Elizabeth Woakes a 
urmărit-o. Fairchild a pornit spre râu, cu doamna Woakes după 

ea. Ultimele imagini pe care le putem găsi sunt cu Fairchild 
trecând prin faţa barului Watchman, cu Elizabeth Woakes după 
ea aproximativ un minut mai târziu. 

— Și de atunci? Ai idee unde este Fairchild? 

Ușa sufrageriei mele se deschide. Barnsdale se uită direct la 
Dani. 

— Nimic, este răspunsul detectivei la întrebarea mea. 


CAPITOLUL 67 


O invit pe detectivă să ia loc. Eu și Dani ne întoarcem pe 
canapea. 

— Fiul lui Josie Fairchild locuiește aici, în Haddley, îi spun lui 
Barnsdale. Îl cheamă Nathan Beavin și lucrează ca barman la 
Watchman. 

Cu o mină controlată, Barnsdale își netezește cuta perfectă de 
pe pantalonii ei negri și îndepărtează niște urme imaginare de 
praf. Ochii strălucitori ai lui Dani o împiedică să-și ascundă 
surpriza, dar stă în tăcere și așteaptă ca superiorul ei să 
răspundă. 

— Ar fi trebuit să învăţ până acum, domnule Harper, că 
sunteți mereu plin de surprize. 

Sunt tentat să îi mulțumesc ofițerului, dar în schimb doar îi 
zâmbesc. 

— Și știi asta de cât timp? întreabă ea. 

— Cu siguranţă, de ieri după-masă. 

Barnsdale dă din cap. 

— Ai vorbit cu el? 

Nu am nimic de câștigat dacă nu-i spun totul lui Barnsdale. 

— Da, locuiește într-o casă în vârful satului. Numărul douăzeci 
și unu, cred. 

— Ce drăguţ, răspunde Barnsdale. 

— Stă cu o femeie pe nume Sarah Wright. Și cu fiul ei, Max. 

Dani îi scrie numele. 

— Nu am niciun motiv să cred că ar fi fost în contact cu Josie 
Fairchild și nici că a fost implicat în uciderea doamnei Woakes. 

Detectivul Barnsdale dă din nas la evaluarea mea. 

— Domnule Harper, deși vă suntem recunoscătoare pentru că 
ne-aţi împărtășit aceste informaţii, poate ne puteţi lăsa să 
decidem noi cine este și cine nu este suspect în acest caz. 

Rezist tentaţiei de a mușca înapoi. 

— Cum ţi s-a părut? întreabă Dani. 

— A pus o mulţime de întrebări și a dorit să afle despre Nick și 
familia mea. De asemenea, s-a arătat interesat de James Wright, 
fostul soț al lui Sarah. 

— Ar trebui măcar să-ţi mulțumesc pentru informaţie, spune 
Barnsdale ridicându-se în picioare. Vom continua noi de aici. 

— Vă rog să nu trageţi nicio concluzie pripită, spun eu. Nu 
avea niciun motiv s-o ucidă pe doamna Woakes. 

— Mamă și fiu, împreună în Haddley, continuă ea. Este treaba 
mea să aflu de ce. 


CAPITOLUL 68 


— Rămâi în grădină, îi spuse Holly fiicei ei în timp ce Alice ieși 
pe vârfuri pe poarta din față să se uite la ofiţerii de poliţie de 
peste drum. 

— Sarah se duce la închisoare? întrebă Alice, în timp ce se 
uita la cei doi polițiști care urcau treptele până la ușa din față a 
casei Sarei Wright. Și Max! 

— Nu, poliţia doar trebuie să-i pună niște întrebări. 

— De ce, mami? 

— Habar n-am, spuse Holly, nesigură cum să-i răspundă fiicei 
sale. Haide, hai să intrăm înăuntru și să-ţi facem niște ceai. 
Începe din nou să plouă. 

— Vreau să mă joc aici, spuse Alice. Asta e locul meu preferat 
de joacă. 

— Alice, înăuntru, acum. Holly stătea lângă ușă cât timp Alice 
se îndepărtă fără tragere de inimă de poartă, târându-și 
picioarele intenţionat. Grăbește-te. 

Dar câteva secunde mai târziu, văzând două figuri care 
veneau pe drum, Alice se întoarse din nou. 

— Max! strigă ea. Max, poliţia o să te bage la închisoare! 

— Nu, nu o s-o facă, spuse Holly. 

— Hol, poţi să-l iei tu, te rog? Doar pentru o jumătate de oră, 
spuse Sarah, în timp ce Max alerga spre Alice. 

— Desigur, răspunse Holly, luându-l pe Max de mână. Pot să-i 
dau niște ceai, dacă vrei? 

— Mulţumesc, spuse Sarah. Săraca femeie, e oribil. Trebuie să 
aflu ce se întâmplă. 

— Nu pot să cred că s-a întâmplat din nou în Haddley. 

— Ești bine? 

— O să fiu, răspunse Holly, îmbrăţișându-și prietena, apoi o 
privi întorcându-se repede peste stradă spre casa ei. 

Nathan stătea la fereastră și îi privea pe cei doi polițiști care 
urcau treptele spre casa lui Sarah. Deschise ușa de îndată ce 
sunară la sonerie. 

— Domnul Nathan Beavin? întrebă detectiv Barnsdale. 

Ofițerii se prezentară. 

— Mai bine intraţi, răspunse el. Aţi putea spune chiar că v-am 
așteptat. 

Stând în bucătărie cu cei doi ofiţeri, Nathan auzi ușa de la 
intrare deschizându-se. 

— Domnișoară Wright? spuse Barnsdale, când Sarah intra în 
bucătărie. 

— Doamnă, spuse Sarah, sunt divorțată. 

— Desigur. 

— Cu ce vă pot ajuta? 

— Suntem aici pentru a-i adresa domnului Beavin câteva 
întrebări cu privire la mama lui, spuse Barnsdale. 

— Vrei să spui la mama lui biologică? 

— Da, spuse Barnsdale. Ştiaţi? continuă ea, permiţându-și să- 
și dezvăluie surpriza. 

— Că este Josie Fairchild? Da. 

— Domnule Beavin, avem o serie de întrebări pe care am dori 
să vi le punem cu privire la locurile în care aţi fost ieri și sperăm 
să ne însoţiţi la secţie. 

Nathan se întoarse spre Sarah. 

— Îl arestaţi? întrebă Sarah. 

— Nu, răspunse Barnsdale, dar aș aprecia dacă domnul 
Beavin ar coopera cu noi. 

— Dacă aveţi întrebări, puneți-le, spuse Sarah, dar nu vi se va 
alătura la secţie. 

— ÎI reprezentaţi pe domnul Beavin? 

— Dacă vreţi, îi răspunse Sarah ofițerului. 

Nathan expiră, dar Barnsdale continuă. 

— Aţi stabiliți să vă întâlniți cu mama dumneavoastră în 
Haddley aseară? 

— Nu mi-am întâlnit niciodată mama biologică, spuse Nathan. 
Nu am idee unde este. 

— Aţi încercat vreodată să intraţi în contact cu ea? 

— Nu. 

— Dar aţi avut dosarul de adopţie deschis? 

— În baza unui ordin judecătoresc, da, răspunse Nathan. 

— Aţi întâlnit-o vreodată pe Elizabeth Woakes? 

— Nu. 

— Aţi aranjat să vă întâlniți cu Josie Fairchild sau Elizabeth 
Woakes la barul Watchman ieri seară? 

— Nu. 

— Acolo este locul dumneavoastră de muncă? 

— Da, dar tura mea s-a terminat la opt. 

— Și după aceea am fost aici împreună toată seara, completă 
Sarah. 

— Toată seara? 

— Toată seara. 

— Îmi puteţi spune despre interesul dumneavoastră faţă de 
James Wright? 

— James? spuse Sarah, întorcându-se către Nathan. Ce e cu 
James? 

Nathan tăcu. Plimbându-și mâna prin păr, văzu toţi ochii din 
cameră asupra lui. 

— Domnule Beavin, spuse Barnsdale. Poate ţi-ar plăcea să ne 
luminezi - pe toți? 

— Sarah, nu am plănuit nimic din toate astea. Chiar nu 
credeam că va ieși așa. Nu am făcut nimic rău. Trebuie să mă 
crezi. 

— Dar James? spuse Sarah. 

Nathan întinse mâna spre geacă și își scoase portofelul din 
buzunarul interior. Recuperă imaginea în miniatură pe care o 
găsise ascunsă în adâncurile unei căutări online. Singura 
imagine nefamiliară pe care o putuse găsi cu mama lui. 

Și, alături de ea, James Wright. 

Îi întinse poza. 

— După ce mi-a fost eliberat dosarul de adopţie, am 
descoperit această poză online. 

Sarah îi dădu fotografia detectivei Barnsdale. 

— Acesta este fostul tău soț? 

— Da. 

— Tot ce făceam a fost să încerc să aflu cine este tatăl meu. 

— Vom avea și alte întrebări în zilele următoare, spuse 
Barnsdale, pentru amândoi. 

— Sunt sigură că vom aștepta asta cu nerăbdare, spuse 
Sarah, făcând un pas și ieșind din bucătărie pe hol. Barnsdale și 
Cash o urmară în tăcere și, când ieșiră din casă, Sarah închise 
ușa în urma lor. 

— Trebuie să mă crezi, spuse Nathan, urmând-o pe Sarah pe 
hol. Nu mi-am propus niciodată să te rănesc. 

— Am spus că vreau să pleci înainte de sfârșitul zilei, spuse 
Sarah. Mă duc să-l iau pe Max și nu vreau să te mai găsesc aici 
când mă întorc. 


CAPITOLUL 69 


Scurgerea neîncetată a ploii pe podeaua rece de beton o 
ținuse pe Corrine trează aproape toată noaptea. Asta și țipătul 
asurzitor al femeii care i se tot auzea în minte. 

Când femeia dăduse peste ei în poiană, Corrine se întorsese și 
începuse să fugă. În întunericul care se aduna, ea se clătinase 
printre copaci și ieșise din satul St. Marnham. Ingrozită de frică 
și convinsă că va fi recunoscută, își trase gluga peste faţă și 
coborâse repede spre râu. Docul Peacock fusese abandonat de 
ani de zile. Chiar și când era Corrine mică, nu părea să se afle în 
proprietatea nimănui. Ușa din spate era aproape complet 
putrezită la balama. Îi fusese simplu s-o deschidă și să se 
ascundă acolo. 

Înăuntru, puţine se schimbaseră. 

Corrine își înfășură strâns haina în jurul ei, dar totuși era încă 
imposibil de scăpat de umezeala și răcoarea nopţii. Se ghemui 
lângă rastelurile cu bărci aflate în descompunere, încercând să 
blocheze amintirea primei ei vizite aici. 

Aici o adusese Abigail. 

Surpriza pe care i-o promisese. Secretul pe care urmau să-l 
împărtășească. 

Bărbatul, apăsând-o în interior. 

Podeaua tare din beton, neclintită. 

De nenumărate ori, Abigail a adus-o aici. 

Agresorul lor ascuns, urmărindu-le din spate. 

Pe tot parcursul zilei, Corrine nu a putut decât să se întrebe 
dacă nu ar fi trebuit să se facă plecată noaptea trecută, când i 
se ivise ocazia. Cât timp ploaia curgea, ei i-ar fi fost simplu să 
meargă neobservată de-a lungul malului râului până în 
Richmond. Un tren de acolo și ar fi putut fi înapoi în Deal acum, 
din nou deasupra sălii de jocuri. În seara asta era în tură la 
Sunny Sea. Molly o să profite de orice ocazie s-o concedieze. 
Viaţa ei tristă i se păru dintr-odată atât de atrăgătoare. Cel puţin 
era în siguranţă. Acum, Corrine se îndoia că va mai fi vreodată 
în siguranță. 

Înfrigurată și înfometată, se uită prin ușa putredă la cerul 
înspăimântător de după-amiază târzie și se întrebă de ce 
crezuse vreodată că era o idee bună să se întoarcă la Haddley. 
Ura Haddley. Viaţa de aici fusese doar mizerabilă. Acum își 
încălcase și termenii eliberării. Dacă poliţia ar găsi-o aici, 
arestarea ei ar fi imediată. Zgomotul sirenelor care se agitaseră 
o mare parte a zilei o paralizase. Nu îndrăznea să se gândească 
la ce se întâmplase cu femeia de aseară, dar știa că probabil nu 
va mai fi în viaţă astăzi. 

El o omorâse pe Abigail. 

El o ucisese și pe femeie. 

Și urma să o omoare și pe ea. 

Ar trebui să plece acum, cât încă mai poate. 

Deschise ușa cu greu și privi la fluxul care se ridica pe mal. 

Aceasta fusese ultima ei șansă. Ultima ei oportunitate să 
scape de viața lui Corrine Parsons. Să devină altcineva, cineva 
nou. 

Se întorsese la Haddley pentru a-și asuma această șansă. 

Cu femeia moartă în pădure, poate că oportunitatea ei ar fi 
încă și mai mare. Ar fi ceva ce el ar fi disperat să ascundă. 

Trăgându-și gluga înapoi peste cap, ieși pentru moment afară. 
Ploaia începea din nou. Mașinile de pe Podul Haddley erau 
staționare, cu luminile aprinse. 

Căută cuțitul din interiorul hainei, se retrase în baraca pentru 
bărci și blocă ușa. Avea să aștepte până la căderea nopţii și apoi 
să se întoarcă în satul St. Marnham. 


CAPITOLUL 70 


Telefonul îmi sună cu un mesaj de la Madeline, care mă 
anunță că este la șapte minute distanță. Urmează aproape 
imediat un al doilea mesaj, care îmi spune să nu răspund la nicio 
întrebare a vreunui jurnalist. În fiecare tragedie, Madeline vede 
o exclusivitate. 

Confuzia încă mai consumă satul. Drumul dintre Haddley și St. 
Marnham rămâne închis, cu o bandă de poliţie întinsă dintr-o 
parte în alta. Doi polițiști stau la intrarea în pădure și jumătate 
din sat rămâne izolat. Mașinile presei se amestecă cu cele ale 
poliţiei, în timp ce jurnaliștii raportează în direct pentru canalele 
de știri. Îl văd pe Francis Richardson pășind prin haos și dând 
comentarii în timp ce se îndreaptă spre casa lui Jake și a lui 
Holly. Barnsdale și Cash coboară treptele din faţa casei lui 
Sarah; detectiva se îndreaptă apoi peste stradă spre intrarea în 
pădure, în timp ce Dani este trimisă să le ridice mașina. 

Când deschid ușa de la casă, camerele își întorc obiectivele 
spre mine, dar ies afară și ignor valul de întrebări lansate în 
direcția mea. Jurnaliștii mă întreabă despre mama și despre 
relaţia ei cu Elizabeth Woakes: dacă fusesem apropiat de ea; 
dacă îmi aduce aminte despre Nick. Întrebări evidente. Îmi las 
capul în jos, indicând că nu am nimic de spus. Ei continuă să-mi 
strige numele și îmi spun că pur și simplu își fac treaba. 

Mă îndrept direct spre Dani, o ating ușor pe braţ și o opresc 
când ajunge la mașină. 

— Spune-mi de ce, spun. De ce ar descoperi Nathan în sfârșit 
cine e mama lui, ca să vină în Haddley și să se implice într-o 
crimă? 

— Nu aici, Ben, răspunde ea, privind către grupul de reporteri 
care mă urmăresc pe drum. 

Mă uit peste stradă și văd o echipă de la site-ul meu, apoi pe 
Min cum se îndreaptă brusc spre mine din mulţime. 

— Ben, vino și vorbește cu noi, strigă ea. Ezit. Ben, doar 
treizeci de secunde, spune-le tuturor că ești bine. 

— Hai să intrăm înăuntru, spune Dani, ţinându-mă de braţ. 

— Ben! strigă Min, dar Dani mă conduce înapoi peste drum și, 
cu camerele încă îndreptate asupra noastră, ne întoarcem în 
hol. 

— Nu are sens, spun, întorcându-mă la ce spuneam. 
Barnsdale poate verifica ea însăși înregistrările instanţei să vadă 
când i-a aflat identitatea mamei lui, dar vorbim de săptămâni, 
nici măcar luni. În tot acest timp, ar fi trebuit să-i fi descoperit 
locul, să fi creat o legătură criminală cu ea și să fi pus la cale un 
plan s-o ucidă mai întâi pe Langdon și apoi pe doamna Woakes? 
E ridicol. 

— Sunt de acord și cred că și Barnsdale este, spune Dani, în 
timp ce ne îndreptăm spre bucătărie. Cu toate acestea, ne-am 
neglija datoria dacă nu am vorbi cu fiul lui Fairchild în momentul 
în care acesta apare în Haddley. Poate că nu este ucigașul, dar 
ar putea s-o protejeze. Legătura dintre o mamă și copilul ei 
poate fi puternică. 

Trebuie să recunosc că există o posibilitate. 

— Este imposibil pentru noi să știm ce simte Nathan față de 
mama lui naturală, spun eu, dar încă nu există nimic care să-l 
lege de Elizabeth Woakes. A venit în Haddley să încerce să dea 
un sens familiei sale. Sunt sigur că ne concentrăm degeaba pe 
el. Întrebarea mai importantă este de ce s-a întors Josie Fairchild 
în Haddley? 

— Nathan ar putea fi motivul. 

— După ce am vorbit cu el, pur și simplu nu mi se pare că-i 
așa. Tie? Dani scutură încet din cap. Il caută pe tatăl său aici, nu 
pe mama lui. 

— Avea o poză cu Josie Fairchild în picioare lângă James 
Wright. 

Mă întind după fotografiile făcute în ziua finalei de rugby și le 
răsfoiesc rapid. 

— Aceasta? îi spun lui Dani, arătându-i originalul cu James 
Wright în picioare lângă Langdon și Fairchild. 

— Da, spune Dani. Era căpitanul echipei de seniori? Dau din 
cap. Presupun că toată lumea și-a dorit o poză cu el. 

— Adevărat, răspund eu, dar ar putea fi și ceva mai mult? 
Doamna Woakes s-a simţit profund inconfortabil în acea zi. 

Langdon și Fairchild prefăcându-se că sunt două adolescente 
proaste; James Wright, căpitanul echipei de rugby, care mergea 
la Oxford... 

Dani se gândește. 

— Asta este tot ce a văzut oricine. 

— Era cu patru ani mai mare decât ei - un adult pe cale să 
părăsească școala. 

— Dar nu există nicio dovadă care să-l facă pe el să pară un 


ucigaș. 

— S-ar putea să fie adevărat, dar știu că acum are multe de 
protejat. 

— Barnsdale vrea să verific unde a fost ieri. Să vedem ce dă 
pe goarnă. 


— Nu pari prea convinsă, spun. 

— După ce m-ai dus să vorbesc cu domnul Cranfield, m-am 
întors din nou la dosarul iniţial. S-au făcut anchete cu privire la 
un apel anonim. Fusese făcut la școală și privea două fete 
neidentificate și potenţială implicare a acestora cu un bărbat 
mai în vârstă. Până când apelul a ieșit la iveală, Langdon și 
Fairchild fuseseră deja arestate. După o scurtă conversație cu 
Peter Woakes, a fost luată decizia de a se închide acea linie de 
anchetă. 

— Ştii exact ce a spus cel care-a sunat? 

— Asta e tot ce avem. Două fete și un bărbat. Este cu 
adevărat vorba despre James Wright - sau despre oricine 
altcineva din echipa de rugby a școlii? 

— Când a fost făcut apelul? 

— Din câte îmi dau seama, cu câteva săptămâni înainte ca 
Nick și Simon să fie uciși. Încă trebuie să mai fim deschiși la 
posibilitatea că Peter Woakes a fost bucuros să îngroape apelul. 

— Nu, răspund eu. 

— Atunci de ce nu l-a dus mai departe în acel moment? 

— Pentru că a fost un singur apel, spun eu. 

— Sau pentru că era și el speriat de persoana pe care ar fi 
putut-o descoperi? 

Dani ridică din umeri. 

— Crezi că Elizabeth Woakes a aranjat să se întâlnească cu 
Fairchild aseară? 

— De ce ar aranja Josie să o întâlnească și apoi s-o omoare? 

— Așa e. Dacă ai fi fost Fairchild care se întoarce la Haddley, 
cum te-ai simţi? 

— Speriată. 

— Categoric, răspund. Eşti îngrozită. Vezi știrile despre Abigail 
Langdon și crezi că ești următoarea. Vrei protecție și ai nevoie 
de bani. Întorcându-te la Haddley, știi că îţi riști viaţa. Deci, cine 
din Haddley a meritat acest risc? 

Dintr-odată, se aude un zdrângănit la ușa de la intrare și un 
zgomot care izbucnește în sat. Pe măsură ce ne întoarcem în 
hol, Dani și cu mine auzim voci ridicate și deschidem ușa unui 
val de întrebări, de camere care filmează și de luminile care 
clipesc în lumina moale a după-amiezii târzii. 

— Nu avem niciun comentariu de făcut, dar dacă vreţi să-i 
citiți povestea sfâșietoare a lui Ben Harper scrisă cu propriile 
sale cuvinte, există un singur loc în care puteţi face asta. 
Camerele explodează din nou, iar Madeline se întoarce și intră. 
Animale însetate de sânge, zâmbește ea, apoi se uită la Dani, 
care își aranjează chipiul. Ai companie. 

— Ofiţer Daniella Cash - lucrează la caz. 

— Bună, spune Dani, uitându-se la șefa mea. 

— Mă tem că Ben și cu mine avem lucruri de discutat, spune 
Madeline, făcându-i semn să plece, ca și cum Dani ar fi fost un 
membru junior al personalului site-ului. Pahare în bucătărie? 
continuă ea, întorcându-se spre mine și scoțând o sticlă de 
whisky Hibiki din trenciul ei supradimensionat. 

Dani stă cu gura căscată în timp ce Madeline intră pe hol. 

— Mă bucur să te cunosc, spune ea încet. 

— Și eu, strigă Madeline, făcându-i semn cu sticla. 

— Aceasta este Madeline Wilson, spune Dani. 

— Poate fi un pic copleșitoare, răspund eu. Ar trebui să te las 
să te întorci la Barnsdale. 

Dani dă din cap și își dă ochii peste cap. 

— Te anunţ dacă găsesc ceva, o asigur. 

Există un alt fulger orbitor de camere când Dani iese afară, 
închid ușa în urma ei, apoi mă îndrept spre bucătărie, unde 
Madeline a turnat deja două pahare de whisky. 

— Ştii că nu prea beau, spun. 

— Te rog să nu mă mai dezamăgești, răspunde Madeline, deja 
așezată. 

Îmi ascund zâmbetul în timp ce îmi iau trei cuburi de gheaţă 
din congelator. 

— İn primul rând, spune ea, spune-mi că ești bine. 

— Sunt bine, răspund și îmi pun niște gheaţă în pahar. 

— Și că nu ești pe cale să fii arestat pentru crimă. 

— Nu sunt, răspund eu. Cred că sunt în siguranţă. 

— M-a întristat să aud despre Elizabeth Woakes. Știu că erați 
apropiaţi. 

— Mulţumesc. ; 

— Și în al doilea rând... Madeline face o pauză. Imi pare rău. 
Uite, am spus-o. 

Dau din cap în semn de recunoaștere. Nu mai spune nimic și 
stăm în tăcere, amândoi așteptând ca celălalt să vorbească. 

— Fir-ar să fie! spune ea, după ceea ce pare o așteptare 
interminabilă. Ești mai bun la asta decât mine. Și eu te-am 
învăţat! 

Zâmbesc. 

— Uite, spune ea, poate că am procedat greșit cu mama ta, 
dar nu am intenţii complet rele. Cel puţin, am făcut-o să se 
simtă de parcă încercam să ajut. Asta nu mă face deloc rea. Și 
ce era atât de greșit în faptul că voia să afle despre copil, mai 
ales dacă era nepotul ei? 

— Dar nu era, răspund eu. De fapt, nu era deloc copilul lui 
Langdon, ci al lui Fairchild. 

— Spune mai multe. 

— Copilul este aici în Haddley, continui, știind că ochii verzi ai 
lui Madeline se vor lumina la auzul știrii. La fel și Josie Fairchild. 

— Doamne, Ben, asta e dinamită. Trebuie să publicăm, dar... 

— Dar ce? Nu-ţi stă în caracter să eziţi. 

— Știu că ţi-e greu să crezi, dar chiar și eu mai am câte un 
sentiment trecător de loialitate. 

— Vezi, nu ești cu totul rea, îi răspund. Presupun că vorbim 
despre East? 

Madeline dă din cap. 

— A pus presiune pe tine? 

— Ceva de genul. Și bineînţeles că trebuie să publicăm. 

— Odată ce vom avea totul. 

— Și tu ești exclusivitatea noastră? 

— Mă ţin de cuvânt, spun eu. Am spus că voi scrie povestea 
asta, dar numai atunci când pot spune totul. Deci, spune-mi 
despre East. 

Madeline se întoarce pe scaun, sorbind din whisky. 

— Suntem prieteni de la școală, prieteni buni. Fiind cum sunt 
eu, am avut tendinţa să nu atrag prea mulţi prieteni apropiaţi, 
iar pe cei pe care i-am avut, am ajuns să-i înjunghii pe la spate. 

— Sau prin faţă. 

Madeline zâmbește. 

— Adevărat, dar încă de la școală East a fost mereu acolo 
pentru mine. Chiar de la început ne-am legat, am împărtășit 
totul unul cu celălalt. 

Dau din cap. 

— Inclusiv faptul că exista un copil? 

— Da, răspunde Madeline. Am crescut amândoi în jurul 
poveștii și cunoșteam atât de mulţi dintre oamenii implicaţi. 

— East cunoștea elevi de la școala Haddley? 

— Era căpitanul echipei de rugby Twickenham Duke, deși ura 
jocul. 

Caut imaginea plină de sânge a lui East din ziua finalei. 

— Un joc brutal, spun și îi întind fotografia lui Madeline. 

Ea zâmbește. 

— El nici măcar nu a jucat. 

— Atunci cum a ajuns în starea asta? 

— Am ajuns la clubul de rugby cu câteva ore mai devreme. Eu 
voiam să verific lumina și apoi să fac câteva poze cu terenul în 
curs de amenajare, cu steagurile ridicate, chestii de genul. East 
voia să fumeze un joint masiv. 

Râd. 

— O pregătire grozavă. 

— Ce naiba a fost în el, nu știu, dar cu o oră înainte de meci 
abia dacă mai stătea în picioare. Îl ridicam de pe banchetă când 
E.E. Hathaway a dat peste noi. Chiar și pe-atunci mergea în 
baston, iar East nu era în măsură să se protejeze când l-a biciuit 
pe o parte a feţei. 

Tresar la acest gând. 

— Și acesta a fost rezultatul? întreb, ridicând fotografia. 

— East a petrecut întregul meci în tribune. 

— l-ar fi văzut pe toți, chiar și pe Langdon și Fairchild? 

— În acea zi, Langdon și Fairchild erau doar alte două fete la 
un meci de rugby. 

— Poate da, poate nu, spun, din ce în ce mai bântuit de toate 
imaginile din acea zi. Și Will? întreb. Îl cunoștea East pe atunci? 

— Nu, Will este cu patru ani mai tânăr, e de aceeași vârstă cu 
Nick. East și Will nu s-au întâlnit decât mai târziu. 

— Dar ani mai târziu, când s-au întâlnit, East știa deja că 
există un copil - și apoi, la un moment dat, Will i-a spus că a 
făcut sex cu Josie Fairchild. 

Madeline își plimbă degetele prin păr. 

— Am căzut de acord că cel mai bine ar fi să nu-i spunem lui 
Will despre copil. Ce diferenţă ar face? 

— Și East și-a dorit foarte mult ca secretul să rămână secret. 

— Cine ar vrea să fie expus ca tatăl copilului lui Josie 
Fairchild? East este îngrozit că ar putea să le distrugă cuplul. 

— Darămite cum ar putea fi pentru copil. 

Madeline sorbi din băutură. 

— L-ai întâlnit pe copil? 

— Da. 

— Și? spune Madeline, ridicând din sprâncene. 

— Cine știe? Să așteptăm până se termină totul. 

Madeline se întinde peste insula din bucătărie după 
fotografiile din ziua meciului. În câteva secunde, are teancul 
sortat pe trei secţiuni. 

— Meci de campionat, poze cu mulţimea și sărbătoarea de 
după meci. 

— Impresionant. 

— Nu e o zi pe care am să o uit vreodată. 

Împreună începem să ne uităm prin imagini și încă o dată văd 
chipurile de acum o viață. 

— Îţi lipsesc două poze, spune ea, una din timpul meciului și 
una de la sărbătorirea de după meci. 

— De unde știi? 

— În Evul Mediu, făceam poze în bobine de film de douăzeci și 
patru. Ai douăzeci și trei în ambele seturi. Ar fi putut fi expuneri 
nereușite, dar nu am avut multe din alea. 

— Întotdeauna perfecţionistă, spun eu. 

— M-a dus departe. 

— Asta, și avantajul faţă de competiţie. 


VP - 234 


Madeline își ridică paharul și îmi dă fără alte comentarii o 
fotografie cu Elizabeth Woakes dând mâna cu James Wright. 
Feţele lor sunt luminate de zâmbete și nu pot arunca imaginii 
decât o privire superficială. 

— Știu că nu este ușor, Ben, spune Madeline, dar când o să 
publicăm povestea asta, o să arunce în aer acoperișul. Te va 
trimite în stratosferă. 

— Împreună cu numărul cititorilor tăi. 

— Hei, conducem o afacere aici. 

— Dar nu se publică nimic până nu spun eu? 

— Ai cuvântul meu, răspunde Madeline zâmbind. Aceasta este 
povestea ta, Ben, și viața ta. Nu voi publica nimic până nu-mi 
spui tu. Care e următoarea direcție? 

— Josie Fairchild a venit în Haddley cu un motiv. Cred că 
motivul este să se întâlnească cu bărbatul care le-a pregătit și 
păcălit pe ea și pe Abigail, care este foarte probabil tatăl 
copilului ei. 

— Să-l șantajeze? 

— Da. Și dacă e încă aici, va încerca să se întâlnească din nou 
cu el. 

— Dar cine este? 

— Știu că tatăl nu este Nick sau Simon, dar dincolo de asta? 

Dau din umeri. 

— Și dacă a găsit deja pentru ce a venit? 

— Atunci continui să caut - dar ceva îmi spune că nu. 
Uciderea lui Elizabeth Woakes nu se poate să fi fost în planul ei. 

Madeline nu răspunde. Mă uit și văd că privește atent una 
dintre fotografii. 

— Ce este? 

Madeline îmi așază fotografia în față. Imaginea arată echipa 
triumfătoare de seniori, grupată în jurul lui James Wright. Ea 
arată spre colţul de sus. Peter Woakes se îndepărtează de 
echipa sa învingătoare, atenţia lui fiind atrasă în partea cealaltă 
a terenului. 

Abia acum văd ce văzuse el. Abia vizibile în extrema stângă 
sunt Abigail Langdon și Josie Fairchild. Și stând între ele, cu 
braţele înfășurate în jurul lor, se află Francis Richardson. 


VP - 235 


CAPITOLUL 71 


În timp ce stau întins pe canapeaua răvășită din fundul 
bucătăriei mele, cu meciul de fotbal de luni seara auzindu-se 
ușor în fundal, Holly se uită la imaginea lui Francis Richardson 
cu Langdon și Fairchild. Telefonul lui Madeline a chemat-o în 
curând înapoi la Londra să urmărească un scandal politic 
îngropat adânc în Westminster. l-am spus că speranţa mea este 
că va avea articolul meu săptămâna viitoare și i-am spus din 
nou că am crezut-o pe cuvânt că nu va publica nimic până 
atunci. După ce a plecat, i-am trimis un mesaj lui Holly, dorind 
să o întreb mai multe despre socrul ei. Ea a venit la ușa mea 
imediat după ce a băgat-o pe Alice la culcare. 

— Nu suport să mă uit la el, spune Holly, aruncând fotografia 
pe canapea în timp ce stătea încovoiată în colţ. 

— Hol? spun eu, ridicându-mă și aplecându-mă spre ea. Este 
doar o fotografie. Nu știm încă nimic definitiv. Mă uit cum Holly 
își freacă palma de frunte. Fotografia îl leagă pe Francis de 
Langdon și de Fairchild. Da, este cea mai clară dovadă pe care o 
avem, dar este totuși un salt mare să credem că Nathan ar 
putea să fie fiul lui. 

Holly tace, iar eu o privesc întrebător. 

— Ar fi trebuit să-ţi spun mai multe, spune ea. 

— Despre Francis? întreb eu, trăgându-mi picioarele sub mine 
în timp ce Holly își încrucișează picioarele și mă privește de pe 
canapea. 

— N-am vrut niciodată să am secrete faţă de tine. 

— Hol? 

— Mi-a fost frică să spun oricui, chiar și ţie, spune ea, chircită 
și aplecată înainte. Totul a început odată cu moartea lui Michael. 
Incă de-atunci ar fi trebuit să vorbesc cu tine. Am fost o proastă. 
Am vrut să-ţi spun, dar m-a convins că nimeni nu ar trebui să 
știe; că așa ar fi mai sigur. Mai sigur pentru mine și pentru Alice. 

— Cine, Francis? 

Răspund, detestând să aud disperarea din vocea lui Holly. 

— Eram îngrozită de ce ar fi putut să facă. 

— Nu înțeleg, spun, aplecându-mă în faţă ca să-mi pun brațul 
în jurul lui Holly, dar ea se înfioră și se retrase. Hol, vorbește cu 
mine. 

Mă prinde de mâini și se aplecă încet înainte. 

— Am fost îngrozită că te voi pierde, că nu mă vei ierta 
niciodată. Dau din cap. Nu, pe bune, Ben. L-am iubit pe Michael 
într-un fel în care nu am iubit niciodată pe nimeni. Dar prietenia 
ta cu el era atât de adâncă, încât devenise un alt frate pentru 
tine. Capetele noastre se ating ușor. În noaptea aceea, în 
noaptea în care a fost ucis... ne plimbam prin pădure și ne 
finalizam planul de a pleca. 

Mă gândesc la conversațiile nesfârșite pe care le-am avut în 
jurul mesei din bucătărie după ce lui Michael i s-a oferit un 
contract în liga de rugby din Australia. Îi promisese o nouă viaţă 
pentru el, Holly și Alice. Era o șansă pe care nu o puteau rata. 

— Stăteam împreună sub un stejar în pădure. Mi-a sunat 
telefonul și era Jake. l-am spus că mă văd cu fetele mele din 
grupul NCT. A spus că nu o poate linişti pe Alice. Am alergat 
înapoi la mașină. Un minut mai târziu, goneam după colţ. Jake 
suna din nou. Am întins mâna după mobil. Michael trebuie să fi 
venit în fugă din pădure. L-am văzut abia în secunda de dinainte 
să-l lovesc. Eu l-am ucis. 

I-am lăsat cuvintele să-mi răsune în cap. Nu le pot înțelege. 

— Ben? Când mă uit la ea, are ochii mari și plini de lacrimi. Și 
pare atât de înspăimântată. Îmi pare atât, atât de rău, spune ea. 

— Ai fi putut să-mi spui, spun, cu vocea abia auzită. Cum ai 
rezistat? 

— Nu știu, a fost... a fost îngrozitor. Încă mai este. Chiar și 
acum sunt momente în care cu greu pot să respir doar 
gândindu-mă la asta. Dar eram disperată. Trebuia să mă 
gândesc la Alice. 

— Ce s-a întâmplat? 

— Știam că nu-i pot spune lui Jake. M-am gândit să te sun, dar 
aveam nevoie de cineva care să facă totul să dispară. 

— Hol, te-aș fi ajutat. 

— Nu puteam risca să mă despart de Alice. Nu mă uitam la 
drum, mă întindeam după telefon, spune Holly, coborând de pe 
canapea și mergând încet prin bucătărie. Işi înfășură brațele în 
jurul ei și continuă. Știam că Francis este singura persoană care 
putea face totul să dispară. Trei minute și a fost acolo. Michael 
era mort, Ben nu puteam face nimic. Dau încet din cap. Francis 
m-a trimis acasă, mi-a spus să las mașina în afara casei, cu 
cheile înăuntru. Ca orice altceva, mașina îi aparținea lui Francis 


VP - 237 


și în dimineaţa următoare dispăruse. Nu am mai văzut-o. Nu știu 
ce i-a spus lui Jake, dar două zile mai târziu aveam o mașină 
nou-nouţă. 

— Și Michael? 

— Exact așa cum s-a relatat în presă. Alerga pe Lower 
Haddley Road. Era întuneric, un drum liniștit de lângă pădure. O 
lovitură și fugă. Nu au fost martori. Șoferul nu a fost niciodată 
prins. Nimeni nu știa, cu excepția lui Francis. 

Traversez camera ca să o ţin pe Holly în braţe, dar ea se dă 
mai departe. 

— Hol? 

— Chestia e că totul cu Francis Richardson are un preţ, spune 
ea, întorcându-se și privind spre grădina luminată de lună. A 
venit la mine în ziua înmormântării lui Michael și mi-a spus că 
am o datorie de plătit. M-a violat, Ben. M-a violat în timp ce Alice 
dormea în pătuţul ei. 

UNSPREZECE 


„Are bani și asta îi oferă putere, puterea de a 
controla." 


CAPITOLUL 72 


Un calm ciudat a coborât peste comună când ies afară 
devreme marți dimineaţa. În locul zgomotului din ziua 
precedentă e o tăcere deplină. Locuitorii rămân ascunși, iar 
presa care se adunase a plecat. La intrarea în pădure, un ofițer 
de poliţie singuratic stă santinelă, cu banda reflectorizantă 
bătând în briza râului care se întețește. 

Imi sună telefonul și citesc un mesaj de la Dani Cash. 

James Wright a luat un zbor cu elicopterul din Battersea până 
în Sandbanks duminică dimineaţa. Era la peste o sută de mile 
depărtare când Elizabeth Woakes a fost ucisă. 

Nu răspund. 

O iau pe cărarea care străbate inima satului noroios. Holly 
traversează drumul din fața casei ei și, când ne întâlnim, mă ia 
ușor de mână. Văd cearcănele întunecate care-i ascund ochii în 
mod natural vigilenţi, iar sclipirea îi e stinsă de epuizare. 

— Ești sigură că vrei să faci asta? 

— Absolut, vine răspunsul ei ferm în timp ce ne întoarcem de- 
a lungul Lower Haddley Road. 

— Ce mai face Alice? 

— S-a trezit la cinci, gata de micul dejun, răspunde ea, fiica ei 
evocându-i mereu o liniște în voce. 

— Nu știu cum faci asta. Mie îmi place prea mult somnul. 

— M-am trezit cu mult înainte de Alice, asta dacă am dormit 
vreun pic. Tu? 

— Așa și-așa, răspund, întorcându-mă spre St. Marnham, iar 
traficul navetiștilor începe. 

— Nu am putut să mi-l scot din cap, spune Holly. 

Traversăm rapid prin fața autobuzului numărul 29 plin, înainte 
ca acesta să se întoarcă spre Richmond. 

— Este o fiinţă umană revoltătoare, spun eu, în timp ce o 
apucăm pe poteca din inima satului. 

— II face asta un ucigaș? 

— Când mă gândesc la ce ţi-a făcut ţie - nora lui. Are bani și 
asta îi oferă putere, puterea de a controla. Aroganţa lui îl face să 
creadă că este de neatins și îi place poziţia pe care o deţine. 
Pariez că ar face orice pentru a se proteja - chiar ar și ucide. 

— Dar de ce s-o omoare pe Elizabeth Woakes? 

— Fairchild se întoarce la Haddley, după ce a aranjat o 
întâlnire cu el. Vrea bani. Ea merge spre St. Marnham și, în drum 
spre punctul de întâlnire convenit, doamna Woakes o vede și o 
urmărește, doar ca să descopere că se întâlnește cu Francis în 
pădure. 

Holly și cu mine ne plimbăm prin sat, în jurul malurilor iazului 
și ne oprim la intrarea pe aleea familiei Richardson. 

— Ești gata? E 

— Da, răspunde ea. Katherine vrea cu adevărat să ajute. Il 
cunoaște pe Francis mai bine decât oricine. Cred că ne va spune 
adevărul. 

— Atâta că ea nu știe ce o s-o întrebăm. 

Urcăm aleea cu pietriș și, pe măsură ce ne apropiem de casa 
soţilor Richardson, ușa din faţă se deschide. Suntem invitaţi să 
trecem în camera de zi din spatele casei, unde o găsim pe 
Katherine Richardson deja așezată. 

— Mulţumesc, Monique, spune ea în timp ce intrăm și ne face 
loc să ne așezăm pe una dintre canapelele albe. Nu trebuie să 
fim deranjaţi. Monique pleacă din cameră în timp ce Katherine 
ne toarnă câte o ceașcă de cafea dintr-o oală de sticlă. Ar fi 
trebuit să vă întreb dacă nu aţi vrea să mâncaţi ceva. Eu nu iau 
micul dejun, dar staţi s-o chem pe Monique înapoi. 

— Nu, nu, eu sunt bine, spun eu, de vizavi de Katherine și 
luând o ceașcă de la ea. 

— Și eu, adaugă Holly. 

— Trebuie să-ţi mulţumim că te-ai întâlnit cu noi atât de 
devreme, spun eu. : 

— Întotdeauna am fost o persoană matinală. Îmi place să 
profit la maximum de zi. Soțul meu este mai degrabă o bufniță 

de noapte, poate un mod convenabil de a ne limita 
interacţiunea. 

Nu spun nimic în timp ce Holly își adaugă lapte în cafea și ia 
prima înghiţitură. 

— Domnule Harper... spune Katherine. 

— Ben, te rog. 

— Holly m-a întrebat dacă aș fi dispusă să mă întâlnesc cu 
tine să-ți răspund la câteva întrebări despre soțul meu. 

Holly se uită la soacra ei. 

— Ben știe despre... Vocea îi dispare. Atunci, măcar, lasă-mă 
să încep de aici. 

— Mulţumesc, răspund eu. 

— Ar fi greșit din partea mea să-mi descriu căsnicia ca fiind 
una de comoditate, începe Katherine, cu braţul sprijinit de colțul 
canapelei. Relaţia noastră a fost una care a funcţionat pentru 
amândoi. A existat o legătură între noi și au fost momente în 
trecut când m-aș fi descris fericită. Katherine se oprește și se 
aplecă înainte, vorbind direct cu Holly. Știam cum era Francis și, 
oriunde se prezenta o oportunitate, el profita de ea. Cu toate 
acestea, nu am crezut niciodată că se forțase asupra vreunei 
femei - până acum. Pentru asta, nu mă voi ierta niciodată. 
Niciodată. Holly închide ochii. L-am judecat total greșit. 

— Este posibil ca Francis să fi putut face asta și altor femei? 

Katherine tresări. 

— Presupun că este. Îmi face rău să mă gândesc la asta, 
totuși. 

— Poate că ai citit că Abigail Langdon, fata, acum femeia, 
condamnată pentru uciderea fratelui meu, a fost ea însăși ucisă 
săptămâna trecută. 

Katherine își toarnă încet o ceașcă de cafea neagră, apoi se 
lăsă pe spate în colțul canapelei. 

— Am citit, da. 

— Poliţia urmărește o direcţie conform căreia, la momentul 
crimelor, Langdon și Fairchild ar fi fost în contact cu un bărbat 
sau cu un grup de bărbaţi, într-un scenariu de pregătire și 
îngrijire. 

Mă uit la Katherine să văd o reacţie, o sclipire de 
recunoaștere sau de confirmare, dar nu dezvăluie niciuna. 

— Pot să-ţi arăt o fotografie? 

— Cu siguranţă, spune Katherine și îi arăt poza din buzunarul 
jachetei mele, care-l înfățișează pe Francis Richardson cu cele 
două fete. 

l-o întind și îi spun: 

— La marginea fotografiei poţi vedea... 

— Pot vedea. 

Katherine se uită la imagine. Pune fotografia pe măsuţa de 
cafea din marmură neagră și o îndreaptă spre mine. 

— Doamnă Richardson? 

— Vrei să comentez dacă sunt de părere că soţul meu ar fi 
putut fi implicat într-o relaţie sexuală cu acele două fete? Nu pot 
spune asta. Îmi pare rău. 

— Vreţi să spuneţi că ar fi imposibil? 

— Nu am niciun motiv să cred că relaţia lui cu acele fete a 
depășit ceea ce se vede în acea fotografie. O victorie la un meci 
de rugby la școală. Exagerat de entuziasmat? Da. Nepotrivit? 
Probabil. Dar nimic mai mult. 

Holly își ridică privirea și o fixează pe Katherine. 

— Nu știu nimic care să sugereze c-ar fi avut vreo relație cu 
acele fete anume, continuă Katherine, strângându-și mâinile cu 
putere pentru a le împiedica să tremure, dar a făcut un copil cu 
o fată, o fată de șaisprezece ani. Imi imaginez că era ea însăși 
puţin mai mult decât un copil. 

Lăsându-și cuvintele să plutească în cameră, Katherine 
întinde mâna spre ulciorul cu apă cu gheaţă care se află pe o 
tavă de argint din centrul măsuţei. Toarnă trei pahare, apoi ia 
unul pentru ea și se sprijină de o pernă stacojie. 

— M-am logodit cu Francis în ziua în care am împlinit douăzeci 
și unu de ani, spune Katherine. În multe privinţe, căsătoria 
fusese aranjată cu mult înainte de atunci. Tatăl meu îl cunoștea 
de ani de zile. Din momentul în care m-am născut, ei și-au 
imaginat să ne aducă familiile împreună. Ispita de a combina 
istoria și banii, poate. Sau a fost pur și simplu arogantă 
masculină? Până la logodna noastră, Francis servise deja zece 
ani în armată și lucra în Ministerul Apărării. După nuntă, urma să 
demisioneze din funcție și să preia un nou rol într-o firmă din 
oraș. Avea nevoie de soția perfectă pe care să o prezinte 
investitorilor și care să facă pe gazda la toate petrecerile din 
corporație. Nu spun că nu am avut o poveste de dragoste, dar 
aș descrie-o ca fiind un vârtej aproape frenetic. În șase 

săptămâni ne-am logodit și trei săptămâni mai târziu a venit la 
mine, să-mi spună că dă mai aproape data nunţii. Ne 
planificaserăm o logodnă de câteva luni și, dintr-odată, urma să 
ne căsătorim în doar cinci săptămâni. A refuzat să-mi explice de 
ce, iar când am vorbit cu tata, mi-a spus pur și simplu să accept 
planul așa cum mi-a fost propus și să fiu recunoscătoare. Ca toți 
ceilalţi, și el a presupus că sunt însărcinată. Nu eram. 

Cu o noapte înainte de nuntă, Francis a venit la mine acasă. 
În vremurile mele cele mai întunecate, m-am întrebat de ce a 
așteptat până în noaptea aceea. Poate ca să mă împiedice să 
dau înapoi? Sau a fost pur și simplu nervul vicios care-l străbate 
și-l face să folosească adversitatea ca să stabilească controlul? 
Ne-am așezat împreună în biroul tatălui meu, iar conversaţia 
noastră a fost incredibil de simplă. O fată de șaisprezece ani era 
însărcinată. Tatăl ei lucra pe moșia părinţilor lui Francis, iar 
familia fetei locuia în casa de la poartă. Tatăl lui Francis 
intervenise să se ocupe de lucruri - să plătească familia, după 
cum se cuvenea. Copilul urma să se nască peste două luni. Eu și 
Francis trebuia să-l luăm de îndată ce se năștea. 

Francis avea treizeci și unu de ani. 


CAPITOLUL 73 


Un tren hurui în timp ce Corrine se furișa de-a lungul potecii 
acoperite de vegetaţie care trecea pe lângă partea de sus a 
pădurii Haddley. Făcându-și cu grijă drum printre tufișurile dese 
de ciulini, ea se opri la baza movilei ridicate și privi în sus la 
vârful care o bântuise atâţia ani. Puieţii tineri, acum crescuţi, 
acopereau malul cu o nouă pădure de copaci. 

Se târî pe partea opusă și găsi golul în care se ascunsese el în 
acea zi cu atâţia ani în urmă, acum înăbușit de un tufiș gros de 
păducel. Totul fusese pregătit cu o săptămână mai devreme, dar 
doar un băiat răsărise de printre copaci. El insistase că trebuie 
să fie două: atât ea, cât și Abigail au fost obligate să-și 
dovedească devotamentul. 

Șapte zile mai târziu, totul era din nou la locul lui. 

Nerăbdarea sporită a lui Abigail era palpabilă în timp ce se 
îndepărtau dansând de autobuzul de la marginea satului. 

Goana prin pădurea fără aer. 

Cuţitele ascunse sub iedera căţărătoare ce creștea peste 
movilă. 

Când băieţii îngenuncheaseră, Abigail nu se clintise. Ea lăsase 
să scoată un țipăt de încântare și aruncase cuțitul. 

Pentru Josie, a existat o clipă de ezitare. Ochii lui Nick Harper 
în ai ei, teama și confuzia lui, egalate doar de ale ei. 

Strigătul din gol. Lovitura ei cu cuțitul, Abigail apucând-o de 
mână și împingând-o înainte. 

El stătuse deasupra lor în timp ce ele mutilau cadavrele. 

Și simţise fiorul care emana din el. Știa că ea și Abigail erau 
pentru totdeauna ale lui. 

leri seară, sub întunericul cerului nopţii, își făcuse drum de la 
baraca Peacock, prin satul St. Marnham și spre casa lui. In frig, 
ea așteptase, tremurând lângă copaci și străduindu-se prin 
ceață să vadă luminile aprinse din casă. Incordându-se când 
văzu ușa de la intrare deschisă. Simţise că acela era momentul 
ei. 

Cu gluga trasă pe faţă, alergă în câmp deschis pe potecă spre 
casa lui. Jaluzelele din faţă erau deschise, iar ea se trezise 
blocată, privind înăuntru. Când îl privi traversând camera și 
radiind de aroganță, simţi că o apucă tremuratul. 

Degetele lui groase care ţineau paharul, care-i atingeau 
pielea. 

Mâinile lui puternice, pe care și le trecea prin păr. 

Picioarele lui, bine încrucișate, apăsând pe spatele ei. 

Ochii lui la fereastră, uitându-se afară, văzând fiecare 
mișcare. 

Se întoarse și începu să alerge, să alerge înapoi printre 
copaci, să caute protecţie sub întunericul creat de baldachinul 
lor. În timp ce-și făcea drum prin pădure, îşi dădu seama că 
trebuie să se întoarcă numai atunci când își putea forța 
ultimatumul. 

În tăcere, se strecurase înapoi în baracă. Disperată după 
căldură, încercase să se acopere cu vestele de salvare care 
atârnau pe perete. Toată noaptea stătuse trează, tremurând de 
frică. 

Până dimineaţă, când în sfârșit avea un plan. 

Avea să ia copilul. 

CAPITOLUL 74 


Holly se ridică și trece prin cameră să se așeze lângă 
Katherine. 

— Nu ai avut de ales, spune ea. Ţi-a spus în ultimul moment 
posibil. 

— AȘ fi putut să plec în noaptea aceea sau în oricare altă 
noapte de atunci, răspunde Katherine. Am ales să mă desprind 
de adevăr. De-a lungul căsniciei noastre, am încercat să 
conștientizez ceea ce s-a întâmplat - să mă conving că a fost o 
greșeală, o singură dată. 

— Pot să întreb ce s-a întâmplat după nuntă? 

— Timp de șapte săptămâni am fost în luna de miere, pe un 
iaht privat care ne-a purtat prin Maldive. Eram în siguranţă 
acolo, fără riscul să întâlnim pe cineva cunoscut. Dacă 
întâmplător am fi făcut-o, eu aș fi putut fi dusă departe, pe bord. 
Când ne-am întors, ne-a întâmpinat o mașină la aeroportul 
Heathrow și ne-a condus direct aici: în noua noastră casă de 
familie. Două zile mai târziu s-a născut Jake, iar două zile după 
aceea a venit să locuiască la noi. Nici măcar nu a trebuit să 
mințim. Oamenii au făcut propriile presupuneri - schimbarea 
datei nunţii, luna de miere prelungită. Incepând din acea zi, eu 
am fost mama lui Jake, iar el a fost fiul nostru. Își strânge 
buzele. Dar încă mai cred că asta s-a întâmplat între Francisc și 
acea fată - o greșeală. L-am crezut atunci și îl cred și acum. Să 
pregătească eleve? Nu. Asta nu este Francis. l-am oferit 
libertate, mai ales după Lily. 

— Lily? spun eu, în timp ce Holly își întinde mâna către soacra 
ei. 

— Fiica noastră. A fost cu noi mai puţin de trei ani. Încă mă 
gândesc la ea în fiecare zi, spune Katherine, înainte de a se 
întoarce către Holly. Și știu că și Francis o face. 

— Văd asta în felul în care îi pasă de Alice, spune Holly, în 
timp ce eu mă uit la ea cu o privire necruțătoare. Așa e, Ben. 

— Lily s-a înecat în iazul din sat după ce a ieșit prin poarta din 
spatele grădinii noastre, spune Katherine, întorcându-se înapoi 
către mine. Am făcut tot ce am putut s-o salvăm. Femeia care a 
tras alarma, echipa de la cabinetul medicului - parcă tot satul a 
încercat să ajute. Dar am ajuns prea târziu. 

În liniște, îmi deschid telefonul și îi trimit un mesaj lui Min cât 
doamna Richardson continuă să vorbească. 

— Francis a adorat-o, la fel ca și mine. El hărţuiește femeile, 
le tratează ca pe niște bunuri și apoi le aruncă, dar o adora pe 
Lily. Ea era chiar a lui. Cred că de aceea a iubit-o atât de mult, 
în același mod în care o iubește și pe Alice. 

— Vă iubește pe amândouă, spune Holly, amabilă. Katherine 
își înclină capul și închide ochii. Îmi imaginez cum trebuie să fie 
pentru ea. Să-și descopere vulnerabilitatea pentru prima dată în 
viață, după ce a petrecut zeci de ani încercând s-o ascundă. Nici 
Francis, nici eu nu am mai vrut copii după Lily. Cursul vieţii 
noastre a fost stabilit - vieţi separate. În afaceri eram o echipă, 
apăream împreună la evenimente și fermecam investitori. 
Restul timpului nostru era al nostru. Nu am dat atenţie la cea 
făcut Francis. Până la Holly. Ar fi trebuit să fac ceva mai 
devreme. Să-l iau la întrebări, să vorbesc cu el, cel puţin, 
continuă Katherine, întorcându-se spre Holly. Ar fi trebuit să-l 
opresc, ar fi trebuit să-l opresc din prima zi. Și ar fi trebuit să 
vorbesc cu tine mai devreme, să fiu gata să te ajut. Când m-am 
uitat la tine, nu am văzut decât o altă cucerire a lui. Am greșit 
atât de mult. Nu am vrut să mă gândesc la asta și a fost atât de 
egoist din partea mea. Le-am blocat pe toate, îngrozită de ce ar 
face Jake dacă ar afla vreodată. Nutrește un asemenea 
resentiment faţă de tatăl său... 

— Ai făcut tot posibilul să ne susţii pe Jake și pe mine. 

— Susținerea tatălui său a venit cu un cost atât de mare. 

— Dar Jake tot te avea pe tine. 

— Eşti amabilă, spune Katherine, dar mereu mă întreb dacă 
aș fi putut să acţionez altfel, mă întreb adesea dacă am 
exagerat încercând să o înlocuiesc pe mama lui. 

— Jake n-a avut nicio idee? 

Katherine scutură din cap. 

— Era fiul nostru. 

— Relaţia lui cu Francis este complexă, dar lui Jake îi pasă de 
tine, spune Holly. 

Telefonul meu băzâie și, scuzându-mă, mă duc în spatele 
camerei și citesc mesajul lui Min. Mi-a trimis articolul din 
Richmond Times despre moartea lui Lily de acum peste treizeci 
de ani. Privesc imaginile sumbre ale copacilor sterpi care 
înconjoară noroiul umed de pe malurile iazului și simt 

nenorocirea zilei. Banda de poliţie care înconjura malul apei, 
sfâșiat și murdar. Fotografiile alb-negru din ziar surprind 
deznădejdea zilei. 

Citesc articolul și aflu că o femeie pe nume Mary Hess, care 
vizita St. Marnham în ziua aceea, a descoperit tragedia și a scos 
trupul lui Lily din apă. În ciuda tuturor eforturilor ei și ale 
asistenţilor de la cabinetul medical din apropiere, nu s-a putut 
face nimic pentru a o resuscita pe fetița de doi ani, iar aceasta a 
fost declarată moartă la faţa locului. 

Articolul se încheie cu o declaraţie a unui oficial al consiliului 
care își exprimă simpatia pentru o pierdere atât de tragică. 
Angajamentul consiliului consta în revizuirea completă a 
siguranţei, cu luarea în considerare în viitor a tuturor opţiunilor, 
inclusiv împrejmuirea sau chiar drenarea iazului. Amintindu-mi 
de scena pe lângă care am trecut mai devreme, nu-mi dau 
seama să fi avut loc vreo schimbare în anii care au urmat. Acea 
zi îngrozitoare a afectat nenumărate vieți, dar mă întreb dacă 
este recunoscută și de altceva în afară de o mică placă pe o 
bancă de lemn. 

Derulez până la finalul articolului, unde mai multe fotografii 
arată exteriorul casei familiei Richardson, satul St. Marnham și, 
în sfârșit, o imagine neclară cu Mary Hess. 

Mă uit la telefon și mâna începe să-mi tremure. 


CAPITOLUL 75 


O bătaie în ușa camerei de zi îmi oprește șirul gândirii. Închid 
telefonul și mi-l strecor repede în buzunarul de la jachetă. 

Ra-ta-tat-tat pentru a treia oară și ușa se deschide. 

Francis Richardson intră de pe hol. 

— Ești un ticălos, strig eu. 

Furia mea scapă de sub control și mă arunc spre el prin 
cameră. 

— Ben, nu! strigă Holly, în timp ce sar peste canapeaua albă 
și cizmele mele lasă pe ea o amprentă de neșters. Mă arunc 
spre Richardson. Pumnul îmi zboară înainte, iar încheietura îi 
trosnește maxilarul în timp ce el se ghemuiește pe podea. Când 
îl văd întins în prag, mă aplec, îl trag în picioare și îl lovesc din 

nou. Își dă capul înapoi și sângele începe să-i ţâșnească din faţă 
pe podeaua albă de piatră. Când se ghemuiește în prag, îl ridic 
din nou și îmi răsucesc braţul când îl lovesc pentru a treia oară. 
Holly mă apucă de braţ și mă trage înapoi. Abia atunci aud un 
strigăt de la Katherine. 
— Gata, spune ea. Gata. 


CAPITOLUL 76 


— Cheamă un taxi, mergi direct la creșă la Alice și asigură-te 
că e în siguranță, îi spun lui Holly, în timp ce trec peste Francis 
Richardson și intru pe hol. 

— Alice? răspunde Holly. 

— Trebuie să ne asigurăm că e în siguranţă, continui eu, 
mergând spre ieșire, în timp ce Katherine se duce spre nora ei. 

— Lasă-mă să te duc eu, spune ea, luând-o pe Holly de mână. 
Vom ajunge acolo cât de repede posibil. 

— Ben, unde te duci? strigă Holly, în timp ce mă întorc și fug 
din faţa casei. 

— Asigură-te că Alice este în siguranţă, strig, apoi alerg pe 
alee și ies din sat. 

Imi dau seama că cea mai rapidă cale de întoarcere în 
Haddley este să alerg direct pe Lower Haddley Road. Ca să evit 
traficul aglomerat dinspre școală, alerg rapid pe malul râului și 
înapoi spre sat. Imaginile îmi trec prin minte. Eu, la opt ani, 
fugind din pădure, cu căldura care îmi dogorește gâtul. Michael, 
lovit de mașina care gonește a lui Holly. Feţele lui Nick și Simon. 
Mama mea care cade în fața metroului de la 8:06 spre Waterloo. 

Atâţia uciși pentru a proteja un secret. Sprintez prin sat. 

Deschid ușa din faţă a casei mele și alerg la etaj. 

Stau în faţa intrării camerei de la mansardă și îmi trag 
sufletul, uitându-mă la fragmentele rămase din viaţa lui Nick. 
Mama mea petrecea adesea momente de liniște aici, singură cu 
fiul ei cel mare. Amintiri prinse în timp, care-l legau de ea. 

Puţine lucruri au mai rămas neatinse acum. Viaţa mea a 
pătruns treptat în această cameră, dar în colţ rămâne biroul lui 
Nick, acoperit de cutii și cărţi vechi. Răsfoiesc rapid hârtiile 
mamei, dar nu există nimic ce să nu fi văzut până acum. Știu că 

s-a căutat deja în tot. Deschid o cutie plină cu cărţile lui Nick, 
răsfoiesc prin ele, dar nu găsesc nimic. Golesc un plic maro plin 
cu rapoartele noastre școlare și le împrăștii pe podea. Într-o altă 
cutie, găsesc premiul anual câștigat de Nick la engleză. A 
câștigat premiul pentru un eseu despre The Return of the Native 
de Thomas Hardy. Mama a fost atât de mândră când Nick a 
urcat pe scenă la adunarea școlii să-și ridice premiul. Nick era 
cel care visa să devină jurnalist, nu eu. 

Stau pe podea sudând praful de pe copertele unui teanc de 
cărţi îngrămădite în colț. Le răsfoiesc și găsesc copia cărții lui 
Nick. O apuc și încep să răsfoiesc rapid paginile șterse de 
vreme. 

In interiorul copertei din spate sunt două fotografii. 

Cele două fotografii lipsă din ziua meciului. 

Cele două imagini care îmi spun că mama a fost ucisă. 

Și de ce. 


CAPITOLUL 77 


Mă uit în jos la cele două imagini. Au rămas ascunse aici sus 
în toţi acești ani. Mama probabil că a fost ultima persoană care 
le-a atins. 

Probabil că a văzut ceea ce văd eu acum. Și ar fi vrut 
răspunsuri. 

Cu o seară înainte de moartea sa, ea a plecat în căutarea 
acestor răspunsuri, tot sperând că se înșela. Ar fi vrut să creadă 
varianta cea mai bună. 

Orice s-ar fi întâmplat în acea seară, nu a fost suficient să-i 
liniștească grijile. A doua zi dimineaţă, când a strigat la mine în 
timp ce zăceam mahmur în pat, ar fi fost tulburată de ceea ce 
descoperise. Agitată și nesigură, ar fi plecat de acasă simţindu- 
se atât confuză, cât și trădată. 

Așezându-mă pe patul lui Nick, iau prima fotografie - o poză 
făcută la câteva momente după ce echipa de campionat a pozat 
cu trofeul. Pe măsură ce grupul se desparte, James Wright încă 
mai ţine strâns cupa, dar acum stă cu spatele la aparatul de 
fotografiat. 

Phil Doorley sare prin aer. 

Abigail Langdon și Josie Fairchild stau alături de grup. 

Francis Richardson nu le mai ţine. 

În cămașa lui albă curată, fiul său, Jake, este cel care acum 
are braţele strânse în jurul lor. 

Trebuie să mă forțez să ridic a doua fotografie. Este cea pe 
care mama mea ar fi găsit-o imposibil de înţeles. 

Făcută după ce au fost înscrise punctele victorioase de final, 
poza surprinde un moment de bucurie pură, dar care acum mă 
lasă pustiu. 

Jake Richardson stă triumfător lângă steagul din colţ. Cu 
braţele întinse, îi zâmbește femeii care sărbătorește pe linia de 
margine. Cu fața luminată de mândrie, este femeia numită cu 
ani în urmă de Richmond Times drept Mary Hess. Numai că, la 
momentul acestui meci, ea ar fi fost cunoscută după numele ei 
de căsătorie. 

Mary Cranfield. 

DOISPREZECE 


„Acum aveam propriul nostru secret - unul pe care nu-l 


puteam împărtăși niciodată, dar care ne lega pentru 
totdeauna." 


CAPITOLUL 78 


Îmi simt picioarele ca niște greutăţi în timp ce cobor de la 
ultimul etaj al casei. Pun mâna pe zăvorul ușii de la intrare și mă 
opresc. Casa familiei Cranfield a fost refugiul meu sigur - un loc 
în care am mers să mă simt iubit. Un loc unde să mă ascund de 
lume. Când voi intra acum în casa lor, toate astea se vor 
termina. 

Deschid ușa de la intrare și încep o plimbare lentă și grea de- 
a lungul marginii satului pustiu. Doar zgomotul de la un avion 
care trece deasupra capului rupe liniștea dimineţii. Fac pașii pe 
care i-am făcut de o mie de ori, aceiași pași pe care i-a făcut și 
mama chiar în prima zi în care soţii Cranfield au ajuns în 
Haddley. Ridic privirea spre cer. Îmi amintesc de fericirea care a 
cuprins-o la sosirea noilor noștri vecini, la doi ani după moartea 
lui Nick. Ei i-au adus speranţa unui nou început. 

Stând în faţa casei lor, mă uit din nou la fotografii și știu cum 
i-ar fi dat mintea mamei mele peste cap. Fără nicio legătură cu 
zona, de ce sărbătorise doamna Cranfield atât de îndrăzneţ pe 
linia de margine a unui meci de rugby jucat la școală cu atât de 
mulți ani în urmă? Ar fi făcut mama o legătură imediată? Nu 
știu, dar știu că i-ar fi oferit doamnei C. orice oportunitate să se 
explice. Ar fi stat de vorbă cu prietena ei în noaptea de dinainte 
să moară și ar fi căutat răspunsuri și înţelegere. Oricare a fost 
răspunsul primit, pare că nu a fost mulţumită. Consumată de 
descoperirea ei, a doua zi de dimineaţă a mers până la gara din 
St. Marnham, luptându-se cu cea mai gravă trădare posibilă. 

Merg pe partea laterală a casei și mă uit prin fereastra 
bucătăriei familiei Cranfield - tigăi vechi atârnă deasupra plitei, 

cărţi de bucate bine strânse sunt stivuite una peste alta; un 
miros persistent de mâncare gătită. 

Cu grijă, deschid ușa din spate. 

Domnul Cranfield stă singur la masa acoperită de o faţă de 
masă din in albastră, decolorată și ușor uzată. Cu stupoare, se 
uită în gol la un bilet de tren sprijinit de solniţa din lemn. 
Simţindu-mă când intru, ridică biletul și îl împinge pe masă spre 
mine. Privesc în jos și văd că este de miercurea trecută. Un bilet 
dus-întors de la King's Cross la Leeds. 

— Mi-a spus că a fost într-o excursie cu autocarul, cu grupul ei 
de carte, la Chawton House. l-am spus că a avut noroc cu 
vremea. 

Incet, trec biletul înapoi peste masă. Fac un pas înainte și 
observ că ușa care duce spre garaj stă întredeschisă. Un scaun 
de bucătărie cu perne este plasat în mijlocul camerei. Deasupra 
lui atârnă un laţ artizanal. 

Îmi pun mâna pe umărul domnului Cranfield și el își ia privirea 
de la mine. 

— Nu, este singurul cuvânt pe care îl spun. 


CAPITOLUL 79 


— Doamnă Cranfield, o strig încet, trebuie să vorbim. 

Nu aud niciun răspuns și merg cu grijă din spatele bucătăriei 
în hol și apoi cobor spre sufrageria din faţa casei. Clanţa ușii 
scârțâie când o rotesc să intru în cameră. Stând în fotoliul ei 
preferat cu spătar înalt, lângă șemineu, se află Mary Cranfield. 

— Am sperat atât de mult că nu vei fi tu, Ben, spune ea, în 
timp ce eu intru calm în cameră. George? întreabă ea închizând 
ochii pentru o clipă. A fost un soț bun, spune ea. 

— Incă mai este, îi răspund și o aud expirând încet. 

— Uneori, cele mai ascunse secrete sunt cele pe care le 
păstrezi de tine însuţi, spune ea. Nu cred că a vrut să știe 
vreodată. 

Brațele mi se încordează și mă trezesc strângând cele două 
fotografii pe care le mai am încă în mână. 

— Vino să stai lângă mine, pentru ultima oară, spune doamna 
Cranfield, făcându-mi semn spre canapeaua ei acoperită cu 

carpetă. Traversez camera și mă așez lângă ea. Mi-am dorit cu 
disperare să fiu eu persoana care le găsea, spune ea, privind 
pozele din mâna mea. Dar nu pentru că n-am încercat, trebuie 
să recunosc. M-am uitat peste tot, continuă ea zâmbind, dar era 
familia ta, Ben, așa că până la urmă e mai bine că le-ai găsit. 
Pot să văd? Doamna Cranfield își desface geanta și începe să-și 
caute ochelarii. Știu că sunt aici pe undeva. Nu i-ai văzut în 
bucătărie, nu-i așa? Nu, iată-i. Nu pot vedea nimic fără ei zilele 
astea. Conversaţia ei este aproape banală. Îi dau fotografiile. 
Eram atât de tânără, spune ea. Mă mir că m-ai recunoscut. La 
fel și Jake. Ce bucurie pe faţa lui. Mi se pare că aud regret în 
vocea ei. 

— Eşti mama lui Jake, nu-i așa? 

— Așa e, răspunde ea, dând ușor din cap, în timp ce se uită în 
continuare la fotografiile pe care le ţine în poală. Și îmi place să 
cred că sunt îngerul lui păzitor. Rămân nemișcat în timp ce ea 
întinde mâna spre mine. Mi-a fost luat, Ben, continuă ea, cu o 
asprime bruscă în voce. Mi l-au luat după doar două zile. Nu mi- 
au lăsat nimic în afară de costumul în care îl îmbrăcasem. Nici 
măcar asta nu era suficient de bun pentru ei. Ea se uită peste 
ochelari, cu furia aprinzându-i-se în ochi. Este fiul meu. 

— Spune-mi ce s-a întâmplat. 

— Am făcut ce mi-au cerut când m-au trimis înapoi în Irlanda. 
Am încercat să uit de el, dar a fost imposibil. Eram mama lui. 
Aveam nevoie să fiu cu el, să am grijă de el. Katherine 
Richardson nu avea niciodată cum să-i ofere dragostea de care 
avea nevoie. Cât despre tatăl său... Doamna Cranfield se 
oprește. Știm cu toţii ce vrea tatăl lui. Jake avea nevoie de mine. 
Avea nevoie de mama lui. 

— Cum l-ai găsit? 

— Asta a fost partea cea mai ușoară. Francis Richardson nu 
avea de gând să trăiască niciodată o viaţă discretă. Am început 
să-i urmăresc. La început ocazional, apoi mai regulat. După 
câţiva ani, mi-am stabilit o rutină de a călători până în St. 
Marnham o dată sau de două ori pe săptămână. Au fost zile 
fericite. Ajungeam din nordul Londrei la timp să-l privesc pe Jake 
pe terenul de joacă în timpul pauzei de dimineaţă. Apoi luam 
prânzul în sat și mă uitam la el alergând mai tărziu în timpul zilei 
lângă iaz. Mama lui nu era aproape niciodată cu el, marele 

ajutor. N-au fost atenţi la mine. Îmi doream să vorbesc cu el, să-l 
ţin în braţe, dar știam că trebuie să aştept momentul potrivit. 

— Și acel moment a fost moartea lui Lily? 

Doamna Cranfield dă din cap. 

— Odată ce ai descoperit despre fată, am știut că vei pune 
lucrurile cap la cap. 

— Ce s-a întâmplat? 

— Nimeni nu-l învățase pe Jake să deosebească binele de rău. 
Nu a fost vina lui. Niciunuia dintre ei nu-i păsa cu adevărat de el. 

— Povestește-mi despre ziua aceea. 

— Era o fetiță prostănacă. Urla mereu și alerga la mama ei. 
Oricine își dădea seama că ea era preferata mamei, inclusiv 
Jake. Era lângă iaz cu fata și hrăneau rațele. Se întuneca și Jake 
i-a spus că e timpul să intre înăuntru. Eram atât de mândră de 
el, dar ea pur și simplu a început să se plângă. Problema era că 
întotdeauna ieșeau lucrurile ca ea. Cineva trebuia să-i dea o 
lecţie. 

Jake i-a spus că el intră și că dacă nu vrea să stea singură în 
întuneric, ar trebui să meargă cu el. S-a îndepărtat de malul 
apei și în cele din urmă ea l-a urmat. Am decis să mai stau lângă 
iaz câteva minute, până când venea vremea să mă duc spre 
gară. Am fost surprinsă când, nu mai mult de trei sau patru 
minute mai târziu, au reapărut prin poarta din fundul grădinii. 
Jake o conducea de mână peste stradă, și era atent la traficul 
din ambele sensuri. Lumina de pe stradă îi lumina bucuria de pe 
chipul fetei când au pășit înapoi pe malul noroios. Satisfacţia de 
a se întâmpla lucrurile așa cum voia ea era clară pentru toată 
lumea. S-au apropiat din ce în ce mai mult de margine și atunci 
a început să alunece. Am văzut-o încercând să se apuce de Jake, 
dar până atunci avea deja noroi pe mâini. A fost firesc pentru el 
să se dea la o parte. Ea a alunecat un pic mai mult. O auzeam 
țipând pătrunzător. Cizmele ei se umpluseră cu apă. Jake s-a 
echilibrat pe mal și apoi a înaintat spre ea. A întins mâna. Și 
apoi a împins-o. 

După ce aruncă o ultimă privire la fotografii, doamna 
Cranfield își desfăcu geanta, își dădu jos ochelarii de la ochi și îi 
puse deoparte în cutia lor. 

— La început s-a zbătut, a lovit cu picioarele în apa noroioasă. 
A trebuit să o ţină cu capul sub apă, dar pentru un băiețel de 

șapte ani era destul de puternic. Și apoi loviturile s-au oprit. 
Chiar dacă aș fi vrut, nu aș fi putut ajunge la ei la timp. 

L-am privit cum îi ţine fața dedesubt încă vreo câteva 
secunde, până când a fost sigur, apoi mi-am făcut drum în jurul 
băncii. Era prima dată când vorbeam cu el. L-am luat de mâini, 
l-am curăţat și i-am spus să intre în casă și să nu vorbească 
niciodată despre asta. l-am spus că sunt acolo să fac totul cum 
trebuie. 

Mă uit la ea îngrozit. 

— Ai văzut ce a făcut și nu ai spus nimănui? 

— Tu ce-ai fi făcut? întreabă doamna Cranfield, încruntată de 
nedumerire și cu fruntea încreţită. Nimeni nu l-ar putea 
învinovăți. Tot ce avea nevoie era o mamă. 

— L-ai lăsat să o înece! 

— A trebuit, răspunde doamna Cranfield. Acum aveam 
propriul nostru secret - unul pe care nu-l puteam împărtăși 
niciodată, dar care ne lega pentru totdeauna. 


CAPITOLUL 80 


— Eşti nebună, spun eu, sărind de pe canapea. Dusă cu pluta, 
urlu direct la doamna Cranfield. L-ai lăsat să omoare o fetiță de 
doi ani. Și apoi l-ai lăsat să distrugă o viaţă după alta. 

— Nu am vrut asta, Ben, răspunde calmă doamna Cranfield. 
Dar viaţa a fost atât de grea pentru Jake, mai ales după Lily. 
Relaţia lui cu tatăl său a fost întotdeauna atât de tensionată. M- 
am întrebat adesea dacă Francis mi-a văzut fotografia în ziar. 
Dacă a făcut-o, sper că l-a bântuit de atunci, că l-a mâncat ca un 
cancer în suflet. L-a făcut să bănuiască că moartea fetei era 
ceva mai mult? Nu știu. Nu am vorbit niciodată. Tot ce am știut 
a fost că trebuie să fiu aici ca să încerc să-l ghidez pe Jake. 

— Tu nu l-ai îndrumat. l-ai permis să devină un monstru! Cum 
ai putut? Cum ai putut să-mi faci asta? 

— Nu mi-am propus niciodată să te rănesc. Dacă acele fete nu 
ar fi venit și ele, lucrurile ar fi stat foarte diferit. Știu că ar fi stat. 

Uimit, mă plimb prin cameră, apoi mă așez vizavi de doamna 
Cranfield, pe marginea fotoliului rabatabil al soțului ei. 

— Povestește-mi despre ele. 

— Erau otravă, Ben, acele două fete. Aștept ca doamna 
Cranfield să continue. Am făcut tot posibilul - trebuie să mă 
crezi. Chiar am încercat să-l ghidez. Făcuse progrese, se 
descurcase bine la examene, fusese selectat în echipa de rugby. 
Era un tânăr chipeș, cu perspective, spune ea, aruncând o 
privire spre fotografiile întinse pe canapea. Dacă ar fi cunoscut o 
fată drăguță, de vârsta lui... dar în schimb au apărut astea două. 
Îl venerau. Nu puneau nimic la îndoială. lar el se bucura de 
fascinația lor. Pe tot parcursul acelei veri, am văzut că se 
înrăutățește din ce în ce mai mult. Treziseră ceva în el, ceva din 
tatăl său. Tatăl lui îl controla, iar acum el voia să-și exercite 
propriul control. 

— Era acolo când i-au ucis pe Nick și pe Simon? 

Închide ochii. 

— Habar n-ai cum e, Ben. 

Și, deși în acest moment vreau s-o urăsc pe doamna Cranfield 
mai mult decât am urât vreodată pe oricine, constat că nu pot s- 
o urăsc complet. Îi văd durerea de pe faţă. Îi simt tragedia vieţii. 

— Când Jake a devenit adolescent, vizitele mele în St. 
Marnham au devenit mai puţin rare și, în schimb, ne întâlneam 
în centrul Londrei. Îi cumpăram prânzul sau chiar îl duceam la 
teatru. Dar pe măsură ce creștea, își dorea să mă vadă mai 
puțin. În acea vară, începuse să conducă și de nenumărate ori 
anulase întâlnirile. Am venit în St. Marnham să vorbesc cu el și 
când i-am văzut pe toţi trei împreună, l-am avertizat. Chiar am 
contactat școala, spunându-le că fetele sunt implicate cu bărbaţi 
în vârstă. Eram disperată. Dacă aș fi știut, Ben, dacă știam ce 
plănuiau ei să facă, trebuie să mă crezi... spune doamna 
Cranfield și, când se întinde spre mine, pentru prima dată aud 
un tremurat în vocea ei. Mă îndepărtez. Aș fi făcut orice ca să-i 
opresc, continuă ea. La începutul acelei săptămâni, refuzase să 
mă vadă. Ar fi trebuit să acţionez atunci. În acea zi îngrozitoare, 
el aștepta în pădure. Voia să-și testeze controlul, să vadă cât de 
servile sunt ele. Le-a privit cum ucideau. 

CAPITOLUL 81 


Panica creștea în Holly în timp ce fugea din sala de clasă a lui 
Alice, la clubul de mic dejun și ieșirea spre locul de joacă. 
Nimeni de la creșă nu-i văzuse fiica în dimineața aceea. Corpul 
ei începuse să tremure când Katherine o ţinea de braţ și suna la 
urgenţe. 

În câteva minute, poliţia ajunse în faţa creșei. Holly o 
recunoscu pe poliţista blondă pe care o văzuse cu Ben. 

— Doamnă Richardson? Dani Cash îi puse o mână pe braţ. Ne 
puteţi spune din nou ce s-a întâmplat? 

Holly repetă ceea ce știa. Alice nu ajunsese la creșă în acea 
dimineață. 

— Tatăl ei trebuia să o lase, spuse Holly, în timp ce Dani o 
conducea pe porțile școlii către mașina de poliţie care aștepta. 
Numai că el nu este tatăl ei și nu știu dacă știe asta. Ben mi-a 
spus să o iau pe Alice, să mă asigur că este în siguranţă. 

— Unde este Ben acum? întrebă Dani, în timp ce Katherine 
stătea cu ea lângă mașină. 

— S-a întors în Haddley, răspunse Katherine, dar nu știu unde 
s-a dus. 

— Crede că soţul dumneavoastră ar putea fi implicat în 
uciderea mamei sale? 

— Nu soțul meu, răspunse ea. Ci fiul meu. 


CAPITOLUL 82 


— Spune-mi despre mama, îi zic. 

— Nu mi-am dorit niciodată asta, răspunde doamna Cranfield. 
Îți promit că nu mi-am dorit niciodată. 

— Spune-mi. 

— După fratele tău și Simon Woakes, a trebuit să găsesc o 
modalitate să-l controlez pe Jake. Era mâhnit, plin de remușcări, 
cu adevărat pocăit. Mutarea în Haddley a fost modalitatea mea 
de a mă asigura că asta continua. Pentru o vreme, lucrurile s-au 
îmbunătăţit. A cunoscut-o pe Holly, și-a început propria afacere 
- lucrurile s-au îmbunătăţit cu adevărat. Merita o a doua șansă. 

Îmi vine să ţip la doamna Cranfield, să urlu că nimeni nu i-a 
oferit lui Nick o a doua șansă, dar îi cer pur și simplu să 
continue. 

— Clare a venit la mine cu o noapte înainte de a muri. 
Adunase atât de multe piese din puzzle și pur și simplu nu le 
putea potrivi. De ce fusesem la un meci de rugby de la școală cu 
atâţia ani în urmă? Desigur, fusese o prostie din partea mea, dar 
tot ce voiam să fac era să-mi privesc fiul. Am încercat să neg, să 
spun că nu am fost eu, că trebuie să se înșele, dar a fost inutil. 
Avea scrisoarea. 

Stau și privesc cum doamna Cranfield își desface din nou 
geanta, scoțând un plic alb zdrenţuit. Deschizând plicul, mâna 
începe să-i tremure. Imi dă scrisoarea. 

— Ar trebui să o citeşti, spune ea. 

Desfac singura foaie de hârtie subţire, cenușie. Un bilet scurt, 
scris de mână, acoperă pagina. O mâăzgălitură din ce în ce mai 
disperată și ilizibilă îi spune mamei că banii ei ar fi bine cheltuiţi. 
Citesc până la ultimul rând. 


Îti pot spune despre toti. Francis Richardson, Mary Cranfield, 
toti. Nu ti-ar veni să crezi ce lucruri am eu să-ți spun. 


— Nu mai puteam explica asta. Când am făcut curat prin 
lucrurile mamei tale, am găsit scrisoarea. Ce ușurare pe mine, 
deși nu am găsit niciodată fotografiile. În noaptea aceea, am 
încercat tot posibilul să o conving pe mama ta, dar n-a fost cu 
putință. A doua zi dimineaţa am privit-o trecând prin sat, 
consumată de propriile gânduri. A trebuit să-l protejez pe Jake. 
Făcuse asemenea progrese. Mi-aș fi dorit să fi fost oricine în 
afară de ea, chiar mi-aș fi dorit. 

— Ai împins-o, spun eu, stăpânindu-mi cu greu furia din voce. 
Și apoi ai venit să mă consolezi. Cum îndrăznești! strig eu. Te- 
am iubit ca pe o mamă și tot timpul ăsta ai fost tu. 

Doamna Cranfield stă nemișcată. 

— Spune-mi restul, spun, ridicându-mă în picioare să fiu 
deasupra doamnei Cranfield. 

— Ben, nu, te rog. 

— Spune-mi! 

— Moartea mamei tale a servit drept avertisment pentru 
Langdon. Au mai trecut trei ani înainte să ia legătura direct, dar 
până atunci începuse să amenințe - era un adevărat pericol. Cât 

timp Jake avea afacerea, ne-am descurcat. Dar cu cât trecea 
timpul, cu atât își dorea din ce în ce mai mult, iar până la urmă 
nu au mai fost bani. Jake a început să o ia în jos. A devenit 
suspicios în privinţa lui Michael Knowles și a decis să se ocupe el 
însuși de el. L-a împins pe drum, dar foarte stângaci. Paranoia îi 
crescuse. Am profitat de comemorarea de la moartea lui Clare 
care se apropia ca să acţionez. 

— Să arunci suspiciuni asupra mea. 

— Nu asupra ta, Ben. Ştiam că toată lumea va vorbi despre 
comemorare. Asupra oricui ar fi putut s-o urmărească pe 
Langdon și s-o ucidă. Doar provocam confuzie. Ea era un gunoi, 
Ben. 

— Și Josie Fairchild? 

— Ea nu a avut niciodată lăcomia lui Langdon. După moartea 
lui Langdon, a vrut doar să evadeze, să înceapă o nouă viață. 
Spera că Jake îi va da banii să facă asta. l-aș fi dat eu. Nu mai 
voiam și mai mult sânge. 

— Dar Elizabeth Woakes a urmărit-o în pădure? 

— Da - cu totul dintr-odată atât de proaspăt din nou, a 
recunoscut-o la gară. Fairchild a fugit și Jake a rămas fără 
opțiuni. A sugrumat-o și s-a întors noaptea să o spânzure de 
copac. 

Mă uit la ea cu dezgust și ea continuă: 

— A trebuit să am grijă de copilul meu, Ben. Ea întinde mâna 
să mă ia de mână, dar eu mă dau înapoi. Nu o vreau lângă 
mine. 

— Unde e Jake acum? Unde este? 

— Nu știu, spune ea, cu vocea înghețată de frică. Ce ai de 
gând să faci? 

— Să-l omor. 


CAPITOLUL 83 


Sprintez prin sat spre casa lui Jake și a lui Holly. Bat în ușa din 
față, dar nu primesc niciun răspuns. Mă duc la fereastră. Nu văd 
semne de viaţă, dar măsuța de cafea din sufragerie stă 
răsturnată. Fug în spatele casei și mă caţăr peste gardul din 
spate. Ușa de la grădină este deschisă, iar eu fug înăuntru. 

— Jake, îl strig. Îmi fac drum prin hol și strig din nou în timp ce 
urc scările. Jake, sunt Ben Harper. Știu tot. 

— Ben. Ajută-mă! 

Strigătul îmi îngrozește toată fiinţa. Încep să alerg. 

— Alice, unde ești? 

— Ben, suntem în dormitorul lui Alice. Jake strigă de peste 
palier, cu vocea îngheţată de frică. Te rog să intri încet. 

Împing ușor ușa. 

Jake stă paralizat într-o parte a camerei, în timp ce Alice stă la 
mijlocul podelei, înconjurată de jucăriile ei. 

O femeie se ghemuiește în spatele ei și îi ţine un cuţit la gât. 

Mă așez în genunchi. 

— Alice, sunt aici acum și totul va fi bine. Stai nemișcată și fă 
tot ce-ţi spune această doamnă. 

Alice abia dă din cap. Mă uit la femeie. 

— Bună, Josie, spun, uitându-mă direct la ucigașa fratelui 
meu. Dar acum nu mă gândesc decât la Alice. Mă numesc Ben 
Harper. Îi văd în privire că mă recunoaște. Nu ai venit să o 
ranești pe Alice. 

Ea scutură din cap și aud sunetul unei sirene de poliție. Mâna 
îi tresare. 

— Pune cuțitul jos și lasă-mă să te ajut, spun. Știu că n-ai 
rănit-o tu pe femeia din pădure. A 

— Nu eu am rănit-o. El a fost. El a făcut totul. Incă de la 
început, el și Abigail, spune ea, cu frica în ochi în timp ce se uită 
spre Jake. 

— Și acum, va plăti. Josie, lasă cuțitul jos și toate astea se pot 
termina. 

Ochii ei se fac mari când rostesc din nou acest nume. 

— Sunt Corrine acum, șoptește ea. _ 

— Alice nu a făcut nimic rău, Corrine. Dă-i drumul. In spatele 
meu, aud un scârțâit de pași pe scări. 

— Dacă o ranești pe Alice, n-o să obţii ceea ce-ţi dorești, spun 
eu, ținându-mi respiraţia și făcând o scurtă mișcare înainte. 

— Vreau doar s-o iau de la capăt, spune Josie. 

Simt nefericirea din viaţa ei, dar nu simt iertare. 

— Încă poţi să faci asta, răspund eu, mergând mai departe. 
Trebuie doar să pui cuțitul jos. 

Se uită la mine. Apoi, foarte încet, aruncă jos cuțitul. 

Răsuflu adânc în timp ce Alice se aruncă în brațele mele și își 
îngroapă capul în umărul meu. O ţin aproape în timp ce Josie 
Fairchild se ghemuiește pe podea și începe să plângă. In 
momentul în care ușa de la intrare este spartă, ușa camerei lui 
Alice se dă de perete. 

Confuz, mă întorc și o văd pe Mary Cranfield stând în pragul 
ușii. 

— Trebuie să se termine odată, spune ea apucând cuțitul de 
pe podea. 

Cu o mână, o împing pe Josie înapoi pe patul lui Alice. 

— Doamnă C., nu, strig eu. 

— Mamă! strigă Jake din spatele ușii. 

Fără ezitare, ea se întoarce și, dintr-o singură mișcare, face 
un pas înainte și îi înfige cuțitul adânc în inimă, înainte să-l 
strângă la piept. Ținându-l aproape, Mary Cranfield își leagănă 
fiul în timp ce acesta se prăbușește pe podea. 

— Șșșșt, șoptește ea, în timp ce Jake se cutremură în brațele 
ei. S-a terminat acum. S-a terminat. 

Se întoarce spre mine, cu lacrimi în ochi. 

— Ar fi trebuit să termin asta acum mulţi ani. Îmi pare atât de 
rău. 

EPILOG 


Am ridicat-o ușor pe Alice în braţe și am scos-o din dormitorul 
ei. Holly ne-a întâlnit în capătul scărilor. l-am dat fiica în braţe, 
iar Alice și-a înfășurat mâinile atât de strâns în jurul gâtului 
mamei ei, încât am crezut că nu o va lăsa niciodată să mai 
plece. Împreună ne-am întors încet spre casa mea. 

Le-am urmat pe Holly și Alice înăuntru, știind că trebuie să le 
protejez acum, în același mod în care mama m-a protejat pe 
mine. Cu timpul, le voi ajuta să-și construiască vieți noi și știu că 
într-o zi o voi vedea din nou pe Alice cum aleargă fericită prin 
sat. Ea este familia mea acum. 

În fiecare zi de atunci, femeia la care Alice se gândește ca 
fiind bunica ei a vizitat-o și a petrecut timp cu ea în grădină, 
cunoscând-o puţin mai bine după fiecare vizită. Avocatul lui 
Katherine a convenit deja asupra unui acord de divorț cu 
Francis. 

Dani Cash a arestat-o pe Mary Cranfield și a acuzat-o de 
uciderea mamei mele, precum și de cea a lui Abigail Langdon și 
Jake Richardson. Am vorbit cu Dani ieri după-amiază și mi-a 
spus că poliţia așteaptă o pledoarie de vinovăţie. Mă îndoiesc că 
o voi mai vedea vreodată pe doamna Cranfield. 

Dani a încheiat apelul nostru cu o mustrare. 

— Știu că probabil îmi pierd timpul, a spus ea, dar știi că ar fi 
trebuit să aștepți poliția înainte să intri în casa lui Jake 
Richardson. 

— Cred că știi deja până acum că nu-mi place să aștept 
poliția. 

— Avea un cuţit, Ben, răspunse Dani, hotărâtă. Ar fi putut să 
se întâmple orice, ei ar trebui să știe cel mai bine. Am văzut ce 
s-a întâmplat cu un om bun. Nu aș fi suportat să i se întâmple 
altuia. 

Am jurat că voi fi atent în viitor. l-am spus că mi-ar plăcea să 
ne întâlnim într-o seară la o plimbare pe malul râului. Ea mi-a 
promis că va suna. 

În zilele de după moartea lui Jake, Nathan Beavin și Will 
Andrews au vizitat o clinică privată din Richmond pentru un test 

de paternitate. Când i-am văzut deodată împreună, rezultatul nu 
a venit ca o totală surpriză. Nathan s-a mutat în St. Marnham și 
lucrează în restaurantul tatălui său. Holly și cu mine avem grijă 
de Max sâmbătă seara, în timp ce Sarah s-a dus la ceea ce ea a 
numit „a doua ei primă întâlnire” cu Nathan. 

Azi dimineață am deschis o felicitare cu o imagine cu 
labirintul din Hampton Court. Mamei mele îi plăcea să spună 
povestea despre cum, ca familie, am petrecut o oră încercând 
să ne găsim drumul prin labirintul complicat. Nick a fugit înainte 
cu tata, în timp ce mama, luptându-se cu căruciorul meu, s-a 
hotărât să-și urmeze propriul traseu. Am ajuns primii în centru și 
cu o oarecare distanţă, lucru care îi făcuse mare plăcere. Eu 
eram prea mic să-mi amintesc ziua aia. Era amintirea mamei 
mele. 

În felicitare, tata a scris cum spera ca într-o zi să ne putem 
vedem din nou. Holly m-a oprit să rup felicitarea. A așezat-o pe 
șemineul din sufragerie. Am lăsat-o acolo deocamdată. M-am 
întors la dulapul din debara și am scos cealaltă cutie de pantofi. 
Leul viu colorat s-a alăturat celei mai recente petreceri de ceai a 
lui Alice. A fost ultimul cadou pe care mi l-a făcut tatăl meu 
înainte de a ne părăsi familia. 

Aseară, când Max și Alice au adormit în sfârșit, i-am citit lui 
Holly versiunea finală a articolului meu. Apoi i-am trimis-o pe e- 
mail lui Madeline, să-l publice astăzi. Am scris despre puterea 
mamei mele, despre cum curajul ei îmi dăduse speranţă și 
despre cât de mândru eram că și-a construit o nouă viaţă - o 
viaţă care i-a fost furată cu brutalitate. 

Timp de peste douăzeci de ani, secrete întunecate au fost 
ținute ascunse în Haddley și St. Marnham. Impreună cu mulţi 
alţii, mama mea are acum parte de dreptate. Și lecţia pe care 
mi-a dat-o când eram băiat sună mai adevărată ca niciodată - 
secretele sunt un lucru periculos. 

